(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΒ΄

Πέμπτη, 19 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθεί ο κ. Κωνσταντίνος Μουσακίδης εκπρόσωπος της Πανελλήνιας Ομοσπονδίας Ποντιακών Σωματείων, σελ.
3. Ειδική Ημερήσια Διάταξη:

Ειδική Συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου και τήρηση ενός λεπτού σιγής στη μνήμη των θυμάτων της Γενοκτονίας των Ελλήνων του Πόντου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 20 Μαΐου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: « Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώρηση αγωγών και αιτήσεων στα κτηματολογικά φύλλα και λοιπές διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Αναφορά στην Ημέρα Μνήμης της Γενοκτονίας των Ελλήνων του Πόντου:
 ΑΠΑΤΖΙΔΗ Μ. , σελ.
 ΑΡΑΜΠΑΤΖΗ Φ. , σελ.
 ΒΕΛΟΠΟΥΛΟΣ Κ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΙΑΤΡΙΔΗ Τ. , σελ.
 ΚΑΚΛΑΜΑΝΗΣ Ν. , σελ.
 ΚΕΦΑΛΙΔΟΥ Χ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΟΒΕΡΔΟΣ Ι. , σελ.
 ΜΥΛΩΝΑΚΗΣ Α. , σελ.
 ΠΑΠΠΑΣ Ι. , σελ.
 ΠΑΣΧΑΛΙΔΗΣ Ι. , σελ.
 ΠΙΚΡΑΜΜΕΝΟΣ Π. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.

Β. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΑΡΑΜΠΑΤΖΗ Φ. , σελ.
 ΒΙΤΣΑΣ Δ. , σελ.
 ΚΑΚΛΑΜΑΝΗΣ Ν. , σελ.
 ΜΠΟΥΡΑΣ Α. , σελ.
 ΣΑΝΤΟΡΙΝΙΟΣ Ν. , σελ.

Γ. Επί του σχεδίου νόμου του Υπουργείου Δικαιοσύνης:
 ΑΠΑΤΖΙΔΗ Μ. , σελ.
 ΑΡΑΜΠΑΤΖΗ Φ. , σελ.
 ΑΥΓΕΝΑΚΗΣ Ε. , σελ.
 ΑΧΜΕΤ Ι. , σελ.
 ΒΕΛΟΠΟΥΛΟΣ Κ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΙΑΤΡΙΔΗ Τ. , σελ.
 ΚΑΒΒΑΔΑΣ Α. , σελ.
 ΚΑΜΙΝΗΣ Γ. , σελ.
 ΚΟΜΝΗΝΑΚΑ Μ. , σελ.
 ΚΟΝΣΟΛΑΣ Ε. , σελ.
 ΚΟΤΡΩΝΙΑΣ Γ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΙΒΑΝΙΟΣ Θ. , σελ.
 ΛΟΒΕΡΔΟΣ Ι. , σελ.
 ΜΥΛΩΝΑΚΗΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΠΑΣ Ι. , σελ.
 ΡΑΓΚΟΥΣΗΣ Ι. , σελ.
 ΣΑΝΤΟΡΙΝΙΟΣ Ν. , σελ.
 ΣΚΑΝΔΑΛΙΔΗΣ Κ. , σελ.
 ΤΣΙΑΡΑΣ Κ. , σελ.
 ΥΨΗΛΑΝΤΗΣ Β. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΒ΄

Πέμπτη 19 Μαΐου 2022

Αθήνα, σήμερα στις 19 Μαΐου 2022, ημέρα Πέμπτη και ώρα 9.43΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-5-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚΑ΄ συνεδριάσεώς του, της Τετάρτης 18 Μαΐου 2022, σε ό,τι αφορά την ψήφιση στο σύνολο του σχεδίου νόμου: «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».)

Θα ξεκινήσουμε, ως είθισται κάθε χρόνο, με ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου. Μαζί μας είναι σήμερα -κάθεται στα αριστερά έδρανα- ο Κωνσταντίνος Μουσακίδης εκπρόσωπος της Πανελλήνιας Ομοσπονδίας Ποντιακών Σωματείων.

«Πατρίδα μ αρεύω σε αμόν καταραμένος. Σα ξένα είμαι Έλληνας και σην Ελλάδαν ξένος». Πριν από έναν αιώνα και τρία χρόνια ένα από τα πιο πολύτιμα κύτταρα του Ελληνισμού κατέληξε να ξεριζωθεί βίαια και στη συνέχεια να βιώσει την ξενιτιά απ’ όπου και αν πέρασε. Εκατόν τρία χρόνια μας χωρίζουν από έναν εκ των ειδεχθεστέρων μαζικών εγκλημάτων κατά της ανθρωπότητας, τη Γενοκτονία του Ποντιακού Ελληνισμού, μιας σαρωτικής και αρρωστημένης έμπνευσης που εφήρμοσαν αρχικά οι Νεότουρκοι και ολοκλήρωσε στη συνέχεια ο Κεμάλ.

Η Γενοκτονία των Ποντίων ήταν μια αντίστοιχη τελική λύση, ένα μεθοδικά μελετημένο σχέδιο διωγμών, βασανιστηρίων, δολοφονιών, καταστροφών, λεηλασιών και εκτοπισμών που πραγματοποιήθηκαν με έναν αδιανόητο κυνισμό. Το αποτέλεσμα της θηριωδίας αυτής ήταν μια ανεπανόρθωτη ανθρωπιστική καταστροφή που μέτρησε περί τις τριακόσιες πενήντα τρεις χιλιάδες απώλειες ανθρώπινων ψυχών. Είναι ένας ασύλληπτος αριθμός θυμάτων που καταδικάστηκαν είτε να πεθάνουν μαρτυρικά είτε να ζήσουν μια ζωή φρικτή και ρημαγμένη. Ανυπολόγιστες ήταν και οι απώλειες που εντάχθηκαν σε ένα ευρύτερο πλαίσιο αφανισμού του ελληνικού στοιχείου της Ανατολής.

Ωστόσο, ως σήμερα το επίσημο τουρκικό κράτος εξακολουθεί να αρνείται τη γενοκτονία και με απύθμενο θράσος την κατατάσσει στην κατηγορία των παράπλευρων απωλειών μιας προηγούμενης εποχής. Αυτό φυσικά δεν εντυπωσιάζει κανέναν δεδομένου ότι η Τουρκία τηρεί διαχρονικά μια πάγια και συνεπή γραμμή άρνησης των εγκλημάτων της, όπως ακριβώς και στις αντίστοιχες σφαγές και τους διωγμούς των Μικρασιατών, των Αρμενίων και πιο πρόσφατα των Κυπρίων. Στο ίδιο μοτίβο εξακολουθεί να κινείται έως και σήμερα με απειλές, αλλά και με τον δούρειο ίππο των μεταναστευτικών κυμάτων, που στέλνει στα σύνορά μας. Πρόκειται για τα παλιά γνωστά τερτίπια των γειτόνων μας, τα οποία, όπως απεδείχθη και τα τελευταία χρόνια, πέφτουν πλέον θεαματικά στο κενό χάρη στη στάση της ελληνικής πολιτείας.

Από την άλλη στη σκακιέρα της εξωτερικής πολιτικής οι κατά καιρούς προσφυγές μας στη διεθνή κοινότητα έχουν συναντήσει ποικίλες αντιδράσεις. Στα θετικά μπορούμε να πιστώσουμε την αναγνώριση της γενοκτονίας από την Αρμενία, την Κύπρο, τη Σουηδία, από εννέα Πολιτείες της Αμερικής, από τμήματα του Καναδά και από ορισμένες ομοσπονδιακές ενότητες της Ρωσίας καθώς και από την Ολλανδία, την Αυστρία, τη Νότια Αυστραλία και τη Νέα Νότια Ουαλία. Στον αντίποδα όμως της αναγνώρισης αυτής βρίσκεται, δυστυχώς, η ολομέλεια του δικού μας Ευρωπαϊκού Κοινοβουλίου όταν προ ετών η απόπειρα αναγνώρισης της γενοκτονίας καταψηφίστηκε θεαματικά.

Μέσα σε αυτό το πλαίσιο, που προφανώς βασίζεται και σε άλλα ιδιοτελή κίνητρα, πιστεύω πως είναι καιρός να ενταθεί ακόμη περισσότερο η δική μας προσπάθεια αναγνώρισης της Γενοκτονίας του Ποντιακού Ελληνισμού. Βεβαίως είναι σαφές και αυτονόητο ότι δεν μπορούμε να ελέγξουμε απόλυτα τους ισχύοντες συσχετισμούς δυνάμεων σε μια παγκόσμια εξίσωση συμφερόντων μπορούμε ωστόσο να εκμεταλλευτούμε τις εξελίξεις, προωθώντας τα δικά μας δίκαια. Καταρτίζοντας μια ενιαία και συμπαγή πρόταση για την αναγνώριση της γενοκτονίας, αλλά και των συνολικών απωλειών του Ελληνισμού εκτιμώ πως στην παρούσα φάση μπορούμε να αξιώσουμε την αποκατάσταση της ιστορικής αλήθειας. Γιατί αν δεν τα παλέψουμε εμείς, κανείς δεν θα το κάνει για εμάς.

Σήμερα περισσότερο από ποτέ είναι αναγκαία η ενότητα απέναντι σε αυτό το κοινό δίκαιο αίτημα. Είναι αναγκαία μια μνήμη ζωντανή και γόνιμη και ένα ομόθυμο πείσμα για αγώνα που θα φέρει τη δικαίωση των προγόνων μας. Ας είναι λοιπόν η σημερινή μέρα όχι απλά μια επέτειος, αλλά μια αφορμή για ενωτική δράση. Τώρα είναι η ώρα για μια συλλογική εθνική προσπάθεια με σύνεση, συνεννόηση και συναίνεση, γιατί όλοι μαζί οφείλουμε να σταθούμε όρθιοι και περήφανοι μπροστά στην ιστορία μας. Το χρωστάμε στις γενεές που μαρτύρησαν. Το χρωστάμε στις πατρίδες που δεν λησμονήσαμε, αλλά και στο μέλλον αυτού του τόπου.

(Χειροκροτήματα)

Συνεχίζουμε με εκπροσώπους από κάθε κόμμα με πέντε λεπτά ο καθένας. Τη σημερινή εκδήλωση θα κλείσει με την ομιλία του ο Αντιπρόεδρος της Κυβέρνησης κ. Παναγιώτης Πικραμμένος.

Εκ μέρους λοιπόν της Νέας Δημοκρατίας τον λόγο έχει ο Βουλευτής Καβάλας, ο συνάδελφος, κ. Ιωάννης Πασχαλίδης για πέντε λεπτά.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Αντιπρόεδρε, κυρίες και κύριοι συνάδελφοι, σήμερα, 19η Μαΐου, τιμούμε με σεβασμό και συγκίνηση τη μνήμη των θυμάτων της Γενοκτονίας του Ποντιακού Ελληνισμού. Κλίνουμε ευλαβικά το γόνυ και εκπληρώνουμε ένα ηθικό, ιστορικό και εθνικό καθήκον για τη γενοκτονία αυτή, που την περίοδο 1916-1923 οδήγησε στην εξόντωση τουλάχιστον τριακοσίων πενήντα τριών χιλιάδων επίσημα καταγεγραμμένων Ελλήνων του Πόντου.

Πριν από είκοσι οκτώ χρόνια, στις 24 Φεβρουαρίου 1994, με ομόφωνη απόφαση της Βουλής των Ελλήνων, η 19η Μαΐου καθιερώθηκε ως ημέρα εθνικής μνήμης για τη Γενοκτονία του Ποντιακού Ελληνισμού, ως ημέρα απόδοσης τιμής και ανάταξης της ιστορικής αλήθειας από την ελληνική πολιτεία και από τον Ελληνισμό όπου γης.

Όμως η μνήμη δεν έχει ανάγκη ημερομηνίας. Ζει καθημερινά στο σεντούκι της καρδιάς μας. Και θυμόμαστε και τιμούμε τους νεκρούς, τους βασανισθέντες αλλά και τους πρόσφυγες, διωγμένους από τις πατρογονικές τους εστίες, Έλληνες χριστιανούς ορθόδοξους, θύματα του βάρβαρου σχεδίου των Νεότουρκων και των Κεμαλιστών, του οργανωμένου τουρκικού κράτους, που όμως δεν μπόρεσε να σβήσει τον πολιτισμό, το πνεύμα, τα ιδανικά και τη μνήμη.

Γι’ αυτό κι εμείς, κυρίες και κύριοι συνάδελφοι, δεν ξεχνάμε, θυμόμαστε και τιμούμε. Δεν ξεχνάμε τα εκατομμύρια αθώων θυμάτων πολιτών της τότε Οθωμανικής Αυτοκρατορίας με τη διαφορετική καταγωγή και θρησκεία, μεταξύ των οποίων ήταν φυσικά οι εκατοντάδες χιλιάδες Έλληνες του Πόντου και οι Έλληνες της Μικράς Ασίας και της Θράκης. Δεν ξεχνάμε τη μεγάλη προσπάθεια της πολύπαθης Ελλάδας και της εξουθενωμένης κοινωνίας να εντάξει τους Έλληνες Ποντίους αλλά και όλους τους πρόσφυγες της Ανατολής στην αγκαλιά της.

Στη μνήμη των προγόνων μας οφείλουμε να υπηρετήσουμε την αλήθεια και τη δικαιοσύνη μέσω της πλήρους αποκατάστασης της ιστορικής αλήθειας. Σήμερα οι πληγές έχουν επουλωθεί και μπορούμε να εξετάσουμε το παρελθόν κάπως πιο ψύχραιμα, με πάθος βέβαια αλλά και με ήθος.

Ένας σύγχρονος διανοητής είπε: «Ο ανόητος ούτε συγχωρεί ούτε λησμονεί, ο αφελής συγχωρεί αλλά και λησμονεί, ο σοφός όμως συγχωρεί αλλά δεν λησμονεί». Το απόφθεγμα αυτό ορίζει τον χρυσό κανόνα για το πώς πρέπει να διαχειρίζεται ένας λαός τα μεγάλα τραύματα της ιστορίας του, όπως η Γενοκτονία του Ποντιακού Ελληνισμού. Η ιστορική αλήθεια έχει πια καταγραφεί. Δεν ξεχνούμε λοιπόν αυτά που έγιναν.

Πρέπει όμως να τα γνωρίζουμε και να τα μνημονεύουμε, όχι για να ξύνουμε παλιές πληγές, όχι για να υποδαυλίζουμε το μίσος, όχι για να κατηγορήσουμε έναν ολόκληρο λαό για έμφυτη βαρβαρότητα, ούτε για να καλλιεργήσουμε το μίσος με τους γειτονικούς λαούς και να υιοθετήσουμε μισαλλόδοξες απόψεις και πάθη.

Απαιτούμε όμως από την τουρκική πλευρά να μην αρνείται τα γεγονότα, να αναγνωρίσει τις σκιές της ιστορίας της. Οι σχέσεις της ειρηνικής συνύπαρξης των λαών δεν πρέπει να βασίζονται στη σκόπιμη λήθη, αλλά στην αλήθεια και την ειλικρινή συγγνώμη. Η αποδοχή των ευθυνών θα είναι μια δικαίωση για αυτούς που χάθηκαν και μια γενναία πράξη ιστορικής δικαιοσύνης.

Γι’ αυτό και στόχος μας πρέπει να είναι η διεθνοποίηση της Γενοκτονίας του Ελληνισμού του Πόντου. Ο Ποντιακός Ελληνισμός, παρά τη μεγάλη τραγωδία που έζησε, τη σκληρή προσφυγιά, τις δραματικές μνήμες εκεί όπου εγκαταστάθηκε, είτε στη χώρα μας είτε στο εξωτερικό, αποτέλεσε και αποτελεί δύναμη δημιουργίας, ανάπτυξης και προόδου, διατηρώντας ταυτόχρονα ζωντανή την παράδοσή του και την περηφάνια της ιστορίας του.

Η άφιξη των Ποντίων στις νέες πατρίδες ήταν απαρχή μιας δύσκολης αλλά δημιουργικής πορείας για τον Ποντιακό Ελληνισμό. Στην ιδιαίτερη πατρίδα μου, την Καβάλα, εγκαταστάθηκαν χιλιάδες, όπου άρχισαν έναν αγώνα επιβίωσης, προσπαθώντας παράλληλα να διατηρήσουν τον ποντιακό πολιτισμό, τη μουσική, τη γλώσσα, τα ήθη και τα έθιμά τους.

Δεν ήταν εύκολο, όμως δούλεψαν, δούλεψαν σκληρά, έζησαν μαζί και αρμονικά με όλους. Ο κοινός αγώνας για την επιβίωση στα ανήλια καπνομάγαζα τούς έσωσε. Ρίζωσαν, δημιούργησαν, μεγαλούργησαν, με εργατικότητα, θέληση, δύναμη ψυχής. Συνέβαλαν τα μέγιστα στην ανάπτυξη και την πρόοδο της Ελλάδας σε οικονομικό, πολιτιστικό και κοινωνικό επίπεδο.

Αγαπητοί κυρίες και κύριοι συνάδελφοι, έχουμε υποχρέωση ως ελληνικό Κοινοβούλιο να εργαστούμε, ώστε να μεγαλώσει ο αριθμός των χωρών που θα αναγνωρίσουν με επίσημες πράξεις τη Γενοκτονία του Ποντιακού Ελληνισμού. Ο αφανισμός των Ελλήνων του Πόντου έγινε, όχι για κάτι που έκαναν, αλλά για αυτό που ήταν. Ήταν μια πράξη απόλυτης φρίκης σε μια παγκόσμια τότε κοινωνία που επέτρεψε να γίνει αυτό το έγκλημα κατά της ανθρωπότητας. Κάθε γενοκτονία είναι μια μαύρη σελίδα στην ανθρωπότητα, όνειδος και ντροπή για ολόκληρο τον πολιτισμένο κόσμο που δεν κατάφερε να αποτρέψει άλλη μια καταστροφή.

Τιμούμε τη Γενοκτονία των Ποντίων, όπως τιμούμε και τη μνήμη κάθε μαύρης σελίδας της ιστορίας μας. Η διεκδίκηση δε της αναγνώρισης της γενοκτονίας από την παγκόσμια κοινότητα είναι διεκδίκηση διασφάλισης της ειρήνης.

Εμείς οι μεγαλύτεροι έχουμε εθνικό καθήκον να διδάξουμε, ειδικά στη νέα γενιά, να απαιτεί δικαίωμα στην ιστορική μνήμη, τη διεθνοποίηση της αναγνώρισης της γενοκτονίας και το σφράγισμα των αγώνων του τόσο βάναυσα καταπατημένου λαού, που δεν απεμπόλησε τα ελληνικά ιδεώδη, αλλά επιβίωσε προχωρώντας στον δρόμο της προκοπής και της ανάπτυξης, δίνοντας στοιχεία πολιτισμού.

Εδώ και δεκαετίες τα ποντιακά σωματεία και οι ομοσπονδίες δίνουν τιτάνιο αγώνα για διεθνοποίηση της γενοκτονίας. Είναι χρέος ιερό να διακηρύττουμε προς πάσα κατεύθυνση και ειδικά εκτός των συνόρων της χώρας μας ότι ο αγώνας συνεχίζεται μέχρι τελικής δικαίωσης που είναι η διεθνής αναγνώριση της Γενοκτονίας των Ελλήνων του Πόντου και η διεθνής καταδίκη της Τουρκίας. Μόνο τότε θα ησυχάσουν οι ψυχές των αδικοχαμένων αδελφών μας και θα αποτραπούν νέες γενοκτονίες.

Το μέλλον της Ευρώπης, του κόσμου, μπορεί να χτιστεί με σεβασμό στις πανανθρώπινες αξίες, την ελευθερία και τη δημοκρατία, μόνο αν στηρίζεται στην ιστορική αλήθεια και την αυτογνωσία των λαών. Έστω και με λάθη και ολιγωρίες, έστω και ελλιπώς, όσο υπάρχει αυτή η ημέρα και κάθε μέρα μνήμης να μας θυμίζει το παρελθόν μας κερδίζουμε την ελπίδα να μην επιτρέψουμε ποτέ ξανά, ποτέ σε κανέναν να προκαλέσει τόσο πόνο, τόση οδύνη, τόση καταστροφή στον τόπο μας.

Αιωνία τους η μνήμη. Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Εκ μέρους της Κοινοβουλευτικής Ομάδας του ΣΥΡΙΖΑ η συνάδελφος κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συμπληρώνονται εκατόν τρία χρόνια από τη Γενοκτονία του Πόντου. Ο Ελληνισμός, από τις ακτές της Μαύρης Θάλασσας μέχρι και τον Καύκασο, από τον 8ο αιώνα μέχρι και τις τραγικές μέρες του 1919, έγραψε σπουδαίες σελίδες ελληνικής ιστορίας και πολιτισμού, μεγαλούργησε σε όλους τους τομείς και από τις τάξεις του αναδείχθηκαν πολύ-πολύ σημαντικές προσωπικότητες.

Ο τραγικός ξεριζωμός του συντελέστηκε μεθοδικά, με διωγμούς, με σφαγές, με βίαιους εξισλαμισμούς, μια πολύ καλά σχεδιασμένη επιχείρηση εναντίον του Ελληνισμού αυτού, αφού οδήγησε περίπου σε τριακόσιους πενήντα χιλιάδες νεκρούς και σε ακόμα περισσότερες χιλιάδες εκπατρισμένους, που αναγκάστηκαν, εξαναγκάστηκαν να πάρουν τον δρόμο της προσφυγιάς, καθώς υπήρχε σαφής πρόθεση να εκκαθαριστεί η πολυεθνική Οθωμανική Αυτοκρατορία, που τότε μετατρεπόταν σταδιακά σε Τουρκία από τον εθνικά «Άλλο», κι ας είχε αυτός ο εθνικά «Άλλος» παρουσία και πολιτισμό αιώνων στα εδάφη που ζούσε.

Η βίαιη προσπάθεια να δημιουργηθεί το τουρκικό έθνος-κράτος σήμαινε δολοφονίες, σήμαινε εκτοπίσεις για Έλληνες και Ελληνίδες του Πόντου και της Μικράς Ασίας, Αρμένιους και όλους όσοι δεν χωρούσαν στο εθνικό σχέδιο.

Τρίτη γενιά Πόντια εγώ η ίδια, θυμάμαι να ακούω με δέος τη γιαγιά μου την Όλγα από το Καρς του Καυκάσου να μιλά με έντονη συγκίνηση, με αξιοπρέπεια αλλά και με πόνο για τις προγονικές εστίες, για τον μακρύ μαρτυρικό δρόμο μέχρι την Ελλάδα, για τις δυσκολίες στη νέα πατρίδα, για το ανεπούλωτο τραύμα που κουβαλάει κάθε άνθρωπος που αφήνει πίσω τον τόπο του και πάνω από όλα για το χρέος της μνήμης.

Είναι μια μνήμη που πρέπει να αρνείται τις κάθε λογής παραχαράξεις, καθώς η ειρήνη μεταξύ των λαών, που σταθερά η Αριστερά υπερασπίζεται, μπορεί να θεμελιωθεί μόνο πάνω στην ιστορική αλήθεια.

Στους νέους τόπους όπου εγκαταστάθηκαν οι κυνηγημένοι Πόντιοι, αναμετρήθηκαν με τη φτώχεια, με το δράμα και μπόρεσαν, διατηρώντας τις παραδόσεις τους, να σταθούν στα πόδια τους, να διεκδικήσουν την ισότιμη θέση που τους αναλογεί εντός της ελληνικής κοινωνίας.

Ο Ελληνισμός του Πόντου, όπως και ο Μικρασιατικός Ελληνισμός μπολιάστηκε στο εθνικό Σώμα, το δυνάμωσε και το εμπλούτισε, συνθέτοντας έναν νέο πολιτισμό που ανήκει και στη Δύση, αλλά και στην Ανατολή, με τεράστια ιστορία, με ποικιλία στην καταγωγή, τις παραδόσεις, τα ήθη, τα έθιμα. Αυτή η διαδικασία ούτε αυτόματη ήταν ούτε εύκολη ήταν και βέβαια, δεν αναιρεί το δράμα της προσφυγιάς ή τα κακά και τις ωδίνες του πολέμου.

Αυτούς, λοιπόν, τους Πόντιους, αυτούς τιμούμε σήμερα, αυτούς που χάθηκαν, αυτούς που σώθηκαν, αφού προηγουμένως πέρασαν τόσο μεγάλες δυσκολίες, αυτούς που, μετά τις τόσες αντιξοότητες, είναι σήμερα ένα δυναμικό κομμάτι της ελληνικής κοινωνίας.

Η Μέρα Μνήμης του Ποντιακού Ελληνισμού, πέραν της απόδοσης τιμών, αποτελεί επίκαιρη υπόμνηση, οφείλει να λειτουργεί και ως ημέρα σκέψεων και προβληματισμών για τα όσα συμβαίνουν γύρω μας και σε σχέση με τον πόλεμο που επανεμφανίστηκε, πάντα άγριος, πάντα άδικος στην Ευρώπη, αλλά και αναφορικά με την εγγύτερη περιοχή μας, όπου η ένταση, με αυξομειώσεις ανά περιόδους, εξακολουθεί να υφίσταται μεταξύ της χώρας μας και της Τουρκίας.

Με την πλειοψηφία του τουρκικού λαού δεν έχουμε τίποτα απολύτως να χωρίσουμε. Και εκείνοι και εμείς θέλουμε την ειρήνη, τη συνεργασία, την πρόοδο, την ελευθερία. Με τους εθνικιστικούς κύκλους της τουρκικής κοινωνίας, με όσους ονειρεύονται αλλαγή συνόρων, νέες πολεμικές συρράξεις, με αυτούς είμαστε ανυποχώρητα απέναντι, όπως ανυποχώρητα απέναντι είμαστε σε κάθε φωνή εντός της χώρας μας που μιλά για πολέμους, όπως ανυποχώρητα εναντιωνόμαστε σε κάθε πόλεμο, οπουδήποτε στον πλανήτη, που αφήνει πίσω του ερείπια, νεκρούς και κύματα προσφυγιάς.

Επίμονα υποστηρίζουμε ότι οι κούρσες εξοπλισμών όχι μόνο στερούν πολύτιμους αναπτυξιακούς πόρους και από τους δύο λαούς ένθεν και ένθεν του Αιγαίου, αλλά είναι επικίνδυνα μονοπάτια, καθώς πάντα ελλοχεύει η πιθανότητα της ανάφλεξης. Γι’ αυτό και σταθερά υπογραμμίζουμε τη σημασία της διπλωματίας στην εύρεση λύσεων για τις διαφορές με τη γείτονα χώρα.

Δυστυχώς, η επίσκεψη του Πρωθυπουργού στις Ηνωμένες Πολιτείες δεν έχει να επιδείξει τίποτα προς αυτή την κατεύθυνση. Όπλα: Συγκεκριμένα, τα πράγματι ισχυρά F-35 δηλώσαμε ότι θα τα πάρουμε, αλλά για τα F-16 της Τουρκίας ούτε μία κουβέντα από την αμερικανική κυβέρνηση, κυρίες και κύριοι συνάδελφοι. Ο Πρόεδρος Μπάιντεν δεν ανέφερε τη λέξη «Τουρκία» ούτε μία φορά στις δημόσιες δηλώσεις του και αυτό δεν μπορεί να το παραβλέψει κανείς. Η τουρκική κυβέρνηση, κινούμενη με επιδεξιότητα, αλλά και παρασυρμένη από μια αλαζονική μεγαλομανία, όπως φαίνεται από κατά καιρούς δηλώσεις της, μπορεί να γίνει απρόβλεπτη, αν η διεθνής κοινότητα δεν οριοθετήσει με σαφήνεια τις κόκκινες γραμμές.

Η τωρινή διεθνής σιωπή για το δράμα της Κύπρου, σχεδόν πενήντα χρόνια μετά, δείχνει ότι στο επίπεδο της διπλωματίας υπάρχουν πάρα πολλά που οφείλουμε όλες και όλοι να κάνουμε.

Κυρίες και κύριοι συνάδελφοι -και κλείνω με αυτό, κύριε Πρόεδρε- ο καλύτερος τρόπος για να τιμήσουμε τον Ποντιακό Ελληνισμό είναι η υπόσχεση όχι μόνο πως δεν θα ξεχάσουμε τα εγκλήματα εναντίον του, αλλά και η υπόσχεση για όσα πρέπει να κάνουμε, ώστε αυτά τα εγκλήματα να μην επαναληφθούν.

Πολύ σωστά το 1994, η ελληνική Βουλή ομόφωνα αναγνώρισε, έστω και με καθυστέρηση εβδομήντα πέντε ετών, την Ποντιακή Γενοκτονία. Έτσι ομόφωνα είμαι σίγουρη ότι αρνούνται σήμερα όλες οι πτέρυγες του Κοινοβουλίου τον αναθεωρητισμό της γειτονικής Κυβέρνησης, παρά τις υπαρκτές ιδεολογικές διαφορές μας.

Καλούμαστε, λοιπόν, παρά τις διαφορές, να βρούμε λύσεις, ώστε κανένας πόλεμος να μην ξεσπάσει σε αυτή την άκρη της Μεσογείου. Καλούμαστε να βρούμε τρόπους, ώστε το Αιγαίο να παραμείνει ένα πέλαγος ειρήνης. Οι Πόντιες και οι Πόντιοι που μαρτύρησαν δεν πρέπει να ξεχαστούν από τις επόμενες γενιές. Αυτή τη μνήμη θα τη φυλάξουμε στα λόγια και κυρίως στις ψυχές μας, ενώ τη σιωπή θα την αρνηθούμε.

Αυτό δηλώνουμε σήμερα, ημέρα της τιμής τους, για τη δικαίωση των θυμάτων. Όμως, χρέος μας είναι επίσης η υπόσχεση ότι θα καταβάλουμε τη μέγιστη προσπάθεια, ώστε τέτοια εγκλήματα εθνοκάθαρσης να μην ξανασυμβούν. Όταν αυτό το καταφέρουμε, θα έχουμε πετύχει μια ελάχιστη ανάπαυση των αθώων.

Σας ευχαριστώ πολύ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους της Κοινοβουλευτικής Ομάδας του ΠΑΣΟΚ - Κινήματος Αλλαγής, τον λόγο έχει η κ. Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν νομίζω να υπάρχει μη Πόντιος Βουλευτής, κύριε Πρόεδρε!

**ΙΩΑΝΝΗΣ ΔΕΛΗΣ:** Εγώ είμαι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεχόμαστε και μεταγραφές!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Αγαπητοί συνάδελφοι, η ικανότητα του ανθρώπου να ξεχνά πάει χέρι-χέρι με τη μνήμη. Η λήθη είναι μια εξίσου σπουδαία λειτουργία του μυαλού για να διαγράφει τα αβάσταχτα τραυματικά γεγονότα. Έτσι αντέχει να προχωρήσει, βγαίνοντας ο καθένας από εμάς ζωντανός από την περιδίνηση στη μνήμη του ολέθρου. Η διατήρηση της ιστορικής μνήμης, αποστασιοποιημένη από τα τραύματα, είναι ταυτόχρονα το ζωτικό στοιχείο για τη συνέχεια της ύπαρξής μας και της πορείας μας. Είναι αυτό που μας ακολουθεί, συνυφαίνεται με το είναι μας και γίνεται μέρος της ταυτότητάς μας.

Κάθε χρόνο τέτοια μέρα τιμούμε τις χιλιάδες ζωές που χάθηκαν, τη μνήμη του διωγμού των σκέψεων, των εθίμων, του πολιτισμού και των παραδόσεων των Ελλήνων του Πόντου. Για όλους εμάς, τους απογόνους των Ποντίων, των τριακοσίων πενήντα τριών χιλιάδων Ελλήνων που σφαγιάστηκαν στις ζοφερές εκείνες μέρες του ξεριζωμού του 1919 σε έναν ατέλειωτο χορό θανάτου, των ενός εκατομμυρίου διακοσίων πενήντα χιλιάδων που πήραν τον μακρύ δρόμο της προσφυγιάς, αφήνοντας πίσω τους τις ζωές και τις περιουσίες τους στα πατρικά εδάφη, τους σκορπισμένους συγγενείς τους, αλλά και τους τάφους των προγόνων τους, η σημερινή επέτειος υπό τη σκιά του θανάτου χιλιάδων συνανθρώπων μας στην Ουκρανία και προσφυγιάς για εκατομμύρια γυναικόπαιδα, δοκιμάζει την αντοχή της μνήμης, της ψυχής μας, της καρδιάς μας στον πόνο που αφήνει κάθε νέο χτύπημα πάνω σε ένα παλιό τραύμα.

Για εμάς, το θέατρο του παραλόγου πολέμου ξεθάβει από τη λήθη όλα τα τρομακτικά που καταχώνιασαν οι γονείς μας στα τρίσβαθα της ψυχής τους, για να μπορέσουν να προχωρήσουν, όλα αυτά που μας μπόλιασαν με τη γνώση τους, απαλλαγμένης όμως από τον αβάσταχτο πόνο.

Η πληγή που άφησε η Γενοκτονία των Ποντίων μπορεί να επουλώθηκε, αλλά είναι πάντα εκεί και κάθε φορά που άλλη μια ανείπωτη τραγωδία συμβαίνει, ξύνει και βαθαίνει το παλιό τραύμα. Οι αποτρόπαιες μέθοδοι που ζει αυτή τη στιγμή ο ουκρανικός λαός, οι εξορίες, οι εκτοπίσεις, οι επιθέσεις σε σχολεία, σε εκκλησίες, σε νοσοκομεία, σε πανεπιστήμια, οι φυλακίσεις, οι εκτελέσεις και οι βασανισμοί, όλες οι φρικαλεότητες που ήμασταν πεπεισμένοι ότι δεν θα ξαναζήσει η ανθρωπότητα, εκτυλίσσονται δίπλα μας, μπροστά στα μάτια όλων μας.

Οι απάνθρωπες πρακτικές για να εξαφανίσουν το ελληνικό στοιχείο και από τα εδάφη του Πόντου βρίσκει για άλλη μια φορά νέους μιμητές στο σήμερα, που βάλθηκαν να σπάσουν κάθε ρεκόρ κτηνωδίας.

Κυρίες και κύριοι συνάδελφοι, η σημερινή επέτειος υπό το πρίσμα αυτό οφείλει να βρει όλο τον πολιτισμένο κόσμο, όλους τους διεθνείς θεσμούς, όλες τις ηγεσίες με χαμηλωμένο το κεφάλι από ντροπή και θλίψη. Ντροπή και θλίψη για την ανεπάρκειά μας, για τα βήματα που δεν κάναμε, ώστε να περιφρουρήσουμε τον πολιτισμό μας και τα επιτεύγματά του. Διότι στο όνομα μιας κακώς νοούμενης πολιτικής ορθότητας ή και σκοπιμότητας, θα έλεγα, κρύψαμε κάτω από το χαλί της λήθης τις κτηνωδίες που είμαστε ικανοί να διαπράξουμε.

Μέρες σαν τη σημερινή επέτειο έχουν αποστολή να υπενθυμίζουν κυρίως στις ηγεσίες των μεγάλων του κόσμου πως ο πολιτισμός, ο σεβασμός και η αξιοπρέπεια, όταν φτιάχνονται με το γυαλιστερό βερνίκι της λήθης, της άρνησης και της απόκρυψης της ιστορικής αλήθειας, ξεφτίζουν μπροστά στην πρώτη βόμβα που θα στείλει κάθε αυτόκλητος επίδοξος σωτήρας των λαών.

Εβραίοι, Έλληνες του Πόντου, Αρμένιοι, Ασσύριοι, Ουκρανοί του μεγάλου λοιμού του 1932-1933. Δεν έφταναν; Χρειαζόμασταν και τη θυσία της Ουκρανίας του 2022; Δολοφονίες αμάχων, μαζικοί βιασμοί, καταστροφή υποδομών, βίαιη μετεγκατάσταση πολιτών στη Ρωσία, καταστροφή οικονομικών υποδομών και πολιτιστικών χώρων. Είναι, άραγε, αυτά επαρκή στοιχεία ώστε να κατηγορηθούν οι ρωσικές δυνάμεις για τη διάπραξη, αυτό που είναι γνωστό ως το σοβαρότερο όλων των εγκλημάτων; Είναι γενοκτονία; Είναι εγκλήματα κατά της ανθρωπότητας; Εγκλήματα πολέμου; Τελικά περιορισμένη σημασία έχει ο νομικός χαρακτηρισμός τους. Ας αποφασίσει ο μέχρι προ μηνός άπραγος ΟΗΕ για τον διεθνή ορισμό που θα δώσει.

Εκείνο που παραμένει αδιανόητο και αξεπέραστο είναι ότι σήμερα ξαναζεί η ανθρωπότητα τον εφιάλτη, που νόμιζε ότι είχε νικήσει μετά το τέλος του Β΄ Παγκοσμίου Πολέμου. Κι, όμως, ο εφιάλτης είναι πάντα εδώ. Δεν είναι όνειρο που θα περάσει. Είναι ο δράκος της πραγματικότητας που καταπνίγει λαούς, εξαφανίζει ζωές, πολιτισμούς, θεσμούς και εμείς προς το παρόν αποσβολωμένοι περιμένουμε πότε θα κορεστεί η πείνα του.

Σήμερα, άλλη μια φορά ο δυτικός κόσμος πληρώνει το βαρύ τίμημα της αφροσύνης του να παραγκωνίζει τις έννοιες του ανθρωπισμού, της αξίας της ζωής, ειδικά την ώρα που χρειάζονται, για να αποτρέψουν μια νέα θηριωδία.

Πράγματι, γεμάτη θλίψη, λύπη και απογοήτευση η φετινή επέτειος τιμά τη μνήμη της εξολόθρευσης των δικών μας προγόνων των Ποντίων, ενός ολόκληρου λαού μόνο και μόνο γιατί είναι αυτός που είναι και την ίδια ώρα ο πολιτισμένος κόσμος ζει άλλη μια φρικαλεότητα, με τη διεθνή κοινότητα να υπνοβατεί, χωρίς καμμία πειστική απάντηση ελπίδας, αδύναμη να προστατεύσει όσα με αίμα και ανθρωποθυσίες έκτισε.

Θα κλείσω με τον αγαπημένο Μάνο Χατζηδάκη: «Τελικά, Κεμάλ, δεν αλλάζουν οι καιροί, με φωτιά και με μαχαίρι πάντα ο κόσμος θα προχωρεί». Άραγε, αυτός ο κόσμος δεν θα αλλάξει ποτέ;

Ευχαριστώ πολύ.

(Χειροκροτήματα από όλες τις πτέρυγες)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο Βουλευτής Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος κ. Ιωάννης Δελής.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, ένας αιώνας πια και περισσότερο πέρασε από τη μικρασιατική καταστροφή και το βίαιο, το βάρβαρο ξεριζωμό των Ελλήνων του Πόντου, αλλά και άλλων μειονοτήτων από τις περιοχές του Εύξεινου Πόντου. Είχε βέβαια προηγηθεί η μικρασιατική εκστρατεία, ένα αναπόσπαστο και οργανικό κομμάτι του πρώτου παγκόσμιου ιμπεριαλιστικού πολέμου και των ενδοϊμπεριαλιστικών συγκρούσεων για εκείνη την αναδιανομή των εδαφών, των αγορών και των σφαιρών επιρροής. Τότε είναι και η εποχή, όπου διαμορφώνονται και αναπτύσσονται τα εθνικά αστικά κράτη των νότιων Σλάβων, των Αρμενίων, των Αράβων, των Τούρκων και όλα αυτά μέσα σε συνθήκες αποσύνθεσης της Οθωμανικής Αυτοκρατορίας, αποσύνθεση η οποία εξελισσόταν βεβαίως με την άμεση ανάμειξη των ισχυρών καπιταλιστικών χωρών της Ευρώπης εκείνου του καιρού.

Μέσα στη δίνη αυτής της διαδικασίας διαμόρφωσης έθνους-κράτους από την τουρκική αστική τάξη, υπήρξαν άμεσες καταστροφικές συνέπειες και διωγμοί των εθνικών μειονοτήτων, ανάμεσά τους και της ελληνικής ποντιακής μειονότητας, αλλά και άλλων πληθυσμών της Θράκης και της Μικράς Ασίας. Τους διωγμούς και τα βάσανα τα υπέστησαν κατά κύριο λόγο οι άνθρωποι του λαού -η φτωχολογιά!- καθώς χρησιμοποιήθηκαν ερήμην τους για άλλους σκοπούς.

Οι Έλληνες του Πόντου, όμως, δεν είχαν απέναντί τους γενικά και αφηρημένα τους Τούρκους, είχαν πριν απ’ όλα την τούρκικη αστική τάξη, η οποία με το αιματοκύλισμα ήθελε να εκτοπίσει το ανταγωνιστικό προς αυτήν ελληνικό κεφάλαιο. Απέναντί τους, όμως, είχαν και την ελληνική αστική τάξη, η οποία αδίστακτα χρησιμοποίησε τους πληθυσμούς στον Πόντο ως αντιπερισπασμό και ως μέσο πίεσης για τα δικά της συμφέροντα, εγκαταλείποντάς τους την τελευταία στιγμή στην τύχη τους.

Το αποτέλεσμα των πολιτικών αυτών των αστικών τάξεων και των δύο χωρών είναι γνωστό. Εκατοντάδες χιλιάδες άνθρωποι χάθηκαν και περίπου ενάμισι εκατομμύριο ψυχές πήραν τον δρόμο της προσφυγιάς. Η οικονομική κατάσταση αυτών των προσφυγικών μαζών και οι συνθήκες διαβίωσής τους υπήρξαν άθλιες, ενώ οι επιθέσεις ενάντια στους πρόσφυγες δεν υπήρξαν μόνο φραστικές –τουρκόσπορους τους αποκαλούσαν τότε- καθώς σε πολλές περιπτώσεις έλαβαν και τη μορφή της φυσικής βίας. «Ονομάζονται λεφούσι, χαρακτηρίζονται Τούρκοι και απειλούνται με εξόντωσιν», γράφει η «ΑΚΡΟΠΟΛΙΣ» της εποχής εκείνης. Τέτοια και τόσο αποκαλυπτική ήταν η στάση των λεγόμενων πατριωτών και εθνικοφρόνων της εποχής εκείνης απέναντι στους πρόσφυγες και είναι ιστορική αναίδεια, είναι πρόκληση ο ίδιος ιδεολογικός χώρος σήμερα να επιχειρεί να καπηλευθεί τα γνήσια αισθήματα του Ποντιακού Ελληνισμού.

Το ΚΚΕ έδωσε και τότε μια τιτάνια μάχη, καταγγέλλοντας τις ψεύτικες διαχωριστικές γραμμές που ήθελε να επιβάλει τότε ο αστικός κόσμος, ανάμεσα στους πρόσφυγες και τους ντόπιους εργαζόμενους στη λογική τη γνωστή του «διαίρει και βασίλευε».

Έγραφε ο «ΡΙΖΟΣΠΑΣΤΗΣ» στις 7 του Σεπτέμβρη του 1929: «Η Ελλάδα δεν διαιρείται σε ντόπιους και πρόσφυγες, η Ελλάδα διαιρείται σε πλούσιους και φτωχούς και ο καθένας πρέπει να διαλέξει μεταξύ του πλούσιου πρόσφυγα που συνδυάζεται με τον πλούσιο ντόπιο και του φτωχού πρόσφυγα που σύντροφό του θα έχει τον φτωχό, ντόπιο εργάτη ή αγρότη».

Οι πρόσφυγες, λοιπόν, για δεκαετίες βίωσαν τη φτώχεια και τον κατατρεγμό, καθώς και την ταξική εκμετάλλευση ως μια τεράστια δεξαμενή φτηνού εργατικού δυναμικού στην υπηρεσία πάντα των κερδών των καπιταλιστών. Ίδια ταξική πολιτική και αντιμετώπιση και τότε και τώρα! Και σήμερα η ιμπεριαλιστική τάξη πραγμάτων στην οποία συμμετέχουν πρόθυμα όλες οι ελληνικές κυβερνήσεις και όλα τα αστικά κόμματα βεβαίως, συνεχίζει να υποδαυλίζει τις φωτιές του πολέμου στην περιοχή της Ευρασίας. Η ιμπεριαλιστική σύγκρουση και το αιματοκύλισμα που γίνεται με θύμα τον λαό της Ουκρανίας, το δείχνει.

Το συμπέρασμα, λοιπόν, για τα λαϊκά στρώματα είναι ολοφάνερο και το μάθημα διαχρονικό για τον επιζήμιο –για τον λαό πάντα επιζήμιο- χαρακτήρα των οποιωνδήποτε ιμπεριαλιστικών συμμαχιών επιλέγει κάθε φορά η αστική τάξη για τα δικά της συμφέροντα, καθώς αποδεικνύεται συνεχώς το πόσο καταστροφικό είναι για την εργατική τάξη και τα λαϊκά στρώματα να εναποθέτουν τις τύχες τους και την ασφάλειά τους στους ισχυρούς συμμάχους της εγχώριας αστικής τους τάξης.

Κυρίες και κύριοι Βουλευτές, το Κομμουνιστικό Κόμμα Ελλάδας όλα αυτά τα χρόνια στηρίζει σταθερά κάθε δίκαιη διεκδίκηση του οργανωμένου ποντιακού κινήματος, όπως και όλες τις διεκδικήσεις του λαού κόντρα στις επιλογές των κυβερνήσεων και της Ευρωπαϊκής Ένωσης. Στεκόμαστε στο πλευρό των χιλιάδων ομογενών που ύστερα από τη διάλυση της Σοβιετικής Ένωσης και την καπιταλιστική παλινόρθωση εγκαταστάθηκαν στη χώρα μας και συνεχίζουν ακόμα και μετά από τόσα χρόνια να αντιμετωπίζουν σοβαρά προβλήματα αποκατάστασης. Θεωρούμε ότι οφείλει να αναδειχθεί και να στηριχθεί από το ελληνικό κράτος η πολιτιστική, η πνευματική δραστηριότητα των Ποντίων όλων των γενεών.

Κλείνοντας, επαναβεβαιώνουμε και από το Βήμα αυτό ότι είμαστε σταθερά στο πλευρό των ποντιακών οργανώσεων και συλλόγων και στηρίζουμε τόσο στο Εθνικό Κοινοβούλιο όσο και στο Ευρωκοινοβούλιο όλες τις προσπάθειες που κάνουν για τη διεθνή αναγνώριση της Γενοκτονίας του Ποντιακού Ελληνισμού.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα εκ μέρους της Κοινοβουλευτικής Ομάδας της Ελληνικής Λύσης, ο συνάδελφος κ. Κωνσταντίνος Χήτας.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Η ανάμνηση των γεγονότων της 19ης Μαΐου του 1919 είναι μια θλιβερή, είναι μια οδυνηρή ανάμνηση όχι μόνο για τους Πόντιους, αλλά για τον απανταχού Ελληνισμό. Εκείνη την αποφράδα ημέρα, λοιπόν, οι Νεότουρκοι αποφάσισαν με την καταδρομική, αλλά και πολύ καλά προσχεδιασμένη αποβίβασή τους στη Σαμψούντα να ολοκληρώσουν το έργο του πλήρους αφανισμού των Ελλήνων του Πόντου. Η εμφάνιση, λοιπόν, του Κεμάλ στον Πόντο στις 19 Μαΐου του 1919 σηματοδοτεί ουσιαστικά τη δεύτερη και σκληρότερη φάση της γενοκτονίας που διήρκεσε μέχρι τον ξεριζωμό των Ελλήνων από τις πατρογονικές τους εστίες.

Μεταξύ των μεθόδων που χρησιμοποιήθηκαν ήταν η εκτόπιση, η εξάντληση από έκθεση σε κακουχίες, τα βασανιστήρια, η πείνα, η δίψα, οι πορείες θανάτου στην έρημο και συχνότατα οι εν ψυχρώ δολοφονίες, ακόμα και οι εκτελέσεις. Οι Νεότουρκοι λεηλάτησαν, αιματοκύλησαν εκατοντάδες χωριά, πόλεις, βίασαν κοπέλες, έστησαν κρεμάλες, έκαναν μαζικές εκτελέσεις, σε συνδυασμό με αναγκαστικούς εκτοπισμούς συμπαγών πληθυσμών σε πορείες θανάτου, έστειλαν τους άνδρες στα τάγματα εργασίας, δίκασαν με συνοπτικές διαδικασίες την ελίτ του Πόντου στα δικαστήρια ανεξαρτησίας.

Τα θύματα των Τούρκων ήταν άνδρες, ήταν γυναικόπαιδα, ήταν ηλικιωμένοι, με μόνο χαρακτηριστικό ότι ήταν Έλληνες και ότι ήταν χριστιανοί. Ξεκληρίστηκε μια σημαντική κοινωνία, ένας σπουδαίος πολιτισμός που μεγαλούργησε αυτούς τους δεκατέσσερις αιώνες παρουσίας του στον Πόντο. Ο τραγικός απολογισμός σε σύνολο επτακοσίων χιλιάδων Ελλήνων ήταν τριακόσιες πενήντα τρεις χιλιάδες άταφοι νεκροί, χίλιες εκατόν τριάντα εκκλησίες, εννιακόσια εξήντα σχολεία, οκτακόσιες δεκαπέντε κοινότητες κατεστραμμένες και ένας λαός ξεριζωμένος στα τέσσερα σημεία του ορίζοντα.

Όσοι Πόντιοι επιβίωσαν, αναγκάστηκαν να εγκαταλείψουν τις πατρογονικές εστίες, το βιός τους, τις εκκλησίες, τους τάφους των προγόνων και να διασκορπιστούν στην οικουμένη. Κάποιους τούς ευλόγησε ο Θεός και κατάφεραν να φέρουν στη μητέρα Ελλάδα τις άγιες εικόνες, τα άγια λείψανα, τα λιγοστά κειμήλια, αλλά κυρίως τις αλησμόνητες μνήμες των πατρίδων τους. Έφεραν μαζί τους ηθικές αξίες, τα ήθη και τα έθιμά τους, τη φαντασία που είχαν, τη δημιουργικότητά τους, παραμένοντας πάντα περήφανοι, αξιοπρεπείς. Ξεκινώντας πάλι από το μηδέν, ξανάφτιαξαν τη ζωή και τα νοικοκυριά τους, προόδευσαν στη δουλειά και εδραιώθηκαν στην ελληνική κοινωνία.

Ο ξεριζωμός των Ποντίων τερμάτισε βάναυσα την πολύπλευρη δημογραφική, οικονομική, πνευματική, πολιτιστική παρουσία μιας ακμαίας κοινότητας που διέθετε πνευματικά ιδρύματα, που διέθετε τυπογραφεία εκείνη την εποχή, περιοδικά, εφημερίδες, λέσχες, θέατρα.

Παρά την τραγωδία που βίωσε ο Ποντιακός Ελληνισμός, διατήρησε αλώβητη την εθνική του ταυτότητα, τη γλώσσα, τα ήθη, τα έθιμα της πατρίδος και η αδούλωτη ποντιακή ψυχή κατάφερε να επιβιώσει και να δημιουργήσει νέους πυρήνες σε όλο τον κόσμο, όπως είπαμε, μεταφέροντας τα κειμήλια, τις μνήμες τις πατρογονικής γης σε νέες πατρίδες.

Αυτές οι μνήμες από τότε ζητούν δικαίωση από την παγκόσμια ιστορία. Η Γενοκτονία των Ελλήνων του Πόντου έγινε φανερά και έγινε άφοβα. Παρά τα όσα πρωτοφανή διέταξαν οι Τούρκοι, αρνούνται ακόμα και σήμερα να παραδεχθούν και να αναγνωρίσουν οτιδήποτε, αρνούνται να ζητήσουν συγγνώμη, θέτοντας στο στόχαστρό τους κάθε φορέα που επιχειρεί να φέρει στην επιφάνεια την αλήθεια.

Η ιστορία, όμως, δεν διαγράφεται. Τα εγκλήματα δεν παραγράφονται. Αιώνιο, λοιπόν, καθήκον όλων μας είναι να τιμάμε τη μνήμη όλων των θυμάτων των Ελλήνων του Πόντου. Τιμάμε, λοιπόν, θρηνούμε, υμνούμε τους εκατοντάδες χιλιάδες αδελφούς μας Ποντίους που σφαγιάστηκαν, εκδιώχθηκαν βίαια, διασύρθηκαν, βασανίστηκαν και μαρτύρησαν σ’ ένα από τα πιο στυγνά εγκλήματα της ανθρωπότητας.

Η λυσσαλέα μανία των Νεότουρκων Οθωμανών αποτελεί ένα διαρκές έγκλημα κατά της ανθρωπότητος. Η επίσημη αναγνώρισή του συνολικά από τη διεθνή κοινότητα είναι μονόδρομος. Με τον ν.2193/1994 καθιερώθηκε από τη Βουλή των Ελλήνων η 19η Μαΐου ως Ημέρα Μνήμης της Γενοκτονίας των Ελλήνων του Πόντου. Την ίδια μέρα στην Τουρκία τιμάται ως ημέρα γιορτής για τη νεολαία και τον αθλητισμό, ενώ το τουρκικό κράτος αρνείται ότι διέπραξε γενοκτονία στους χριστιανικούς πληθυσμούς της Ανατολής.

Οι Πόντιοι, όμως, δεν λησμονούν, δεν ησυχάζουν. Οι εφιαλτικές μνήμες δεν ξεπερνιούνται και δεν γιατρεύονται. Η πίκρα παραμένει και περνά στους απογόνους. Αυτή η μαύρη σελίδα στην παγκόσμια ιστορία έγινε δύναμη από τους αδελφούς μας Πόντιους. Με δύναμη αναμετρήθηκαν με το κακό και επιβίωσαν.

Ας κάνουμε, λοιπόν, τη δύναμη αυτή δύναμη όλων μας, τιμώντας τη μνήμη όσων χάθηκαν. Τριακόσιες πενήντα τρεις χιλιάδες ψυχές Ελλήνων αδελφών του Πόντου ζητούν δικαίωση. Είναι εθνικό μας καθήκον όχι απλά να θυμόμαστε αυτήν την ημέρα, κρατώντας ζωντανή την ιστορική μνήμη, αλλά να επιτύχουμε τη διεθνή αναγνώριση της Γενοκτονίας των Ελλήνων του Πόντου. Είναι χρέος μας να επιτύχουμε την ιστορική και ηθική δικαίωση του Ποντιακού Ελληνισμού, να ανταποκριθούμε στο αίσθημα δικαίου των Ποντίων, να δικαιώσουμε μια ελπίδα, μια προσδοκία ενός αιώνα πια.

Απαιτούνται συντεταγμένες πρωτοβουλίες για τη διεθνή και ευρωπαϊκή αναγνώριση της γενοκτονίας στο πλαίσιο των αρχών του Διεθνούς Δικαίου και των ευρωπαϊκών θεσμών, αλλά και στην προώθηση της επιστημονικής γνώσης, της τεκμηρίωσης για το ζήτημα τόσο μέσα από το εκπαιδευτικό μας σύστημα όσο και μέσα από συνολικές πρωτοβουλίες. Αντλούμε το ασίγαστο πάθος του Ποντιακού Ελληνισμού για επιβίωση, για προκοπή, για πρόοδο, για ευημερία και για πολιτισμό τόσο στα δύσκολα χρόνια της τουρκοκρατίας όσο και στη συνέχεια στα χρόνια της προσφυγιάς. Πρόκειται για ένα ιστορικό, κοινωνικό, πολιτισμικό υπόδειγμα τού τι σημαίνει να ξεκινάς από την αρχή, να μην υποκύπτεις, να σηκώνεσαι όρθιος, να αντέχεις και τελικά να ξαναπροοδεύεις. Ο φόρος τιμής στα χιλιάδες θύματα της γενοκτονίας είναι η μνήμη, είναι η αλήθεια, είναι η δικαίωση.

Η σημερινή μέρα δεν επιδέχεται πολιτικές αντιπαραθέσεις. Δεν θα κάνουμε καμμία αναφορά σε παραφωνίες. Οι φονιάδες των Ελλήνων του Πόντου, της Ιωνίας, της ανατολικής Θράκης και εκατομμυρίων άλλων Χριστιανών λέγονται Τούρκοι και συνεχίζουν να αποτελούν απειλή κατά της ανθρωπότητος.

Εμείς δεν ξεχνάμε. Θα καταβάλουμε κάθε προσπάθεια ώστε αυτή η θηριωδία των Τούρκων να αναγνωριστεί διεθνώς ως γενοκτονία και να αποδοθεί δικαιοσύνη, τιμή και αναγνώριση στα θύματα του τουρκικού κράτους.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώνουμε τις ομιλίες των εκπροσώπων των κομμάτων με την κ. Μαρία Απατζίδη εκ μέρους της Κοινοβουλευτικής Ομάδας του ΜέΡΑ25. Όπως είπαμε, θα κλείσει τη σημερινή επετειακή εκδήλωση ο Αντιπρόεδρος της Κυβέρνησης κ. Πικραμμένος.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα, 19 Μαΐου του 2022, στέκομαι σ’ αυτό το Βήμα. Όσοι είσαστε αυτήν τη στιγμή στη Βουλή πιστεύετε ότι θα ακούσετε από εμένα ό,τι ακούγεται συνήθως σε τέτοιες σκοτεινές επετείους.

Σήμερα όμως, κυρίες και κύριοι συνάδελφοι, δεν είμαι εδώ γι’ αυτό. Είμαι εδώ για να μιλήσω όχι ως Βουλευτής αλλά πάνω απ’ όλα ως Πόντια. Έναν τίτλο τιμής που θεωρώ ότι είναι σημαντικότερος από κάθε θεσμική ιδιότητα που έχω. Τους νεκρούς του Πόντου δεν τους θυμάμαι προκάτ, με τελετές και ξύλινους λόγους. Τους θυμάμαι λέγοντας την αλήθεια που οι περισσότεροι εδώ μέσα ή και εκεί έξω έχετε επιλέξει ευσυνείδητα, αποδιώχνετε από τον νου σας σαν το πιο κακό όνειρο.

Σήμερα, λοιπόν, θα σας πω μια ιστορία του Σάββα Καταρτζή ο οποίος μίλησε για αυτά που τα μάτια του είδαν στο Μπεϊαλάν, ένα από τα εκατοντάδες ελληνικά χωριά που καταστράφηκαν από τις τουρκικές παρακρατικές συμμορίες.

«Τα χαράματα στις 16 Φεβρουαρίου του 1922, ημέρα Τετάρτη, μια εφιαλτική είδηση ότι οι Τσέτες του Τοπάλ Οσμάν έρχονται στο χωριό. Η ατμόσφαιρα ηλεκτρίστηκε και ο ορίζοντας πήρε τη μορφή θύελλας που ξέσπασε άγρια. Με κραυγές και βρισιές βροντώντας με τους υποκοπάνους τις πόρτες και τα παράθυρα καλούσαν όλους να βγουν έξω από τα σπίτια και να μαζευτούν στην πλατεία, αλλιώς απειλούσαν με φωτιά στα σπίτια να τους κάψουν. Σε λίγο όλα τα γυναικόπαιδα και οι γέροι βρίσκονται τρέμοντας και κλαίγοντας στους δρόμους. Υποπτεύθηκαν από την πρώτη στιγμή το μεγάλο κακό που περίμενε όλους και δοκίμασαν να φύγουν έξω από το χωριό. Οι Τσέτες προέβλεψαν ένα τέτοιο ενδεχόμενο και είχαν πιάσει από πριν τα δρομάκια απ’ όπου μπορούσε να φύγει κανείς. Οι μητέρες αναμαλλιασμένες, κατάχλωμες από το τσουχτερό κρύο και τον φόβο έτρεμαν με τα βρέφη στην αγκαλιά και τα νήπια μπερδεμένα στα πόδια τους. Οι κοπέλες, άλλες με τους γέρους γονείς και άλλες με τις γριές ή άρρωστους, αγκαλιασμένες στοιβάχτηκαν με τον κτηνώδη αυτόν τρόπο σαν πρόβατα για τη σφαγή σε δύο σπίτια μέσα σε ένα πανδαιμόνιο από σπαρακτικές κραυγές, θρήνους και ουρλιαχτά. Η πρώτη φάση της απερίγραπτης τραγωδίας του Μπεϊαλάν άρχισε θριαμβευτικά για τους θλιβερούς ήρωες του νέου τουρκικού εγκλήματος της γενοκτονίας. Κι όταν ήταν σίγουρο πως δεν έμεινε κανένας απ’ έξω ασφάλισαν τις πόρτες ενώ ο άγριος αλαλαγμός από τα παράθυρα, οι κραυγές, το απελπισμένο κλάμα, οι ικεσίες για έλεος και βοήθεια σχημάτισαν μιας άγριας πραγματικότητας μουσική συναυλία που ξέσκιζε τον ουρανό και αντιβούιζε στα γύρω βουνά και δάση.

Και τώρα δεν έμενε παρά η επόμενη και τελική φάση της επιχείρησης των συμμοριών του Τοπάλ Οσμάν. Δεν χρειάστηκαν παρά μια αγκαλιά ξερά χόρτα και μερικά σπασμένα χαρτώματα για να ανάψει η φωτιά και σε λίγο τα δύο σπίτια έγιναν πυροτεχνήματα και ζώστηκαν μέσα και έξω από πύρινες γλώσσες και μαυροκόκκινο καπνό. Το τι ακολούθησε την ώρα εκείνη απλά δεν περιγράφεται. Οι μητέρες γεμάτες τρέλα έσφιγγαν τσιρίζοντας με όλη τη δύναμη της ψυχής τους στην αγκαλιά το μωρά τους που έκλαιγαν και κραύγαζαν «μάνα-μανίτσα». Οι κοπέλες και άλλες γυναίκες με τους γέρους γονείς, τα παιδιά και τους αρρώστους κραύγαζαν και αρπάζονταν μεταξύ τους σαν να ήθελαν να πάρουν και να δώσουν κουράγιο και βοήθεια καθώς έπαιρναν φωτιά τα μαλλιά και τα ρούχα τους και άρχισαν να γλείφουν το κορμί φλόγες. Μερικές κοπέλες πάνω στον πόνο, τη φρίκη και την απελπισία τους δοκίμασαν να ριχτούν με το κορμί τους από τα παράθυρα προτιμώντας να σκοτωθούν πέφτοντας κάτω ή με σφαίρες από όπλο, παρά να υποστούν τον φρικτό θάνατο της φωτιάς. Οι Τσέτες όμως που απολαμβάναν με κέφι και χαχανητά το μακάβριο θέαμα τούς έκαναν το χατίρι, τις πυροβόλησαν και τις σκότωσαν.

Δεν κράτησε δέκα λεπτά αυτή η οχλοβοή από τους αλαλαγμούς, τις άγριες κραυγές τα τσουχτερά ξεφωνητά και το ξέφρενο κλάμα. Στην αρχή ο τόνος της οχλοβοής ανέβηκε ψηλά ως εκεί που μπορούν να φτάσουν οι κραυγές, τα ξεφωνητά και τα ξελαρυγγίσματα από εκατοντάδες ανθρώπινα στόματα. Ο τόνος άρχισε να πέφτει, ώσπου ξαφνικά κόπηκαν και έσβησαν οι φωνές και το κλάμα και ακούγονταν μόνο τα ξύλα που έτριζαν από τη φωτιά, οι καμένοι τοίχοι και τα δοκάρια που έπεφταν με πάταγο πάνω στα κορμιά που κείτονταν τώρα σωροί κάρβουνα και στάχτη κάτω από το δάπεδο, στα δύο στοιχειωμένα σπίτια στο Μπεϊαλάν».

Όπως καταλάβατε όλοι, κάποιος τιμάει τα θύματα μιας γενοκτονίας μόνο όταν η ψυχή του μπορεί να δακρύσει, όπως και η δική τους. Εύχομαι ολόψυχα, κυρίες και κύριοι συνάδελφοι, κάποιοι από εσάς να νιώσατε κάτι στη δική σας ψυχή. Δεν είμαι καθόλου βέβαιη ότι οι υπέρμαχοι του ΝΑΤΟ και οι συνέταιροι των κορακιών των μνημονίων μπορούν να έχουν τέτοια συναισθήματα. Δεν πειράζει όμως. Όλοι οι άνθρωποι δεν είναι ίδιοι. Να το θυμάστε.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Αντιπρόεδρος της Κυβέρνησης κ. Παναγιώτης Πικραμένος, εκ μέρους της Κυβέρνησης.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, ευχαριστώ για όλα.

Κυρίες και κύριοι συνάδελφοι, μαζευτήκαμε πάλι όλοι μαζί και φέτος σε ειδική συνεδρίαση για να απονείμουμε τον απαιτούμενο φόρο τιμής στη μνήμη των εκατοντάδων Ελλήνων χριστιανών που τέτοιες μέρες πριν από εκατόν τρία χρόνια εξολοθρεύθηκαν εκεί στον Πόντο. Όπως θα θυμόσαστε η περσινή εκδήλωση μνήμης είχε γίνει λίγες μέρες μετά την αναγνώριση της γενοκτονίας των Αρμενίων από τον Αμερικανό Πρόεδρο Τζο Μπάιντεν. Η αναγνώριση αυτή ανέδειξε στον παγκόσμιο διάλογο την έννοια της γενοκτονίας και έδειξε τον δρόμο της δικαιοσύνης μακριά από μίση και εκδικητικότητα. Και για εμάς τους Έλληνες είναι καθήκον μας να μετατρέπουμε με ψύχραιμη ανάγνωση της ιστορίας, με ψύχραιμη ανάγνωση του παρελθόντος, την ανείπωτη αυτή τραγωδία σε δύναμη και εθνική αυτοπεποίθηση, αλλά και για τους γείτονες και θύτες θα αποτελέσει δείγμα γενναιότητας η ειλικρινής μεταμέλεια και ανάληψη ευθύνης για τις ειδεχθείς πράξεις που τελέσθησαν στο παρελθόν.

Οι Έλληνες χριστιανοί του Πόντου, η διεθνής κοινότητα σε αντίστοιχες γενοκτονίες αλλά και στη γενοκτονία των Ποντίων δεν ζητούν εκδίκηση. Ζητούμενο είναι η αναγνώριση μιας πραγματικότητας που δεν επιδέχεται καμμία αμφισβήτηση. Γιατί εκατοντάδες χιλιάδες Έλληνες χριστιανοί του Πόντου εξολοθρεύτηκαν, εκατοντάδες χωριά ανασκάφηκαν, χιλιάδες εκκλησίες καταστράφηκαν, σχολεία γκρεμίστηκαν και σχεδόν μισό εκατομμύριο ξεριζωμένοι συμπατριώτες μας έφτασαν στην ελεύθερη Ελλάδα και άφησαν πίσω τους έναν πολιτισμό σχεδόν τριών χιλιετιών. Έναν πολιτισμό που είχε άνθηση επί είκοσι οκτώ αιώνες και είχε προσφέρει στην ανθρωπότητα κριτική σκέψη, έρευνα, επιστήμη, πολιτική. Θυμάμαι με μεγάλη συγκίνηση ακόμα τις περσινές αναφορές που έκαναν εδώ συνάδελφοι, αλλά και φέτος, από βιώματα και προσωπικές ιστορίες που τους είχαν διηγηθεί οι πρόγονοί τους. Ιστορίες που βέβαια κανένας μας προσωπικά δεν μπορεί να ξεχάσει.

Κυρίες και κύριοι συνάδελφοι, η φετινή Ημέρα Μνήμης της γενοκτονίας των Ποντίων, τραγική τη μοίρα θα έλεγα, συμπίπτει με έναν άλλον απεχθή και αποκρουστικό πόλεμο. Ο ουκρανικός λαός ωθείται διά της βίας μακριά από τα πάτρια εδάφη του και οι ηγέτες μέσα στα πολυτελή μέγαρά τους φαίνεται να μην μπορούν να κατανοήσουν την πραγματικότητα. Δεν μπορούν να κατανοήσουν ότι η πραγματικότητα δεν μπορεί να προσαρμοστεί στα δικά τους μέτρα. Είναι ηγέτες ακοινώνητοι της ιστορίας. Αγνοούν τη δυναμική της ίδιας της ζωής.

Θα ήθελα να πω ότι η ιδιαίτερη πολιτισμική ταυτότητα των Ποντίων προσφύγων που ήρθαν στην Ελλάδα ή πήγαν στη Ρωσία ή στην Αμερική τα πρώτα χρόνια μετά το 1919 έχει παραμείνει διακριτή μέσα στις κοινωνίες που τους υποδέχθηκαν και έχουν διατηρήσει την ιστορική συνέχεια αλώβητη. Και θα ήθελα, επίσης, να σας πω ότι για τη στέγαση της ιστορίας αυτής έχω εισηγηθεί στον κύριο Πρωθυπουργό τη δημιουργία μουσείου που θα στεγάσει την ιστορία του Ποντιακού Ελληνισμού. Ομολογώ ότι έχει τείνει εύηκοον ους και μου έχει υποσχεθεί ότι θα συζητήσουμε το θέμα περαιτέρω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κύριε Πρόεδρε, θα χρειαστώ ένα λεπτό ακόμη.

Κυρίες και κύριοι συνάδελφοι, δύναμή μας εμάς των Ελλήνων είναι οι ρίζες μας, το εθνικό μας φρόνημα, η αδάμαστη ελληνική ψυχή και το ελληνικό πνεύμα, πράγματα που επεσήμανε και ανέδειξε ως κεντρικό μήνυμα ο Πρωθυπουργός Κυριάκος Μητσοτάκης στην προχθεσινή ομιλία του ενώπιον του Κογκρέσου. Επαφίεται σε εμάς να μετατρέψουμε τον ποντιακό πολιτισμό που μεταλαμπαδεύτηκε στις νεότερες γενιές των Ελλήνων σε ορμή για ένα δημιουργικό μέλλον και για μία ευημερούσα πατρίδα.

Κύριε Πρόεδρε, εμείς σήμερα ας κλίνουμε το γόνυ με σεβασμό και με την προσήκουσα τιμή στη μνήμη των Ελλήνων χριστιανών του Πόντου. Η χώρα μας τους οφείλει πολλά.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, σας καλώ να τηρήσουμε ενός λεπτού σιγή στη μνήμη των θυμάτων της Γενοκτονίας των Ελλήνων του Πόντου.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

Σας ευχαριστώ πολύ.

(Χειροκροτήματα)

Ολοκληρώθηκε η ειδική συνεδρίαση για την Ημέρα Μνήμης της Γενοκτονίας των Ελλήνων του Πόντου και τηρήθηκε ενός λεπτού σιγή.

Με τη συναίνεση του Σώματος θα διακόψουμε μέχρι τις 10.50΄ και θα συνεχίσουμε με την ημερήσια διάταξη νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στα κτηματολογικά φύλλα και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 12 Μαΐου 2022, τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Κυρίες και κύριοι συνάδελφοι, συμφωνείτε επί της διαδικασίας;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Πριν ξεκινήσουμε, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 20 Μαΐου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 668/9-5-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς την Υπουργό Παιδείας και Θρησκευμάτων, με θέμα: «Σταματήστε τη διάλυση του Διεθνούς Πανεπιστημίου Ελλάδος (ΔΙΠΑΕ)».

2. Η με αριθμό 675/13-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εσωτερικών, με θέμα: «Διασφάλιση της συνέχισης της εργασίας των ήδη υπηρετούντων στο πρόγραμμα «Βοήθεια στο Σπίτι» και ομαλή ένταξη των επιτυχόντων της προκήρυξης 4κ/2020».

3. Η με αριθμό 683/16-5-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Για τα απλήρωτα δεδουλευμένα των εργαζόμενων στην «EDILMAC», εργολάβο της «ΕΛΛΗΝΙΚΟΣ ΧΡΥΣΟΣ Α.Ε.» στο μεταλλείο Ολυμπιάδας Χαλκιδικής».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 687/16-5-2022 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Διονύσιου - Χαράλαμπου Καλαματιανού προς τον Υπουργό Ψηφιακής Διακυβέρνησης, με θέμα: «Κίνδυνος απώλειας αγροτικών εκτάσεων κατοίκων των Κοινοτήτων Κουτσοχέρας, Μουζακίου, Χειμαδιού του Δήμου Πύργου και Περιστερίου του Δήμου Ήλιδας».

2. Η με αριθμό 677/13-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Ένταξη όλων των σεισμόπληκτων επιχειρήσεων της Κρήτης στη δράση για μη επιστρεπτέα επιχορήγηση, ύψους έως 18.000 ευρώ, με αύξηση του προϋπολογιζόμενου ποσού και απαλοιφή των κριτηρίων που αποκλείουν ή περιορίζουν τη χρηματοδότηση για δεκάδες δικαιούχους».

Κυρίες και κύριοι συνάδελφοι, προχωρούμε στη συζήτηση επί του νομοσχεδίου. Τον λόγο έχει ο γενικός εισηγητής της Νέας Δημοκρατίας κ. Βασίλειος - Νικόλαος Υψηλάντης, Βουλευτής Δωδεκανήσου.

Παρακαλώ να ανοίξει το σύστημα εγγραφής ομιλητών.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα κι εγώ ξεκινώντας τη σημερινή μου εισήγηση να αναφερθώ στη θλιβερή επέτειο της Γενοκτονίας των Ποντίων αδελφών. Θέλω να εκφράσω τον σεβασμό μου στη μνήμη των τριακοσίων πενήντα τριών χιλιάδων αδικοχαμένων Ποντίων, όπως επίσης να επισημάνω και να δηλώσω ότι έχουμε εθνικό χρέος να συνεχίσουμε τον αγώνα για τη διεθνή αναγνώριση της ποντιακής γενοκτονίας. Αθάνατοι!

Επιστρέφοντας στο νομοσχέδιο, θα ήθελα να πω, κυρίες και κύριοι συνάδελφοι, πως εκατό και πλέον χρόνια έχουν συμπληρωθεί από την εφαρμογή του Κτηματολογικού Κανονισμού Δωδεκανήσου που τέθηκε σε εφαρμογή με το ιταλικό κυβερνητικό διάταγμα 132/29 και του οποίου οι διατάξεις διατηρήθηκαν μετά την ενσωμάτωση της Δωδεκανήσου ως τοπικό ειδικό δίκαιο και μάλιστα με δημοσίας τάξεως διατάξεις με τον ν.510/47. Διετέλεσε, όπως προείπα, ένα τοπικής ισχύος νομοθέτημα που δημιούργησε και σπουδαία νομολογία, εδραιώνοντας έτσι δικαιώματα τέτοια που συνετέλεσαν στην ασφάλεια των συναλλαγών.

Ήταν στην ουσία η εφαρμογή κτηματολογίου από τότε στα νησιά Ρόδος, Κως και στις περιοχές Λακκί και Ξηρόκαμπος Λέρου, το οποίο εφαρμόστηκε για να εξυπηρετήσει όμως και τα συμφέροντα του κατακτητή με τη στοχευμένη ενσωμάτωση στην κυριότητα του ιταλικού δημοσίου, ακινήτων τα οποία ανήκαν κατά κυριότητα στους προγόνους μας.

Ένα από τα μέσα αυτά ήταν και το άρθρο 3 του Κτηματολογικού Κανονισμού, το οποίο ισχύει δυστυχώς και σήμερα, και το οποίο ορίζει ότι ο αιγιαλός εξικνείται μέχρι του ορίου του μέγιστου συνήθους χειμερίου κύματος, επιπλέον δε έξω των αστικών κέντρων σε μια ζώνη δώδεκα μέτρων από το όριο, η δε θαλάσσια παραλία μέχρι των ορίων κάθε άλλης δημόσιας ή ιδιωτικής ιδιοκτησίας.

Για την αποκατάσταση της ισότητας και της συνταγματικής τάξης είναι αναγκαία η ρητή οριοθέτηση του αιγιαλού με την κατάργηση της πρόβλεψης της ζώνης των δώδεκα αυτών μέτρων, ώστε να εφαρμόζεται ενιαία σε όλη την επικράτεια ο τρόπος καθορισμού του αιγιαλού που προβλέπεται στο άρθρο 1 του ν.2971/2001, κάτι που ελπίζω να υλοποιηθεί οριστικά με την κατάλληλη επεξεργασία από τα συναρμόδια Υπουργεία σε ένα από τα επόμενα νομοθετήματα. Το οφείλουμε στους ανθρώπους αυτούς οι οποίοι, παρά τα δεινά, κρατήθηκαν, αντιστάθηκαν, δημιούργησαν για τα Δωδεκάνησα και την Ελλάδα.

Στην προσπάθεια αυτή βάζω στην πρώτη γραμμή και τον εαυτό μου μέχρι την οριστική αυτή δικαίωση.

Σκοπός και αντικείμενο των ρυθμίσεων του υπό συζήτηση νομοσχεδίου είναι η ένταξη των περιοχών στις οποίες η δημοσιότητα των εμπραγμάτων σχέσεων επί ακινήτων διέπεται από τις διατάξεις του Κτηματολογικού Κανονισμού Δωδεκανήσου, δηλαδή της Ρόδου, Κω και Λακκίου Λέρου στο σύστημα του Εθνικού Κτηματολογίου που υποστηρίζεται από το νομικό πρόσωπο Εθνικό Κτηματολόγιο και συγκεκριμένα η ρύθμιση της διαδικασίας καταγραφής των νομικών, χωρικών και τεχνικών πληροφοριών, η πρόβλεψη διατάξεων για εγγραπτέα δικαιώματα στον Κτηματολογικό Κανονισμό που δεν καταχωρίζονται στο Εθνικό Κτηματολόγιο και η θέσπιση διατάξεων για την προσωρινή στελέχωση των Κτηματολογικών Γραφείων Ρόδου και Κω.

Το δεύτερο κεφάλαιο του νομοσχεδίου πραγματεύεται την προσαρμογή και την καταχώριση στο σύστημα του Εθνικού Κτηματολογίου των τηρουμένων στα Κτηματολογικά Γραφεία Ρόδου, Κω, Λέρου στοιχείων.

Οι αρχές που διέπουν τη διαδικασία προσαρμογής είναι οι εξής:

Πρώτον, η καταχώριση της ενεργού νομικής πληροφορίας.

Δεύτερον, σε κάθε ακίνητο και κάθε αυτοτελές ιδιοκτησιακό αντικείμενο να αντιστοιχεί ένα κτηματολογικό φύλλο.

Τρίτον, πληροφορίες που καταχωρίζονται στις κτηματολογικές μερίδες του Κτηματολογικού Κανονισμού Δωδεκανήσου, αλλά δεν αντιστοιχούν στη συλλεγόμενη και καταχωριζόμενη στο σύστημα του Εθνικού Κτηματολογίου πληροφορία, όπως ιδίως οι προβλεπόμενες στο οθωμανικό δίκαιο και διατηρηθείσες στον Κτηματολογικό Κανονισμό διακρίσεις των ακινήτων δεν μεταφέρονται, αλλά διατηρούνται υπό μορφή αρχείου. Βεβαίως, για τα βακουφικά, όπου δημιουργείται ένα ιδιαίτερο πρόβλημα, θα υπάρχει αυτή η ένδειξη, εξ όσων έχουμε πάρει τη διαβεβαίωση, προκειμένου να γνωρίζουμε αν και πώς θα πρέπει να αίρονται τα τέλη τα οποία αναζητούνται σε περίπτωση μεταβίβασης.

Τέταρτον, για τις κοινόχρηστες και λοιπές ειδικές εκτάσεις τηρείται η κωδικοποίηση του Εθνικού Κτηματολογίου.

Πέμπτον, για τη δημιουργία των κτηματολογικών διαγραμμάτων λαμβάνονται υπ’ όψιν τα ατομικά διαγράμματα και η προσαρμογή των ορίων σύμφωνα με την υφιστάμενη πραγματική κατάσταση, εφόσον δεν υφίστανται περί αυτών αμφισβητήσεις μεταξύ των όμορων ιδιοκτησιών.

Έκτον, εφαρμόζεται ενιαία κτηματολογική καταγραφή των γηπέδων και των κτισμάτων, γαιών δηλαδή και οικοδομών, υπό τη μορφή γεωτεμαχίου και η σύνδεση αυτών με τις ημερίδες οικοδομών του Κτηματολογικού Κανονισμού υπό τη μορφή αρχείου.

Στο κτηματολογικό φύλλο καταχωρίζεται ως δικαιούχος το πρόσωπο που εμφανίζεται στην οικεία μερίδα του ακινήτου, ακόμα και αν κατά τη συλλογή και επεξεργασία των στοιχείων έχει διαπιστωθεί ο θάνατός του.

Κατά την εκπόνηση των εργασιών προσαρμογής τα τρία Κτηματολόγια εξακολουθούν να διεκπεραιώνουν τα αιτήματά καταχώρισης, όπως υποβάλλονται, και ενημερώνουν τα τηρουμένων βιβλία. Συνεχίζεται δηλαδή μέχρι την εξάντληση των εργασιών η λειτουργία των Κτηματολογίων αυτών. Μετά την ολοκλήρωση της διαδικασίας προσαρμογής τα αρχεία δημοσιοποιούνται με δημόσια ανάρτηση. Προβλέπεται μάλιστα μια διαδικασία διόρθωσης. Μετά την εξέταση των αιτήσεων διόρθωσης προδήλων σφαλμάτων θα πραγματοποιείται η τελική αναμόρφωση των αρχείων. Ακίνητα που και μετά την αναμόρφωση συνεχίζουν να φέρουν την ένδειξη «άγνωστος ιδιοκτήτης» καταχωρίζονται ως ιδιοκτησία του ελληνικού δημοσίου.

Με διαπιστωτική πράξη ο φορέας κηρύσσει περαιωμένη την προσαρμογή και τη μετάπτωση των περιοχών στις οποίες ίσχυε ο Κτηματολογικός Κανονισμός Δωδεκανήσου στο Εθνικό Κτηματολόγιο. Μετά την έκδοση της πράξης η επεξεργασία και η καταχώριση των εισερχομένων εγγραπτέων πράξεων στα Κτηματολογικά Γραφεία Ρόδου, Κω και Λέρου διενεργούνται μόνον ηλεκτρονικά. Παύουν δε να ενημερώνονται τα τηρούμενα έως τότε έντυπα βιβλία.

Στο τρίτο κεφάλαιο ρυθμίζονται ζητήματα προσωπικού των Κτηματολογικών Γραφείων και στελέχωσης των υπηρεσιών του Κτηματολογικού Γραφείου Δωδεκανήσου και του υποκαταστήματος της Κω.

Στο δεύτερο μέρος του νομοσχεδίου στο κεφάλαιο πρώτο και συγκεκριμένα στα άρθρα 12 ως 15 προβλέπονται διατάξεις για τη διασύνδεση ληξιαρχείων και «Ελληνικού Κτηματολογίου» για την καταχώριση αγωγών και αιτήσεων στα κτηματολογικά φύλλα, αλλά και άλλες διατάξεις. Έτσι στον ν.2664/1998 προστίθεται ένα νέο άρθρο, το 3α όπου με την πρώτη παράγραφο θεσπίζεται ηλεκτρονικό πλέον σύστημα αυτοματοποιημένης διασύνδεσης των ληξιαρχείων και ληξιάρχων του ν.344/76 και του νομικού προσώπου δημοσίου δικαίου με την επωνυμία «Ελληνικό Κτηματολόγιο». Σκοπός του συστήματος είναι η αυτόματη ηλεκτρονική ενημέρωση των αλφαβητικών ευρετηρίων και των κτηματολογικών βιβλίων που τηρούνται στο Εθνικό Κτηματολόγιο με την ημερομηνία θανάτου, τον αριθμό και την εκδούσα αρχή των ληξιαρχικών πράξεων θανάτου των φερομένων ως δικαιούχων δικαιωμάτων που έχουν εγγραφεί στα κτηματολογικά βιβλία, καθώς και των προσώπων των οποίων η αίτηση διόρθωσης έχει σημειωθεί ως εκκρεμής. Σε κάθε περίπτωση τα πρόσωπα, τα οποία έχουν σημειωθεί ως κληρονόμοι στο κτηματολογικό φύλλο του ακινήτου δεν μπορούν να επιχειρήσουν εγκύρως καμμία πράξη διάθεσης του εγγραπτέου δικαιώματος πριν την πλήρωση των προϋποθέσεων που θέτει ο αστικός κώδικας στα άρθρα 1193, 1195, 1198 και 1199.

Στην περίπτωση τώρα ανακριβούς πρώτης εγγραφής ο πραγματικός δικαιούχος έχει ενοχική μόνον αξίωση κατά του αναφερόμενου ανακριβώς ως δικαιούχο για την απόδοση του πλουτισμού από τη δημιουργία του αμάχητου τεκμηρίου. Με τον τρόπο αυτό διασφαλίζεται η δημόσια πίστη των τρίτων που εμπιστεύονται το φαινόμενο δικαίου που δημιουργούν οι κτηματολογικές εγγραφές και εξυπηρετείται η ασφάλεια των συναλλαγών.

Στο δεύτερο κεφάλαιο ρυθμίζονται ζητήματα, επίσης, προσωπικού και λειτουργίας του Κτηματολογίου, 16 έως 19 τα άρθρα, ενώ υπάρχουν ρυθμίσεις σχετικά με τον επαναπροσδιορισμό της θέσης και των ορίων γεωτεμαχίων στο άρθρο 20 και για τη σύναψη συμπληρωματικών συμβάσεων του νομικού προσώπου δημοσίου δικαίου «Ελληνικό Κτηματολόγιο».

Το τρίτο κεφάλαιο του νομοσχεδίου αφορά ρυθμίσεις αρμοδιότητας του Υπουργείου Ψηφιακής Διακυβέρνησης. Ρυθμίζεται η διαδικασία ενός ενιαίου πιστοποιητικού οικονομικής ενημερότητας, ασφαλιστικής και φορολογικής για κάθε φυσικό ή νομικό πρόσωπο ή οντότητας για χρήση σε φορείς τόσο του δημοσίου όσο και του ιδιωτικού φορέα. Είναι μια σημαντική εξέλιξη, την οποία οφείλουμε και στην ηγεσία του Υπουργείου Ψηφιακής Διακυβέρνησης, στον εκσυγχρονισμό της δημόσιας διοίκησης. Προβλέπει τη λύση του συμφώνου συμβίωσης με τη χρήση ψηφιακών μέσων κατά αντιστοιχία με τα ισχύοντα για το άυλο συναινετικό διαζύγιο και ρυθμίζει λεπτομερέστατα την ψηφιακή διαδικασία της λύσης.

Απλοποιείται, επίσης, με διάταξη η διαδικασία εγκατάστασης κατασκευής κεραιών σε Υπουργεία, πρεσβείες, διπλωματικές αποστολές με την προϋπόθεση βέβαια ότι δεν επηρεάζουν τις δυσμενείς για την ασφάλεια της αεροπλοΐας και έχει χορηγηθεί για αυτό εκχώρηση ή έγκριση ραδιοσυχνοτήτων εκπομπής ή και λήψης.

Το τρίτο μέρος του νομοσχεδίου έρχεται να ρυθμίσει επείγοντα θέματα του Υπουργείου Δικαιοσύνης. Στο άρθρο 30 επιλύονται τα προβλήματα και αίρονται οι αρνητικές συνέπειες για τους κατοίκους και ιδιοκτήτες της παροχής αρμοδιότητας του άμισθου Υποθηκοφυλακείου Ευδήλου Ικαρίας που δημιουργήθηκαν μέχρι τις 27 Μαρτίου του ’14 από παραλείψεις του υποθηκοφύλακα και μιας μεγάλης εκκρεμότητας που είχε δημιουργηθεί για την ασφάλεια των συναλλαγών στο συγκεκριμένο σημείο της χώρας.

Με το άρθρο 31 εισάγεται μία νέα ρύθμιση με την οποία παρέχεται η δυνατότητα στον αιτούντα, το ευεργέτημα πενίας, ενώπιον του Ειδικού Δικαστηρίου Αγωγών Αυτοδικίας να υποβάλει αίτηση ανάκλησης σε περίπτωση που απορριφθεί η αίτηση του. Περαιτέρω δεν προβλέπεται η διαδικασία εκδίκασης της εν λόγω αίτησης ανάκλησης.

Στο τέταρτο κεφάλαιο υπάρχουν εξουσιοδοτικές, μεταβατικές και καταργούμενες διατάξεις ειδικότερα δε για τα ισχύοντα σχετικά με τη χρησικτησία στις περιοχές που εφαρμοζόταν ο Κτηματολογικός Κανονισμός Δωδεκανήσου. Στην παράγραφο 1 του άρθρου 33 προβλέπεται ότι από τη στιγμή περάτωσης των διαδικασιών προσαρμογής με την έκδοση διαπιστωτικής πράξης παύουν να ισχύουν για το μέλλον οι διατάξεις του Κτηματολογικού Κανονισμού Δωδεκανήσου και ορίζεται ότι στις περιοχές ισχύος του Κανονισμού από το χρονικό σημείο αυτό και στο εξής θα εφαρμόζεται η νομοθεσία για τη σύσταση εμπραγμάτων δικαιωμάτων και λοιπών εγγραπτέων δικαιωμάτων των φυσικών και νομικών προσώπων του ελληνικού δημοσίου, των ΟΤΑ και άλλων νομικών προσώπων δημοσίου δικαίου.

Κυρίες και κύριοι συνάδελφοι, η μετάπτωση του Κτηματολογίου Ρόδου, Κω και Λέρου στο Εθνικό Κτηματολόγιο είναι μια ύψιστης σημασίας διαδικασία για την ασφάλεια των συναλλαγών στα Δωδεκάνησα, σε ένα σημείο που η ανάπτυξη φέρνει ζωτικής σημασίας έσοδα και στην εθνική μας οικονομία με αρκετές, όμως, δυσκολίες που είναι βέβαιον ότι στην πορεία θα κληθούμε αρκετές φορές να παρέμβουμε για να ξεπεραστούν.

Ήδη ο Δικηγορικός Σύλλογος της Ρόδου έχει κάνει δύο επισημάνσεις για δύο τροπολογίες, οι οποίες εκ των πραγμάτων λόγω αυτής της στιγμής των μεταβατικών διατάξεων από το ένα Υπουργείο στο άλλο θα πρέπει να κριθούν σε άμεσο, αλλά και σε έναν επόμενο χρόνο με μία καλύτερη διεργασία των συγκεκριμένων διατάξεων. Η μία πρόταση του Δικηγορικού Συλλόγου της Ρόδου αφορά την κατάργηση του κτηματολογικού δικαστή άμεσα και η δεύτερη αφορά την μη εγγραφή, ενημέρωση των οικοδομών στα κτηματολογικά βιβλία. Το μεν πρώτο θα πρέπει να ιδωθεί υπό την καινούργια διάσταση της λειτουργίας των Κτηματολογίων, στο δε δεύτερο αίτημα δημιουργούνται ορισμένα ζητήματα όσον αφορά την εγγραφή των οριζόντιων ιδιοκτησιών και αυτό δημιουργεί πρόβλημα για την άμεση κατάργηση του.

Υπό το πρίσμα αυτό και με το γεγονός ότι πράγματι το νομοσχέδιο αυτό βοηθάει στην εξελικτική πορεία του Κτηματολογίου στη χώρα μας και το εκσυγχρονίζει, εκσυγχρονίζει συνάμα και αυτό το οποίο θα ίσχυε με την ενσωμάτωση του στο Εθνικό στα Δωδεκάνησα ζητώ και καλώ όλους να υπερψηφίσουν το υπό εξέταση νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα εκ μέρους της Κοινοβουλευτικής Ομάδας του ΣΥΡΙΖΑ ο συνάδελφος κ. Νεκτάριος Σαντορινιός, γενικός εισηγητής του κόμματός του.

Ορίστε, κύριε συνάδελφε, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Συζητάμε ένα νομοσχέδιο που σε ένα μεγάλο βαθμό αφορά τα Δωδεκάνησα σήμερα. Όμως, εγώ έχω να κάνω κάποιες εισηγητικές παρατηρήσεις. Έχουν περάσει τέσσερα χρόνια από τη δημιουργία του νομικού προσώπου δημοσίου δικαίου «Ελληνικό Κτηματολόγιο», τρία χρόνια -συμπληρώνουμε σε λίγο- από την ανάληψη της διακυβέρνησης από τη Νέα Δημοκρατία και ένας χρόνος από τη μεταφορά του φορέα στο Υπουργείο Ψηφιακής Διακυβέρνησης.

Τι έχουμε σήμερα; Ένα νομοσχέδιο με επισπεύδοντα το Υπουργείο Δικαιοσύνης, με διατάξεις που αφορούν το Κτηματολόγιο που σήμερα εποπτεύεται από το Ψηφιακής Διακυβέρνησης και πάρα πολλές διατάξεις μέσα στο νομοσχέδιο του Ψηφιακής Διακυβέρνησης. Λίγο τουρλού όλο αυτό, αλλά έτσι νομοθετείτε, όπως και το γεγονός ότι μας συνηθίζετε να φέρνετε τροπολογίες. Η αλήθεια είναι ότι αυτή τη φορά δεν φέρατε πολλές, αλλά και πάλι τελευταία στιγμή και πάλι ψάχνουμε να δούμε τι εξυπηρετούν.

Παραμένει ακατανόητη η απόφαση της Κυβέρνησης να μεταφέρει το Κτηματολόγιο στο Υπουργείο Ψηφιακής Διακυβέρνησης, αντιμετωπίζοντάς το όχι ως ένα ουσιαστικό αναπτυξιακό εργαλείο οργάνωσης του χώρου, αλλά ως ένα ψηφιακό έργο. Δεν είναι ψηφιακό έργο. Είναι κάτι πολύ περισσότερο.

Το αποτέλεσμα είναι να εκκρεμούν για χρόνια σχεδόν πράξεις και ο νομικός έλεγχος και τελικά να μην μπορεί να εξυπηρετηθεί κανένας. Ο όγκος εργασιών αυξάνει εκθετικά μετά τις συνεχείς εισροές καταργούμενων υποθηκοφυλακείων, ενώ τα έμπειρα και ικανά στελέχη αποχωρούν μαζικά, χωρίς να αναπληρώνονται με νέα.

Και αντί να προχωρήσετε γρήγορα και άμεσα στην πρόσληψη νέου προσωπικού, μαθαίνουμε από τον σύλλογο εργαζομένων στο Κτηματολόγιο ότι προχωρείτε σε προσλήψεις και κάνετε συμβάσεις με εταιρείες ενοικίασης προσωπικού μηχανικών και δικηγόρων! Αυτό υποβαθμίζει και το έργο που γίνεται, αλλά ιδίως υποβαθμίζει τους συναδέλφους μηχανικούς και δικηγόρους και το οποίο εμείς θεωρούμε ότι είναι απαράδεκτο ως πρακτική.

Για να πάμε στα του Κτηματολογίου Δωδεκανήσου, αυτό αποτέλεσε επί δεκαετίες το μοναδικό στη χώρα με κτηματολογικά διαγράμματα και καταγραφή επί χάρτου των περιουσιών των πολιτών. Γι’ αυτό άλλωστε ήταν και πρωτοποριακό. Όμως, όταν ξεκίνησε το Εθνικό Κτηματολόγιο, τελικά αυτό οδήγησε στο να είναι απαρχαιωμένο, σε σύγκριση με την προσπάθεια που σήμερα γίνεται σε όλη τη χώρα. Έχουν, λοιπόν, οδηγήσει το Κτηματολόγιο Δωδεκανήσου να είναι το πλέον απαρχαιωμένο.

Η προσπάθεια για τον εκσυγχρονισμό του και την εναρμόνιση του Κτηματολογίου Δωδεκανήσου με το Εθνικό Κτηματολόγιο απασχόλησε το νομικό και τεχνικό κόσμο ήδη από τη δεκαετία του ’90, από τότε που ξεκίνησε το Εθνικό Κτηματολόγιο. Η διαδικασία ένταξης των Κτηματολογικών Γραφείων Ρόδου και Κω - Λέρου στο Εθνικό Κτηματολόγιο υπήρξε στο παρελθόν αντικείμενο μελέτης τόσο σε τοπικό επίπεδο από ομάδες εργασίας και του ΤΕΕ όσο και σε πανελλήνιο επίπεδο.

Για τον σκοπό αυτόν άλλωστε ο τότε ΟΚΧΕ συγκρότησε επιτροπή, το 1995, η οποία αποτελούνταν από δεκαεπτά μέλη, με σκοπό να μελετήσει τον τρόπο και να προτείνει τη διαδικασία ένταξης των δύο Γραφείων. Η επιτροπή αποτελούνταν από μηχανικούς αγρονόμους τοπογράφους, υπάλληλους του τότε ΟΚΧΕ, νομικούς του τότε ΟΚΧΕ, δικαστές καθώς και μηχανικούς αγρονόμους τοπογράφους και νομικούς προερχόμενους από την τοπική κοινωνία της Ρόδου και της Κω, οι οποίοι είχαν και την εμπειρία πάνω σε αυτά τα ζητήματα.

Παρά το γεγονός αυτό και μέχρι το 2016, οπότε και ξεκίνησε η προσπάθεια της οποίας τους καρπούς σήμερα συζητάμε, δεν είχε προχωρήσει τίποτα. Τότε λοιπόν, το 2016, σε συνεργασία με τα Υπουργεία Δικαιοσύνης και Περιβάλλοντος, το κατά τόπους ΤΕΕ και τους Δικηγορικούς Συλλόγους Ρόδου και Κω ξεκίνησε η προσπάθεια διαμόρφωσης του πλαισίου ενσωμάτωσης, η οποία σε πολύ μεγάλο βαθμό αποτέλεσε ένα ιδιαίτερα δύσκολο εγχείρημα, το οποίο έπρεπε να γεφυρώσει -και όσοι είναι μηχανικοί το αντιλαμβάνονται- δύο διαφορετικές φιλοσοφίες καταγραφής και κωδικοποίησης που υπάρχουν ανάμεσα στα δύο συστήματα κτηματογράφησης.

Χαρακτηριστικό είναι, για να καταλάβουμε, ο διαχωρισμός σε μερίδες γαιών και μερίδες οικοδομών, κάτι που δεν υπάρχει στο εθνικό Κτηματολόγιο, αλλά και ακόμα το γεγονός ότι έχουμε χωρική διάρθρωση ανά γεωγραφική ενότητα, δηλαδή μπορεί να υπάρχει ένας αριθμός μερίδας γαιών, που είναι μερίδα γαιών Αφάντου άλλος, μερίδα γαιών Αρχαγγέλου άλλος, άλλα οικόπεδα, όλα όμως έχουν την ίδια μερίδα γαιών γιατί αναφέρονται χωρικά σε κάθε περιοχή.

Το παρόν σχέδιο νόμου είναι προφανές ότι δεν μπορεί να αποτελέσει παρά μόνο την αρχή για τη μετάπτωση και χαίρομαι που το αναγνωρίζει και αυτό ο Υπουργός γιατί οι αδυναμίες που παρουσιάζονται, τα νομικά και τεχνικά προβλήματα που θα παρουσιαστούν, δεν αντιμετωπίζονται σε καμμία περίπτωση με το γενικόλογο τρόπο, με τον οποίο έχουν διατυπωθεί τα άρθρα του νόμου.

Το νομικό πλαίσιο, το οποίο διαμορφώνεται με το παρόν νομοσχέδιο, καθιερώνει τις αρχές, αλλά το σύνολο των ουσιαστικών διαδικασιών για τη μετάπτωση παραπέμπεται, κατά την προσφιλή συνήθεια της Κυβέρνησης, σε υπουργικές αποφάσεις και ακόμα χειρότερα σε αποφάσεις του Διοικητικού Συμβουλίου του Ελληνικού Κτηματολογίου.

Επίσης, ίσως το πιο σημαντικό είναι ότι πουθενά σε όλο το κείμενο δεν υπάρχει καμμία χρονική δέσμευση για το πότε θα τελειώσει αυτή η μετάπτωση. Είναι προφανής εμπαιγμός και σαφής ένδειξη παραδοχής ανεπάρκειας σχεδιασμού το γεγονός ότι με το νομοσχέδιο που έχουμε στα χέρια μας ξεκινάει η μετάπτωση, χωρίς να γνωρίζουμε πότε, πώς και από ποιους θα ολοκληρωθεί.

Ελπίζω, κύριε Υπουργέ, να κρατήσετε τη δέσμευσή σας να υπάρξει έστω και μία καταληκτική ημερομηνία.

Άλλωστε, το γεγονός ότι και τα δύο κτηματολογικά γραφεία είναι τραγικά υποστελεχωμένα, έχει οδηγήσει σε δεκάδες χιλιάδες εκκρεμείς υποθέσεις μεταγραφών, που αποτελούν τροχοπέδη σήμερα στην ανάπτυξη της αγοράς ακινήτων στη Ρόδο, την Κω, το Λακκί της Λέρου και τον Ξηρόκαμπο της Λέρου.

Επίσης, το γεγονός ότι με αποκλειστική ευθύνη της Κυβέρνησης για ένα χρόνο περίπου το Κτηματολόγιο Ρόδου ήταν κλειστό, έχει οδηγήσει σε υπερδιπλασιασμό τις εκκρεμείς υποθέσεις που σήμερα υπολογίζονται περίπου σε σαράντα χιλιάδες. Το είπε και ο πρόεδρος του Δικηγορικού Συλλόγου Ρόδου. Είναι αδύνατον να προχωρήσει η μετάπτωση, αν δεν ολοκληρωθούν οι εκκρεμείς μεταγραφές.

Η νομοτεχνική πρόταση που μας έκανε ο Υπουργός -δεν την έχουμε δει στο νόμο- νομίζω ότι και πάλι θα είναι ατελής, διότι οι εκκρεμότητες θα συνεχίσουν να υπάρχουν.

Οι εμβαλωματικές λύσεις που περιλαμβάνονται στο άρθρο 11 για τη στελέχωση των κτηματολογικών γραφείων με συμβάσεις ή αποσπάσεις, δεν μπορούν να απαντήσουν στα πιεστικά προβλήματα που έχουν δημιουργηθεί και έχουν επιδεινωθεί επί Κυβέρνησης Μητσοτάκη.

Θεωρούμε ότι είναι απαραίτητη η πρόσληψη μόνιμου προσωπικού, το οποίο θα συμβάλει στην ολοκλήρωση των εκκρεμών μεταγραφών. Ωστόσο, επειδή είναι πιεστικός ο χρόνος, θα μπορούσε να αποτελέσει μια προσωρινή λύση η υπογραφή προγραμματικών συμβάσεων με τους τοπικούς δικηγορικούς συλλόγους και το ΤΕΕ Δωδεκανήσου για την εκκαθάριση των εκκρεμών υποθέσεων. Είναι μία πρόταση που θα εμπλέξει τους νομικούς και τεχνικούς της περιοχής που έχουν την απαιτούμενη εμπειρία για τη γρήγορη διεκπεραίωση των υποθέσεων.

Είναι σίγουρο ότι με τη διαδικασία μετάπτωσης από το πλαίσιο των ατομικών διαγραμμάτων των μερίδων και των ιδιωτών και των απλών περιγραμμάτων θα υπάρξουν σοβαρές περιπτώσεις αλλαγής των περιγραμμάτων και των εμβαδών των ιδιοκτησιών που σε πολλές περιπτώσεις θα εγείρουν θέματα, όπως η ομορότητα ως προς τα κοινά όρια. Εκεί πιθανόν να έχουμε λωρίδες -και γι’ αυτό μπαίνει και το «αγνώστου», απ’ ό,τι μας είπε ο Υπουργός, οι οποίες δεν θα ξέρουμε πού ανήκουν- ή, στις περισσότερες περιπτώσεις, επικαλύψεις μεταξύ των ορίων των ακινήτων.

Επίσης, θα έχουμε σοβαρά θέματα αλλαγής εμβαδού, με αποτέλεσμα -και δεν έχω πάρει ακόμα απάντηση και ελπίζω να πάρουμε απάντηση επ’ αυτού- να υπάρξει πρόβλημα με την αρτιότητα, αλλά και με τις διεκδικήσεις τρίτων, όπως υποθήκες σε τράπεζες, ζητήματα με τις αναλογούσες επιφάνειες -το είπε και ο εισηγητής της Πλειοψηφίας- σε περίπτωση που υπάρχει κάθετος ή οριζόντιος συνιδιοκτησία, αλλά και ζητήματα με τα μεγάλα δημόσια ακίνητα της Ρόδου, τα οποία δεν διαθέτουν ατομικά διαγράμματα αλλά μόνο καταγραφή στα κτηματολογικά βιβλία με μια γενικότητα ως προς τα όριά τους περίπου και προσεγγιστικό εμβαδό ή επειδή οι ομαδικοί χάρτες είναι σε κλίμακα 1 προς 5.000 και απλά θα μπορούσαν να χαρακτηριστούν ως οδοιπορικά σκαριφήματα.

Τα επαναλαμβάνω γιατί απαντήσεις δεν έχουμε πάρει και ελπίζω να πάρουμε απαντήσεις σε αυτά και είναι σοβαρά τα ζητήματα αυτά, τα οποία θα κληθούμε να τα αντιμετωπίσουμε την επόμενη μέρα.

Επομένως είναι απαραίτητο κατά τη διάρκεια της μετάπτωσης να υπάρξει σαφής κτηματογράφηση αυτών, διότι υπάρχει κίνδυνος απώλειας δημόσιας περιουσίας η οποία σε αρκετές περιπτώσεις ήδη έχει καταπατηθεί.

Συνεπώς απαιτείται μια σειρά παρεμβάσεων οι οποίες θα διασφαλίσουν την ομαλή μετάβαση στο νέο κτηματογραφικό υπόβαθρο, διασφαλίζοντας την ελάχιστη δυνατή ταλαιπωρία για τους πολίτες και ταυτόχρονα τη διασφάλιση της δημόσιας περιουσίας.

Σε άλλα ζητήματα που έχουμε ήδη αναφερθεί θα επιμείνουμε ότι οι προθεσμίες του άρθρου 8 για την υποβολή ενστάσεων είναι προφανώς αρκετά μικρές, δεδομένου ότι υπάρχουν ακίνητα με συνιδιοκτησίες ή και κατοίκους εξωτερικού. Περιμένουμε να δούμε νομοτεχνικές βελτιώσεις. Εμείς προτείνουμε την αύξηση των χρονικών προθεσμιών. Πριν την κατάργηση του κτηματολογικού κανονισμού με διαπιστωτική πράξη θα πρέπει να προηγηθεί ο πλήρης καθορισμός αιγιαλού και παραλίας, δεδομένου ότι ήδη υπάρχουν αμφισβητήσεις επί των ορίων.

Είναι τεράστιο το πρόβλημα που υπάρχει -αναφέρθηκε και πριν- με ιδιοκτήτες ακινήτων οι οποίοι, ενώ έχουν ιστορικά δικαιώματα σε ακίνητα και έχουν οικοδομήσει πριν το 1982 και σε πολλές περιπτώσεις πριν την ενσωμάτωση, λόγω ελλιπούς κτηματογράφησης από τους Ιταλούς πιθανόν σε κάποιες περιπτώσεις και με δόλο και λόγω του άρθρου 3 του Κτηματολογικού Κανονισμού Δωδεκανήσου, που έχει σαφώς αυστηρότερες διατάξεις για τον αιγιαλό από την εθνική νομοθεσία, τα ακίνητα αυτά έχουν θεωρηθεί αυθαίρετα, με όσες συνέπειες μπορεί να έχει αυτό.

Προκειμένου, λοιπόν, να αρθεί αυτή η αδικία προτείνεται -και εμείς επιμένουμε να γίνει τώρα και όχι να παραπεμφθεί αργότερα σε ένα νομικό πλαίσιο του Υπουργείου Οικονομικών, το οποίο πολύ φοβάμαι ότι δεν θα μπορέσει να αντιμετωπίσει τα ζητήματα του άρθρου 3 του Κτηματολογικού Κανονισμού Δωδεκανήσου- στις περιοχές όπου γίνεται αποτύπωση αιγιαλού να γίνεται μερική άρση του άρθρου 3 για εκείνες τις περιοχές, να μοιραστούν οι περιοχές, να γίνεται αποτύπωση του αιγιαλού, να καθορίζεται ΚΑΕΚ στην περιοχή μεταξύ του ορίου αυτού και του ορίου της κτηματογράφησης, να ορίζεται με ένδειξη αγνώστου ιδιοκτήτη, σύμφωνα με το άρθρο 6 και στη συνέχεια οι ιδιοκτήτες που έχουν τη δυνατότητα να αποδείξουν την κυριότητα επί των ακινήτων αυτών.

Είναι σημαντικό και ουσιαστικό να γίνει σήμερα, διότι αυτοί οι άνθρωποι οι οποίοι έχουν δικαιώματα και δεν είναι αυθαιρετούχοι βρίσκονται σε μια ιδιότυπη ομηρία και χρησιμοποιούνται από αυτούς που αυθαιρετούν σήμερα σε όλο το νησί ως κάλυψη για να γίνεται αναστολή κατεδάφισης αυθαιρέτων εδώ και δύο χρόνια, το 2020 και το 2021.

Ως αποτέλεσμα, σε όλο το νησί υπάρχουν άλλα σοβαρά αυθαίρετα, τα οποία προστατεύονται από την Κυβέρνηση της Νέας Δημοκρατίας, σε περιοχές και σε παραλίες με ιδιαίτερο φυσικό και αρχαιολογικό κάλλος, όπως η Αγία Αγάθη, η Γλύστρα της Λίνδου, ο Άγιος Παύλος της Λίνδου, η κεντρική παραλία της Λίνδου και μια σειρά από άλλα αυθαίρετα που ανήκουν σε συγκεκριμένα οικονομικά συμφέροντα και τα οποία δεν τα αγγίζετε. Και οφείλετε να το κάνετε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εσείς τι κάνατε;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Τώρα έγιναν τα αυθαίρετα, κύριε Υψηλάντη. Τον τελευταίο χρόνο έγιναν αυτά τα αυθαίρετα και το γνωρίζετε πολύ καλά, κύριε Υψηλάντη. Μην προκαλείτε, κύριε Υψηλάντη. Και οφείλετε και εσείς να πάρετε θέση. Οφείλετε και εσείς προσωπικά να πάρετε θέση πάνω σε αυτά τα αυθαίρετα.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** …αυτά που πήγατε να ρίξετε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Είναι αυθαίρετα του τελευταίου χρόνου και το γνωρίζετε. Μην προκαλείτε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Σας προκαλώ.

**ΠΡΟΕΔΡΕΥΩΝ (Νικήτας Κακλαμάνης):** Σίγουρα δεν είναι τα μόνα αυθαίρετα. Προχωρήστε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεδομένου, λοιπόν, ότι μετά την κατάργηση του Κτηματολογικού Κανονισμού δεν θα υφίσταται ο θεσμός του Κτηματολογικού Δικαστή, αλλά και η υποχρέωση των ενημερώσεων οικοδομών, θα πρέπει να εξεταστεί το ενδεχόμενο της εκ των προτέρων κατάργησης αυτών των προβλέψεων του κανονισμού, δεδομένου ότι συμβάλλουν αρνητικά στην υπερσυσσώρευση εκκρεμών υποθέσεων. Άρα, λοιπόν, θα πρέπει να υπάρξουν ρυθμίσεις και ουσιαστικού δικαίου, κύριε Υπουργέ.

Στο άρθρο 21 θα σταθώ και θα επαναλάβω, κύριε Υφυπουργέ, ότι θα υπάρξει τεράστιο πρόβλημα, όταν λέτε ότι θα γίνει αύξηση του αντικειμένου των αναδόχων, χωρίς προηγούμενη γνώμη του τεχνικού συμβουλίου.

Εγώ επιμένω ότι αυτό θα εγείρει θέματα νομιμότητας και στο Ελεγκτικό Συνέδριο. Δεν προβλέπεται πουθενά στη διάταξη ότι θα περάσει από το Ελεγκτικό Συνέδριο. Εάν πάει κατασταλτικά στο Ελεγκτικό Συνέδριο, εσείς δεν θα μπορείτε να πληρώσετε. Δείτε το. Είναι πάρα πολύ σοβαρό το ζήτημα.

Θεωρούμε ότι η προσθήκη του άρθρου 28 είναι πονηρή, καθώς θα δίνεται η δυνατότητα να εξαντλείται η αυστηρότητα της ρυθμιστικής αρχής στα αυτοματοποιημένα μηνύματα, χωρίς οι εταιρείες να περνούν από τη βάσανο των ακροάσεων και των προστίμων. Σημειώνεται ότι η πρόσφατη έκθεση της ΕΕΤΤ αναφέρει ότι οι χρήστες ταχυδρομικών υπηρεσιών εμφανίζονται ιδιαίτερα δυσαρεστημένοι από την ποιότητα και την αξιοπιστία των υπηρεσιών.

Στο άρθρο 29 η υλοποίηση και λειτουργία των συστημάτων e-διέλευσης είναι θετικές παρεμβάσεις. Συμφωνούμε απόλυτα. Δεν ξέρω κατά πόσο θα μπορέσουν να πετύχουν τον σκοπό τους, κύριε Υφυπουργέ, στο να υπάρξει ένας συντονισμός σε όλη αυτή τη δραστηριότητα. Ωστόσο, το Υπουργείο με την παρούσα διάταξη αναθέτει την υλοποίηση και τεχνική λειτουργία των πληροφοριακών συστημάτων στο ΤΕΕ, γεγονός με το οποίο είμαστε αντίθετοι, καθώς είναι τεχνικός σύμβουλος του Υπουργείου το ΤΕΕ και σε καμμία περίπτωση δεν πρέπει να το υποκαθιστά, όπως συμβαίνει εδώ. Διότι για λόγους διαφάνειας το Υπουργείο πρέπει να έχει τον έλεγχο και την ευθύνη των χαρακτηριστικών και της λειτουργίας των πληροφοριακών συστημάτων.

Δεν θα μιλήσω για τις τροπολογίες, μια κουβέντα και κλείνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε και δευτερολογία. Αφήστε τις τροπολογίες.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Μια κουβέντα θα πω, κύριε Πρόεδρε, και κλείνω. Ευχαριστώ πολύ.

Θα μιλήσω για την τροπολογία που φέρνετε για τη βόρεια Εύβοια και τη Σάμο. Η Σάμος προσεβλήθη από τον σεισμό το 2020, η βόρεια Εύβοια κατεστράφη από τις φωτιές το 2021 και δεν έχετε κάνει τίποτα απολύτως, καμμία παρέμβαση. Οι άνθρωποι αυτοί εκεί πέρα ακόμα περιμένουν να πάρουν αποζημιώσεις, ακόμα περιμένουν να αποκαταστήσουν τις επιχειρήσεις τους. Και έρχεστε, με μια θετική διάταξη, να ενισχύσετε τον τουρισμό σε αυτές τις περιοχές, αλλά είναι το ελάχιστο και μάλλον όχι αρκετό γι’ αυτές τις περιοχές αυτό που κάνετε. Έλεγε η συγχωρεμένη η μάνα μου «να σε κάψω Γιάννη, να σ’ αλείψω λάδι». Αυτό κάνετε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κυρίες και κύριοι συνάδελφοι, κλείνω.

Η έναρξη του Κτηματολογίου Δωδεκανήσου αποτελεί ένα πρώτο βήμα, ωστόσο με πολλές νομοθετικές παραλείψεις, έλλειψη προσωπικού και, τελικά, χρονοδιαγράμματος. Ελπίζουμε αυτό το πρώτο βήμα να μη μείνει μετέωρο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Παρακαλώ να κλείσει το σύστημα ηλεκτρονικής εγγραφής των ομιλητών.

Η ειδική αγορήτρια του Κινήματος Αλλαγής κ. Γιαννακοπούλου Κωνσταντίνα έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Δεν θα μπορούσα να ξεκινήσω την ομιλία μου για το σημερινό νομοσχέδιο χωρίς να κάνω και εγώ με τη σειρά μου μια ξεχωριστή αναφορά στη σημερινή ημέρα. Η 19η Μαΐου είναι μια μέρα μνήμης, τιμής, σεβασμού στους Έλληνες του Πόντου που δολοφονήθηκαν ή ξεριζώθηκαν με τον πιο βίαιο τρόπο από τα σπίτια τους, από τις πατρίδες τους.

Το ΠΑΣΟΚ του 1994 εισηγήθηκε και πέτυχε από τη Βουλή των Ελλήνων την αναγνώριση της Γενοκτονίας των Ποντίων, αναγορεύοντας την 19η Μαΐου ως ημέρα μνήμης της γενοκτονίας τους. Συνεχίζουμε στον ίδιο δρόμο και διεκδικούμε τη διεθνή αναγνώριση της Γενοκτονίας των Ποντίων. Γιατί ο Ελληνισμός δεν ξεχνά. Και δεν σταματάμε μέχρι να αποκατασταθεί η ιστορική αλήθεια από ολόκληρη τη διεθνή κοινότητα.

Τώρα, στο παρόν νομοσχέδιο. Συζητάμε σήμερα στην Ολομέλεια της Βουλής το νομοσχέδιο για την ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο. Θα ήθελα να μου επιτρέψετε κατ’ αρχάς να κάνω κάποιες γενικές παρατηρήσεις, ίσως πιο νομοτεχνικού χαρακτήρα.

Κατ’ αρχάς, το Κτηματολόγιο είναι ένα σύστημα πολύ πιο σύγχρονο και ολοκληρωμένο από το παλιό σύστημα των μεταγραφών και των υποθηκών που υποστηρίζουν τα υποθηκοφυλακεία. Με την καταγραφή στο Κτηματολόγιο επιτυγχάνουμε την πλήρη καταγραφή της πληροφορίας που αφορά σε κάθε ακίνητο, συνδυάζοντας την χωρική με τη νομική πληροφορία.

Ως προς την εγγύηση της νομικής πληροφορίας, η υπεροχή της κτηματολογικής βάσης έγκειται στο ότι είναι κτηματοκεντρικά δομημένη, δηλαδή παρέχει τη δυνατότητα έρευνας με βάση το ακίνητο και όχι με βάση το πρόσωπο, όπως συμβαίνει σήμερα στα υποθηκοφυλακεία. Ως προς την τεχνική πληροφορία η κτηματολογική βάση εξασφαλίζει στον πολίτη πρόσβαση στα γεωμετρικά στοιχεία του ακινήτου που σήμερα δεν είναι καταγεγραμμένα σε καμμία βάση.

Το Εθνικό Κτηματολόγιο είναι ένα ενιαίο και διαρκώς ενημερωμένο σύστημα πληροφοριών που καταγράφει τις νομικές, τις τεχνικές και άλλες πρόσθετες πληροφορίες για τα ακίνητα και τα δικαιώματα πάνω σε αυτά με την ευθύνη και με την εγγύηση του δημοσίου. Η σύνταξή του αποσκοπεί στη δημιουργία ενός σύγχρονου, πλήρως αυτοματοποιημένου μητρώου ακίνητης ιδιοκτησίας, όλα τα στοιχεία του οποίου έχουν αποδεικτικό χαρακτήρα, εξασφαλίζοντας τη μεγαλύτερη δυνατή δημοσιότητα, άρα και ασφάλεια των συναλλαγών.

Συγκεκριμένα, το Εθνικό Κτηματολόγιο καταγράφει με βάση το ακίνητο όλες τις πράξεις οι οποίες δημιουργούν, μεταβιβάζουν, αλλοιώνουν ή καταργούν δικαιώματα σε ακίνητα. Η καταχώριση κάθε πράξης γίνεται μόνο μετά από ουσιαστικό έλεγχο νομιμότητας, δηλαδή, καμμία πράξη δεν καταχωρίζεται αν ο μεταβιβάζων δεν είναι ο φερόμενος στο Κτηματολόγιο ως δικαιούχος. Εγγυάται τις νομικές πληροφορίες που καταγράφει, καθώς η καταχώριση κάθε πράξης γίνεται μόνο μετά από ουσιαστικό έλεγχο νομιμότητας, καταγράφει και τη γεωγραφική περιγραφή του ακινήτου, αποκαλύπτει και καταγράφει συστηματικά τη δημόσια ακίνητη περιουσία, καταγράφει τα δικαιώματα από χρησικτησία η οποία, ιδίως στην περιφέρεια, αποτελεί τον συνηθέστερο, ίσως, τρόπο κτήσης κυριότητας, λόγω άτυπων μεταβιβάσεων.

Το Εθνικό Κτηματολόγιο, λοιπόν, εισάγει καινοτομίες οι οποίες το καθιστούν ένα πραγματικά θεμελιώδες έργο για την Ελλάδα, που δημιουργεί πολύ σημαντικά οφέλη για τον πολίτη, για την εθνική οικονομία και η θέσπισή του αποτέλεσε θεμελιώδες εργαλείο για την ορθολογική οργάνωση και ανάπτυξη της χώρας.

Όπως έχει γίνει κατανοητό και ακούστηκε από το σύνολο των συναδέλφων στις προηγούμενες συνεδριάσεις, αλλά κυρίως από τους φορείς, κύριε Υπουργέ, το Κτηματολόγιο της Ρόδου είναι και πρέπει να αντιμετωπίζεται ως μια πηγή εκατομμυρίων πληροφοριών σχετικά με τη Δωδεκάνησο, με τα ακίνητά της, με τον πληθυσμό και με τη σύσταση του, τη γλώσσα, την αύξηση της οικονομικής δραστηριότητας και τα δικαιώματα των ιδιοκτητών.

Αν αναλογιστούμε, μάλιστα, ότι μετά από τις αποτυχημένες προσπάθειες επί Όθωνος το 1836 η σύγχρονη Ελλάδα ξεκίνησε το Κτηματολόγιο το 1995 και ακόμα είναι σε εξέλιξη, νομίζω ότι μπορεί να γίνει πολύ εύκολα αντιληπτό το πόσο πρωτοποριακό ήταν το εν λόγω επίτευγμα για την εποχή του. Πλέον, όμως, καθίσταται αρκετά παρωχημένο, αναφορικά με τις εξελίξεις οι οποίες έχουν επέλθει συνολικά σε αυτόν τον τομέα και βεβαίως στην υπόλοιπη επικράτεια.

Το νομοσχέδιο, παρά τη θετική και εν πολλοίς τεχνική κατεύθυνσή του -αυτή είναι η πραγματικότητα, καθώς κανείς δεν νομίζω ότι μπορεί πραγματικά να αντικρούσει την ανάγκη εκσυγχρονισμού και ένταξης των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο- εμπεριέχει στοιχεία, σημεία, τα οποία τονίστηκαν σχεδόν από το σύνολο της Αντιπολίτευσης, όπως προείπα, αλλά και των εμπλεκομένων φορέων, τα οποία πρέπει να διορθωθούν, κύριε Υπουργέ, προκειμένου να εφαρμοστεί χωρίς προβλήματα και να επιλύσει ήδη υπάρχοντα ζητήματα και να μην επαναληφθούν τα σφάλματα του παρελθόντος που έχουν επισημανθεί και κατά την κτηματογράφηση της υπόλοιπης χώρας.

Ήταν χρέος μας, ευθύνη μας, να τα τονίσουμε, χωρίς μικροπολιτικές σκοπιμότητες και εν τέλει, αυτό ακριβώς είναι και το νόημα της συζήτησης στις επιτροπές. Αυτό είναι το νόημα όλης αυτής της διαδικασίας η οποία υπάρχει κοινοβουλευτικά. Κανείς μας, νομίζω, δεν πρέπει να θεωρείται αλάνθαστος και σε αυτό νομίζω ότι συμφωνούμε όλοι, κύριε Υπουργέ.

Επομένως, έστω και την ύστατη αυτή στιγμή πρέπει να δείτε τα ζητήματα τα οποία σας έχουν τεθεί σχετικά με κάποια σημεία και διατυπώσεις του κειμένου, όπως είναι, παραδείγματος χάριν, τα ζητήματα τα οποία αφορούν στο άρθρο 5, παράγραφος α΄ για την ενεργό νομική πληροφορία, στο άρθρο 8 παράγραφος 2 την έννοια του προδήλου σφάλματος που, τελικά, καλύπτει έναν ευρύτερο κύκλο περιπτώσεων.

Στο άρθρο 9, παράγραφος 2, είναι προφανές ότι δεν λαμβάνεται υπ’ όψιν το ιδιοκτησιακό καθεστώς της περιοχής, που κατά την ιταλική κτηματογράφηση οι ιδιώτες προσκόμισαν τους οθωμανικούς τίτλους που κατείχαν και ό,τι δεν δηλώθηκε καταχωρήθηκε ως δημόσια περιουσία.

Και βέβαια, είναι και το πολύ σημαντικό θέμα το οποίο φαίνεται να προκύπτει με τον καθορισμό αιγιαλού και παραλίας μετά την κατάργηση του Κτηματολογικού Κανονισμού Δωδεκανήσου. Γιατί αν δεν γίνουν οι απαιτούμενες ενέργειες από πριν, ώστε να μην υπάρξουν αμφισβητήσεις ως προς τα όρια, ακόμα και δημόσια ακίνητα μπορεί να θεωρηθούν αυθαίρετα, όπως για παράδειγμα αναφέρθηκε νομίζω από τους περισσότερους από τους φορείς για ακίνητα τα οποία βρίσκονται ακόμη και στο ίδιο το ιστορικό κέντρο της Ρόδου. Είναι κι αυτό ένα πάρα πολύ σημαντικό ζήτημα το οποίο πρέπει να λυθεί.

Επίσης, οι προθεσμίες του άρθρου 8 για την υποβολή ενστάσεων είναι προφανώς παρά πολύ σύντομες. Πρέπει και αυτό να αλλάξει.

Ως προς το τρίτο κεφάλαιο, στο άρθρο 26 και στις κατασκευές κεραιών Υπουργείων, πρεσβειών και διπλωματικών αποστολών. Με το εν λόγω άρθρο απλοποιείται η διαδικασία εγκατάστασης κατασκευών κεραιών των Υπουργείων, των πρεσβειών, των διπλωματικών αποστολών, καθώς πια δεν υπάρχει η υποχρέωση για υποβολή δήλωσης με τα τεχνικά χαρακτηριστικά του κεραιοσυστήματος, η οποία θα γίνεται με ενημέρωση του συστήματος ηλεκτρονικής υποβολής αιτήσεων. Παρ’ όλα αυτά, δεν είναι καθαρό για ποιον λόγο δεν απαιτείται εδώ η ενημέρωση του συστήματος με τα τεχνικά χαρακτηριστικά των συγκεκριμένων κεραιών.

Τέλος, ως προς το άρθρο 28, τη συμπλήρωση αρμοδιοτήτων Εθνικής Επιτροπής Τηλεπικοινωνιών και Ταχυδρομείων σε περίπτωση καθυστερημένης επίδοσης ταχυδρομικού αντικειμένου, νομίζω ότι είναι γεγονός πως οι χρήστες των ταχυδρομικών υπηρεσιών στη χώρα μας εκφράζουν τη δυσαρέσκειά τους, σύμφωνα άλλωστε και με πολλές σχετικές έρευνες.

Απλά να αναφέρω ότι εμείς, ως ΠΑΣΟΚ - Κίνημα Αλλαγής, έχουμε καταθέσει δύο ερωτήσεις προς το αρμόδιο Υπουργείο σχετικά με την κυβερνοεπίθεση στο μηχανογραφικό κέντρο των ΕΛΤΑ το οποίο δημιούργησε σημαντικότατα προβλήματα και περιμένουμε να πληροφορηθούμε για τις απαντήσεις.

Κύριε Υπουργέ, επί της αρχής εμείς, το ΠΑΣΟΚ - Κίνημα Αλλαγής, είμαστε θετικοί στο συγκεκριμένο νομοσχέδιο, όσο κι αν θεωρούμε ότι υπάρχουν συγκεκριμένα σημεία, συγκεκριμένες προτάσεις οι οποίες θα μπορούσαν να είναι πολύ πιο ορθά, σωστά, καλύτερα διατυπωμένες και θα μπορούσαν και θα έπρεπε να είναι πολύ πιο γενναίες. Διότι ξέρετε ότι εμείς δεν έχουμε ούτε παρωπίδες ούτε ταμπού. Στεκόμαστε θετικά σε όποιο νομοσχέδιο επιλύει προβλήματα, ακόμα και μερικώς, αν αυτό είναι προς το συμφέρον των προς το καλό των Ελλήνων πολιτών.

Μακάρι, κυρίες και κύριοι συνάδελφοι, σε αυτήν εδώ την Αίθουσα να μπορούσαμε πραγματικά και ειλικρινά να συνεννοηθούμε σε πολλά περισσότερα θέματα, σε πολλά περισσότερα ζητήματα, γιατί νομίζω ότι με αυτόν τελικά τον τρόπο θα μπορούσαμε να βοηθήσουμε πολύ περισσότερο τόσο την ίδια την αξιοπιστία του πολιτικού συστήματος, την αξιοπιστία όλων μας, αλλά κυρίως να είμαστε πραγματικά χρήσιμοι για την πατρίδα και για τους Έλληνες πολίτες.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Γιαννακοπούλου.

Τον λόγο έχει τώρα η ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Αρχικά θέλουμε να χαιρετίσουμε τους χιλιάδες φοιτητές και τις φοιτήτριες που έστειλαν χθες μήνυμα ελπίδας υψώνοντας την Πανσπουδαστική πρώτη δύναμη πανελλαδικά, που άνθισαν τις σχολές τους στην Αθήνα, στο πανεπιστήμιο Θεσσαλονίκης, Ιωαννίνων, Θεσσαλίας, Κρήτης, σε δεκάδες σχολές σε όλη την Ελλάδα, δίνοντας νέα πνοή στον αγώνα της νεολαίας για σπουδές και ζωή, όπως και το μέλλον που έχουν ανάγκη. Αυτή είναι η αποστομωτική απάντηση του φοιτητικού κινήματος στις προσπάθειες της Κυβέρνησης να διαλύσει τα πανεπιστήμια, των φοιτητών που κρατάνε ζωντανά τα πανεπιστήμια τους, που παίρνουν την υπόθεση στα χέρια τους και βέβαια, της νεολαίας που δεν βολεύεται με λιγότερο ουρανό.

Τώρα σε σχέση με το σημερινό νομοσχέδιο η ολοκλήρωση των διαδικασιών του Κτηματολογίου αποτελεί, είναι γνωστό, μια από τις βασικές δεσμεύσεις της Κυβέρνησης και προτεραιότητες του αστικού κράτους, προκειμένου να προχωρήσει απρόσκοπτα η αξιοποίηση της γης ως εμπόρευμα και ως πεδίο κερδοφόρων επενδύσεων, για τις οποίες έχει ήδη εκδηλωθεί ζωηρό ενδιαφέρον από μεγάλους επιχειρηματικούς ομίλους ιδίως εν όψει της εκταμίευσης και των πόρων του Ταμείου Ανάκαμψης. Γι’ αυτό και με προηγούμενο νομοθέτημα δρομολογήθηκε η πρόωρη περάτωση της ένταξης στοιχείων παρά τις πολλές εκκρεμότητες, που για αρκετές περιοχές σηματοδοτούσε έναν πραγματικό βραχνά με πολύ σημαντική οικονομική επιβάρυνση, που ιδίως για τους μικροϊδιοκτήτες πολλές φορές ξεπερνούσε ακόμα και την αξία των ακινήτων τους.

Με το παρόν νομοσχέδιο η Κυβέρνηση επιδιώκει στην πραγματικότητα να εξασφαλίσει καθαρό το τοπίο στη γη σε μια περιοχή όπως τα Δωδεκάνησα, όπου ως γνωστόν η πίεση για την παραπέρα τουριστική εκμετάλλευση ολοένα και μεγαλώνει. Έτσι οι διαδικασίες θα συμβάλουν στη συγκέντρωση της ιδιοκτησίας και την απελευθέρωση εκτάσεων για τουριστική κυρίως εκμετάλλευση, αλλά και την ένταση της εμπορίας της γης.

Την ίδια στιγμή βέβαια είναι δεδομένη η χρηματική επιβάρυνση για τους μικρούς ιδιοκτήτες, όπως έχει γίνει ήδη σε όσες περιοχές έγινε μέχρι σήμερα κτηματογράφηση, ακόμα και για να κατοχυρώσουν την πρώτη κατοικία τους, που μπορεί πριν πολλά χρόνια αλλά πλήρωσαν οι παππούδες τους στο ιταλικό κράτος για να το αναγνωρίσουν, όμως τώρα θα περάσουν δεύτερο γύρο με μεγάλο πάλι κόστος.

Ταυτόχρονα μεγαλώνει ο κίνδυνος εκχώρησης της κρατικής γης σε επιχειρηματικά συμφέροντα ιδιαίτερα στις ευαίσθητες περιοχές του αιγιαλού, που είναι και αυτές αν θέλετε που συγκεντρώνουν και το μεγαλύτερο ενδιαφέρον στις περιοχές των Δωδεκανήσων. Μεγαλώνει ο κίνδυνος να νομιμοποιηθούν καταπατήσεις που έχουν γίνει όλα τα προηγούμενα χρόνια, ενώ ταυτόχρονα βέβαια δεν είναι ασήμαντος και ο κίνδυνος να αμφισβητηθούν μικρές κυρίως ιδιοκτησίες για τις οποίες δεν υπήρχαν συμβόλαια και σήμερα για να εξασφαλιστούν θα πρέπει να επιβαρυνθούν, να βάλουν ακόμα πιο βαθιά το χέρι στην τσέπη.

Γενικά βέβαια η διαμόρφωση ενός ενιαίου συστήματος για την κατοχύρωση εμπραγμάτων δικαιωμάτων είναι κατανοητό ότι είναι αναγκαία. Είναι ένας αναγκαίος εκσυγχρονισμός που γίνεται και στο Αστικό Δίκαιο όμως έχει σημασία και παραμένει αν θέλετε το ερώτημα σε ποια κατεύθυνση γίνεται αυτός ο εκσυγχρονισμός, τι εξυπηρετεί και αν τελικά θα λύσει προβλήματα ή αν θα δημιουργήσει και άλλα.

Φυσικά η ενιαιοποίηση αυτή δεν πρέπει να γίνεται σε βάρος υφιστάμενων δικαιωμάτων, όπως έχουν γεννηθεί και κατοχυρωθεί βάσει των ειδικών διατάξεων του δικαίου που αποτυπώνονται και στο Κτηματολογικό Κανονισμό Δωδεκανήσου. Γίνεται μια προσπάθεια στο άρθρο 5 τέτοιες περιπτώσεις να αποφευχθούν όμως η γενικότητα της ρύθμισης, κατά τη γνώμη μας, δεν επιτρέπει την αντιμετώπιση όλων των ειδικών περιπτώσεων καθώς δεν προκύπτει αν θέλετε σαφώς ποια αρχή θα διέπει την απόκλιση ανάμεσα στην υφιστάμενη πραγματική και τη νομική κατάσταση. Πώς θα επιλύονται τα ζητήματα αυτά και ποιος θα κρίνει τελικά επί της ουσίας τις όποιες διαφορές προκύψουν; Ο ιδιώτης ανάδοχος;

Από την όλη συζήτηση που προηγήθηκε δεν επιβεβαιώθηκε στην πραγματικότητα η προσπάθεια που γίνεται από τη μεριά της Κυβέρνησης να παρουσιαστεί η όλη διαδικασία προσαρμογής, η λεγόμενη μετάπτωση στο Εθνικό Κτηματολόγιο, ως ένα αποκλειστικά τεχνικό ζήτημα που δεν δικαιολογεί σύμφωνα με την Κυβέρνηση την επί της ουσίας κριτική που γίνεται σε μεγαλύτερο βαθμό από το ΚΚΕ. Όμως, κατά τη γνώμη μας, είναι σημαντική και ουσιώδης η διαφωνία μας και πρώτα και κύρια με την ιδιωτικοποίηση στην πραγματικότητα του Κτηματολογίου. Η όλη διαδικασία δεν γίνεται με ευθύνη των κρατικών υπηρεσιών, που για να γίνει αυτό βέβαια απαιτεί τη μόνιμη και κατάλληλη στελέχωση με όλο το απαραίτητο μόνιμο προσωπικό, με μηχανικούς, γεωτεχνικούς, νομικούς, οι οποίοι συμμετέχοντας σε αυτή τη διαδικασία της μετάπτωσης θα αποκτούσαν βέβαια μια πολύ χρήσιμη εμπειρία, για να μπορέσουν να υποστηρίξουν στη συνέχεια τη λειτουργία του Κτηματολογίου.

Αντίθετα, επιλέγετε για ακόμα μια φορά να αναθέσετε αυτές τις διαδικασίες σε ιδιώτη ανάδοχο και μάλιστα, όπως καταγγέλθηκε από το σωματείο των εργαζομένων στο Κτηματολόγιο, προετοιμάζουν τις συμβάσεις με εταιρείες ενοικίασης εργαζομένων για να απογειώνεται η εκμετάλλευση και τα κέρδη βέβαια των εργολάβων.

Και τελικά αναρωτιόμαστε –σας επαναφέρουμε αυτό το ερώτημα και δεν απαντάτε- ποιος θα λογοδοτεί για την εγκυρότητα των κτηματολογικών εγγραφών, ο εργολάβος; Είναι ρητορικό το ερώτημα και την απάντηση την έχουμε δει στην πραγματικότητα πολλές φορές. Και τελικά ποιος θα πληρώνει τις πλημμέλειες του εργολάβου; Πάλι ρητορικό το ερώτημα γιατί κι αυτό το έχουν δει στην τσέπη τους ξανά και ξανά ιδιαίτερα οι μικροϊδιοκτήτες.

Ουσιαστικά διενεργείται μια μορφή κτηματογράφησης στα νησιά με όποιες συνέπειες μπορεί να έχει αυτό και μάλιστα με δεδομένο τον πολύ μεγάλο αριθμό εκκρεμοτήτων που υπάρχουν σήμερα στα λειτουργούντα Κτηματολόγια. Μόνο στο Κτηματολόγιο της Ρόδου είναι πάνω από σαράντα χιλιάδες οι εκκρεμείς αιτήσεις που ήταν και παραμένει βέβαια αδύνατο να ολοκληρωθούν με το σημερινό αποδεκατισμένο προσωπικό. Γι’ αυτό και παίρνετε αυτό το μέτρο ακόμα και την ευθύνη για τις κοινοποιήσεις σε περίπτωση απόρριψης των αιτήσεων να την αναλάβει το Πρωτοδικείο της Ρόδου, δηλαδή τα κατά τόπους πρωτοδικεία, που βέβαια δεν είναι και αυτά σε καλύτερη θέση από άποψη στελέχωσης.

Ακόμα -και ίσως είναι και ένα από τα σοβαρότερα ζητήματα- δεν αμφισβητείται πως η κατάργηση του Κτηματολογικού Κανονισμού Δωδεκανήσων μετά την ολοκλήρωση της μετάπτωσης θα δημιουργήσει ουσιαστικά ζητήματα και κυρίως στα θέματα που αφορούν την οριοθέτηση του αιγιαλού για τα οποία δεν μπορεί παρά να υπάρχει έντονη ανησυχία, κύριε Υπουργέ. Δεν διασκεδάζει τις ανησυχίες η απάντηση που δώσατε ότι δεν καθορίζονται τα όρια του αιγιαλού γιατί κάποια στιγμή στο μέλλον αυτά θα ρυθμιστούν με ενιαίο τρόπο για όλη τη χώρα. Γιατί μέχρι τότε, κύριε Υπουργέ, το ξέρετε πολύ καλά ότι, το κενό που θα υπάρξει θα το εκμεταλλευτούν και θα κάνουν πραγματικά πάρτι τα επιχειρηματικά συμφέροντα, που λιγουρεύονται τα τουριστικά φιλέτα στις παραλίες των Δωδεκανήσων και βέβαια με συνοπτικές διαδικασίες θα εξαφανίσουν και κάναν μικρό ιδιοκτήτη φουκαρά, που μπορεί να έχει αδικηθεί από τη σημερινή κατάσταση, αλλά είναι δεδομένο ότι αυτά τα κενά δεν λειτουργούν ποτέ προς όφελός τους, αλλά αφορούν τα μεγάλα ψάρια.

Πέρα από το ότι θα μπορούσαμε αν θέλετε να συζητήσουμε και για το κατά πόσον η ισχύουσα καταγραφή έχει ορισμένα ποιοτικά ανώτερα στοιχεία που σε κάθε περίπτωση θα έπρεπε να διαφυλαχθούν, αφού αυτή δεν αφορούσε μόνο γεωτεχνικά και ιδιοκτησιακά ζητήματα, αλλά περιλάμβανε και στοιχεία σχετικά με τη χρήση της γης, της ποιότητας του εδάφους, των καλλιεργειών κ.λπ., που θα μπορούσαν να αξιοποιηθούν και σε κάποιον χωροταξικό σχεδιασμό και αλλού και σε κάθε περίπτωση βέβαια και για ιστορικούς λόγους πρέπει να φυλάσσονται και να διατηρηθούν προσβάσιμα.

Όμως ουσιαστικότερο είναι το γεγονός ότι από την εφαρμογή των νέων διαγραμμάτων μπορεί να προκύψουν διαφοροποιήσεις. Αυτό συνομολογείται στην ουσία με τα άρθρα 6, το άρθρο 8 παράγραφος 3 και για τα ακίνητα αγνώστου ιδιοκτήτη που ενδεχομένως προκύψουν γιατί γνωρίζετε ότι σήμερα τέτοια ακίνητα αγνώστου ιδιοκτήτη στα Δωδεκάνησα δεν υπάρχουν, αφού υπάρχει καταγεγραμμένος ιδιοκτήτης από τη θεμελιώδη ακόμα εγγραφή είτε το δημόσιο είτε ιδιώτης για κάθε ακίνητο. Έτσι από τη μια πλευρά ενδέχεται να οδηγήσει σε δυσμενείς συνέπειες σε βάρος ιδιοκτητών, που θα δουν τις ιδιοκτησίες τους να καταχωρούνται ως αγνώστου, και από την άλλη βέβαια δεν μπορούμε να αγνοήσουμε ιδιαίτερα σε μια τέτοια περιοχή με ιδιαίτερο τουριστικό ενδιαφέρον ότι θα δημιουργήσει και «ευκαιρίες» για τη δημιουργία ανύπαρκτων ιδιοκτησιακών δικαιωμάτων.

Και βέβαια παραμένει κι εδώ το πρόβλημα σε όλα αυτά τα ζητήματα ουσίας ποιος θα κρίνει τη νομιμότητα, για παράδειγμα των προσκομιζόμενων εγγράφων για τη νομιμοποίηση των ιδιοκτητών, ο εργολάβος; Η πιο αποκαλυπτική φωτογραφία της συνέπειας της ανάθεσης αυτών των σημαντικών υπηρεσιών σε διάφορες εταιρείες είναι το άρθρο 20, που αφού έγινε μια αρχική κτηματογράφηση του ποδαριού για την οποία πληρώθηκε αδρά βέβαια η εργολήπτρια εταιρεία στις περιοχές που είναι γνωστό το πρόβλημα, δηλαδή στη Λέσβο, τη Χίο και τη Λευκάδα, πάνω από μια δεκαετία πληρώνουν και ξαναπληρώνουν τα σπασμένα ο κόσμος ακόμα και τις αντιπαραθέσεις της εταιρείας με τα Υπουργεία για την αμοιβή της κ.λπ. με άστοχες επανακτηματογραφήσεις και μπαλώματα, που σε κάθε περίπτωση έχουν συνεχώς αποτέλεσμα να βάζει πιο βαθιά το χέρι στην τσέπη ο μικροϊδιοκτήτης, που σε αυτές τις περιοχές ακόμα για να εξασφαλίσουν μια μικρή ακίνητη περιουσία κάποιες φορές μπορεί να χρειαστεί να πληρώσουν παραπάνω και από την αξία της.

Ακόμα και τώρα θεωρούμε ότι η ρύθμιση αυτή δεν αντιμετωπίζει ολοκληρωμένα το θέμα και κυρίως δεν το αντιμετωπίζει χωρίς νέες επιβαρύνσεις για τους ιδιοκτήτες. Μετά τις αυτοψίες, τους μηχανικούς, τα τοπογραφικά επί τοπογραφικών που έχουν πληρώσει μέχρι σήμερα τους καλείτε να πληρώσουν και επιδόσεις προς τους φερόμενους όμορους ιδιοκτήτες όσοι και αν είναι αυτοί ακόμα και αν είναι κάτοικοι εξωτερικού με ό,τι συνεπάγεται αυτό για το κόστος.

Και μάλιστα, αξιοποιείτε και μια προβληματική, κατά τη γνώμη μας, νομική κατασκευή, αυτή της πλασματικής συναίνεσης σε περίπτωση μη εμφάνισης των ιδιοκτητών, χωρίς μάλιστα να εξασφαλίζεται με ενιαίο και ασφαλή τρόπο η δημοσιότητα και η πραγματική γνώση.

Σε κάθε περίπτωση, μας προβληματίζει το γεγονός ότι δίνεται μια ευρεία ευχέρεια στους προϊσταμένους του εκάστοτε κτηματολογικού γραφείου να ορίσουν μόνοι τους την προθεσμία για την απάντηση και δεν ορίζεται αυτή, έστω και με ένα πλαίσιο, ενιαία από τον νόμο, γιατί θεωρούμε ότι με αυτόν τον τρόπο αφήνονται περιθώρια καταστρατηγήσεων ή μεροληπτικών συμπεριφορών, λαμβάνοντας υπ’ όψιν και τις ιδιαίτερες σχέσεις που υπάρχουν καλώς ή κακώς στην επαρχία.

Σε σχέση με το άρθρο 30, θεωρούμε δεδομένο ότι πρέπει να επιλυθεί ένα πρόβλημα που αντικειμενικά υπάρχει, έχει δημιουργήσει σοβαρές δυσκολίες και για το οποίο δεν έχουν καμμιά ευθύνη οι κάτοικοι της περιοχής στον Εύδηλο, στην Ικαρία.

Σε κάθε περίπτωση, όμως, επαναλαμβάνουμε η λύση αυτή που δίνεται να είναι χωρίς επιπλέον επιβάρυνση των ιδιοκτητών, χωρίς νέες δικαστικές διεκδικήσεις και βέβαια, να εξασφαλίζεται κατά το δυνατόν η μέγιστη δυνατή ασφάλεια στις συναλλαγές.

Σε σχέση με το άρθρο 12 και επόμενα, είναι τα θέματα που αφορούν στη διασύνδεση με τα ληξιαρχεία. Η καταχώριση των θανάτων στα κτηματολογικά φύλλα του ακινήτου φυσικά έχει λογική. Ενισχύει σε έναν βαθμό, αν θέλετε και τη λεγόμενη «ασφάλεια των συναλλαγών». Οπωσδήποτε καταλαβαίνουμε το ζήτημα αυτό ότι σχετίζεται και με άλλες πλευρές, ενδυνάμωση του αστικού κράτους για την είσπραξη φόρων, χρεών κ.λπ.. Δεν μπορεί να αποφευχθεί αυτό. Είναι, όμως, εντελώς απαράδεκτη, κατά τη γνώμη μας, η διάταξη που επιβάλλει μια νέα υποχρέωση στους κληρονόμους, στους διαδόχους του θανούντος, μέσα σε έναν μήνα από την παρέλευση της προθεσμίας της αποποίησης να γνωστοποιήσουν τη διαδοχή τους επί των καταχωρηθέντων δικαιωμάτων, γιατί αυτό όχι μόνο δημιουργεί ένα πρόσθετο βάρος στους κληρονόμους και μάλιστα, σε ασφυκτικές προθεσμίες, οι οποίοι ήδη καλούνται να ενημερώσουν μια σειρά υπηρεσίες μετά τον θάνατο ενός προσώπου, υπό την απειλή μάλιστα και προστίμων σε ορισμένες από αυτές.

Ακόμα και αυτή η προθεσμία που δίνετε είναι ασφυκτική, με δεδομένο ότι πολλές φορές χρειάζεται μεγάλη έρευνα για να εντοπιστεί πού βρίσκεται η ακίνητη περιουσία κ.λπ.. Όμως, κυρίως, η διάταξη αυτή παραβλέπει τις ιδιαιτερότητες του Κληρονομικού Δικαίου, που γνωρίζει και αποδέχεται την έννοια της αδράνειας στην άσκηση ενός δικαιώματος. Μπορεί, για παράδειγμα, να υπάρχει σιωπηρή παραίτηση από τη νόμιμη μοίρα ή άλλα ζητήματα που υπάρχουν και δεν μπορεί, στην πραγματικότητα, να γεννάται μια υποχρέωση για τους διαδόχους για την οποία αναρωτιόμαστε κιόλας αν υπάρχουν και κυρώσεις για αυτό -για τη μη τήρησή της- ή ποια θα είναι, για παράδειγμα, η ευθύνη των συγκληρονόμων ή για τους συγκληρονόμους σε περίπτωση που δεν κινητοποιηθούν οι ίδιοι.

Με δεδομένο ότι στο Κτηματολόγιο καταχωρούνται εμπράγματα δικαιώματα, θα έπρεπε, κατά τη γνώμη μας, να καταχωρείται αποκλειστικά και μόνο η συμβολαιογραφική πράξη αποδοχής της κληρονομιάς και όχι να ζητείται στην πραγματικότητα να εμφανιστούν διάδοχοι που ακόμα σε κάποιες περιπτώσεις μπορεί και να σκοπεύουν να αποποιηθούν κ.λπ. ή να υπάρχουν ζητήματα με διαθήκες που θα εμφανιστούν στη συνέχεια και όλα αυτά που υπάρχουν στο Κληρονομικό Δίκαιο.

Η διάταξη και όλη η φιλοσοφία της παραγνωρίζει το ζήτημα της κληρονομικής διαδοχής, το οποίο είναι σύνθετο και συχνά αμφισβητούμενο, με σφοδρές αντιδικίες και πολλές φορές η σχετική αίτηση στο Κτηματολόγιο θα μπορεί να αξιοποιηθεί και ως εργαλείο στις διενέξεις και τις αμφισβητήσεις αυτές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, αν είναι εύκολο, λίγη ανοχή, σας παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Ευχαριστώ.

Τέλος, στον λίγο χρόνο που έχω θα πω μια κουβέντα, κύριε Υπουργέ, για την τροπολογία του Υπουργείου Δικαιοσύνης, γιατί μερικές φορές έχει, αν θέλετε, μεγαλύτερη βαρύτητα, όχι αυτό που λύνει η ρύθμιση, αλλά τελικά αυτό που αφήνει αρρύθμιστο.

Και μιλώ, βέβαια, για το άρθρο 2 της τροπολογίας, που, κατά τη γνώμη μας, πραγματικά, αποτελεί το άκρον άωτον του εμπαιγμού. Διότι έρχεστε να κάνετε το αυτονόητο, δηλαδή να διορθώσετε μια εξόφθαλμη αδικία. Τι κάνετε; Απαλλάσσετε και τους δικαστικούς επιμελητές από την υποχρέωση να κόβουν προκαταβολικά τα τιμολόγια για την αμοιβή τους στις περιπτώσεις της νομικής βοήθειας, που ξέρετε ότι αργεί δυο και τρία χρόνια.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν έπρεπε να γίνει;

**ΜΑΡΙΑ ΚΟΜΝΗΝΑΚΑ:** Σωστά και καλά το κάνετε αυτό. Όμως, αυτό που λείπει από τη ρύθμιση και εκεί θεωρούμε ότι έγκειται ο εμπαιγμός είναι επιτέλους να σταματήσουν αυτές οι τεράστιες καθυστερήσεις στην πληρωμή των αμοιβών. Διότι, τι κάνετε; Ουσιαστικά και στην αιτιολογική έκθεση αναγνωρίζετε ότι, επειδή οι καθυστερήσεις θα συνεχιστούν, δεν τους βάζετε να πληρώνουν από την τσέπη τους τον ΦΠΑ και τους φόρους. Αυτό έλειπε κιόλας!

Όμως, να σας θυμίσουμε ότι τον περασμένο Νοέμβρη -αν δεν κάνω λάθος, ήταν Νοέμβρης- σε άλλη τροπολογία, που μάλιστα έγινε μετ’ επαίνων δεκτή από την ολομέλεια των δικηγορικών συλλόγων, φέρατε ρύθμιση που μιλούσατε για πληρωμή του 50% της προκαταβολής της νομικής βοήθειας άμεσα. Και τότε, όταν σας κάναμε κριτική ότι με αυτή την πρόβλεψη που βάζετε, ότι η υπουργική απόφαση που θα εκδοθεί στο μέλλον ουσιαστικά παραπέμπει την πληρωμή στις ελληνικές καλένδες, μας λέγατε ότι είμαστε υπερβολικοί, ότι είναι τεχνικά ζητήματα και ότι έπρεπε να τα συζητήσετε με το Υπουργείο Οικονομικών.

Τώρα τι κάνετε; Το ξεχάσατε αυτό και μάλιστα, αν ισχύει η ενημέρωση που έχουμε, είπατε και στους προέδρους ότι δεν υπάρχει το κατάλληλο προσωπικό για να ενταλματοποιήσει τις αμοιβές και να εκδώσει τα εντάλματα και τους λέτε πάλι να περιμένουν όποτε.

Όταν, βέβαια, είναι να πληρώσετε κανένα κανάλι, κανένα μεγαλοεπιχειρηματία, τους εκδότες, εκεί οι εκταμιεύσεις γίνονται γρήγορα. Εκεί που σας πιάνει το ζόρι και δεν έχετε προσωπικό ούτε λεφτά είναι, όταν πρέπει να εξοφλήσετε μικρούς αυτοαπασχολούμενους νέους δικηγόρους, δικαστικούς επιμελητές, που πραγματικά από αυτά παλεύουν για να συμπληρώσουν το εισόδημά τους. Εκεί δεν υπάρχει ίδια πρόνοια.

Στην τροπολογία για αυτόν ακριβώς τον λόγο θα ψηφίσουμε «παρών». Θεωρούμε λογική τη ρύθμιση που γίνεται, αλλά επειδή λείπει στην πραγματικότητα η πρόβλεψη για την άμεση αποπληρωμή των οφειλών, που δεν τη βλέπουμε και να έρχεται, τοποθετούμαστε με το «παρών».

Επιτρέψτε μου ένα τελευταίο σχόλιο, κύριε Υπουργέ. Είπατε ότι βάλατε λίγα άρθρα στην τροπολογία σας, για να μη φτάσει στο 50% του όγκου του νομοσχεδίου χάριν της καλής νομοθέτησης. Όμως, σας πρόλαβαν άλλοι Υπουργοί, που μάλλον είχαν πιο γρήγορα χρωστούμενα και φόρτωσαν τροπολογίες, ιδιαίτερα στον αθλητισμό. Θα τα πούμε και στη δευτερολογία μας, βέβαια. Εκεί η καλή νομοθέτηση πήγε περίπατο!

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κομνηνάκα.

Τον λόγο τώρα έχει ο ειδικός αγορητής της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Η αλήθεια, κύριε Υπουργέ, είναι ότι το Κτηματολόγιο στη χώρα μας έχει περάσει από σαράντα κύματα και όλες οι κυβερνήσεις κάθε φορά υπόσχονταν το ίδιο. Τι; Ότι θα ολοκληρώσουν το έργο της κτηματογράφησης, ότι θα μπουν σε μια σειρά τα πράγματα, ότι θα υπάρξει η πολυπόθητη ασφάλεια των συναλλαγών.

Τι έχουμε δει μέχρι τώρα; Μια κατάσταση πραγματικά χαοτική, κανονικό χάος! Έχουν δαπανηθεί εκατομμύρια, με μεγάλη κατασπατάληση δημοσίου χρήματος. Μέχρι και καμπάνα έπεσε στη χώρα μας 100 εκατομμυρίων ευρώ για αδιαφάνεια, για καθυστερήσεις, για κακοδιαχείριση. Και τις συνέπειες των πολιτικών όλων των κυβερνήσεων τις επωμίζεται ο ελληνικός λαός. Αυτά τα χρήματα τα πληρώνει ο ελληνικός λαός. Πάντα αυτός πληρώνει. Οι Έλληνες πολίτες πληρώνουν τα σπασμένα. Πάντα αυτοί στο τέλος πληρώνουν τον λογαριασμό.

Και το Κτηματολόγιο, κύριε Υπουργέ, δεν αποτελεί εξαίρεση. Παρατάσεις επί παρατάσεων, ελλιπείς κτηματογραφήσεις και επανακτηματογραφήσεις, παράβολα, τέλη, όλα μετακυλίονται στον πολίτη, όλα μετακυλίονται στον ιδιοκτήτη. Και η αλήθεια είναι ότι αυτός ο ιδιοκτήτης, ο Έλληνας ιδιοκτήτης, επένδυσε κάποια στιγμή, κατέθεσε όλο του το βιός, τους κόπους δεκαετιών, για να έχει τι; Να έχει ένα σπίτι, να έχει μια στέγη, αυτό που λέμε «να έχει ένα κεραμίδι» για τον ίδιο, για την οικογένειά του, για τα παιδιά του.

Και όμως, αυτή την παραδοσιακή αξία και την επένδυση της ελληνικής οικογένειας η πολιτεία την έχει βάλει στο στόχαστρο. Αφού επέβαλλε σκληρές φορολογικές, εξοντωτικές πολιτικές, με δυσβάσταχτους φόρους, καταστρώνει και υλοποιεί σχέδιο τελικής εξόντωσης και φτωχοποίησης. Σε συνεννόηση και συνεργασία είτε με δανειστές είτε με τις τράπεζες είτε με τα μεγαλοσυμφέροντα νομοθετεί και οργανώνει ένα κυβερνητικό έργο με σκοπό να του πάρει το σπίτι.

Είναι νόμοι που η Κυβέρνηση για επικοινωνιακούς λόγους, κύριε Υπουργέ, βαφτίζει εκσυγχρονιστικούς, ενώ στην ουσία πρόκειται για νόμους που του παίρνουν τα πάντα. Μιλάμε για νόμους καθαρά τεχνοκρατικούς, με μετρήσιμα μόνο κριτήρια και αποτελέσματα, που δεν έχουν καμμία, μα καμμία σχέση με το εθνικό συμφέρον και το συμφέρον γενικότερα των Ελλήνων πολιτών. Και για επικοινωνιακούς καθαρά λόγους η Κυβέρνηση πότε-πότε μοιράζει κανά ψιχουλάκι με αποσπασματικά μέτρα, χαρακτηρίζοντάς τα ως μέτρα ανακούφισης.

Η αλήθεια είναι ότι δεν σέβεστε τον ελληνικό λαό, δεν σέβεστε τις θυσίες και τους κόπους που έχει κάνει όλα αυτά τα χρόνια. Και δεν είναι μόνο αυτό, αλλά θέλετε να τον κάνετε να νιώθει και ευγνωμοσύνη απέναντί σας που πάτε να κάνετε τα αυτονόητα κάποια στιγμή. Πόση ευγνωμοσύνη μπορεί να νιώθει πραγματικά, όταν του παίρνετε το σπίτι, όταν τον κάνετε στην καλύτερη περίπτωση νοικάρη στο ίδιο του το σπίτι; Ένα σπίτι που το έχει πληρώσει δύο και τρεις φορές με τους αμέτρητους φόρους που έχει επιβάλλει η πολιτεία, αλλά και όλες οι κυβερνήσεις. Και μάλιστα μέσα σε όλη αυτή την κατάσταση, τη φτωχοποίηση, ακόμη και τώρα ταλαιπωρείται από το δημόσιο, από γραφειοκρατικές διαδικασίες και γενικότερα από δυσλειτουργίες.

Ερώτηση: Έχει καλυτερεύσει η Κυβέρνησή σας την κατάσταση που επικρατεί στο Κτηματολόγιο; Δεν χρειάζεται απάντηση, είναι ρητορικό το ερώτημα. Μεταφέρατε το Κτηματολόγιο στο Υπουργείο Ψηφιακής Διακυβέρνησης, αντιμετωπίζοντάς το και νομοθετικά έτσι ως μια ψηφιακή εκκρεμότητα. Τι είπατε δηλαδή; Πάμε να ψηφιοποιήσουμε το μπάχαλο. Δηλαδή, αντί να λύσουμε το πρόβλημα, όταν έχουμε εδώ ένα σωρό με άπλυτα -ας πούμε-, πάμε να τα κάνουμε ψηφιακά. Μα, παραμένουν άπλυτα! Τι ψηφιοποιήσατε; Το μπάχαλο;

Μεταφέρατε το Κτηματολόγιο στο Υπουργείο Ψηφιακής Διακυβέρνησης. Το αντιμετωπίζετε, λοιπόν, ως μια εκκρεμότητα που πρέπει να διεκπεραιωθεί, λέει, για να τηρήσουμε τις μνημονιακές μας -εντός και εκτός εισαγωγικών- υποχρεώσεις. Αυτή είναι η αιτιολογία. Γι’ αυτό το ψηφιοποιήσαμε το Κτηματολόγιο, γιατί είναι, λέει, μνημονιακή υποχρέωση.

Δεν λύνεται το πρόβλημα, όμως, έτσι. Το ψηφιοποιούμε και έχουμε ένα ψηφιοποιημένο πρόβλημα. Το είχαμε κανονικό, αναλογικό, το κάναμε ψηφιακό τώρα. Μπράβο μας! Αυτό και μόνο αποδεικνύει για άλλη μια φορά ότι η Κυβέρνηση και όλη, εάν θέλετε, η κυβερνητική πολιτική σχεδιάζεται με βάση έξωθεν δεσμεύσεις.

Έρχομαι τώρα στο τι επικρατεί στο Κτηματολόγιο. Τί επικρατεί; Κοντεύουν τρία χρόνια που είστε Κυβέρνηση. Η διαδικασία της κτηματογράφησης καθυστερεί σε πάρα πολλές περιοχές. Πολλά κτηματολογικά γραφεία δεν μπορούν να εξυπηρετήσουν τον πολίτη. Χιλιάδες πράξεις είναι σε ουρά για μετεγγραφή. Ο κόσμος, οι πολίτες δηλαδή, οι συμβολαιογράφοι, οι δικηγόροι, όλοι διαμαρτύρονται. Πολίτες αναγκάζονται να καταφύγουν στη δικαιοσύνη για να βρουν το δίκιο τους. Καταφεύγουν σε μακροχρόνιους δικαστικούς αγώνες, με μεγάλα έξοδα, αναμονή να σου σπάει τα νεύρα και πάει λέγοντας. Και βέβαια έχουμε κτηματογράφηση με εκκρεμότητες.

Δεν είναι κτηματογράφηση αυτή η κτηματογράφηση με εκκρεμότητες. Δεν είναι κτηματογράφηση, είναι κάτι άλλο. Ας βρούμε μια άλλη λέξη. Πάντως, κτηματογράφηση με εκκρεμότητες δεν είναι κτηματογράφηση, ούτε διασφαλίζει την ασφάλεια των συναλλαγών, ούτε ενισχύει την εμπιστοσύνη των πολιτών. Αντίθετα, αυξάνεται η ανασφάλεια, η ανασφάλεια δικαίου, αυξάνεται η αδιαφάνεια και επικρατεί ένα θολό τοπίο.

Το Κτηματολόγιο έχει μεγάλη έλλειψη σε προσωπικό, έχει έλλειψη σε εξοπλισμό, έχει έλλειψη σε υποδομές και εσείς οι ίδιοι το έχετε παραδεχθεί πολλές φορές.

Άλλη ερώτηση: Τι κάνετε γι’ αυτό; Τι κάνετε, για να λύσετε το μεγάλο αυτό πρόβλημα; Στη συζήτηση που είχαμε στην αρμόδια επιτροπή, ο Υφυπουργός Ψηφιακής Διακυβέρνησης ανέφερε, μεταξύ άλλων, ότι η κτηματογράφηση έχει πολλά προβλήματα με καθυστερήσεις, ότι υπάρχει έλλειψη προσωπικού, ότι υπάρχουν κτηματολογικά γραφεία που δεν έχουν καν προϊστάμενο. Μας είπε, δηλαδή, ότι στην ουσία αναγκάζεται να προχωρήσει σε εξωτερική βοήθεια, να καταφύγει, λοιπόν, σε ιδιώτες, λόγω μεγάλου φόρτου. Και αιτιολόγησε αυτές τις νομοθετικές παρεμβάσεις, αναφέροντας ότι θέλει δύο και τρία χρόνια, λέει, μέχρι να τελειώσει ένας διαγωνισμός του ΑΣΕΠ. Άρα αργεί ο διαγωνισμός του ΑΣΕΠ, δεν έχω προσωπικό, δεν μπορώ να «τρέξω» και το Κτηματολόγιο.

Μας λέτε, δηλαδή, ότι επειδή στο ΑΣΕΠ καθυστερούν να τελειώσουν τους διαγωνισμούς, αναγκάζεσθε να προσλάβετε ιδιώτες, να υπογράψετε προγραμματικές συμβάσεις κ.λπ.. Μα, η ίδια η Κυβέρνηση δεν είστε εσείς; Εσείς είστε η Κυβέρνηση, δεν είναι κάποιοι άλλοι. Γιατί δεν κοιτάτε να βελτιωθούν οι χρόνοι στο ΑΣΕΠ; Τί φταίει και υπάρχει τόσο μεγάλη καθυστέρηση στο ΑΣΕΠ; Τρία χρόνια για τις προσλήψεις στο ΑΣΕΠ; Εκτός και άμα κυβερνάει άλλος και περιμένει από την Κυβέρνηση. Εσείς δεν κυβερνάτε; Γιατί δεν ενισχύετε το ΑΣΕΠ με προσωπικό;

Δεν έχει περάσει πολύς καιρός που το Υπουργείο Εσωτερικών έφερε ολόκληρο νομοσχέδιο -εδώ ήμασταν- με τον κ. Βορίδη για πανελλήνιο γραπτό διαγωνισμό ΑΣΕΠ για αξιοκρατικές διαγνωστικές διαδικασίες. Πού είναι αυτές οι διαδικασίες; Πότε θα ολοκληρωθούν; Γι’ αυτό λέμε ότι φέρνετε πράγματα που μένουν μετά στο συρτάρι. Τίποτα δεν προχωράει. Τίποτα! Πού είναι αυτές οι διαδικασίες;

Θυμίζω ότι η έλλειψη αξιοκρατίας –γιατί το ΑΣΕΠ είναι διαγωνισμός που έχει ως βάση τις αξιοκρατικές διαδικασίες- αποτελεί την πρώτη αιτία που χιλιάδες νέοι μας έφυγαν στο εξωτερικό. Το ΑΣΕΠ αποτελεί μία ανεξάρτητη αρχή που προβλέπει το Σύνταγμα. Πάλι καλά, από τις πέντε έχουμε τριάντα επτά, αυτή την προβλέπει το Σύνταγμα. Είναι το Ανώτατο Συμβούλιο Επιλογής Προσωπικού για τη στελέχωση του δημοσίου. Δηλαδή, το ΑΣΕΠ θα προσλάβει κόσμο αξιοκρατικά για να στελεχωθεί το δημόσιο εκεί που υπάρχουν σοβαρές ελλείψεις. Μιλάμε για μια διαδικασία στελέχωσης και το ΑΣΕΠ λειτουργεί ως ανεξάρτητη αρχή για να διασφαλίσει ακριβώς τη διαφάνεια –αυτό που λέμε- και την αξιοκρατία στο δημόσιο.

Ενώ, λοιπόν, ιδρύετε με νόμους συνεχώς ανεξάρτητες αρχές –άλλο αυτό φασούλι- που κοστίζουν εκατοντάδες εκατομμύρια ευρώ ετήσια στους Έλληνες φορολογούμενους, γιατί δεν ενισχύετε –αντί να φτιάχνετε και άλλες αρχές- αυτές τουλάχιστον που είναι συνταγματικά κατοχυρωμένες και έχουν πραγματικά αποδεδειγμένα δυσλειτουργίες; Τίποτα δεν λειτουργεί εδώ;

Θέλω προσωπικό, α, θα φτιάξω το ΑΣΕΠ. Κινείται το ΑΣΕΠ, α, δεν κάνει, γιατί κάνει τρία χρόνια. Τί δουλειά είναι αυτή τώρα; Κατά τα άλλα, να ψηφιοποιήσουμε το Κτηματολόγιο. Βρήκαμε το πρόβλημα, το λύσαμε.

Για να είμαστε ξεκάθαροι, δεν είμαστε αντίθετοι στη συνδρομή από διάφορες επαγγελματικές κατηγορίες, που αν θέλετε, διαθέτουν και τις κατάλληλες γνώσεις και εμπειρία για να τακτοποιήσουν εκκρεμότητες κ.λπ.. Αυτό, όμως, είναι κάτι διαφορετικό από το να εξαρτάται η ολοκλήρωση του Κτηματολογίου από ιδιώτες. Άλλο το ένα και άλλο το άλλο. Άλλο να δεχθώ μια συνδρομή και άλλο να εξαρτάται όλο το Κτηματολόγιο από ιδιώτες. Αυτό είναι κάτι άλλο. Δεν γίνεται ένας δημόσιος φορέας να βασίζεται σε προγραμματικές συμβάσεις και σε τρίτους για να κάνουν τις εργασίες της κτηματογράφησης.

Πρέπει, λοιπόν, να ενισχυθεί το προσωπικό με μόνιμες προσλήψεις, να μπορέσει ο φορέας να ανταποκριθεί στον πολύ σημαντικό ρόλο που έχει. Οι μεσοβέζικες λύσεις και τα αποσπασματικά μέτρα δεν πρόκειται ποτέ να λύσουν το πρόβλημα.

Στο νομοσχέδιο που συζητάμε για το Κτηματολόγιο σε περιοχές της Δωδεκανήσου υπάρχουν κατά παρέκκλιση ρυθμίσεις και ουσιαστικά για απευθείας αναθέσεις. Προβλέπεται ειδικότερα ως ανώτερο όριο 500.000 ευρώ για συμβατικό αντάλλαγμα μέχρι το οποίο το Ελληνικό Κτηματολόγιο μπορεί να συνάψει συμπληρωματική σύμβαση μόνο με απόφαση του διοικητικού συμβουλίου.

Με άλλα λόγια, δηλαδή, οι παρακάμψεις διαδικασιών με περιθώριο που φθάνει και τις 500.000 ευρώ δικαιολογούνται και αιτιολογούνται γιατί καθυστερούν άλλες υπηρεσίες και συμβούλια. Και γιατί να καθυστερεί η προηγούμενη γνώμη του Εθνικού Συμβουλίου τόσο πολύ, ώστε να απαλειφθεί τελείως η γνώμη αυτή; Και μη μας πείτε ότι επειδή πρέπει η χώρα να τηρήσει τις δεσμεύσεις. Αυτό με τις δεσμεύσεις πλέον δεν είναι λύση, ώστε να παρακάμπτονται διαδικασίες για να προλάβει η χώρα απλά και μόνο χρονοδιαγράμματα.

Επί της ουσίας του νομοσχεδίου, η μετάπτωση του κτηματολογικού καθεστώτος της Δωδεκανήσου στη λοιπή εθνική νομοθεσία να επισημάνουμε ότι πρέπει να είναι ορθή, να είναι δίκαιη και ουσιαστική. Ο Κτηματολογικός Κανονισμός της Δωδεκανήσου έχει ως βάση το κυβερνητικό διάταγμα 132 της 1ης Σεπτεμβρίου του 1929 του Ιταλού κυβερνήτη της Δωδεκανήσου, οι διατάξεις του οποίου διατηρήθηκαν ως τοπικό και ως ειδικό δίκαιο. Γίνεται, όμως, μετάπτωση στη νομοθεσία που ισχύει στην υπόλοιπη επικράτεια; Η απάντηση είναι όχι.

Εσείς, κύριε Υπουργέ, είπατε ότι είναι ένα τεχνικό νομοσχέδιο που προβλέπει τη μεταφορά δεδομένων. Και πότε θα υλοποιηθεί αυτή η μετάπτωση; Αρκεί μια διαπιστωτική πράξη, χωρίς να προβλέπεται κάποια προθεσμία; Ποια είναι η προθεσμία;

Είπατε, κύριε Υπουργέ, ότι τελικά θα βάλετε έναν χρονικό ορίζοντα, αλλά είπατε επίσης ότι είναι γνωστό το πρόβλημα που υπάρχει με τις παρατάσεις επί παρατάσεων. Τι μας λέτε τώρα; Ότι θα βάλετε μια προθεσμία, αλλά θεωρούμε βέβαιο εκ των προτέρων ότι θα υπάρξουν παρατάσεις. «Τα ίδια, Παντελάκη μου, τα ίδια, Παντελή μου». Καμμία λύση.

Θέλω να σημειώσω επίσης ότι η έκθεση της Επιστημονικής Υπηρεσίας της Βουλής στις παρατηρήσεις της για το νομοσχέδιο αναφέρει μεταξύ άλλων: «Θα ήταν ενδεχομένως χρήσιμο να έχει προηγηθεί η ολοκλήρωση της εξέτασης των εκκρεμών αιτήσεων για την καταχώριση εγγραπτέων πράξεων ενώπιον των οικείων κτηματολογικών γραφείων Ρόδου, Κω, Λέρου πριν από τη μεταφορά στο σύστημα του Εθνικού Κτηματολογίου των τηρούμενων στον Κτηματολογικό Κανονισμό Δωδεκανήσου σχετικών πληροφοριών και σε κάθε περίπτωση εντός ρητών προθεσμιών».

Με βάση τα παραπάνω, η ταλαιπωρία του πολίτη είναι δεδομένη. Οι εκκρεμότητες αυτές δημιουργούν ακόμα μεγαλύτερη ανασφάλεια δικαίου και θα γίνουν και εδώ fast track διαδικασίες.

Πολλοί κάτοικοι αυτών των περιοχών αναγκάστηκαν να εξαιρεθούν από την κτηματογράφηση από τις δυνάμεις της ιταλικής κατοχής, με αποτέλεσμα τα αρχεία των κτηματολογικών γραφείων να βασίζονται σε όσα κατέγραψαν οι Ιταλοί τότε. Στα αρχεία αυτά βασίστηκε το ελληνικό κράτος, ενώ με βάση του άρθρο 3 του ανωτέρω διατάγματος καθορίστηκαν τα όρια του αιγιαλού και των θαλασσίων παραλιών διαφορετικά απ’ αυτά της υπόλοιπης επικράτειας. Ενώ λέτε ότι το νομοσχέδιο δεν ρυθμίζει ουσιαστικά δικαιώματα, παρ’ όλα αυτά εμπεριέχει διατάξεις που τα επηρεάζουν.

Θέλω να κλείσω, κύριε Πρόεδρε –για να μην κουράσω το Σώμα- με το κομμάτι που αναφέρεται, κύριε Τσιάρα, στη λύση συμφώνου συμβίωσης με ηλεκτρονικά μέσα. Είχε προηγηθεί η λύση συναινετικού διαζυγίου με ένα κλικ και τώρα φέρνετε και τη λύση του συμφώνου συμβίωσης.

Κοιτάξτε: Ιδίως για το κομμάτι των συναινετικών διαζυγίων εμείς δεν μπορούμε να συμφωνήσουμε με τη λύση τέτοιων σχέσεων με ένα κλικ. Κάτι τέτοιο έχει νομοθετηθεί και για το συναινετικό διαζύγιο. Ο νομοθετικός τερματισμός, λοιπόν, σχέσεων μ’ ένα κλικ φαίνεται να τις υποβιβάζει γενικώς σε μια ψηφιακή και μόνο διαδικασία.

Σε κάθε περίπτωση, για εμάς -γενικότερα το θέτω αυτό, κύριε Υπουργέ-, θέλω να προβληματιστείτε λίγο για το τι γίνεται μέσα στο κόμμα σας. Η οικογένεια είναι παραδοσιακή, είναι μια ελληνική οικογένεια με τα πρότυπα του πατέρα και της μητέρας. Κλείνω με αυτό, γιατί είναι και άρθρο του νομοσχεδίου. Προσέξτε λίγο τι γίνεται μέσα στο κόμμα σας και μέσα στην Κυβέρνησή σας. Θα τολμήσω να πω ότι κάποιοι Υπουργοί έχουν ξεσαλώσει και ενοχλεί πάρα πολύ και εμάς, αλλά νομίζω και τη συντριπτική πλειοψηφία της ελληνικής κοινωνίας να βγαίνουν Υπουργοί σας και να έχουν ως στόχο την υιοθεσία παιδιών από ομόφυλα ζευγάρια. Είναι πολύ σημαντικό αυτό. Δεν ξέρω τι έχετε κατά νου, αλλά πραγματικά δεν μπορεί τέτοιου είδους στόχοι, διατάξεις, νομοθεσίες, σκοποί να είναι κομμάτι της Νέας Δημοκρατίας. Εμείς απέχουμε απ’ όλα αυτά, θα τα καταδικάσουμε, αλλά πραγματικά δείτε λίγο τι γίνεται μέσα στον οίκο σας.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Χήτα.

Τον λόγο έχει η κ. Μαρία Απατζίδη, ειδική αγορήτρια του ΜέΡΑ25.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το θέμα που συζητάμε σήμερα είναι οπωσδήποτε μια αναγκαιότητα. Πρέπει να γίνει ανανεωμένη κτηματογράφηση. Το θέμα, όμως, είναι πώς θα γίνει. Θα τηρηθούν τα χρονοδιαγράμματα; Θα έχουμε μια συνολική ψηφιοποίηση; Αυτό είναι σημαντικό, αλλά πρέπει να γίνει μια ψηφιοποίηση που θα περιλαμβάνει όλες τις πράξεις και που θα είναι και δίκαιη. Επιτρέψτε μου μάλιστα να θέσω ορισμένα συγκεκριμένα ερωτήματα, για να έχουμε μια πυξίδα και ένα κριτήριο για την επιτυχία ή όχι του εγχειρήματος.

Κατά πρώτον, για ποιον λόγο απαιτήθηκε τόσο μεγάλο διάστημα για την ψήφιση του νόμου, αφού η θέσπισή του είχε προβλεφθεί αρχικά με τον ν.2308/1995 και εν συνεχεία με τον ν.4512/2018; Σε συνδυασμό με το γεγονός ότι οι εργασίες της νομοπαρασκευαστικής επιτροπής περατώθηκαν στις 15 Ιουλίου του 2021, μιλάμε για μια μεγάλη καθυστέρηση.

Δεύτερον και πολύ σημαντικό: Υπάρχει χρονοδιάγραμμα για την ολοκλήρωση των εργασιών μετάπτωσης στο Ελληνικό Κτηματολόγιο, έστω και με μικρή απόκλιση;

Τρίτον: Θα είναι άρτια στελεχωμένα τα Κτηματολογικά Γραφεία Ρόδου και Κω; Έχει προβλεφθεί ο αριθμός των απασχολούμενων σε αυτά; Ενδεικτικά, το Κτηματολογικό Γραφείο της Ρόδου θεωρούμε ότι θα πρέπει να απασχολεί τουλάχιστον δέκα εργαζόμενους λόγω φόρτου.

Τέταρτον: Προβλέπεται η ολοκλήρωση και η αξιοποίηση της εργασίας ψηφιοποίησης των Κτηματολογίων Ρόδου, Κω και Λέρου; Η εργασία αυτή έγινε σε χρονικό διάστημα από το 2004 έως το 2009 και έκτοτε παραμένει ημιτελής και σε αχρησία. Αυτό είναι πολύ σημαντικό, δεδομένου ότι η ψηφιοποίηση των κτηματολογικών βιβλίων μπορεί να χρησιμοποιηθεί σαν οδηγός σε κάποιες έρευνες. Μπορεί επίσης να αξιοποιηθεί σε υποθέσεις που χρήζουν αναζήτησης του ιστορικού μιας ιδιοκτησίας, λόγου χάριν σε χρησικτησίες. Θεωρούμε ότι ερωτήματα όπως τα παραπάνω θέτουν ένα πλαίσιο για την αξιολόγηση της προσπάθειας.

Ευρύτερα, το Κτηματολόγιο είναι η γενική καταγραφή της κτηματικής περιουσίας. Περιλαμβάνει τη γεωμετρική περιγραφή και το ιδιοκτησιακό καθεστώς κάθε γεωτεμαχίου. Στην τρέχουσα περίοδο το Εθνικό Κτηματολόγιο συντάσσεται από την «Κτηματολόγιο Α.Ε.». Αποτελεί μνημονιακό στόχο ο φορέας να ιδιωτικοποιηθεί. Το ξέρουμε αυτό. Οδηγείται σε απαξίωση με άμεση πρόθεση. Πρώτα, δηλαδή, τι κάνετε; Κατασυκοφαντείτε την υπηρεσία και τους εργαζόμενους, με σκοπό αυτές οι υπηρεσίες του φορέα να παραδοθούν –πού αλλού;- στους ιδιώτες. Εκπρόσωποι, όμως, του Συλλόγου Εργαζομένων τονίζουν ότι για τα προβλήματα που έχουν δημιουργηθεί στον φορέα, καθώς και για την υποστελέχωση, ευθύνονται οι εφαρμοζόμενες πολιτικές της παρούσας Κυβέρνησης. Ήδη, όμως, από τον προηγούμενο μήνα δικηγόροι μπορούν να προχωρούν σε έλεγχο νομιμότητας και καταχώριση πράξεων. Οι προϊστάμενοι των Κτηματολογικών Γραφείων χάνουν το δικαίωμα ελέγχου στις πρώτες εγγραφές. Το αποτέλεσμα είναι η καθυστερημένη και η λανθασμένη καταχώριση των τίτλων, με ό,τι αυτό μπορεί να συνεπάγεται για την ταλαιπωρία των πολιτών και την ορθή διαχείριση.

Επίσης, υπάρχει έλλειψη του απαραίτητου εξοπλισμού και των απαραίτητων εργαλείων. Το γεγονός αυτό υπονομεύει -αν μη τι άλλο- την ποιότητα της εργασίας, αλλά και φέρνει τους εργαζόμενους αντιμέτωπους με τους εξαγριωμένους πολίτες -και φυσικά έχουν δίκιο-, αλλά οι πολίτες δεν μπορούν να ξέρουν ποιος ευθύνεται σε όλη αυτήν την κατάσταση. Εξάλλου, υπάρχει και το ζήτημα της απορρόφησης για τα υποθηκοφυλακεία, όπως και το μεγάλο ποσό των εσόδων που συλλέγονται πλέον από το Ελληνικό Κτηματολόγιο, έσοδα που μένουν αναξιοποίητα.

Ως προς το Κτηματολόγιο, ειδικά στα Δωδεκάνησα η κτηματογράφηση έχει μια ιδιαιτερότητα. Έχει ήδη γίνει επί ιταλικής κατοχής. Το 1922, επί ιταλικής κατοχής, είχαν αρχίσει οι εργασίες δημιουργίας του Κτηματολογίου, λόγου χάρη αποτυπώσεις υπαίθρου, καταχώριση δεδομένων, δηλώσεις, τίτλοι ιδιοκτησίας κ.λπ.. Το Κτηματολόγιο καταρτίστηκε το 1930 και υφίσταται ακόμα, αλλά έχει πολλά λάθη. Στους ιδιοκτήτες μάλιστα έδιναν μεγάλους εντυπωσιακούς τίτλους στην ιταλική γλώσσα. Το σχετικό νομοθετικό πλαίσιο καθορίστηκε δυνάμει τού υπ’ αριθμόν 132/1-9-1929 διατάγματος του τότε Ιταλού Κυβερνήτη. Είναι γνωστό ως Κτηματολογικός Κανονισμός Δωδεκανήσου. Το ζήτημα είναι ότι ενενήντα δύο χρόνια μετά, δηλαδή εβδομήντα τέσσερα χρόνια με τα Δωδεκάνησα να ανήκουν στο ελληνικό κράτος, είναι ένα από τα ελάχιστα νομοθετήματα που δεν έχουν τροποποιηθεί καθόλου.

Το πρόβλημα τώρα είναι η ενσωμάτωση της ιταλικής κτηματογράφησης στο Ελληνικό Κτηματολόγιο. Εξαιτίας αυτής της μη ολοκλήρωσης της κτηματογράφησης που ξεκίνησαν οι Ιταλοί, χιλιάδες ιδιοκτησίες δεν μπορούν να καταγραφούν στους τόμους του Κτηματολογίου, με συνέπεια πολλά ακίνητα να κινδυνεύουν είτε να κατεδαφιστούν είτε να περάσουν στην ιδιοκτησία του δημοσίου.

Επιπλέον, η ελληνική πολιτεία υιοθέτησε αποκλειστικά τα ιταλικά κτηματολογικά δεδομένα. Αποδέχτηκε και επικύρωσε τις προβλέψεις των διατάξεων του Κτηματολογικού Κανονισμού Δωδεκανήσου που όριζε τον αιγιαλό στο άρθρο 3, με αποτέλεσμα να προσαυξήσει κατά δώδεκα μέτρα τα όρια της οριογραμμής του, σε αντίθεση με ό,τι συμβαίνει σε όλη την υπόλοιπη χώρα. Αυτό συμβαίνει και για τα όρια των παραλιών ως τις καταγεγραμμένες από τους Ιταλούς ιδιοκτησίες και έχει ως αποτέλεσμα να μην έχουν κτηματογραφηθεί τεράστιες εκτάσεις γης με χιλιάδες ιδιοκτησίες με τον εθνικό νόμο επειδή βρίσκονται στην παράκτια ζώνη, δηλαδή εκτός αιγιαλού και παραλίας, αλλά θεωρείται ωστόσο ότι βρίσκονται στη ζώνη της παραλίας με βάση τα ως τώρα ισχύοντα στα Δωδεκάνησα.

Εδώ μπαίνουν στο κάδρο του προβλήματος δεκατέσσερις χιλιάδες ιδιοκτησίες που κινδυνεύουν αυτή τη στιγμή με κατεδάφιση. Έχουν εκδοθεί, δηλαδή, στο μεταξύ τα πρωτόκολλα της κατεδάφισης εκατοντάδων κτισμάτων που κλείνουν εικοσαετία από την καταγραφή από τις κτηματικές υπηρεσίες του δημοσίου. Τα κτίσματα, δηλαδή, αυτά βρίσκονται σε καθεστώς αναστολής μέχρι 31 Οκτωβρίου 2022. Την ίδια ώρα, όπως δηλώνει ο αντιπρόεδρος της Ένωσης των Ακινήτων Δωδεκανήσου, βρίσκεται σε εξέλιξη η διαδικασία των νέων πράξεων επιβολής προστίμων αυθαίρετης χρήσης, με δημευτικά όμως ποσά που ξεπερνούν και τις 150.000 ευρώ ανά οικογένεια. Η διαβούλευση ναι μεν ολοκληρώθηκε ωστόσο έχουν προκληθεί πολύ μεγάλες αντιδράσεις στα Δωδεκάνησα από τη μη κατάργηση του άρθρου 3 το οποίο αποδεδειγμένα οριοθετεί την παράκτια ζώνη διαφορετικά από ό,τι ισχύει στην υπόλοιπη επικράτεια.

Επίσης, ένα πρόβλημα είναι και η μη πρόβλεψη συμπληρωματικής κτηματογράφησης του παραλιακού μετώπου. Αυτή η συμπλήρωση θα έπρεπε να συνοδεύει την κατάργηση του άρθρου στα πρότυπα των υπόλοιπων νησιών του νομού. Το σχέδιο νόμου προβλέπει πως ο Κτηματολογικός Κανονισμός Δωδεκανήσου παύει να ισχύει με την έκδοση πιστωτικής πράξης από το «Κτηματολόγιο Α.Ε.». Στην πράξη αυτή θα αναφέρεται πως έχει ολοκληρωθεί η διαδικασία της μετάπτωσης. Ειδικότερα θα αναφέρεται πως ο κανονισμός θα εξακολουθεί να υφίσταται για τουλάχιστον πέντε ως επτά χρόνια. Έπειτα από πέντε ως επτά χρόνια. Τι σημαίνει όμως αυτό στην πράξη; Σημαίνει πως το προαναφερόμενο διάστημα μπορεί οι ιδιοκτησίες είτε να κατεδαφιστούν είτε να περάσουν στην κυριότητα του δημοσίου. Δηλαδή, οι ιδιοκτήτες τους, αφού παρέλθει αυτό το διάστημα, τότε και μόνο τότε θα αιτηθούν μαζικά τον επανακαθορισμό του αιγιαλού με τις εθνικές πλέον διατάξεις. Νομίζω ότι αυτό είναι και παράλογο αλλά είναι και επικίνδυνο.

Σε κάθε περίπτωση μιλάμε για έναν τόπο, τα Δωδεκάνησα, όπου η προτεραιότητα που επιβάλλεται είναι η εντατικοποίηση της τουριστικής εκμετάλλευσης. Αυτός είναι και ο σκοπός του να ξεκαθαρίσει το τοπίο. Αυτό δημιουργεί όμως έναν κίνδυνο να έχουμε αφ’ ενός συσσώρευση της ιδιοκτησίας από το μεγάλο κεφάλαιο με σκοπό την τουριστική αξιοποίηση οι οποίοι θα δυσκολεύονται να εξασφαλίσουν ότι τους ανήκει μια μικρή ιδιοκτησία με βάση το προηγούμενο καθεστώς. Επίσης, υπάρχει κίνδυνος να ζημιωθεί το δημόσιο μέσα από ανεξέλεγκτη παραχώρηση γης σε επιχειρηματίες που δραστηριοποιούνται στον τουρισμό και μάλιστα στις παραλιακές περιοχές των Δωδεκανήσων. Διατρέχουμε, δηλαδή, ένα διπλό κίνδυνο που πρέπει να τον αποφύγουμε αφ’ ενός να μην χάσει το δημόσιο εκτάσεις που απλώς είναι καταπατημένες, αφ’ ετέρου αυτοί οι μικροί ιδιοκτήτες να μην μπορούν να εξασφαλίσουν την κατοχύρωση της μικρής ιδιοκτησίας τους αν τουλάχιστον δεν βάλουν βαθιά το χέρι στην τσέπη και δεν υποστούν δυσβάσταχτη οικονομική επιβάρυνση. Πού θα τα βρουν αυτά τα χρήματα;

Σε αυτήν την ομολογουμένως δυσχερή κατάσταση έρχεται ένα νομοσχέδιο το οποίο επαφίεται υπερβολικά σε ντιρεκτίβες του Υπουργείου και εν προκειμένω σε αποφάσεις του Διοικητικού Συμβουλίου του Κτηματολογίου της Ελλάδας. Πρόκειται για τη γνωστή συνήθεια της κυβέρνησης. Σημειωτέον ότι βάσει νεότερης καταμέτρησης της απογραφής στην υπηρεσία βρίσκονται περί τις τριάντα χιλιάδες εκκρεμείς πράξεις. Αυτές αφορούν το χρονικό διάστημα 1946-2020.

Κατατίθενται κατά μέσο όρο τετρακόσιες εξήντα πράξεις μηνιαίως. Η δυναμική δηλαδή μιας υπηρεσίας ως προς αυτό το αντικείμενο υπολογίζεται στις τρεις διεκπεραιωθείσες πράξεις ανά μεταγραφέα ημερησίως. Συνεπώς, δεδομένου ότι οι μεταγραφείς είναι επτά καταχωρούνται κατά μέσο όρο τετρακόσιες είκοσι με τετρακόσιες πενήντα πράξεις μηνιαίως. Ο αριθμός αυτός δεν μπορεί να καλύψει ούτε τις παλαιές εκκρεμείς πράξεις καθώς μάλιστα η υπηρεσία ασκεί έλεγχο νομιμότητας και ουσίας. Αυτή τη στιγμή όμως υπηρετούν είκοσι άτομα στην υπηρεσία. Τα άτομα αυτά δεν αρκούν διότι απλούστατα το Κτηματολόγιο της Ρόδου λειτουργεί ακόμη με μολύβι και γόμα χωρίς όμως την παραμικρή δυνατότητα να τους υποστηρίξετε για να έχουμε τουλάχιστον τα βασικά που ζητάνε σε θέματα τεχνολογίας κ.λπ.. Ειδικότερα όμως ως προς την αύξηση του αριθμού καταχωρίσεων πράξεων χρειάζεται απασχόληση επιπλέον έξι ατόμων για ορισμένο χρόνο ώστε καθημερινά να ελέγχονται επιπλέον σαράντα εκκρεμείς πράξεις και συνολικά τουλάχιστον οκτακόσιες ανά μήνα με προοπτική τριών ετών για τη διεκπεραίωση των εκκρεμοτήτων.

Ως προς τις κοινοποιήσεις απορριπτικών διατάξεων είναι επιβεβλημένη η απασχόληση ενός ακόμη υπαλλήλου ως επιμελητή για τις επιδόσεις των απορριπτικών διατάξεων. Χρειάζεται, δηλαδή, επίσης ανεύρεση πόρων για την κάλυψη δαπανών μετακίνησης του επιμελητή.

Ως προς τον έλεγχο τεχνικών πράξεων χρειάζεται πρόσληψη δύο μηχανικών δεδομένου ότι ο μόνος μηχανικός της υπηρεσίας θα συνταξιοδοτηθεί το αργότερο το 2023 και δεδομένου ότι το 30% των πράξεων απαιτούν τεχνικό έλεγχο.

Θα ήθελα όμως να σταθώ και σε ορισμένα επιμέρους άρθρα. Στο άρθρο 4 βλέπουμε ένα χαρακτηριστικό φαύλο κύκλο της πολιτικής της κυβέρνησης. Η υποστελέχωση χρησιμοποιείται ως δικαιολογία -γιατί άλλο;- για εξωτερικές θέσεις τελικά σε εργολάβους. Οι εργολαβίες αυτές όμως σημαίνουν μια γενικότερη υποβάθμιση των υπηρεσιών.

Στο άρθρο 5 οι διατυπώσεις είναι πολύ γενικόλογες, ένα ελάττωμα από το οποίο πάσχει ένα μεγάλο μέρος του νομοσχεδίου. Δεν αποτρέπει να συμβούν αδικίες κατά την ενιαιοποίηση σε σχέση με όσα ίσχυαν πριν τον Κτηματολογικό Κανονισμό Δωδεκανήσου. Στο άρθρο 6, επίσης χρειάζεται να οριστεί σαφέστερα τι θα γίνει με τα ακίνητα που θα καταγράφονται ως αγνώστου ιδιοκτήτη καθώς και να διασαφηνιστεί γενικότερα ο καθορισμός του αιγιαλού. Θεωρούμε ότι η θεωρούμενη προσαρμογή δεν είναι σίγουρα κάτι το οποίο είναι εντελώς αθώο. Υπάρχουν διαφορετικοί κίνδυνοι. Από τη μία μικροϊδιοκτήτες να δουν την περιουσία τους να καταγράφεται ως «αγνώστου» ενώ από την άλλη κάποιοι κυρίως μεγαλοϊδιοκτήτες μεγαλοεπιχειρηματίες γενικότερα να κάνουν την κρίση αυτή για άλλη μια φορά ευκαιρία για να αποκτήσουν ιδιοκτησιακά δικαιώματα με διάφορες σκοπιμότητες όπως την εντατικοποίηση της τουριστικής εκμετάλλευσης.

Στο άρθρο 8 προβλέπονται υπερβολικά στενές προθεσμίες για την υποβολή των ενστάσεων. Δηλαδή, χρειάζεται να έχουμε υπ’ όψιν ότι πολλά ακίνητα έχουν καθεστώς πολλαπλής ιδιοκτησίας. Ορισμένοι από αυτούς τους ιδιοκτήτες μπορεί να μη βρίσκονται καν στην περιοχή. Χρειάζεται μια επαρκής παράταση των προθεσμιών για να μην προκύψει σημαντική ανακατωσούρα στο θέμα των ενστάσεων.

Στο άρθρο 9 δημιουργούνται προβλήματα όπως δυνατότητες καταπάτησης.

Ως προς το άρθρο 10, είναι σημαντικός ο καθορισμός του αιγιαλού λόγω των αμφισβητήσεων που υπάρχουν με αποτέλεσμα να θεωρούνται δυνητικά ως αυθαίρετα πολλά δημόσια ακίνητα. Περαιτέρω στο άρθρο 11 βλέπουμε διευθετήσεις που έχουν εντελώς προσωρινό χαρακτήρα, λόγου χάρη, με αποσπάσεις και με συμβάσεις οι οποίες δεν παρέχουν καθόλου μόνιμες λύσεις. Το ελάχιστο που θα μπορούσε να γίνει όταν υπάρχουν τόσες πολλές εκκρεμότητες θα ήταν να έχουμε μόνιμες προσλήψεις. Γενικότερα σε περιπτώσεις συνιδιοκτησίας όπου εμπλέκεται και το δημόσιο χρειάζεται να υπάρξει μέριμνα για να μη χαθεί η δημόσια περιουσία με καταπατήσεις.

Στο άρθρο 12 η προθεσμία ενός μόλις μήνα μετά τον θάνατο πολίτη και την παρέλευση προθεσμίας αποποίησης από τους κληρονόμους, θεωρούμε ότι είναι πάρα πολύ στενή. Θα προκαλέσει πολλά προβλήματα στους συμπολίτες μας χωρίς λόγο. Πολλές φορές αυτά τα ζητήματα κληρονομιάς είναι νομίζω εξαιρετικά πολύπλοκα.

Στο άρθρο 17 έχουμε ένα χαρακτηριστικό τρόπο νομοθέτησης της Νέας Δημοκρατίας. Δημιουργείται, δηλαδή, ένα πυραμιδωτό σχήμα όπου ο γενικός διευθυντής του Κτηματολογίου θα διαλέγει τους τομεάρχες κατά το δοκούν χωρίς να υπάρχει μέριμνα για προσόντα τυπικά και ουσιαστικά. Αυτό, ούτως ή άλλως δεν το κάνετε πρώτη φορά. Το κάνετε συνέχεια σε κάθε νομοσχέδιο.

Ομοίως και στο άρθρο 18 ανοίγονται δυνατότητες για κομματοκρατική αντιμετώπιση των προϊσταμένων.

Κυρίες και κύριοι συνάδελφοι, ανέπτυξα τους βασικούς λόγους για τους οποίους θεωρούμε ότι είναι αναγκαία πραγματικά η κτηματογράφηση στα Δωδεκάνησα. Όμως δεν έχουμε καθόλου εμπιστοσύνη σε αυτή την Κυβέρνηση. Η Κυβέρνηση από τη μία δείχνει ότι θέλει να νομοθετήσει από την άλλη όμως δείχνει ότι δεν θέλει να προχωρήσει με έναν γενναίο τρόπο επειδή δεν θέλει να θίξει, λέει, παγιωμένα συμφέροντα στην περιοχή. Τα ερωτήματα όμως που θέτουμε δεν μπορούν να είναι πιο σαφή. Θα υπάρξει ένα χρονοδιάγραμμα. Επίσης, πρέπει να ψηφιοποιηθούν όλες οι πράξεις εξαρχής. Γιατί αν δεν μπορεί κάποιος να ψάξει το παρελθόν πώς θα ξέρει αν έχουν γίνει καταπατήσεις; Γι’ αυτό και εμείς ως ΜέΡΑ25 θα ψηφίσουμε «παρών». Είναι σε θετική κατεύθυνση. Αλλά θεωρούμε ότι η ίδια η Κυβέρνηση υποβαθμίζει το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία συνάδελφε.

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Σε πιάνει μια θλίψη βλέποντας την εικόνα της Βουλής τέτοια μέρα, 19 Μαΐου. Είναι άδεια η Βουλή. Αγγαρεία κάνουμε συνήθως για τη 19η Μαΐου, μέρα γενοκτονίας, μέρα ελληνική, μέρα μνήμης, μέρα λύτρωσης για όσους σκέφτονται ελληνικά. Δυστυχώς αυτό το Κοινοβούλιο, όχι μόνο δεν τίμησε ποτέ πραγματικά τη γενοκτονία των Ποντίων, αλλά και ως κράτος δεν κάναμε αυτό που έκαναν οι Αρμένιοι, να πιέσουμε δηλαδή τις Ηνωμένες Πολιτείες και διεθνώς όλον τον κόσμο να γίνει παγκόσμια αυτή η μέρα.

Αυτό αποδεικνύει κάτι, ότι αυτή η χώρα βαδίζει στο άγνωστο με βάρκα την ελπίδα. Όταν δεν τιμάς νεκρούς, δεν τιμάς προγόνους, οι οποίοι ξεριζώθηκαν, βιάστηκαν, σκοτώθηκαν, αφανίστηκαν από τους Τούρκους -γιατί εμείς τολμάμε να λέμε το όνομα Τούρκοι, τολμάμε να λέμε το όνομα Τουρκία και όχι να λέμε γενικά και αόριστα κάποιος παραβιάζει τον εναέριο χώρο της Ελλάδας, όπως έκανε ο Πρωθυπουργός στο Κογκρέσο. Εμείς λέμε: Οι Τούρκοι έκαναν γενοκτονία εις βάρος των Ελλήνων…

(Χειροκροτήματα από την πτέρυγα της Ελληνικής Λύσης)

Λέμε: Οι Τούρκοι παραβιάζουν τον εναέριο χώρο της χώρας μας. Λέμε: Οι Τούρκοι εισέβαλαν στην Κύπρο. Λέμε: Οι Τούρκοι συνεχίζουν να προκαλούν μια Ελλάδα, χώρα ειρηνοποιό στην περιοχή. Λέμε τον φυσικό αυτουργό. Ποιος το έκανε.

Εμείς, κύριε Υπουργέ μου, εάν πηγαίναμε ποτέ -και το έκανα αυτό ως χρέος απέναντι στον ποντιακό Ελληνισμό, γιατί είμαι και Πόντιος στην καταγωγή, να μην ξεχνιόμαστε- στις Ηνωμένες Πολιτείες ως Πρωθυπουργοί, κάποιοι από εμάς από την Ελληνική Λύση, θα κάναμε τελείως διαφορετικά πράγματα.

Θα σας πω, κύριε Υπουργέ, τι θα κάναμε εμείς:

Πρώτον, θα έκανα κάτι πολύ απλό, θα έπαιρνα την ομιλία του Ζολώτα του 1957, αν τη θυμάστε. Μπορεί να μην τη θυμάστε ή να μην την ξέρετε καν, αν και είστε εδώ μέσα. Έκανε ομιλία ο Ζολώτας ο οικονομολόγος σε ένα παγκόσμιο οικονομικό συνέδριο -όπως έγινε και σε ιατρικά συνέδρια- χρησιμοποιώντας μόνο ελληνικές λέξεις, κύριε Τσιάρα, εις την αγγλική.

Αν το έκανε αυτό ο Πρωθυπουργός, όμως -αγγλικά είναι και αυτά γιατί είναι ελληνική η μήτρα τους-, θα άκουγε ο Αμερικανός πολίτης και θα έλεγε αυτός μιλάει ελληνικά, αλλά εγώ τον καταλαβαίνω. Αυτός μου λέει ότι μιλάει με ελληνικές λέξεις και καταλαβαίνω, άρα η γλώσσα η δική μου, η αγγλική ή η αμερικανική, είναι ελληνική. Να η πολιτισμική παρέμβαση στην ομιλία του Πρωθυπουργού! Κι αν δεν μπορούσε ο Πρωθυπουργός, θα του την ετοίμαζα εγώ. Δεν είναι δύσκολο για μένα, οι σπουδές μου είναι, δεν είναι κακό αυτό. Στα αγγλικά είναι πολύ καλός ο Πρωθυπουργός. Εγώ τόσο καλά αγγλικά δεν ξέρω, αλλά δεν θέλω καθηγητή αγγλικών. Θέλω Πρωθυπουργό, που με μία κίνηση απλή, ομιλία στο Κογκρέσο με ελληνικές λέξεις -αγγλικές, όμως με ρίζα ελληνική- θα τις καταλάβαιναν όλοι οι Αμερικανοί. Αυτό λέγεται επικοινωνία, κύριε Λιβάνιε.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Το έκανε ο Ζολώτας το ΄60.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ΄57 το έκανε. Αφήστε, τα ξέρω καλύτερα από εσάς.

Λοιπόν, το ΄57 το έκανε ο Ζολώτας και έγινε άλλες δύο φορές σε παγκόσμια ιατρικά συνέδρια, μία το ΄81 το έκανε ένας καθηγητής γιατρός και μία το ΄87.

Γιατί να μην το κάνουν όλοι οι Έλληνες όταν μιλούν οι Υπουργοί; Δεν σας αρέσουν αυτά, κύριε Λιβάνιε, γιατί κάνετε έτσι; Η καλύτερη διαφήμισή σας είναι, η καλύτερη διαφήμιση της χώρας είναι αυτή, το να λέμε για τη δημοκρατία που γέννησε τον Πλάτωνα και τον Αριστοτέλη. Μη νομίζετε ότι τα ξέρουν όλοι οι Αμερικανοί πολίτες. Μπορεί να τα ξέρουν τα μέλη του Κογκρέσου, αλλά δεν τα ξέρουν οι Αμερικανοί πολίτες. Αν ο Αμερικανός πολίτης άκουγε τη γλώσσα αυτή, θα καταλάβαινε ότι κάτι άλλο συμβαίνει εδώ, ότι οφείλει ο πλανήτης την ομιλία και τη γλώσσα στην ελληνική γλώσσα. Αυτή είναι η προσφορά.

(Χειροκροτήματα από την πτέρυγα της Ελληνικής Λύσης)

Πάμε στο δεύτερο. Το είπα και προηγουμένως, κύριε Λιβάνιε, κύριε Υπουργέ, είπα ότι θα λέγαμε τη λέξη Τούρκος, τη λέξη Τουρκία. Δεν παραβιάζουν τον εναέριο χώρο οι εξωγήινοι. Ούτε οι «Ε», ούτε οι ανδρομέδοι, ούτε από τον Σείριο έρχονται εξωγήινοι για να παραβιάσουν τον εναέριο χώρο της Ελλάδας.

Και επειδή ήταν ευκαιρία και λόγω της γενοκτονίας των Ποντίων, θα συνδύαζα εγώ τη Γενοκτονία των Αρμενίων, που αναγνώρισε το Κογκρέσο και η παγκόσμια κοινότητα, με τη γενοκτονία τη δική μας και θα έλεγα: «Αύριο έχουμε την επέτειο της Γενοκτονίας των Ποντίων. Όπως οι Αρμένιοι υπέστησαν Γενοκτονία, έτσι και οι Έλληνες υπέστησαν από τους Τούρκους..». Να, ο συνδυασμός. Θα σηκωνόταν όλο το Κογκρέσο όρθιο -γιατί ψήφισαν στο Κογκρέσο την Αρμενική Γενοκτονία- και θα χειροκροτούσε.

Δεν θα έκανα βέβαια το ατυχές, ανιστόρητο, λάθος να συγκρίνω ανόμοια πράγματα. Δεν μπορείς να συγκρίνεις το Μεσολόγγι με τη Μαριούπολη. Στη Μαριούπολη είχαν και ναζιστές μέσα -τους καλέσατε εδώ και τους χειροκροτήσατε- αλλά παραδόθηκαν. Στο Μεσολόγγι είχαμε έξοδο, ηρωική έξοδο Ελλήνων. Εσφαγιάσθησαν, είχαμε τρεις χιλιάδες νεκρούς –είπε μερικές εκατοντάδες ο Πρωθυπουργός, δεν ήξερε, φαντάζομαι- και τρεις χιλιάδες πουλήθηκαν ως σκλάβοι. Τι σχέση έχει το ένα με το άλλο; Και -θα το πω έτσι ωμά- θα μιλούσα δεκαοκτώ λεπτά για την Ελλάδα και αν μιλούσα για την Ουκρανία, θα ήταν τριάντα δευτερόλεπτα ή ένα λεπτό. Εδώ έγινε το αντίστροφο. Μίλησε δεκαοκτώ λεπτά για την Ουκρανία και ένα λεπτό για την Ελλάδα.

Αυτά τα λέω, κύριε Υπουργέ, για να καταλάβετε ότι ναι μεν ήταν μια πολύ καλή παρουσία, πολύ καλά τα αγγλικά, επικοινωνιακά μπορούσε να οικοδομήσει προφίλ ο Πρωθυπουργός, αλλά θα δούμε στο αποτέλεσμα τι θα λάβουμε, γιατί αυτά που ακούω ότι έρχονται από την Αμερική ως μηνύματα δεν είναι καλά. Πραγματικά απορώ με το πάθος του Πρωθυπουργού να επιτεθεί σε μια υπερδύναμη που λέγεται Ρωσία και να μιλήσει πάλι για αποστολή όπλων μέσα στο αμερικανικό Κοινοβούλιο. Δεν το κατάλαβα αυτό. Δεν το αντιλήφθηκα. Διακόσια χρόνια ελληνικής επαναστάσεως, γιατί να εμπλέξω την Ουκρανία στην παρούσα φάση; Δεν το κατάλαβα.

Όμως τι μένει από την επίσκεψη; Μένει ότι είμαστε προβλέψιμοι, μένει ότι είμαστε δεδομένοι και μένει, κυρίως, ότι είμαστε ταγμένοι στο άρμα των αμερικανικών συμφερόντων. Δεν λέω των συμμαχικών, λέω των αμερικανικών, έχει διαφορά πλέον. Και τη διαφορά θα την εξηγήσω σε λίγο. Αυτό που θα μας μείνει στο τέλος είναι η αίσθηση των πολύ καλών αγγλικών του Έλληνα Πρωθυπουργού. Πραγματικά, αν το παιδί μου –το οποίο γνωρίζει πολύ καλά την αγγλική- ήθελα να μάθει αγγλικά, θα τον έπαιρνα καθηγητή με αυτά τα αγγλικά που ξέρει. Όμως αυτό που θα μείνει είναι οι φωτογραφίες, είναι το προσωπικό του όφελος -γιατί είναι σημαντικό για έναν πολιτικό να μιλάει στο Κογκρέσο, εξαιρετικό- όπως και το γεγονός ότι η Ελλάδα ακούστηκε στην Αμερική και αυτό είναι το θετικό και το εισπράττουμε ως καλή πράξη, σωστή ενέργεια και καλό για την πατρίδα.

Τα αποτελέσματα, όμως, τα είδαμε την επόμενη μέρα, κύριε Τσιάρα. Το αποτέλεσμα ήταν να διορίσετε τον κ. Τσάφο, σύμβουλο και εκπρόσωπο για τα ενεργειακά της χώρας. Ξέρετε ποιος είναι ο κ. Τσάφος, κύριε Υπουργέ; Δεν ξέρετε. Να σας πω εγώ ποιος είναι ο Τσάφος. Ο ίδιος ο κ. Τσάφος πριν από λίγες μέρες είχε γράψει στην «ΚΑΘΗΜΕΡΙΝΗ» ένα άρθρο, στο οποίο άρθρο έλεγε ότι η πρόταση αγωγού από Ανατολική Μεσόγειο για Τουρκία είναι καλύτερη από τον EastMed. Ο κ. Τσάφος, που διόρισε ο Πρωθυπουργός για σύμβουλό του στα ενεργειακά –να τα ακούει και ο ΣΥΡΙΖΑ να κάνει και λίγο Αντιπολίτευση- λέει ότι ο EastMed δεν είναι καλός αγωγός σε σχέση με τον αγωγό που θα περάσει από την Τουρκία. Άρθρο του στην «ΚΑΘΗΜΕΡΙΝΗ». Αυτόν τον διόρισε ο Πρωθυπουργός την επόμενη μέρα του θριάμβου, της αψίδας του θριάμβου, ομιλίας στο Κογκρέσο κ.λπ..

Όλα αυτά τα λέω γιατί; Γιατί και πάλι ο Πρωθυπουργός αλά καρτ μίλησε και δυστυχώς εκτέθηκε στο Κογκρέσο.

Κύριε Τσιάρα, να ρωτήσω κάτι; Οι διεθνείς συνθήκες δεν ακυρώνονται. Αυτό λέει η Νέα Δημοκρατία, γιατί είναι συνέχεια του κράτους και αναφέρομαι στη συμφωνία -την προδοτική κατ’ εμάς- των Σκοπίων, των Πρεσπών. Γιατί, λοιπόν, από το Κογκρέσο ο Πρωθυπουργός ζήτησε από τη Φινλαδία να παραβιάσει μια διεθνή συμφωνία του ΄48, μεταξύ αυτής και της Σοβιετικής Ενώσεως, για την ουδετερότητά της; Ο ίδιος ο Πρωθυπουργός κάλεσε τη Φινλανδία να γίνει μέλος του ΝΑΤΟ, όταν έχει υπογράψει μια διμερή συμφωνία -όπως και η Ελλάδα με τα Σκόπια- με τη Σοβιετική Ένωση για την ουδετερότητα της Φινλανδίας. Πώς γίνεται η Φινλανδία να μπορεί να παραβιάζει συμφωνίες υπογεγραμμένες και η Ελλάδα στην κακή, προδοτική Συμφωνία των Πρεσπών να λέει ότι δεν παραβιάζουμε διμερείς συμφωνίες, όταν ο ίδιος ο Πρωθυπουργός ζητά από τη Φινλανδία να παραβιάσει τη συμφωνία τη δική της;

Δεν υπάρχουν συμφωνίες που δεν παραβιάζονται. Οι κακές συμφωνίες, οι αντεθνικές συμφωνίες, οι προδοτικές συμφωνίες -κατά πολλούς και κατ’ εμέ είναι μια προδοτική συμφωνία- καταστρατηγούν την έννοια του Εθνικού Δ ικαίου και συμφέροντος, άρα καταρρίπτονται. Τις καταργείς εσύ ο ίδιος με ένα νόμο, ένα άρθρο, με καταγγελία. Γιατί; Γιατί έχουμε εβδομήντα δύο παραβιάσεις, κύριε Τσιάρα, από την πλευρά των Σκοπίων.

Γι’ αυτό και λέει η Ελληνική Λύση το εξής: Εμείς θα καταργήσουμε την προδοτική Συμφωνία των Πρεσπών, γιατί πολύ απλά δεν είναι προς το εθνικό συμφέρον.

(Χειροκροτήματα από την πτέρυγα της Ελληνικής Λύσης)

Και περιμένω εξηγήσεις για το γεγονός ότι θέλετε να παραβιάσει η ίδια η Φινλανδία τη διεθνή συνθήκη, αλλά η Ελλάς όχι. Αυτά είναι απίστευτα πράγματα.

Ακούστε, για να καταλάβετε ποιοι είναι στη Νέα Δημοκρατία. Έφεραν τον γνωστό νόμο, τον κλιματικό νόμο, άλλο ένα ζήτημα από τα απόνερα των Ηνωμένων Πολιτειών: Το ένα είναι ο Τσάφος, που τον διόρισε ο κύριος Πρωθυπουργός.

Δεύτερον, ο νέος κλιματικός νόμος που φέρνουμε –τον διάβασα το πρωί- λέει έμμεσα πως σταματάει τις εξορύξεις στην Ελλάδα, ότι δεν θα κάνουμε καμία εξόρυξη την ώρα που οι Τούρκοι στέλνουν γεωτρύπανο και ερευνητικό κάτω από την Κρήτη πάλι για να κάνουν και έρευνες και εξόρυξη. Η Ελλάς, διά του νόμου αυτού, δίνει απαγορευτικό στις εξορύξεις.

Αυτά σας τα λέω, γιατί κάποια στιγμή πρέπει να καταλάβουν οι Έλληνες ποιος τους κυβερνάει. Άλλο το τι βγαίνει στην εικόνα και άλλο το τι ισχύει πραγματικά.

Και θα πω και μια είδηση τώρα: Αν είναι τόσο πετυχημένη η επίσκεψη του Πρωθυπουργού γιατί δεν είπε ο Πρωθυπουργός: «Μην δίνετε F-16 και F-35 στους Τούρκους»;

(Χειροκροτήματα από την πτέρυγα της Ελληνικής Λύσης)

Μήπως γιατί ήδη έχει δοθεί το πράσινο φως; Ρωτώ. Ή μήπως γιατί υπάρχει το παραθυράκι της Μεγάλης Βρετανίας; Σας είχα πει πριν από έναν χρόνο να πάρετε τα ογδόντα τύπου Typhoon των Βρετανών και τώρα ακούω ότι η Τουρκία συζητάει να πάρει τα τύπου Typhoon των Βρετανών, κύριε Υπουργέ. Οι Βρετανοί είναι «κολλητοί» των Αμερικανών και των Αυστραλών, η γνωστή αγγλοσαξονική συμμαχία. Αν δηλαδή δεν προλάβει ο Μπάιντεν, λόγω του Κογκρέσου, θα πάρουν τα ογδόντα τύπου Typhoon, τα οποία είναι και πιο φθηνά.

Σας τα έλεγε η Ελληνική Λύση εδώ και πάρα πολύ καιρό. Να σας πω και κάτι; Δεν μου αρέσουν τα ψέματα, κύριε Υπουργέ. Δεν μπορείτε να κάνετε τίποτα με την Αμερική. Η Αμερική έχει Υφυπουργό Εξωτερικών τουρκικής καταγωγής. Το έχει πει κανείς εδώ μέσα; Το ξέρετε; Η κ. Ντουράκογλου, η οποία είναι τουρκικής καταγωγής, είναι η υπ’ αριθμόν δύο ή τρία του Υπουργείου Εξωτερικών και μου λέτε για επιτυχίες; Δεν γίνονται έτσι και τα λέω, για να τα καταλάβετε. Δεν θα μπω στη λογική του τι θέλουν οι Αμερικανοί. Εμένα με ενοχλεί αυτή η προσπάθεια των μέσων ενημέρωσης -τα οποία έχετε «μπουκώσει» με χρήμα- να κάνουν το άσπρο-μαύρο. Δεν το καταλαβαίνω πραγματικά.

Βέβαια, αντιλαμβάνομαι τη λαγνεία των μέσων ενημέρωσης για το ΠΑΣΟΚ - Κίνημα Αλλαγής. Όλη μέρα μα όλη μέρα ο Ανδρουλάκης. Το αντιλαμβάνομαι. Υπάρχει μια λαγνεία με τη συγκυβέρνηση που έρχεται. Φοβάμαι πως η συγκυβέρνηση θα έχει τρία μέλη, ΣΥΡΙΖΑ, Κίνημα Αλλαγής και Νέα Δημοκρατία. Και φοβάμαι, ο προδομένος λαός που ψηφίζει Κίνημα Αλλαγής, ΣΥΡΙΖΑ και Νέα Δημοκρατία πιστεύοντας ότι ψηφίζει ιδεολογία, ψηφίζει καρεκλοθηρία. Αυτό είναι το πρόβλημα. Τους ενδιαφέρουν οι κρατικές καρέκλες.

Ακούστε τώρα τον επικεφαλής της «TOTAL RESEARCH» ο οποίος ανέφερε ότι είναι περίεργο που η ελληνική Κυβέρνηση ζητάει από τους Έλληνες, κατ’ αρχάς, να κάνουν εμπάργκο στη Ρωσία, αλλά ταυτόχρονα Έλληνες εφοπλιστές αλλάζουν σημαία και τάνκερ μεσοπέλαγα και αναμειγνύουν το ρωσικό πετρέλαιο με άλλων χωρών προέλευσης. Οι δικοί μας εφοπλιστές, τα δικά μας τα παιδιά, κύριε Υπουργέ, με αυτούς που αγωνιούσε ο Πρωθυπουργός και μόλις έγινε κάτι, είπε να μην πειράξουμε τους εφοπλιστές, αλλά ο Έλληνας να πληρώνει πανάκριβα το πετρέλαιο, το φυσικό αέριο, την ενέργεια και τα καύσιμά του.

Σας έλεγα από το 2020 ότι το 2022-2023 θα φτάσει βενζίνη 3 ευρώ και χαχάνιζαν όλοι από κάτω. Έλεγα ότι θα έχουμε πείνα και γελούσαν όλοι. Σήμερα το ψιθυρίζουν και το φωνάζουν όλοι ότι έρχεται πείνα και ακρίβεια. Μα, τι συζητώ για μια Κυβέρνηση που οι Υπουργοί της, όταν τους τα έλεγα αυτά, έλεγαν τα εξής. Τον Σεπτέμβριο του 2021, κορυφαίος Υπουργός της Νέας Δημοκρατίας έλεγε: «Παροδικό φαινόμενο η ακρίβεια. Πλήττει όλα τα κράτη και κυρίως προηγμένες χώρες». Στις 6 Σεπτεμβρίου 2021 άλλος Υπουργός έλεγε: «Η αγορά θα βρει σημείο ισορροπίας, μην φοβάστε». Ο Πρωθυπουργός στις 11 Σεπτεμβρίου 2021 έλεγε: «Θα απομειωθούν και θα εξαφανιστούν οι αυξήσεις στις τιμές του ρεύματος. Η ΔΕΗ μπορεί να προστατεύσει τους πελάτες της». Αυτός ο πολιτικός, που λέγεται Πρωθυπουργός, ο οποίος δεν μπορεί να προβλέψει τι θα γίνει σε έξι μήνες, δεν μπορεί να είναι πολιτικός, δεν γίνεται. Και συνεχίζω, ο Πρωθυπουργός δήλωνε στις 11 Σεπτεμβρίου: «Φαινόμενο εξωγενές η ακρίβεια, πλήττει όλες τις χώρες του κόσμου». Άλλος Υπουργός, ο κ. Χατζηδάκης, δήλωνε στο «ECONOMIST» στις 6 Οκτωβρίου 2021: «Έχοντας προχωρήσει στη διάσωση της ΔΕΗ προχωρούμε στην απελευθέρωση της αγοράς ηλεκτρικής ενέργειας για να πέσουν οι τιμές».

Σας τα λέω εγώ, αλλά δεν ακούτε, δεν σας ενδιαφέρει, γιατί έχετε έτοιμα τα ψηφαλάκια. Θα πάτε στο κομματικό σας ακροατήριο, το οποίο δεν τα ξέρει αυτά. Άλλος Υπουργός δήλωνε στις 19 Σεπτέμβρη του 2021: «Σε 1 έως 2 ευρώ τον μήνα το κόστος αύξησης για το μέσο νοικοκυριό». Ο κ. Γεωργιάδης δήλωνε: «Είναι παροδικό το φαινόμενο αύξησης». Έχουμε ένα σωρό δηλώσεις κορυφαίων Υπουργών. Ακούστε και το αμίμητο που είπε ο Πρωθυπουργός στις 3 Μαρτίου του 2022, και το λέω στον ελληνικό λαό, είπε ότι κάποια στιγμή θα τελειώσει ο χειμώνας και άρα θα γλιτώσουμε από την επιβάρυνση του πετρελαίου. Σαν να σου λέει: «Έλληνα, καλύτερα να αυτοκτονήσεις για να μην πληρώνεις». Τι λογική είναι αυτή, ότι θα φύγει ο χειμώνας και θα έρθει το καλοκαίρι, αντί να βρει συγκεκριμένους τρόπους; Αυτά τα λέω, γιατί πραγματικά έρχονται δύσκολες στιγμές.

Μαθαίνω, κύριε Υπουργέ, γιατί πηγαίνω στην αγορά, ότι έχουν 8 ευρώ το κιλό τα κεράσια και 10-11 ευρώ τη φέτα μας –γιατί είστε από τη Θεσσαλία- και 3,5 ευρώ το σουβλάκι.

Κύριοι συνάδελφοι, είναι σοβαρά πράγματα αυτά για έναν άνθρωπο ο όποιος δεν έχει τόσα χρήματα όσα έχουμε εμείς εδώ οι οποίοι παίρνουμε 5.500 ευρώ. Αν παίρνεις 400 ευρώ δεν ξέρεις πώς να ταΐσεις το παιδί του. Και ξέρετε, για πολλούς στη Νέα Δημοκρατία -όχι για τον Υπουργό, γιατί είναι σοβαρός- οι οποίοι βγαίνουν και κάνουν εύκολα δηλώσεις και διαψεύδονται σε ένα μήνα ισχύει αυτό, κύριε Υπουργέ: Η τιμωρία του ψεύτη δεν είναι ότι δεν τον πιστεύουν, αλλά ότι αυτός δεν μπορεί να πιστέψει όλους τους άλλους. Αυτός είναι ο ψεύτης. Δεν πιστεύει κανέναν. Πιστεύει μόνον αυτά που λέει ο ίδιος, γιατί είναι τόσο καλός ψεύτης που πιστεύει τα ψέματά του. Με ψέματα δεν παράγεις πολιτική. Τα ψέματα θα τα βρείτε μπροστά σας, εσείς και ο ελληνικός λαός.

Θα δώσω μερικά παραδείγματα τα οποία τα θεωρώ πολύ σοβαρά για την πείνα που έρχεται. Ήδη, η Ινδία παγώνει τις εξαγωγές σιταριού. Ήδη, η Αίγυπτος παγώνει τις εξαγωγές πατάτας. Άγγλος κορυφαίος τραπεζίτης δήλωσε χθες ότι έρχεται σοβαρή πείνα. Ο ΟΗΕ βγάζει επίσημη ανακοίνωση σήμερα και λέει ότι η επισιτιστική κρίση θα κρατήσει χρόνια.

Κι εμείς, το κόμμα του 3%, 4%, 5%, 6%, 7%, γιατί δεν ξέρω τι ποσοστό θα πάρουμε στις επόμενες εκλογές, από το 2020 σας λέγαμε ότι έρχεται πείνα και πρέπει να θωρακίσουμε τη χώρα για να μην πεινάσουν οι Έλληνες, να μην ακριβύνει το ρεύμα, να μην πληρώνει από τον ιδρώτα και το αίμα του ο Έλληνας και δεν μας ακούγατε.

Σας λέμε τώρα, κύριε Τσιάρα, γιατί είστε από τη Θεσσαλία, να μην αφήσετε από τον Αύγουστο και τον Σεπτέμβριο χωράφι άσπαρτο. Να σπείρουμε με κριθάρι, καλαμπόκι, σιτάρι, σόγια και ό,τι χρειάζεται για να ταϊστούν τα ζωντανά και οι άνθρωποι, γιατί θα εγκληματήσετε γι’ ακόμη μια φορά εις βάρος της χώρας.

Δεν θα περάσω σε λεπτομέρειες γιατί θέλω να μιλήσω λιγότερο σήμερα, αλλά θα πω το εξής: Έχω μερικά στοιχεία τα οποία είναι πραγματικά επιεικώς απαράδεκτα. Στη Θεσσαλία, στην πατρίδα σας, κύριε Υπουργέ, συμβαίνει το εξής αμίμητο. Εκεί που υπάρχει μάνα ελληνική γη και βλέπεις μια τεράστια άσπαρτη πεδιάδα, υπάρχουν φωτοβολταϊκά πάρκα. Είναι λάθη αυτά.

Φίλες και φίλοι που με ακούτε, πήρα έναν δορυφορικό χάρτη της Θεσσαλίας, γιατί τυγχάνει να εκλέγομαι στη Λάρισα, και είδα πόσα φωτοβολταϊκά πάρκα έχει.

Κύριε Υπουργέ μου, παγκοσμίως τα φωτοβολταϊκά πάρκα της Θεσσαλίας είναι τα περισσότερα σε όλον τον κόσμο επί τοις εκατό επί του εδάφους. Γιατί το κάνετε αυτό; Η Θεσσαλία θα μπορούσε να ταΐζει όλη την Ελλάδα. Από την αρχαιότητα είναι ο σιτοβολώνας της Ελλάδος. Αυτή η περιοχή μπορεί να ταΐσει όλη τη χώρα μας και να κερδίζουν πολλά λεφτά οι αγρότες, γιατί θα ανέβουν πάρα πολύ οι τιμές των προϊόντων αυτών. Σας εκλιπαρώ και σας το ζήτω πραγματικά, γιατί θα έρθουν δύσκολες στιγμές και δεν ξέρω ποιος θα τρέξει να σωθεί στο τέλος. Δεν με νοιάζει ούτε η Νέα Δημοκρατία, ούτε το Κίνημα Αλλαγής, ούτε το ΚΚΕ, ούτε η Ελληνική Λύση. Η Ελλάδα και οι Έλληνες με ενδιαφέρουν. Η πατρίδα με ενδιαφέρει.

(Χειροκροτήματα από την πτέρυγα της Ελληνικής Λύσης)

 Και θα κλείσω με την ενέργεια. Είναι δυσάρεστα τα νέα, αλλά η Ισπανία πέτυχε με το πλαφόν, κύριε Υπουργέ, να κρατήσει τις τιμές. Είναι στα 2,45 ευρώ η βενζίνη που έβαλα σήμερα και μέχρι τις 10 Ιουνίου θα πάει στα 3 ευρώ. Σας το λέγαμε από το 2020.

Αν δεν έχει σχέδιο η ελληνική Κυβέρνηση, ας καλέσει τους Αρχηγούς κομμάτων, να στείλω εγώ τους δικούς μας εμπειρογνώμονες, κύριε Υπουργέ, το έχω πει από το 2020, να στείλει το κάθε κόμμα από έναν, ώστε να δημιουργήσουμε πρωτογενή τομέα ο οποίος θα μπορέσει να ταΐσει τους Έλληνες. Θα υπάρξει πρόβλημα, σας λέω. Εκλιπαρώντας, σας κρούω κώδωνα κινδύνου, άσχετα αν όλοι εδώ μέσα δεν ασχολούνται με τα σοβαρά και ασχολούνται μόνο με τα κομματικά τους και τα ψηφοθηρικά τους.

Θα δώσω ένα παράδειγμα και κλείνω εδώ, κύριε Υπουργέ, για να μην σας κουράσω. Το ενεργειακό έλλειμμα πέρυσι όλο το 2021 ήταν 5,8 δισεκατομμύρια. Φέτος –και θέλω να το ακούσουν όλοι οι Υπουργοί—τον μήνα έχουμε 1,2 δισεκατομμύρια, που σημαίνει ότι θα χρειαστούμε 15 δισεκατομμύρια. Πού θα τα βρούμε για να τα δώσουμε; Είναι ενεργειακό έλλειμμα. Κλείσατε τους λιγνίτες, κλείσατε τις εξορύξεις, μόνο φωτοβολταϊκά και ανεμογεννήτριες βάζετε. Το πρόβλημα είναι ότι δεν υπάρχει ελπίδα με εσάς.

Έρχονται εκλογές. Οι επόμενες εκλογές θα είναι καθοριστικές για τη μοίρα της Ελλάδος σε πολλά επίπεδα, όχι μόνο οικονομικά, κοινωνικά, πολιτικά, πολιτισμικά, πολιτιστικά. Στις επόμενες εκλογές κάνω μία έκκληση. Δεν λέω να πάνε να ψηφίσουν την Ελληνική Λύση οι Έλληνες. Το 55% αυτών που δεν ψήφισαν, πηγαίνετε να ψηφίσετε Συνέλληνες μου οποιοδήποτε κόμμα πλην αυτών που κυβέρνησαν, οποιοδήποτε κόμμα για να δοθεί το ράπισμα το ηχηρό, το πολιτικό μήνυμα.

(Χειροκροτήματα από την πτέρυγα της Ελληνικής Λύσης)

Και να θυμάστε ένα πράγμα και το λέω εντίμως, κύριε Υπουργέ. Η Ελληνική Λύση ήρθε για να προσφέρει στον ελληνικό λαό, δεν ήρθε για να πάρει. Η Ελληνική Λύση ήρθε για να δώσει ένα μήνυμα ότι μπορεί η Ελλάδα να γίνει πρώτη, μπορεί οι Έλληνες να γίνουν πρώτοι εάν βάλουμε πρώτα την Ελλάδα, πρώτα τους Έλληνες και αυτό θα κάνουμε, γιατί εμείς οι Έλληνες αξίζουμε το καλύτερο.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Βελόπουλε.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Κώστας Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, θέλω να κάνω δύο πολύ σύντομες τοποθετήσεις, μία εκτός της ημερήσιας διάταξης, εκτός του σημερινού νομοσχεδίου και μία ιστορικού κυρίως χαρακτήρα πάνω στο σημερινό νομοσχέδιο.

Είναι φανερό ότι στο ταξίδι στις Ηνωμένες Πολιτείες της Αμερικής όλοι οι Έλληνες, πιστεύω, συνοδέψαμε τον Πρωθυπουργό με τις καλύτερες ευχές μας. Και πρέπει να ομολογήσω ότι η ομιλία του στο Κογκρέσο κανέναν δεν μπορεί να αφήσει ασυγκίνητο, όπως επίσης και ότι στη δημόσια εικόνα του ο Πρωθυπουργός ικανοποίησε το δημόσιο αίσθημα και αυτό νομίζω ότι είναι ένα θετικό βήμα. Δημοσίως έθεσε τα θέματα και η ανταπόκριση των Αμερικανών αξιωματούχων στη δημόσια -επαναλαμβάνω- εικόνα ήταν θετική.

Το ερώτημα είναι τι φέρνει στις αποσκευές του, εκτός από το νέο σμήνος αεροπλάνων που αγοράζουμε από την Τουρκία; Από αυτό το Βήμα στη συζήτηση για τη νέα ελληνοαμερικανική συμφωνία έθεσα το ερώτημα: Ποιες δεσμεύσεις αναλαμβάνει η αμερικανική ηγεσία; Ποια είναι η απόφασή της για περαιτέρω ενίσχυση της Τουρκίας, εννοώ πριν το ταξίδι, ιδιαίτερα σήμερα και με την κατ’ εξακολούθηση εικόνα του κ. Ερντογάν και τα προβλήματα που δημιουργεί εντός του ΝΑΤΟ και γενικότερα στην περιοχή; Και εάν η απάντηση της αμερικανικής ηγεσίας ικανοποιεί την ελληνική πλευρά και ποια είναι αυτή η απάντηση;

Μπορώ να αποδεχτώ ότι ο Πρωθυπουργός φέρνει και κάτι πέρα από το νέο σμήνος αεροπλάνων, γιατί αν αυτό πρόκειται να είναι απλά ένας συναγωνισμός και μια κούρσα εξοπλισμών καινούργια που θα παίρνει και η Τουρκία όπλα και εμείς όπλα στα επόμενα χρόνια και μέχρι το τέλος της δεκαετίας που έχει τοποθετήσει στον ορίζοντα, τότε είναι δώρο, άδωρο και για την οικονομία μας και για την πολιτική μας, αλλά και τα ζητήματα της εθνικής ακεραιότητας και ανεξαρτησίας.

Πιστεύω, λοιπόν, ότι υποχρέωσή του είναι άμεσα, αναλυτικά να ενημερώσει τους πολιτικούς αρχηγούς για τα πραγματικά αποτελέσματα του ταξιδιού πίσω από τις κουρτίνες των συζητήσεων και επαναλαμβάνοντας ότι η εικόνα του Πρωθυπουργού στο Κογκρέσο ικανοποίησε όλους τους Έλληνες και τις Ελληνίδες. Αυτή είναι η πρώτη παρατήρηση.

Η δεύτερη παρατήρηση έχει σχέση με το Κτηματολόγιο. Νομίζω ότι για όλο το θέμα αναλυτικά μίλησε η εισηγήτρια μας και μάλιστα απολύτως ικανοποιητικά και πλήρως.

Εγώ θέλω, επειδή τυχαίνει να είμαι και από τα Δωδεκάνησα και τυχαίνει να έχω χρηματίσει και Υπουργός Αιγαίου και όταν το ΄94 ανέλαβα είχα δώσει ένα πάρα πολύ σεβαστό ποσό τότε για τη μηχανοργάνωση του Κτηματολογίου στα Δωδεκάνησα της Ρόδου και του Κτηματολογίου της Κω και της Λέρου.

Θέλω να πω το εξής για τον τότε εκσυγχρονισμό. Μέχρι τότε και πολλά χρόνια μετά νομίζω ότι το Κτηματολόγιο της Δωδεκανήσου έδειχνε ένα δρόμο προς την ελληνική πλευρά, προς την ελληνική κυβέρνηση να αντιμετωπίσει επιτέλους και το Εθνικό Κτηματολόγιο στη βάση της ακρίβειας με την οποία λειτούργησε το ιταλικό, διότι ήταν αδιανόητο στα Δωδεκάνησα να υπάρχει πλήρης καταγραφή με τεράστια στοιχεία για την κάθε μερίδα, όχι μόνο για τον κάτοχο, αλλά κυρίως τα όρια της γεωγραφικής μερίδας όλης της επιφάνειας των νησιών και της Ρόδου και της Κω και της Λέρου. Επισημαίνω ότι έγιναν μόνο στη Ρόδο και στην Κω, επειδή ήταν μεγάλα νησιά και στη Λέρο, γιατί ήταν ο ναύσταθμος των Ιταλών στο Λακκί και θα τους ενδιέφεραν πιο πολύ από τα υπόλοιπα Δωδεκάνησα.

Λοιπόν αυτό το συγκριτικό στοιχείο δεν έκανε τις ελληνικές κυβερνήσεις να μιμηθούν τα βασικά κριτήρια με τα οποία φτιάχνεται το Εθνικό Κτηματολόγιο και μιλάω κάνοντας αυτοκριτική και στις δικές μας κυβερνήσεις, που ξεκινήσαμε το ΄95 το Εθνικό Κτηματολόγιο και αποτελεί καρφί στο μάτι της ανάπτυξης της χώρας το ότι έχουμε φτάσει στο 2022 και ακόμα δεν έχουν ολοκληρωθεί σε μια μικρή χώρα αυτές οι διαδικασίες.

Φαντάζομαι ότι οι Ευρωπαίοι πολλές φορές θα φέρνουν σαν χαρακτηριστικό παράδειγμα την καθυστέρηση αυτής της διαδικασίας, την οποία αναθέσαμε από τότε και μετά στη συνέχεια άλλες κυβερνήσεις σε εταιρεία. Δεν βάλαμε την αυτοδιοίκηση όσο θα έπρεπε στο παιχνίδι που ήξερε ακριβώς πού βρίσκονται τα πράγματα και δεν κάναμε τα απαραίτητα βήματα, ώστε να επενδυθούν παραγωγικά τα τόσα δισεκατομμύρια που επενδύθηκαν όλη αυτή την περίοδο στο Κτηματολόγιο.

Τώρα βέβαια εκείνο το Κτηματολόγιο, παρά το ότι οι αρχικές συνθήκες δημιουργίας του ήταν πολύ καλύτερες από τις δικές μας, ξεπερνιέται από τα πράγματα, διότι φτάσαμε σε ένα ψηφιακό κόσμο με ένα διαφορετικό τρόπο και πρέπει να υπάρχει αυτή η μεταγραφή ή αν θέλετε η μετάπτωση να ενσωματωθεί το Κτηματολόγιο με το Εθνικό Κτηματολόγιο.

Το ερώτημα, κύριε Υπουργέ, είναι αν όλα αυτά τα πρακτικά που έχετε προτείνει θα ενσωματώσουν στην πράξη τα θετικά στοιχεία του ιταλικού στο ελληνικό ή θα ακυρώσουν ουσιαστικά αυτήν την δυνατότητα που είχαμε, δηλαδή να μην πάρουμε το παράδειγμα για να καταλάβουμε πώς γίνεται πιο σωστά η δουλειά σε ό,τι αφορά την κτηματογράφηση.

Υπάρχει και μια διαφορά ανάμεσα στο Κτηματολόγιο της Κω, Λέρου και της Ρόδου. Οι Βουλευτές Δωδεκανήσου προηγούμενα το είπαν πολύ καθαρά. Από το 1980 εγώ θυμάμαι ότι ακόμα συζητάμε γιατί τα δημόσια κτήματα στη Ρόδο δεν μπορούν να βρουν μια λύση με βάση τις διεκδικήσεις που υπήρχαν. Δηλαδή, ενώ το Κτηματολόγιο το ένα είχε απόλυτη κατανομή και των βακουφίων και των τουρκικών ή των ελληνικών ιδιοκτησιών, των κρατικών, κ.λπ., στη Ρόδο αφέθηκαν ορισμένα πράγματα κενά με αποτέλεσμα από τότε θυμάμαι να διεκδικούμε πότε θα λυθεί το θέμα της ιδιοκτησίας μεγάλων κομματιών του νησιού που έχουν σχέση με το Κτηματολόγιο και την αντίστοιχη διαδικασία.

Λέω λοιπόν ότι θα έπρεπε, κύριε Υπουργέ, το χρονοδιάγραμμα που βάζετε και οι μεταβατικές ρυθμίσεις για να γίνουν πράξη τελικά οι διατάξεις του συγκεκριμένου νομοσχεδίου να ήταν πιο συγκεκριμένο και πιο δεσμευτικό, να βάλετε πολύ σαφείς χρονικούς προσδιορισμούς, αλλά και διαδικασίες που θα λύνουν επιτέλους το πρόβλημα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα βάλουμε τώρα.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Δεν μπορεί να ξαναρθούμε σε αυτήν τη Βουλή πάλι μετά από δύο, τρία χρόνια και να ξαναλέμε τα ίδια πράγματα και πότε θα γραφτούν και πότε δεν θα γραφτούν και πώς.

Και καλό είναι πολλές φορές κάποιες πρακτικές που είναι καλύτερες από τις δικές μας να τις μιμούμαστε ως προς τις αρχές κυρίως, τους στόχους και τις ιεραρχήσεις τους, για να μπορούμε να κάνουμε και πιο γρήγορα τις δουλειές μας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σκανδαλίδη.

Καλείται στο Βήμα τώρα ο κ. Ξανθόπουλος Θεόφιλος από το ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κατ’ αρχάς λόγω της ημέρας και ως ποντιακής καταγωγής και ως ένας Βουλευτής από τη Δράμα, όπου οι πλείστοι είναι πρόσφυγες, θέλω να κάνω μνεία αυτής της δραματικής ημέρας για τον ποντιακό Ελληνισμό, αυτής της συντριβής που υπέστη το ανθρώπινο γένος. Γιατί δεν είναι μόνον η ποντιακή ιδέα, η ποντιακή ιδιότητα που υπέστη αυτή την σφαγή. Είναι ο άνθρωπος, με άλφα κεφαλαίο και με αυτή την έννοια το πρόβλημα της Γενοκτονίας των Ποντίων αποκτά παγκόσμια διάσταση.

Τέλος, για να μην αιωρείται μία γενικόλογη κατηγορία και κατασκευή, ξέρουμε πάρα πολύ καλά ότι υπεύθυνος για τη σφαγή αυτή την εκτεταμένη είναι ο τουρκικός εθνικισμός και τα κακά που εκπορεύονται από τη λογική του παντοδύναμου και κυρίως αμιγούς έθνους. Τα ίδια έπαθαν και οι ασσυριακής καταγωγής. Τα ίδια έπαθαν και οι αρμενικής καταγωγής και οι άλλες εθνοτικές ομάδες. Και όταν μιλάμε για τον ποντιακό Ελληνισμό, δείχνουμε πάντα ότι ο τουρκικός εθνικισμός έχει την ευθύνη.

Στα καθ’ ημάς τώρα, είναι προφανές ότι αυτό το δισυπόστατο του Κτηματολογίου, να υπάρχει δηλαδή ξεχωριστό κτηματολόγιο της Δωδεκανήσου απότοκο της ιταλικής κατοχής και ξεχωριστό στην υπόλοιπη Ελλάδα, δεν μπορεί να συνεχίζεται και είναι θετική η πρωτοβουλία του Υπουργείου σας, κύριε Υπουργέ, να φέρει ένα νομοσχέδιο το οποίο προσπαθεί να επιλύσει προβλήματα.

Με αυτή την έννοια, λοιπόν, αντιμετωπίζουμε θετικά και παρεμβαίνουμε, έτσι ώστε να αρθούν οι δυσμενείς συνέπειες και οι πλημμέλειες αυτής της νομοθέτησης.

Μια εισαγωγική παρατήρηση τώρα. Υπάρχει θέμα πολιτικό με τη δημιουργία παράλληλης δομής του Κτηματολογίου. Αυτή τη στιγμή που μιλάμε για την ενσωμάτωση, ουσιαστικά για τη μετάπτωση του Κτηματολογίου Κω και Λέρου, δημιουργείται παράλληλο ιδιωτικό κτηματολόγιο. Υπάρχει μια διακήρυξη για τη σύναψη συμφωνίας-πλαίσιο σε τμήματα, με αντικείμενο την παροχή υπηρεσιών τεχνικής υποστήριξης στις περιφερειακές δομές του Ελληνικού Κτηματολογίου. Είναι ένα πρόγραμμα που τρέχει με δικαίωμα προαίρεσης 30 εκατομμυρίων περίπου και καταλαβαίνουμε πάρα πολύ καλά ότι η βασική επιλογή η κυβερνητική είναι η ιδιωτική πρωτοβουλία να μην αφήσει κανέναν τομέα δημοσίου ενδιαφέροντος αλώβητο.

Στην παράγραφο 3 –τα είπαμε και στην κατ’ άρθρον συζήτηση, τα επαναλαμβάνουμε για να υπάρχουν δεσμεύσεις, κύριε Υπουργέ- λέτε ότι πρέπει να προκύπτει αδυναμία του κτηματολογικού γραφείου, έτσι ώστε να καταστεί αρμόδια η γραμματεία του πρωτοδικείου.

Πρώτον, με ποιον τρόπο θα διαπιστώνεται αυτή η αδυναμία και πώς δεν θα γίνει ο πολίτης «μπαλάκι» ανάμεσα στις δύο υπηρεσίες; Δεύτερον, μπορεί η γραμματεία του πρωτοδικείου, έχει την υποδομή, τη στελέχωση, να αναλάβει αυτό το βάρος; Εκκρεμούν σαράντα χιλιάδες εγγραφές άκουσα που έλεγαν οι εισηγητές. Καταλαβαίνετε τι πρόβλημα θα δημιουργηθεί;

Εδώ, λοιπόν, χρειάζεται μία καθοριστική παρέμβαση και είμαστε πρόθυμοι να συνεισφέρουμε, αρκεί να πάρετε την πρωτοβουλία. Το θέσαμε όλοι. Δεσμευτήκατε ότι θα υπάρξει από πλευράς σας μία δήλωση για την καταληκτική ημερομηνία αυτής της διαδικασίας μετάπτωσης. Περιμένουμε, γιατί αλλιώς μιλάμε στο κενό. Έχουμε μια δημόσια διοίκηση που πάσχει. Εάν δεν βάλουμε και ορισμένα πλαίσια έτσι ώστε η δημόσια διοίκηση να αισθάνεται την ανάγκη να ενεργήσει, φοβούμαι πολύ ότι η μετάπτωση θα διαρκέσει όσο και η ζωή του ιταλικού κτηματολογίου.

Στο άρθρο 17.2 –το είπαμε και δεν πήραμε απάντηση, κύριε Υπουργέ- τι θα γίνει με την απόλυτη ευχέρεια του γενικού διευθυντή του Κτηματολογίου να επιλέγει τους τομεάρχες υποστήριξης; Δεν περιγράφεται στο νόμο κανένα προσόν τυπικό. Άρα εναπόκειται στη διακριτική ευχέρεια.

Αντιλαμβάνεστε ότι αυτό αποτελεί παράγοντα ρουσφετολογικών επιλογών. Αυτό θέλετε; Είμαι σίγουρος ότι δεν μπορείτε να το υπερασπιστείτε δημόσια και γι’ αυτό ζητούμε μια απάντηση και ως προς αυτό το κομμάτι.

Σας είπε ο εισηγητής μας για το ύψος των 500.000 ευρώ, για το οποίο δεν απαιτείται η προηγούμενη γνώμη του τεχνικού συμβουλίου και ειλικρινά δεν καταλαβαίνω τι προσφέρει το να μη λαμβάνεται υπ’ όψιν η γνώμη του τεχνικού συμβουλίου. Είναι μια επιπλέον διασφάλιση και δεν καθυστερεί. Δεν καθυστερεί, είναι μια διαδικασία γρήγορη. Δεν μπορώ να καταλάβω και δεν θέλω να πάει το μυαλό μου σε πρακτικές κάτω από το τραπέζι, αλλά είναι πάρα πολύ σημαντικό ένας νεοπαγής θεσμός, όπως είναι αυτός της μετάπτωσης του Κτηματολογίου των Δωδεκανήσων στον ελληνικό, να μην έχει αυτού του είδους τις σκιές.

Είχαμε ζητήσει επιπλέον διευκρινίσεις για τις εκκρεμούσες υποθέσεις, ότι θα πρέπει ο πολίτης να κρατάει τα δικαιολογητικά, ότι κατέβαλε τα ανάλογα τέλη, έτσι ώστε να μην αναγκάζεται να τα επανακαταβάλλει. Και είχαμε πει ότι, κατά τη διαδικασία της μετεγγραφής οποιασδήποτε πράξης, τα τέλη καταβάλλονται με την αίτηση. Όμως, είναι υπερβολικό, δηλαδή δεν νοείται να υπάρχει πράξη προς μετεγγραφή χωρίς να έχουν καταβληθεί τα τέλη και είναι παράλογο να ζητάμε από τον πολίτη να κρατάει μία απόδειξη –ας πούμε- δεκαετίας, για να αποδείξει ότι κατέβαλε τα τέλη εκείνης της εποχής.

Θέλω να κάνω και μία άλλη παρατήρηση. Επειδή μιλάμε για το Κτηματολόγιο, εκκρεμεί μία ρύθμιση που κάνατε προ ελαχίστων μηνών, με την οποία, ενώ οι υπάλληλοι του Κτηματολογίου μετατάσσονται στο Υπουργείο Δικαιοσύνης ως έχον τη γενική εποπτεία, παραμένουν στο Εθνικό Κτηματολόγιο, χωρίς να υπάρχει κρίση υπηρεσιακού συμβουλίου, χωρίς να συντρέχουν οι προϋποθέσεις που ορίζουν τα των μετατάξεων των υπαλλήλων των δικαστικών. Είχατε δεσμευτεί ότι θα αντιμετωπίσετε το θέμα. Τι θα κάνετε με αυτή την προφανή νομοθετική αστοχία; Θα παραμείνουν οι άνθρωποι αυτοί υπάλληλοι του Κτηματολογίου ή τελικώς θα πάνε στον φυσικό τους χώρο, όπου είναι το Υπουργείο Δικαιοσύνης;

Και τέλος, κύριε Πρόεδρε, κύριε Υπουργέ, εδώ από την έκθεση της Επιστημονικής Υπηρεσίας της Βουλής θέλω να επισημάνω κάποια πράγματα, τα οποία όλους μας φέρουν προ των ευθυνών μας.

Ειδικότερα, στο άρθρο 5 και στο 33 λέει η Επιστημονική Υπηρεσία της Βουλής ότι λόγω της ιστορικότητας των πληροφοριών του παλιού κτηματολογικού Κανονισμού Δωδεκανήσου, θα διατηρηθούν αυτές οι πληροφορίες. Λέει, λοιπόν, το εξής: «Ως προσβάσιμο και όχι κτηματολογικό στοιχείο της βάσης του Εθνικού Κτηματολογίου ιδίως στο μέτρο που αυτό εξυπηρετεί τη δημοσιότητα και την ασφάλεια των συναλλαγών». Άρα είναι ένα ζήτημα το οποίο πρέπει να το αντιμετωπίσουμε τώρα, για να μην το βρούμε μπροστά μας.

Συνεχίζει για το άρθρο 10 και πάλι για το 33: «Προς ενίσχυση εν προκειμένω της ασφάλειας δικαίου, θα ήταν ενδεχομένως χρήσιμο να έχει προηγηθεί η ολοκλήρωση της εξέτασης των εκκρεμών αιτήσεων» -αυτό που λέει ο εισηγητής μας- «για την καταχώρηση εγγραπτέων πράξεων ενώπιον των οικείων κτηματολογικών γραφείων Ρόδου, Κω και Λέρου πριν από τη μεταφορά στο σύστημα του Εθνικού Κτηματολογίου και σε κάθε περίπτωση εντός των ρητών προθεσμιών».

Και με αυτές τις δύο παρατηρήσεις, κύριε Πρόεδρε, ολοκλήρωσα και σας ευχαριστώ πάρα πολύ για την κατανόηση σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Ξανθόπουλε.

Τον λόγο έχει τώρα ο κ. Γεώργιος Κοτρωνιάς, Βουλευτής της Νέας Δημοκρατίας και θα ακολουθήσει ο κ. Δημήτριος Κωνσταντόπουλος, Βουλευτής του ΠΑΣΟΚ - Κινήματος Αλλαγής.

Ελάτε, κύριε Κοτρωνιά.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, η παρούσα Κυβέρνηση, προς έκπληξη της Αντιπολίτευσης και προς ικανοποίηση της ελληνικής κοινωνίας, είναι μια ουσιαστική, αποτελεσματική και κυρίως φιλολαϊκή Κυβέρνηση, η οποία με κάθε νομοσχέδιο που φέρνει προς ψήφιση λύνει και μια σειρά χρονίων προβλημάτων.

Θα αναφερθώ παρενθετικά στον νόμο για τους δασωμένους αγρούς, ο οποίος έλυσε ένα χρόνιο πρόβλημα και σταμάτησε την ταλαιπωρία και την οικονομική αφαίμαξη των Ελλήνων πολιτών. Και το αναφέρω και το συνδυάζω με το παρόν νομοσχέδιο, γιατί ακριβώς στο δεύτερο μέρος του προβλέπεται να ενημερώνει και να εναρμονίζει τα δεδομένα των δασικών χαρτών με αυτά του Εθνικού Κτηματολογίου.

Θα σταθώ επίσης στο υπό κατάρτιση νομοσχέδιο του Υπουργείου Οικονομικών για την τακτοποίηση των ακινήτων που κατέχονται από πολίτες για πολλά χρόνια και φέρονται να ανήκουν στο δημόσιο, τα λεγόμενα «κατεχόμενα», και το οποίο επίσης θα λύσει χρόνια προβλήματα ανθρώπων που κατέχουν ακίνητα πάνω από τριάντα χρόνια και, μάλιστα, πολλές φορές και με τίτλους ακίνητα που διεκδικεί το δημόσιο, ενώ παράλληλα θα σταματήσει την παραγωγή νέων αυθαίρετων καταπατήσεων.

Έρχομαι τώρα στο παρόν νομοσχέδιο που επίσης τακτοποιεί εκκρεμότητες, λύνει προβλήματα και εκσυγχρονίζει τη νομοθεσία μας, με το οποίο μπαίνει σε εφαρμογή το σχέδιο της Κυβέρνησης για την ενιαιοποίηση του Κτηματολογίου, με τη μεταφορά των δεδομένων του Κτηματολογίου Δωδεκανήσου, όπως ίσχυε μέχρι σήμερα από την εποχή της ιταλοκρατίας, και την ενσωμάτωσή τους στο νεοσυσταθέντα φορέα Ελληνικό Κτηματολόγιο. Πρόκειται για μια πρωτοβουλία μείζονος κοινωνικού ενδιαφέροντος, καθώς αποσκοπεί στην ενιαία και ομοιόμορφη τήρηση πληροφοριών που αφορούν στην ύπαρξη εμπραγμάτων δικαιωμάτων επί ακινήτων σε όλη την επικράτεια.

Η ισχύς κοινών κανόνων σε όλη τη χώρα συμβάλλει στην ασφάλεια των συναλλαγών και κατ’ επέκταση ευνοεί και την τόνωση της αγοράς των ακινήτων, αφού επιτρέπει την ταχύτερη και απλούστερη μεταβίβαση ακινήτων, ενώ παράλληλα κατοχυρώνει την εμπιστοσύνη των πολιτών στον θεσμό του Εθνικού Κτηματολογίου, που προστατεύει την ιδιωτική και τη δημόσια περιουσία. Και είναι λυπηρό ότι είμαστε από τις ελάχιστες ευρωπαϊκές χώρες που δεν έχουν ακόμη ολοκληρωμένο και λειτουργικό το κτηματολόγιο τους.

Σε συνεργασία με το Υπουργείο Ψηφιακής Διακυβέρνησης θεσπίζεται η διαδικασία μεταφοράς των κτηματολογικών δεδομένων του Κτηματολογικού Κανονισμού Δωδεκανήσου στο πρότυπο του Εθνικού Κτηματολογίου. Παρέχονται ηλεκτρονικές υπηρεσίες σε πολίτες και επαγγελματίες σχετικά με τα ακίνητα και καθορίζονται συγκεκριμένοι κανόνες για την κτήση και την απώλεια εμπραγμάτων δικαιωμάτων επί ακινήτων, ιδίως τις προϋποθέσεις κτήσης ακινήτου με χρησικτησία, οι οποίες παρουσιάζουν υπό το ισχύον καθεστώς αποκλίσεις από τα γενικά ισχύοντα στην κοινή νομοθεσία.

Προφανώς, για το πρώτο μέρος της ενσωμάτωσης του Κτηματολογικού Κανονισμού Δωδεκανήσου στο Εθνικό Κτηματολόγιο κατέθεσαν και θα καταθέσουν ως πιο ειδικοί ο εισηγητής μας και οι συνάδελφοι της Δωδεκανήσου με τις επιμέρους παρατηρήσεις τους.

Ιδιαίτερη αναφορά θα κάνω στο δεύτερο μέρος του παρόντος, με το οποίο εισάγονται ιδιαίτερα σημαντικές μεταρρυθμίσεις για την ελληνική κοινωνία και αφορούν: Πρώτον, στη στελέχωση και λειτουργία του φορέα «Ελληνικό Κτηματολόγιο». Δεύτερον, στην ολοκλήρωση της κτηματογράφησης. Τρίτον, στην ψηφιοποίηση διαδικασιών προς διευκόλυνση των πολιτών. Και τέταρτον, στη βελτίωση των υποδομών των δικτύων των ηλεκτρονικών επικοινωνιών.

Συγκεκριμένα, θεσπίζεται ηλεκτρονικό σύστημα αυτοματοποιημένης διασύνδεσης του Ελληνικού Κτηματολογίου με τα ληξιαρχεία, ώστε τα κτηματολογικά φύλλα να ενημερώνονται αυτόματα με τα στοιχεία ληξιαρχικών πράξεων θανάτου κάθε δικαιούχου σε κτηματολογική εγγραφή, κάνοντας ένα ακόμα βήμα μείωσης της ταλαιπωρίας και της γραφειοκρατίας, αφού πλέον το Κτηματολόγιο θα «βλέπει» -εντός εισαγωγικών- αυτόματα και τα ληξιαρχεία.

Βέβαια, εννοείται ότι οι πλησιέστεροι συγγενείς του θανόντος δικαιούχου κτηματολογικής εγγραφής θα πρέπει να ενημερώνουν το αρμόδιο κτηματολογικό φύλλο ότι κληρονομούν τον δικαιούχο, προκειμένου να εγγράφονται ως κληρονόμοι στο οικείο κτηματολογικό φύλλο.

Σε ό,τι αφορά τη λειτουργία των κτηματολογικών γραφείων και υποκαταστημάτων που συστήνονται στο Ελληνικό Κτηματολόγιο συμπληρώνεται η διαδικασία προσωρινής κάλυψης των θέσεων προϊσταμένων έως ότου ολοκληρωθεί η διαδικασία διορισμού τους μέσω του ΑΣΕΠ και επιπλέον συστήνεται πάγια προκαταβολή για την κάλυψη των άμεσων λειτουργικών τους αναγκών.

Με το άρθρο 20, βελτιώνεται η διαδικασία επαναπροσδιορισμού των κτηματογραφούμενων ιδιοκτησιών αποκλειστικά σε περιοχές της χώρας οι οποίες στο παρελθόν τέθηκαν υπό επανακτηματογράφηση, προκειμένου να αποκατασταθούν αστοχίες τόσο τεχνικής φύσης όσο και μειωμένης συμμετοχής των ιδιοκτητών στις διενεργηθείσες για τον σκοπό αυτό αυτοψίες. Για την ταχύτερη εκτέλεση των συμπληρωματικών αυτών εργασιών κτηματογράφησης, καθώς και των πρόσφατων νομοθετικών αλλαγών αναφορικά με τους δασωθέντες αγρούς, σύμφωνα με το άρθρο 93 του ν.4915/2022, του ιδίου στον οποίο αναφέρθηκα στην αρχή, προβλέπεται η σύναψη συμπληρωματικής σύμβασης με απόφαση του διοικητικού συμβουλίου του φορέα «Ελληνικό Κτηματολόγιο», χωρίς μάλιστα και τη γνώμη του τεχνικού συμβουλίου, όταν το ύψος του ανταλλάγματος συμπληρωματικής σύμβασης δεν υπερβαίνει το ποσό των 500.000 ευρώ.

Μια ακόμη σημαντική τομή που αφορά τους πολίτες είναι η δυνατότητα έκδοσης ενιαίου πιστοποιητικού οικονομικής ενημερότητας μέσω ειδικής πλατφόρμας προσβάσιμης μέσω της ενιαίας ψηφιακής πύλης, που περιλαμβάνει τα στοιχεία τόσο της φορολογικής όσο και της ασφαλιστικής ενημερότητας κάθε φυσικού ή νομικού προσώπου, είναι έγκυρο για κάθε προβλεπόμενη χρήση και γίνεται υποχρεωτικά αποδεκτό από φορείς του ιδιωτικού και του δημόσιου τομέα, όπου κατά τον νόμο απαιτείται.

Επίσης, μία ακόμη καινοτομία του νομοσχεδίου στο πλαίσιο της ψηφιοποίησης διαδικασιών και δικαστικών πράξεων, προς διευκόλυνση πάντα των πολιτών, προβλέπει μία λύση του συμφώνου συμβίωσης με κοινή ψηφιακή δήλωση που υποβάλλεται από τα μέρη, όπως ακριβώς ισχύει και με το άυλο συναινετικό διαζύγιο.

Θα κλείσω με μια ιδιαίτερα σημαντική τροπολογία που αφορά στην ενίσχυση των περιοχών της βόρειας Εύβοιας και της Σάμου που επλήγησαν από φυσικές καταστροφές, για τις οποίες προβλέπεται η χορήγηση οικονομικής ενίσχυσης στα φυσικά πρόσωπα που πρόκειται να επιλέξουν φέτος ως τουριστικό προορισμό τις πληγείσες περιοχές, με στόχο να αυξηθεί η τουριστική κίνηση και να δοθεί μια «ανάσα» στην τοπική οικονομία και την τοπική κοινωνία.

Κυρίες και κύριοι συνάδελφοι, το παρόν νομοσχέδιο του Υπουργείου Δικαιοσύνης επιχειρεί να διαμορφώσει το τεχνικό πλαίσιο, ώστε μέσα από την ένταξη του Κτηματολογίου Δωδεκανήσου στο Εθνικό Κτηματολόγιο να απλοποιήσει και να ψηφιοποιήσει, και με μία σειρά άλλων διατάξεων, σημαντικές λειτουργίες του Εθνικού Κτηματολογίου και να βελτιώσει ακόμα περισσότερο την ταχύτητα και την εξυπηρέτηση των πολιτών, δίνοντας ακόμη ένα «χτύπημα» στη γραφειοκρατία και κάνοντας ένα ακόμα βήμα προς το ψηφιακό κράτος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κοτρωνιά.

Τον λόγο έχει τώρα ο κ. Κωνσταντόπουλος από το ΠΑΣΟΚ - Κίνημα Αλλαγής και αμέσως μετά η κ. Ιατρίδη από τη Νέα Δημοκρατία.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, 19 Μαΐου σήμερα, Ημέρα Μνήμης της Γενοκτονίας των Ελλήνων του Πόντου, μια γενοκτονία που αποτελεί ιστορικό γεγονός και διεθνώς αποδεκτό. Μάλιστα, τόσο η χώρα μας όσο και η διεθνής κοινότητα δεν παύουν να τιμούν τη μνήμη των θυμάτων, και φυσικά ζητώντας από την Τουρκία να σταθεί στο ύψος των ευθυνών της, να αναγνωρίσει υπεύθυνα και να παραδεχτεί επιτέλους τα εγκλήματα που διαπράχθηκαν εναντίον των Ελλήνων του Πόντου, εγκλήματα που δεν θα πρέπει να βιώσει ποτέ ξανά η ανθρωπότητα.

Η ιστορική αυτή μνήμη, αγαπητοί συνάδελφοι, μνήμη του βίαιου ξεριζωμού και της γενοκτονίας, επιβάλλει στην Κυβέρνηση αλλά και σε όλους μας να αναληφθούν οι πρωτοβουλίες αυτές, ώστε να μπει «τελεία» στον τουρκικό αναθεωρητισμό.

Μάλιστα, εγώ θα έλεγα ότι ο απόηχος της έξωθεν καλής μαρτυρίας του Πρωθυπουργού στις ΗΠΑ αποτυπώνεται με την εικόνα της ομιλίας του στο Κογκρέσο και φυσικά με τον εκνευρισμό της Τουρκίας, τόσο των πολιτικών παραγόντων της όσο και των μέσων ενημέρωσης της γείτονας χώρας. Και εδώ, αγαπητοί συνάδελφοι, θέλει προσοχή έχοντας μια Τουρκία που επενδύει στον αναθεωρητισμό και φυσικά στο ανιστόρητο σκεπτικό της «γαλάζιας πατρίδας». Γιατί το κρίσιμο ζήτημα που αφορά το εθνικό μας συμφέρον παραμένει αναπάντητο.

Είναι ένα ζήτημα στο οποίο θα πρέπει να είμαστε όλοι κάθετοι. Δεν είναι δυνατόν οι εταίροι μας να εξοπλίζουν τον διεθνή ταραξία που λέγεται Τουρκία. Μάλιστα, εδώ θα ήθελα να θυμίσω ότι ο Πρόεδρός μας, ο Πρόεδρος του ΠΑΣΟΚ, ο Νίκος Ανδρουλάκης, το έχει βάλει στην Ευρωπαϊκή Ένωση σε ό,τι αφορά τα κράτη-μέλη της Ευρωπαϊκής Ένωσης.

Μάλιστα, θα θυμίσω ότι μόλις πριν μια βδομάδα, με αφορμή την κύρωση της Αμυντικής Συμφωνίας Ελλάδας και Ηνωμένων Πολιτειών, ζητήσαμε από τον Πρωθυπουργό κατά τη διάρκεια της επίσκεψής του στις ΗΠΑ να ξεκαθαρίσει επιτέλους το ζήτημα της προμήθειας των νέων οπλικών συστημάτων στην Τουρκία. Και έρχεται ο Πρωθυπουργός και ανακοινώνει ένα νέο εξοπλιστικό πρόγραμμα, την αγορά μιας μοίρας F-35, χωρίς ωστόσο να εξασφαλίζει τη σαφή δέσμευση των ΗΠΑ ότι δεν θα δοθεί εξοπλιστικό πρόγραμμα στην Τουρκία, μια Τουρκία που, όπως είπα, συμπεριφέρεται ως διεθνής ταραξίας, μη σεβόμενη τις αρχές της καλής γειτονίας, μη σεβόμενη τις διεθνείς συνθήκες στη Μεσόγειο, μη σεβόμενη το Διεθνές Δίκαιο και το Δίκαιο της Θάλασσας.

Και τώρα, φυσικά, εν μέσω μιας γεωπολιτικής κρίσης κάνει παζάρι, παρά την προσπάθεια χωρών της Ευρωπαϊκής Ένωσης να νιώσουν ασφάλεια. Και αναφέρομαι φυσικά στην Φινλανδία και τη Σουηδία και το αίτημά τους περί της ένταξής τους στο ΝΑΤΟ. Αγαπητοί συνάδελφοι, απαιτούνται δεσμεύσεις προς όφελος του εθνικού συμφέροντος και αυτό είναι σαφές και κατανοητό προς πάσα κατεύθυνση.

Έρχομαι στο νομοσχέδιο. Με το σημερινό νομοσχέδιο, αγαπητοί συνάδελφοι, επιχειρείται η ένταξη των περιοχών που κάλυπτε ο Κτηματολογικός Κανονισμός Δωδεκανήσων στο Εθνικό Κτηματολόγιο. Να θυμίσω ότι τα Κτηματολόγια Ρόδου, Κω - Λέρου δημιουργήθηκαν από τους Ιταλούς κατακτητές μετά την ανάληψη της διοίκησης των νησιών. Μάλιστα, θα έλεγα ότι ήταν πρωτοποριακό εκείνο τον χρόνο συγκεκριμένα ως αντικείμενο.

Σήμερα έχει ανάγκη εκσυγχρονισμού και εναρμόνισης με τα ισχύοντα στα υπόλοιπα μέρη της χώρας. Αγαπητοί συνάδελφοι, το ισχύον Κτηματολόγιο στα Δωδεκάνησα αποτελεί ένα ειδικό τοπικό δίκαιο και η μετάπτωση στο Ελληνικό Κτηματολόγιο είναι ένα σημαντικό εγχείρημα, που όπως ακούσαμε κατά την ακρόαση των φορέων αναμένεται εδώ και έτη από την τοπική κοινωνία. Είναι μια διαδικασία που προβλέφθηκε ήδη από τον ν.2308/1995 και σήμερα φυσικά βρίσκεται σε εκκρεμότητα.

Το νομοσχέδιο περιλαμβάνει πολλές τεχνικές διατάξεις για τη μεταφορά των δεδομένων στο Εθνικό Κτηματολόγιο. Ωστόσο, αγαπητοί συνάδελφοι, το ζήτημα είναι κατά πόσο η διαδικασία αυτή δεν θα προσθέσει προβλήματα.

Πρώτο βασικό θα έλεγα ζήτημα είναι η οριοθέτηση αιγιαλού και παραλίας. Γνωρίζουμε ότι ο αιγιαλός και η παραλία στο Κτηματολόγιο και ιδιαίτερα στον Κτηματολογικό Κανονισμό Δωδεκανήσων ορίζονταν και ορίζονται με διαφορετικό τρόπο απ’ όλη την υπόλοιπη Ελλάδα. Σήμερα, αγαπητοί συνάδελφοι, στο νομοσχέδιο δεν δίνεται, ωστόσο, λύση στο πρόβλημα αυτό, ώστε, δηλαδή, να υπάρχει μια ενιαία αντιμετώπιση όλων των ακινήτων της χώρας. Έτσι, λοιπόν, κινδυνεύουν ακόμα και δημόσια ακίνητα στο ιστορικό κέντρο της πόλης της Ρόδου, αλλά και ιστορικά δημόσια ακίνητα του νησιού, όπως οι Πηγές Καλλιθέας που ακούσαμε από τους φόρους να θεωρούνται αυθαίρετα. Πρέπει, λοιπόν, να γίνουν οι κατάλληλες προσαρμογές σήμερα πριν δημιουργηθούν δηλαδή οι αμφισβητήσεις και φτάσουν ακόμα και δημόσια κτήματα να θεωρούνται αυθαίρετα.

Δεύτερο σημαντικό θέμα. Στο νομοσχέδιο δεν περιγράφεται, κύριε Υπουργέ, με σαφήνεια το χρονικό πλαίσιο εντός του οποίου θα ολοκληρωθεί η μετάπτωση στο Εθνικό Κτηματολόγιο. Τα χρονικά όρια παραπέμπονται στο να καθοριστούν με υπουργικές αποφάσεις και αποφάσεις του Διοικητικού Συμβουλίου του «Ελληνικού Κτηματολογίου». Άρα, δεν υπάρχει εδώ σαφές χρονοδιάγραμμα για την υλοποίηση όσων συζητήσαμε και συζητάμε μέχρι σήμερα.

Αγαπητοί συνάδελφοι, πέραν των ρυθμίσεων που συζητάμε σήμερα για το Κτηματολόγιο των Δωδεκανήσων και αυτό που θα πρέπει να μας απασχολεί σήμερα εδώ είναι η πραγματική λειτουργία του Κτηματολογίου στο σύνολο της χώρας. Σήμερα στη Ρόδο πάνω από τριάντα χιλιάδες πράξεις εκκρεμούν για μετεγγραφή. Το γεγονός αυτό ναρκοθετεί την αγορά ακινήτων, την οικονομία και φυσικά την ανάπτυξη της περιοχής.

Κύριε Υπουργέ, πολύ δύσκολη θα έλεγα, ωστόσο, είναι η κατάσταση και σε πολλά άλλα κτηματολογικά γραφεία πανελλαδικά, τα οποία φυσικά λειτουργούν μετ’ εμποδίων. Πολίτες, επαγγελματίες, δικηγόροι, συμβολαιογράφοι, μηχανικοί, δικαστικοί λειτουργοί, επιμελητές υφίστανται ταλαιπωρία άνευ προηγουμένου και μάλιστα θα έλεγα ότι όλοι έχουμε δει την αναμονή να ξεκινά από τις 4:00 το πρωί και τα πιστοποιητικά να χορηγούνται στους πολίτες μετά από μήνες, στερώντας φυσικά τη δυνατότητα να χρηματοδοτηθούν από τράπεζες ή να αξιοποιήσουν την περιουσία τους περαιτέρω. Κι εδώ θα έλεγα ότι χρειάζεται, αγαπητοί συνάδελφοι, η παρέμβαση της πολιτείας, η παρέμβασή μας. Χρειάζεται εκσυγχρονισμός και στελέχωση με το κατάλληλο προσωπικό και χρηματοδοτική στήριξη με τους κατάλληλους πόρους.

Έρχομαι στην τροπολογία του Υπουργείου Πολιτισμού και Αθλητισμού όπου περιλαμβάνονται αρκετές τεχνικές και μεταβατικές ρυθμίσεις, όπως η αθλητική αναγνώριση για την ειδική περίπτωση του σωματείων και φυσικά η παράταση της θητείας της Διαρκούς Επιτροπής για την Αντιμετώπιση της Βίας και η μεταβατική λειτουργία του προπονητικού κέντρου του Ολυμπιακού Χωριού ως την έκθεση του οργανισμού του.

Εδώ θα ήθελα να σταθώ ιδιαίτερα στο άρθρο 6 της τροπολογίας όπου προβλέπεται η παραχώρηση για σαράντα εννέα έτη του κλειστού γυμναστηρίου καλαθοσφαίρισης του ΟΑΚΑ στον Παναθηναϊκό. Είναι μια ρύθμιση που πρέπει να επιβάλλει την αναβάθμιση των αθλητικών εγκαταστάσεων μέσω των επενδύσεων που απαιτούνται, δηλαδή να τις υλοποιήσει η ομάδα του Παναθηναϊκού.

Ολοκληρώνοντας, αγαπητοί συνάδελφοι, η ομοιόμορφη λειτουργία του Κτηματολογίου είναι κομβική θα έλεγα για την προοπτική και την ανάπτυξη της χώρας. Το ΠΑΣΟΚ - Κίνημα Αλλαγής στηρίζει κάθε προσπάθεια εκσυγχρονισμού του θεσμικού πλαισίου και φυσικά των λειτουργιών του κράτους, στηρίζει καταπολέμηση της γραφειοκρατίας, στηρίζει την ανάπτυξη της χώρας.

Θα έλεγα ότι το εγχείρημα που σήμερα συζητάμε δεν θα έχει αποτέλεσμα, αν, πραγματικά, δεν πιστέψουμε ότι μπορούμε να αλλάξουμε τα δεδομένα και αν, φυσικά, δεν συνοδευτεί με τον εκσυγχρονισμό και τη στελέχωση των κτηματολογικών υπηρεσιών που θεωρώ ότι κρίνονται απαραίτητες απ’ όλους μας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ πολύ, κύριε Κωνσταντόπουλε.

Τον λόγο έχει η κ. Ιατρίδη από τη Νέα Δημοκρατία, στη συνέχεια θα μιλήσει ο κ. Καββαδάς από τη Νέα Δημοκρατία και αμέσως μετά ο κ. Γιώργος Καμίνης από το ΠΑΣΟΚ - Κίνημα Αλλαγής εν όψει της αλλαγής η οποία έγινε.

Κυρία Ιατρίδη, έχετε τον λόγο.

**ΤΣΑΜΠΙΚΑ ΙΑΤΡΙΔΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα είναι η 19η Μαΐου, Ημέρα Μνήμης για τη Γενοκτονία των Ελλήνων του Πόντου και έχουν περάσει από τότε εκατόν τρία χρόνια. Δεν ξεχνάμε.

Κυρίες και κύριοι συνάδελφοι, έρχομαι τώρα στη συζήτηση για το νομοσχέδιο «Ένταξη των περιοχών ισχύος του κτηματολογικού κανονισμού Δωδεκανήσου στο Εθνικό Κτηματολόγιο και άλλες διατάξεις». Αν και το νομοσχέδιο είναι περισσότερο τεχνικού χαρακτήρα, θα ήθελα να κάνω μία πολιτική παρατήρηση. Η Κυβέρνηση έχει αποδείξει σταθερά ότι είναι δίπλα στους Δωδεκανήσιους, και με αυτό το νομοσχέδιο έρχεται να δώσει λύσεις σε ένα ζήτημα που ταλανίζει την περιοχή μας εδώ και δεκαετίες.

Έχει ληφθεί, λοιπόν, η πολιτική απόφαση από την παρούσα Κυβέρνηση, από τον Κυριάκο Μητσοτάκη, τα χρονίζοντα ζητήματα να διορθώνονται. Και πρέπει να διορθώνονται γιατί, προφανώς, δεν μπορούμε να μιλάμε για πρόοδο, δεν μπορούμε να μιλάμε για ανάπτυξη και, βέβαια, δεν μπορούμε να μιλάμε και για δικαιοσύνη, αν κλείνουμε τα μάτια σε ζητήματα που επηρεάζουν τους πολίτες, σε ζητήματα που επηρεάζουν τους νησιώτες.

Γι’ αυτό και θα ήθελα να εκφράσω από αυτό εδώ το Βήμα την ιδιαίτερη χαρά μου, ως Δωδεκανήσια Βουλευτής, να βλέπω ότι προωθούνται λύσεις ειδικά σε ό,τι αφορά τη μετάπτωση Κτηματολογίων Ρόδου, και Κω - Λέρου με το Εθνικό Κτηματολόγιο. Χαίρομαι γιατί τόσο εγώ, όσο και οι συνάδελφοί μου Βουλευτές Δωδεκανήσου, μαζί με τους φορείς του νομού μας και την Αυτοδιοίκηση είχαμε προωθήσει το ζήτημα στην Κυβέρνηση και τα αρμόδια Υπουργεία.

Κυρίες και κύριοι συνάδελφοι, η ιταλική κατοχή στα Δωδεκάνησα έχει αφήσει το αποτύπωμά της μέχρι και τις ημέρες μας. Δεν θα επεκταθώ στην ιστορική αναδρομή μιας κι αυτό έχει γίνει από τον αγαπητό συνάδελφό μου Δωδεκανήσιο Βουλευτή και εισηγητή του νομοσχεδίου Βασίλη Υψηλάντη. Θα σημειώσω, όμως, ότι με το παρόν νομοσχέδιο διασφαλίζεται ο εκσυγχρονισμός του Κτηματολογίου Ρόδου και Κω - Λέρου, κατοχυρώνονται τα κτηματολογικά δεδομένα και διασφαλίζονται τα υφιστάμενα ιδιοκτησιακά δικαιώματα των πολιτών.

Ειδικότερα, μεταξύ άλλων, αποφεύγεται η νέα καταγραφή των δικαιωμάτων, χωρίς γραφειοκρατικές περιπέτειες και νέες δηλώσεις, τα οποία θα μεταφερθούν ως ενεργό δικαίωμα σε νέο φύλλο και θα καταχωρηθούν ηλεκτρονικά υπό τη μορφή γεωτεμαχίου. Σε κάθε ακίνητο και κάθε αυτοτελές ιδιοκτησιακό αντικείμενο αντιστοιχεί ένα κτηματολογικό φύλλο στο οποίο θα αναγράφεται και ο αριθμός μερίδας που αντιστοιχεί. Οι εργασίες ενημέρωσης των κτηματολογικών μερίδων και σχεδιαγραμμάτων με τις εκκρεμείς πράξεις θα γίνουν με ανάθεση από τον φορέα «Ελληνικό Κτηματολόγιο» σε τρίτους με συμβάσεις έργου, σύμφωνα με την κείμενη νομοθεσία, ενώ θα στελεχωθεί η υπηρεσία με νέο προσωπικό.

Οι διακρίσεις των ακινήτων που διατηρήθηκαν στον κτηματολογικό κανονισμό από το οθωμανικό δίκαιο δεν μεταφέρονται στα κτηματολογικά φύλλα, αλλά διατηρούνται υπό μορφή αρχείου. Για τη δημιουργία των κτηματολογικών διαγραμμάτων λαμβάνονται υπ’ όψιν τα ατομικά διαγράμματα και η προσαρμογή των ορίων σύμφωνα με την υλοποιημένη υφιστάμενη κατάσταση εφόσον δεν υφίστανται περί αυτών αμφισβητήσεις μεταξύ των όμορων ιδιοκτησιών. Κατά την τυχόν διαμόρφωση των διαγραμμάτων διατηρούνται οι έννομες συνέπειες που έχουν αυτά ήδη συμπεριλαμβανομένης της αρτιότητας.

Μετά την περάτωση της προσαρμογής, που θα κηρυχθεί με διαπιστωτική πράξη, η επεξεργασία και η κατοχύρωση των εισερχόμενων πράξεων θα διενεργείται μόνο ηλεκτρονικά. Παύουν δε να ενημερώνονται τα τηρούμενα έως τότε έντυπα βιβλία και να ισχύουν οι ουσιαστικές διατάξεις του Κτηματολογικού Κανονισμού Δωδεκανήσου, ενώ θα εφαρμόζονται οι διατάξεις της ισχύουσας στην επικράτεια νομοθεσίας.

Οι διατάξεις για τη χρησικτησία του Αστικού Κώδικα θα εφαρμόζονται από την έκδοση της προηγούμενης διαπιστωτικής πράξης περάτωσης και στη χρησικτησία που είχε αρχίσει, αλλά δεν είχε συμπληρωθεί. Η δεκαπενταετής κτητική παραγραφή του κτηματολογικού κανονισμού θα ισχύει εφόσον έχει συμπληρωθεί μέχρι την έκδοση της διαπιστωτικής πράξης. Αν δεν έχει συμπληρωθεί μέχρι τότε η δεκαπενταετία, θα είναι εικοσαετής προσμετρούμενου όμως του χρόνου της κτητικής παραγραφής που διανύθηκε μέχρι την έκδοση της διαπιστωτικής πράξης.

Κυρίες και κύριοι συνάδελφοι, θα ήθελα να επισημάνω την ανάγκη για τα εξής: Κατ’ αρχάς θα συμφωνήσω με την πρόταση του Δικηγορικού Συλλόγου Ρόδου και άλλων φορέων του νομού μας για την κατάργηση του κτηματολογικού δικαστή και τη μεταφορά των αρμοδιοτήτων του στον διευθυντή του Κτηματολογίου. Κατ’ αυτόν τον τρόπο θα εναρμονιστούν πλήρως τα Κτηματολόγια Ρόδου και Κω με το Εθνικό Κτηματολόγιο και θα επιταχυνθεί η καταχώρηση των σαράντα χιλιάδων εκκρεμών πράξεων.

Περαιτέρω, θα πρέπει να καταργηθεί -η εκ του άρθρου 59 του κτηματολογικού κανονισμού των Κτηματολογίων Ρόδου και Κω που διατηρήθηκε σε ισχύ με βάση το άρθρο 8 του ν.510/1947- υποχρέωση για ενημέρωση οικοδομής και οι σχετικές εκκρεμείς αιτήσεις να τίθενται στο αρχείο και να μη διεκπεραιώνονται. Κατ’ αυτόν τον τρόπο θα λειτουργούν εφεξής ως προς το τεχνικό σκέλος όπως και το Εθνικό Κτηματολόγιο και επιτυγχάνεται η ταχύτερη λειτουργία και η μετάπτωσή τους σε αυτό.

Από εκεί και πέρα για την υλοποίηση της ταχύτερης μετάπτωσης θα πρέπει να δούμε τη στελέχωση των υπηρεσιών με νομικούς και τεχνικούς. Άλλωστε, όπως αναφέρθηκε και από την εκπρόσωπο των νέων δικηγόρων, υπάρχει ενδιαφέρον.

Τέλος, κύριε Πρόεδρε, θα ήθελα να κλείσω με μια ακόμα ουσιαστική παρατήρηση και αυτή αφορά στο περίφημο άρθρο 3 του Κτηματολογικού Κανονισμού Δωδεκανήσου και την ανάγκη για την κατάργησή του, πάγιο αίτημα της Ένωσης Ιδιοκτητών Ακινήτων Δωδεκανήσου, αλλά και όλων των φορέων, όπως φάνηκε και από την αντίστοιχη συνεδρίαση στην αρμόδια επιτροπή. Μολονότι ζητήματα αιγιαλού και παραλίας αφορούν και το Υπουργείο Οικονομικών είναι δεδομένο ότι θα πρέπει να καθοριστεί ο αιγιαλός και η παραλία με βάση όσα ισχύουν στην υπόλοιπη Ελλάδα, να προκύψουν σαφή όρια για την προστασία των κοινόχρηστων χώρων του δημοσίου, να γίνει ορθή καταγραφή των κοινοχρήστων αφ’ ενός και αφ’ ετέρου να πραγματοποιηθούν νέες εγγραφές με την ένδειξη αγνώστου ιδιοκτήτη, ώστε να μπορέσουν οι ιδιοκτήτες να αποδείξουν τα ιστορικά τους δικαιώματα.

Κυρίες και κύριοι συνάδελφοι, ολοκληρώνω την ομιλία μου τονίζοντας ότι με το παρόν νομοσχέδιο, για το οποίο αξίζουν τα συγχαρητήριά μας στο Υπουργείο Δικαιοσύνης, γίνονται πολύ σημαντικά βήματα για την επίλυση ενός ζητήματος που ταλαιπωρεί χρόνια τις τοπικές κοινωνίες της Ρόδου, της Κω και της Λέρου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία συνάδελφε, και για την τήρηση του χρόνου.

Ο κ. Καββαδάς από τη Νέα Δημοκρατία έχει τον λόγο και μετά ο κ. Καμίνης από το Κίνημα Αλλαγής. Μετά ο κ. Ιλχάν Αχμέτ από το Κίνημα Αλλαγής, ο κ. Γιάννης Λοβέρδος από τη Νέα Δημοκρατία, ο κ. Μάνος Κόνσολας από τη Νέα Δημοκρατία και τελειώνουμε με τον κ. Γιάννη Παππά από τη Νέα Δημοκρατία όσον αφορά τον κατάλογο των ομιλητών. Από τους Κοινοβουλευτικούς Εκπρόσωπους έχει μιλήσει μόνο ο κ. Σκανδαλίδης.

Τον λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι Έλληνες πολίτες αισθάνθηκαν εθνικά υπερήφανοι με την παρουσία και την ομιλία του Πρωθυπουργού Κυριάκου Μητσοτάκη στο Αμερικανικό Κογκρέσο. Ο Πρωθυπουργός μίλησε στην καρδιά και στην ψυχή όλων των Ελλήνων, κερδίζοντας όμως, όπως έδειξε η υποδοχή της ομιλίας του, την καρδιά και την ψυχή και των μελών του Αμερικανικού Κογκρέσου.

Στο Αμερικανικό Κογκρέσο δεν μίλησε ο Πρόεδρος της Νέας Δημοκρατίας, μίλησε ο Έλληνας Πρωθυπουργός. Ακούστηκε η φωνή της Ελλάδας δυνατά και καθαρά. Της Ελλάδας που αποτελεί πιστό και αξιόπιστο σύμμαχο. Της Ελλάδας που έχει πάγιες και καθαρές σχέσεις με τους συμμάχους της και δεν σηκώνει σημαίες ευκαιρίας. Της Ελλάδας που είναι σταθερά δεσμευμένη στους κανόνες του Διεθνούς Δικαίου. Της Ελλάδας που είναι δύναμη ασφάλειας και σταθερότητας στην ευρύτερη περιοχή της Μεσογείου. Της Ελλάδας που δεν δέχεται εκπτώσεις και παραβιάσεις στα εθνικά κυριαρχικά της δικαιώματα.

Δεν πιστεύω ότι μπορεί κανείς να αμφισβητήσει την επιτυχία της επίσκεψης και της παρουσίας του Πρωθυπουργού στις Ηνωμένες Πολιτείες. Η επιτυχία αυτή θεμελιώθηκε στην άσκηση μιας αξιόπιστης εξωτερικής πολιτικής, που ασκείται από μια σοβαρή και συγκροτημένη Κυβέρνηση. Όσοι δεν αναγνωρίζουν ή δυσκολεύονται να δουν αυτή την επιτυχία, προφανώς βρίσκονται για μια ακόμη φορά σε πλήρη διάσταση με τη μεγάλη πλειοψηφία του ελληνικού λαού.

Έρχομαι τώρα στη συζήτηση του νομοσχεδίου. Το Κτηματολόγιο εξελίχθηκε σε μια πολυσύνθετη υπόθεση καθώς κάθε περιοχή της χώρας είχε συγκεκριμένες ιδιαιτερότητες. Μία από αυτές αντιμετωπίζεται μέσα από το σημερινό νομοσχέδιο και αφορά στην ένταξη των ακινήτων των περιοχών όπου ισχύει ο Κτηματολογικός Κανονισμός Δωδεκανήσου στο Εθνικό Κτηματολόγιο.

Να υπενθυμίσω ότι οι κανόνες που διέπουν το κτηματολογικό καθεστώς των Δωδεκανήσων καθορίστηκαν το 1929 επί ιταλικής κατοχής και το συγκεκριμένο καθεστώς διατηρήθηκε σε ισχύ και μετά την ενσωμάτωση της Δωδεκανήσου στη μητέρα πατρίδα. Ανάλογη ιδιαιτερότητα, η οποία επιλύθηκε νομοθετικά, ήταν αυτή του ιδιοκτησιακού καθεστώτος των δασικών εκτάσεων στα Ιόνια Νησιά. Με διάταξη που επεξεργαστήκαμε μαζί με συναδέλφους Βουλευτές των Ιονίων Νήσων το Υπουργείο Περιβάλλοντος κατοχυρώθηκε θεσμικά το τεκμήριο κυριότητας υπέρ των ιδιωτών στα Ιόνια Νησιά. Δηλαδή το δημόσιο και όχι ο ιδιώτης πρέπει πλέον να αποδείξει ότι μια έκταση του ανήκει.

Το νομοσχέδιο περιέχει και άλλες σημαντικές και θετικές ρυθμίσεις, όπως: Πρώτον, η online διασύνδεση του Εθνικού Κτηματολογίου με τα ληξιαρχεία. Με τον τρόπο αυτό επιλύονται πρακτικά ζητήματα και απλοποιούνται οι διαδικασίες. Για παράδειγμα, το κτηματολογικό φύλλο κάθε ακινήτου μέσα από τη διασύνδεσή του με τα ληξιαρχεία θα ενημερώνεται αυτόματα με τα στοιχεία της ληξιαρχικής πράξης του θανάτου κάθε δικαιούχου. Δεύτερον, η βελτίωση του πλαισίου για τη διαδικασία επανακτηματογράφησης, προκειμένου να αποκατασταθούν οι αδικίες σε βάρος πολιτών.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Τέλος, θα ήθελα να σταθώ ιδιαίτερα στο άρθρο 20 και 21, που αφορούν τις διαβόητες πλέον περιοχές επαναπροσδιορισμού. Πρόκειται για περιοχές σε τρία νησιά, τη Λευκάδα, τη Χίο και τη Λέσβο. Για τους συναδέλφους που δεν ξέρουν να πω σχετικά ότι πρόκειται για περιοχές όπου το Κτηματολόγιο άρχισε να εφαρμόζεται πιλοτικά περισσότερα από είκοσι χρόνια πριν και ακόμα υπάρχουν εκκρεμότητες.

Μέχρι τώρα στις περιοχές του επαναπροσδιορισμού για να κατοχυρώσει κανείς την ιδιοκτησία του έπρεπε να έχουν συναινέσει ρητά όλοι οι όμοροι. Αυτό προβλεπόταν από τις τεχνικές προδιαγραφές που περιλαμβάνονταν στην προκήρυξη του 2016 για τις συμβάσεις οι οποίες θα υπογράφονταν μεταξύ αναδόχου και Κτηματολογίου για την υλοποίηση του επαναπροσδιορισμού. Όμως οι όμοροι συχνά δεν μπορούσαν καν να βρεθούν ή δεν εμφανίζονταν. Οι ιδιοκτήτες μπορεί να ήταν στο εξωτερικό ή ακόμη να είχαν αποβιώσει. Άλλες φορές τα γειτονικά ακίνητα ήταν αγνώστου ιδιοκτήτη.

Σε ό,τι αφορά συγκεκριμένα τη Λευκάδα έπειτα από χρόνια εφαρμογής του πιλοτικού Κτηματολογίου είχαν μπει στον επαναπροσδιορισμό πέντε χιλιάδες τριακόσια σαράντα οκτώ γεωτεμάχια, δηλαδή το 15% του συνόλου. Στις αυτοψίες που έγιναν συμμετείχαν δικαιούχοι των δύο χιλιάδων εκατόν ογδόντα πέντε γεωτεμαχίων. Από αυτά μόλις τα διακόσια ογδόντα εννιά διορθώθηκαν με συναίνεση όλων των όμορων. Τα χίλια οκτακόσια ενενήντα έξι δεν προκρίθηκαν για διόρθωση, διότι κάποιοι από τους όμορους είτε δεν βρέθηκαν είτε δεν συναίνεσαν. Για τα υπόλοιπα τρεις χιλιάδες εκατόν εξήντα τρία, δηλαδή για το 59% δεν υπήρξε συμμετοχή ούτε καν των δικαιούχων.

Επομένως, μόνο το 5% των γεωτεμαχίων έχει διορθωθεί και θα μπορούσε να αναπτυχθεί.

Καταλαβαίνετε ότι το πρόβλημα ήταν τεράστιο, η αγανάκτηση μεγάλη, γι’ αυτό και το μετέφερα έπειτα από απαίτηση των κατοίκων στον αρμόδιο Υφυπουργό Ψηφιακής Διακυβέρνησης, ο κ. Λιβάνιος ο οποίος από την πρώτη στιγμή έσκυψε με ενδιαφέρον πάνω στο θέμα και με διάθεση να βρει λύσεις.

Έτσι, φτάσαμε στις νέες διατάξεις, όπου προβλέπεται ότι: Πρώτον, σε γεωτεμάχια όπου διενεργήθηκε αυτοψία για τον επαναπροσδιορισμό της θέσης τους, αλλά υπήρξαν όμοροι ιδιοκτήτες που δεν συμμετείχαν ή δεν συναίνεσαν, ο ιδιοκτήτης παραλαμβάνει από το Κτηματολογικό Γραφείο αντίγραφο διαγράμματος του ακίνητου και κοινοποιεί αντίγραφα σε όλους τους όμορους. Αν κάποιο από τα όμορα ακίνητα είναι αγνώστου ιδιοκτήτη, το αντίγραφο κοινοποιείται στο ελληνικό δημόσιο. Εάν εντός συγκεκριμένης προθεσμίας ο όμορος ιδιοκτήτης δεν έχει απαντήσει, θεωρείται ότι συναινεί και το αποτέλεσμα της αυτοψίας συμπεριλαμβάνεται στην ανάρτηση.

Δεύτερον, σε περίπτωση ρητής άρνησης των όμορων ιδιοκτητών και μη παροχής συγκατάθεσης, το αποτέλεσμα της αυτοψίας συμπεριλαμβάνεται στην ανάρτηση, χωρίς το τμήμα ή τμήματα για το οποία οι όμοροι δεν έχουν συναινέσει.

Τρίτον, για όλα τα παραπάνω δίνεται παράταση στην καταληκτική προθεσμία για τον επαναπροσδιορισμό έως 30-6-2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Και τέταρτον, προβλέπεται η σύναψη συμπληρωματικών συμβάσεων των αναδόχων κτηματογράφησης με το Ελληνικό Κτηματολόγιο για τις πρόσθετες εργασίες που θα προκύψουν, για τις οποίες μάλιστα έχει ξεκινήσει από το Κτηματολόγιο η προετοιμασία των τεχνικών προδιαγραφών.

Πρόκειται, κυρίες και κύριοι συνάδελφοι, για γενναίες διατάξεις που θα λύσουν πολλά προβλήματα.

Θέλω να ευχαριστήσω θερμά από αυτό εδώ το Βήμα τον Υφυπουργό, τον κ. Λιβάνιο, για τη συνεργασία που είχαμε, για το ότι μας άκουσε και εργάστηκε σκληρά, με πολύ θετικά αποτελέσματα.

Τέλος, τον ευχαριστώ θερμά για τη συνάντηση που είχαμε στο γραφείο του πριν δύο ημέρες, όπου συζητήσαμε κάποιες νομοτεχνικές βελτιώσεις, που ελπίζω ότι θα έρθουν. Συγκεκριμένα, πρώτον, περιγράφουν σαφώς ότι η επίδοση των αντιγράφων γίνεται με δικαστικό επιμελητή, ώστε να τηρούνται οι προθεσμίες και να διασφαλίζεται η διαδικασία. Και δεύτερον, προβλέπουν προθεσμία τουλάχιστον δέκα ημερών για την επίδοση των αντιγράφων και τουλάχιστον τριάντα ημερών για να απαντήσουν οι όμοροι.

Συμπληρωματικά, θα ήθελα να καλέσω το Υπουργείο να εξετάσει τη δυνατότητα παράτασης της προθεσμίας για την ολοκλήρωση του επαναπροσδιορισμού μέχρι τις 31-12-2023.

Κυρίες και κύριοι συνάδελφοι, χιλιάδες συμπολίτες μας που είναι όμηροι πάνω από είκοσι χρόνια, με αυτές τις διατάξεις θα μπορέσουν να κατοχυρώσουν οριστικά τις περιουσίες τους και στη συνέχεια, αν θέλουν, να τις αξιοποιήσουν. Γι’ αυτό και ψηφίζω το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Ο κ. Καμίνης από το ΠΑΣΟΚ - Κίνημα Αλλαγής έχει τον λόγο και με βάση το πρόγραμμα, ακολουθεί ο κ. Ιλχάν Αχμέτ, ομοίως από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Όταν το 2009, η κυβέρνηση Καραμανλή δραπέτευσε από την εξουσία, η κυβέρνηση Παπανδρέου κλήθηκε να διαχειριστεί μια κατάσταση όπου το ελληνικό κράτος δεν ήξερε ούτε να μετρά ούτε πού πήγαιναν τα χρήματά του. Δεν είχαμε κάνει απογραφή δημοσίων υπαλλήλων, δεν είχαμε κάνει απογραφή συνταξιούχων. Γενικότερα, είχαμε μάθει οι πολιτικές αποφάσεις να λαμβάνονται στο περίπου, αρκούμενοι σε μια θολή εικόνα που βόλευε.

Το ίδιο ακριβώς συνέβαινε και με την περίπτωση του Κτηματολογίου, καθώς ακόμη και σήμερα πια εκκρεμεί η ολοκλήρωσή του. Είναι προφανές ότι πρέπει η χώρα να αποκτήσει επιτέλους ένα ενιαίο εθνικό και πλήρως ψηφιοποιημένο Κτηματολόγιο, το οποίο θα αποτυπώνει με ακρίβεια και διαφάνεια το σύνολο των εμπραγμάτων δικαιωμάτων που υπάρχουν επί της ακίνητης περιουσίας στο σύνολο της επικράτειας.

Πρέπει να φύγουμε πια από την κατάσταση των ειδικών καθεστώτων και των εξαιρέσεων, μια κατάσταση κατακερματισμού και να εφαρμοστεί οριζόντια ένα ενιαίο πλέγμα κανόνων για όλους, για δύο λόγους. Κατ’ αρχάς, για την ασφάλεια δικαίου και κατά δεύτερον λόγο, για τη διευκόλυνση των συναλλαγών και κατ’ επέκταση, της οικονομικής δραστηριότητας. Για να επιτευχθεί αυτό, απαιτείται ένας φορέας, μια διαδικασία και ένα συγκεκριμένο σύστημα καταγραφής το οποίο να υποστηρίζεται κατάλληλα τόσο σε επιχειρησιακό όσο και σε τεχνικό επίπεδο.

Το νομοσχέδιο έρχεται περίπου έναν χρόνο μετά την ψήφιση του ν.4821, ο οποίος είχε ως στόχο τον εκσυγχρονισμό του Κτηματολογίου και τη μεταφορά του από το Υπουργείο Δικαιοσύνης στο Υπουργείο Ψηφιακής Διακυβέρνησης. Όμως, όπως μπορεί κανείς εύκολα να παρατηρήσει, ακόμη δεν έχουν εκδοθεί κάποιες σημαντικές διατάξεις που προέβλεπαν άρθρα που περιείχαν εξουσιοδοτήσεις.

Παραθέτω τρία ενδεικτικά παραδείγματα. Δεν έχει συσταθεί Επιτροπή Εμπειρογνωμόνων στο νομικό πρόσωπο δημοσίου δικαίου «Ελληνικό Κτηματολόγιο». Δεν έχει ακόμη εκδοθεί υπουργική απόφαση που συγκροτεί το Εποπτικό Συμβούλιο του νομικού προσώπου. Δεν έχει εκδοθεί η κοινή υπουργική απόφαση η οποία αφορά στην εκπαίδευση των κτηματολογικών δικαστών, όπως προβλέφθηκε στο άρθρο 12 του ν. 4821. Το Υπουργείο Δικαιοσύνης σκοπεύει να την εκδώσει, ώστε να εξασφαλιστεί η αναγκαία χρηματοδότηση; Διότι ακούσαμε κατά τις συνεδριάσεις της επιτροπής και την πρόταση να καταργηθούν.

Ως προς τα ειδικότερα σημεία του νόμου, θα ήθελα να σταθώ στα εξής. Θα μας λέει το νομοσχέδιο πόσο θα διαρκέσει η διαδικασία προσαρμογής για τη μεταφορά των τηρούμενων στα Κτηματολογικά Γραφεία Ρόδου, Κω, Λέρου, νομικών, χωρικών και τεχνικών πληροφοριών στο σύστημα του Εθνικού Κτηματολογίου;

Επίσης, το νομοσχέδιο ορίζει ότι τρίτοι θα αναλαμβάνουν με συμβάσεις έργου αναγκαίες τεχνικές και νομικές εργασίες που απαιτούνται για την προσαρμογή. Πότε το Υπουργείο έκρινε ότι το νομικό πρόσωπο του Κτηματολογίου δε διαθέτει τα μέσα και το προσωπικό, για να διενεργήσει αυτή την προσαρμογή; Επίσης, το Υπουργείο πρέπει να μας προσδιορίσει περισσότερο ποιοι μπορεί να είναι αυτοί οι τρίτοι.

Προβλέπεται, επίσης, στο άρθρο 12 η θέσπιση ηλεκτρονικού συστήματος αυτοματοποιημένης διασύνδεσης των ληξιαρχείων και του νομικού προσώπου. Αυτό αναμφίβολα συνιστά μια θετική εξέλιξη. Ωστόσο, η πραγματική λειτουργία του εν λόγω συστήματος μεταφέρεται στις ελληνικές καλένδες, αφού τόσο η περίοδος δοκιμαστικής του λειτουργίας όσο και η έναρξη της παραγωγικής του λειτουργίας διαπιστώνονται με απόφαση του Υπουργού Ψηφιακής Διακυβέρνησης, χωρίς το σχέδιο νόμου να ορίζει κάποιο απώτατο χρονικό όριο δοκιμαστικής και παραγωγικής εφαρμογής.

Επίσης, καλό θα ήταν να μας εξηγήσετε γιατί στη στελέχωση των περιφερειακών υπηρεσιών του Κτηματολογίου και στις θέσεις πανεπιστημιακής εκπαίδευσης κόβετε θέσεις από τους κλάδους των νομικών -από εκατόν είκοσι τις πάτε σε πενήντα- και των μηχανικών με ειδικότητα αγρονόμων - τοπογράφων -από ογδόντα τέσσερις τις μειώνετε σε πενήντα- και τις θέσεις αυτές τις μεταφέρετε στον κλάδο των διοικητικών, οι οποίες από ογδόντα δύο σχεδόν υπερδιπλασιάζονται, φτάνοντας τις εκατόν πενήντα. Ποια είναι η λογική που υπαγορεύει αυτή την ανακατανομή;

Επιτρέψτε μου στο τέλος να κλείσω με κάποιες σημαντικές παραλείψεις που αφορούν γενικότερα στο Υπουργείο Δικαιοσύνης.

Ακόμα, κύριε Υπουργέ, δεν έχει εκδοθεί η απόφαση επιμόρφωσης των δικαστών πάνω στις υποθέσεις που αφορούν στον ν.4800 για τις σχέσεις γονέων και τέκνων. Και ακόμη, βεβαίως, δεν έχει αρθεί η αναστολή της παροχής κοινωφελούς εργασίας του ν.4623/2019. Η κοινωφελής εργασία αποτελεί εναλλακτικό τρόπο έκτισης της ποινής. Τότε, στην αρχή της θητείας σας, είχατε πει ότι η αναστολή αυτή θα είναι προσωρινή.

Επειδή έχω και την αρμοδιότητα να παρακολουθώ τα θέματα του Υπουργείου Προστασίας του Πολίτη και επειδή βλέπω ότι τα τελευταία χρόνια έχει πρυτανεύσει περισσότερο η λογική στην ποινή της καταστολής, παρά κάποια μέτρα εναλλακτικά του τρόπου έκτισης της ποινής και επειδή υπάρχει το πρόβλημα του υπερπληθυσμού των φυλακών, επειδή ουσιαστικά έχει αδρανοποιηθεί το σύστημα της ηλεκτρονικής επιτήρησης, επειδή βαίνουν προς μαρασμό οι αγροτικές φυλακές, μέτρα, όπως η εναλλακτική αυτή κοινωνική υπηρεσία, αποτελούν κατά κάποιον τρόπο μια σημαντική διέξοδο για πάρα πολλούς και ειδικά για το θέμα του υπερπληθυσμού των φυλακών. Φυσικά ήταν τεράστιο το λάθος να μεταφερθούν οι αρμοδιότητες αυτές από το Υπουργείο Δικαιοσύνης. Τουλάχιστον, για αυτή που δεν έχει μεταφερθεί, κύριε Υπουργέ -εγώ πάντα θα το λέω- πρέπει να το θεσπίσετε αυτό το μέτρο. Ειδάλλως, να μάθουμε γιατί δε θεσπίζεται.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Τα έχω εξηγήσει πολλές φορές…

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, δεν ακούγεστε καν. Να σας δώσω τον λόγο αμέσως μετά.

**ΓΕΩΡΓΙΟΣ ΚΑΜΙΝΗΣ:** Κύριε Υπουργέ, λέτε ότι έχει καθυστερήσει γιατί απαιτείται η συνεργασία των ΟΤΑ. Ωραία! Έχουν παρέλθει τρία χρόνια. Τρία χρόνια! Οι δήμαρχοι δεν έχουν να χάσουν, να κερδίσουν έχουν.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε πολύ.

Κύριε Υπουργέ, θέλετε κάτι να πείτε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Όχι, ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ωραία.

Τον λόγο έχει τώρα ο κ. Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς, αυτό που είπε ο προηγούμενος ο συνάδελφός μου, ο εξαιρετικός νομικός κ. Καμίνης, είναι άκρως σημαντικό και εμείς όλος ο νομικός κόσμος, δικηγόροι που είμαστε κάθε μέρα στην πράξη θέλουμε όντως να λυθεί αυτό το θέμα με την κοινωφελή εργασία. Νομίζω ότι είναι ένα αίτημα όλου του δικηγορικού κόσμου για το νομικό μας πολιτισμό, κύριε Υπουργέ, είναι θέμα νομικού πολιτισμού.

Κυρίες και κύριοι συνάδελφοι, η κτηματογράφηση πρέπει να ολοκληρωθεί. Η χώρα πρέπει να αποκτήσει επιτέλους κτηματολόγιο. Η επιτάχυνση της διαδικασίας κτηματογράφησης είναι επιτακτική. Δεν νομίζω πως υπάρχει κανένας Βουλευτής σήμερα εδώ στο ελληνικό Κοινοβούλιο που να διαφωνεί με τις παραπάνω φράσεις, τους τίτλους. Και δε διαφωνεί κανείς, γιατί το Κτηματολόγιο είναι μια κορυφαία μεταρρύθμιση. Είναι, όντως, μια μεταρρύθμιση - τομή για τη χώρα μας και σ’ αυτό είμαστε σύμμαχοι και δεν χωρούν φυσικά μικροψυχίες ή μικροκομματικά παιχνίδια.

Όμως, δυστυχώς, για τη χώρα μας με το να επαναλαμβάνουμε το αυτονόητο ή να συμφωνούμε στο αυτονόητο δε σημαίνει πως το πρόβλημα αυτόματα λύνεται ή θα λυθεί. Και η υπόθεση του Κτηματολογίου είναι ένα χαρακτηριστικό παράδειγμα. Είκοσι πέντε χρόνια μας ταλαιπωρεί αυτή η υπόθεση. Έχει περάσει σχεδόν ένας χρόνος από τη μεταφορά του φορέα «Ελληνικό Κτηματολόγιο» στο Υπουργείο Ψηφιακή Διακυβέρνησης, που παρακολουθώ ως αρμόδιος τομεάρχης και εγώ από το κόμμα μου. Μια μεταφορά που είχε περισσότερο επικοινωνιακό χαρακτήρα παρά ήταν μια μεταφορά ουσιαστική. Και το λέω αυτό, γιατί τα προβλήματα που σας είχαμε επισημάνει τότε παραμένουν σήμερα, δυστυχώς. Προφανώς, η κτηματογράφηση δεν προχωρά με τους ρυθμούς που σχεδόν με έπαρση υποσχόσασταν, επιμένοντας πως η ολοκλήρωση του Κτηματολογίου θα γίνει πολύ γρήγορα. Λέγατε τότε ότι ούτε καν θα το καταλάβουμε.

Σας είχαμε επισημάνει τότε πως προκειμένου να δικαιολογήσετε τη βίαιη απόσπαση του δημοσίου φορέα «Ελληνικό Κτηματολόγιο» από το καθ’ ύλην αρμόδιο Υπουργείο Περιβάλλοντος και Ενέργειας, βιάζεστε και δεν είναι σωστό αυτό. Σας είχαμε πει ότι η ψηφιοποίηση, για την οποία προφανώς και ήμασταν και είμαστε ακόμα θετικοί, δεν είναι ικανή να λύσει τα προβλήματα του Κτηματολογίου. Και σας είχαμε τονίσει, επίσης, πως το Υπουργείο Ψηφιακής Διακυβέρνησης δε θα είναι σε θέση να διαχειριστεί τα πολύπλοκα ιδίως νομικά και τεχνικά προβλήματα της κτηματογράφησης -επαναλαμβάνω, ιδίως νομικά!- αλλά και το πλήθος των έργων κτηματογράφησης που βρίσκονται σήμερα σε εξέλιξη. Δυστυχώς, όμως, επιβεβαιωθήκαμε. Γιατί σήμερα κι αυτό είναι πραγματικά θλιβερό. Το «Ελληνικό Κτηματολόγιο» που είναι ένας εξαιρετικά κερδοφόρος φορέας του ελληνικού δημοσίου, εμφανίζει πλέον στοιχεία διάλυσης, όπως μας καταγγέλλουν όλοι οι υπάλληλοι που μας επισκέπτονται και μας αναφέρουν τα προβλήματά τους.

Εκτός από τη γνωστή υποστελέχωσή του, οι εργαζόμενοι αναφέρουν πως η ίδια η διοίκηση του φορέα σε πολλές περιπτώσεις δημιουργεί προσκόμματα στην εύρυθμη λειτουργία του, οδηγώντας τους εργαζομένους, αλλά και τους πολίτες σε μεγάλη απόγνωση και ταλαιπωρία. Επιπλέον, ο φορέας του Κτηματολογίου παρουσιάζει σοβαρές ελλείψεις σε υλικοτεχνική υποδομή, σε υπολογιστές, εκτυπωτές χωρίς χαρτί, τηλεφωνικά κέντρα εκτός λειτουργίας κ.λπ.. Αυτή είναι η εικόνα. Αυτή την εικόνα μας τη μεταφέρουν και αυτή την εικόνα κάθε μέρα ως νομικοί - δικηγόροι τη βιώνουμε και οι πολίτες το ζουν. Μια εικόνα που σαφώς μας ανησυχεί και μας βάζει σε κάποιες υποψίες. Τί είναι αυτό; Μήπως αυτή η απαξίωση του φορέα, διότι απαξιώνεται το «Ελληνικό Κτηματολόγιο», έχει ως στόχο στο τέλος την ιδιωτικοποίηση του φορέα; Μήπως, δηλαδή, στο τέλος θα μας πείτε «εντάξει, αφού δεν μπορεί, το πάνω πεδίο το ιδιωτικοποιούμε». Δεν σας είναι εξάλλου ξένη αυτή η πρακτική.

Κυρίες και κύριοι συνάδελφοι, πέρα από τα όποια θετικά που σαφώς υπάρχουν στο συζητούμενο νομοσχέδιο, δεν μπορώ να μη σχολιάσω και το νομοθετικό αλαλούμ που κάθε τόσο καλούμαστε να το αντιμετωπίσουμε. Σήμερα, για παράδειγμα, έχουμε ένα νομοσχέδιο του Υπουργείου Δικαιοσύνης για το Κτηματολόγιο, που ανήκει, όμως, στο Υπουργείο Ψηφιακής Διακυβέρνησης. Ταυτόχρονα, έχουμε και ένα ολόκληρο Κεφάλαιο Γ΄ στο νομοσχέδιο με άσχετες διατάξεις. Θετικές βέβαια, αλλά άσχετες με το νομοσχέδιο.

Φαντάζομαι πως κατανοείτε ότι οι κανόνες καλής νομοθέτησης δεν τηρούνται, δυστυχώς, ούτε από αυτή την Κυβέρνηση στο ελάχιστο.

Σε ό,τι αφορά τώρα το Κτηματολόγιο Δωδεκανήσου του υπάρχοντος νόμου, τα προβλήματα είναι γνωστά και είναι αλήθεια ότι ο εκσυγχρονισμός του Κτηματολογίου Δωδεκανήσου έχει ήδη καθυστερήσει, με ό,τι συνεπάγεται αυτό. Γι’ αυτό και βλέπουμε θετικά τις διατάξεις του συγκεκριμένου νομοσχεδίου, παρ’ ότι για άλλη μια φορά πολλά από τα θέματα που θα έπρεπε να εξειδικεύονται, παραπέμπονται πάλι σε υπουργικές αποφάσεις.

Θέλω σ’ αυτό το σημείο να αναφερθώ και στην επικείμενη μεταστέγαση των γραφείων του Κτηματολογίου Ανατολικής Μακεδονίας και Θράκης, όπου ήσασταν παρών, κύριε Υπουργέ, και σε μια σύσκεψη που έγινε με τους φορείς της Ροδόπης και της Θράκης, με το συμβολαιογραφικό σύλλογο και τον δικηγορικό σύλλογο, με έναν διαγωνισμό που ανακοινώθηκε στις 8-4-2020, δηλαδή σε μια περίοδο που όλη η Ελλάδα ήταν κλεισμένη στο σπίτι, τρομαγμένη από την άγνωστη αυτή κατάσταση της πανδημίας. Με έναν διαγωνισμό, στον οποίον είχαμε μία και μοναδική προσφορά, αποφασίστηκε η μεταστέγαση του Κτηματολογικού Γραφείου της περιοχής σε ακίνητο που βρίσκεται εκτός της πόλεως της Κομοτηνής και συγκεκριμένα στον οικισμό Κηκίδιο αντί μηνιαίου μισθώματος 9.900 ευρώ.

Πρέπει να επισημάνω πως το σημερινό μίσθωμα στον υφιστάμενο χώρο του υποθηκοφυλακείου εντός της Κομοτηνής ανέρχεται μόλις στο ποσό των 1.000 ευρώ. Άρα, δηλαδή, 9.000 ευρώ παραπάνω. Μιλάμε, λοιπόν, για μια τρομακτική διαφορά στο ενοίκιο, για ένα σαφώς πολύ μεγαλύτερο κτήριο -καλύπτει τις προδιαγραφές, δεν λέμε!- που όμως, αντί να υπόσχεται την αναβάθμιση των υπηρεσιών προς τον πολίτη, αλλά και τη διευκόλυνση των επαγγελματιών που συναλλάσσονται με το Κτηματολογικό Γραφείο, είναι βέβαιο πως θα οδηγήσει σε μια τρομακτική ταλαιπωρία. Και μιλάω για ταλαιπωρία, καθώς η μεταφορά των γραφείων σε περιοχή εκτός πόλεως θα προκαλέσει εξαιρετική δυσχέρεια στις συναλλαγές και αυτές οι δυσχέρειες συναλλαγών δεν είναι μόνο για τους επαγγελματίες του χώρου, αλλά και όλων των πολιτών που θα υποχρεωθούν με δικό τους μεταφορικό μέσο να πηγαίνουν τέσσερα χιλιόμετρα μακριά από την πόλη σε ένα χωριό που λέγεται Κηκίδιο, σε αυτή την περιοχή, και μάλιστα όταν δεν υπάρχουν δημόσιες υπηρεσίες. Και αυτή είναι η ομόφωνη άποψη του δικηγορικού συλλόγου, του συμβολαιογραφικού συλλόγου, καθώς και όλων των φορέων της περιοχής.

Νομίζω πως πρέπει να το ξαναδείτε το θέμα. Μιας και είστε παρών, κύριε Υπουργέ, έγινε και σύσκεψη περί αυτού του θέματος. Προσωπικά, εκτιμώ πως με τη σημερινή εικόνα της κτηματαγοράς δε θα ήταν δύσκολο να βρεθεί ένα μίσθωμα τέτοιου ύψους κατάλληλου ακινήτου εντός της πόλεως της Κομοτηνής και μάλιστα στο κέντρο, όπου η πρόσβαση για πολίτες και επαγγελματίες θα είναι άμεση και εύκολη για να διευκολυνθούν οι συναλλαγές.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Και εμείς ευχαριστούμε.

Ο Υφυπουργός Ψηφιακής Διακυβέρνησης, ο κ. Λιβάνιος, έχει τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κατά κάποιον τρόπο αυτό το νομοσχέδιο είναι συνιδιοκτησία των Υπουργείων. Είχαν δουλέψει πάρα πολύ σ’ αυτό και το Υπουργείο Διοικητικής Μεταρρύθμισης και το Υπουργείο Ψηφιακής Διακυβέρνησης και το Υπουργείο Δικαιοσύνης. Σήμερα κλείνει ένα μεγάλο κεφάλαιο πολλά χρόνια μετά, από το 1947, από την ενσωμάτωση των Δωδεκανήσων στον εθνικό κορμό. Θα συμφωνήσω και με τον κ. Σαντορινιό, τον εισηγητή της Μειοψηφίας, ότι αυτό είναι το πρώτο βήμα. Προφανώς δεν πρέπει να είναι το μόνο και προφανώς δεν πρέπει να σταματήσουμε εκεί, γιατί όντως αυτό που αρχίζει από εδώ και πέρα είναι το πιο σημαντικό για να λειτουργήσει ομαλά ο φορέας.

Αυτό που θα πρέπει να μας προβληματίσει ως χώρα είναι ότι στα ιταλοκρατούμενα Δωδεκάνησα τη δεκαετία του 1920, εκατό χρόνια πριν, είχαν καταφέρει και είχαν φτιάξει ένα Κτηματολόγιο το οποίο είναι μπροστά απ’ αυτό που πάμε να φτιάξουμε το 2020 εμείς. Θα αναφερθώ σε λίγο σε ορισμένα θέματα για το κτηματολόγιο, γιατί άκουσα με προσοχή όλες τις ομιλίες και όλες τις παρεμβάσεις όλων των Βουλευτών.

Σχετικά με το πρώτο θέμα που αφορά το Κτηματολόγιο Δωδεκανήσων, δηλαδή της Ρόδου, της Κω και ενός τμήματος της Λέρου και με νομοτεχνικές που θα καταθέσει σε λίγο ο Υπουργός Δικαιοσύνης κ. Τσιάρας, νομίζω ότι πάρα πολλά απ’ αυτά που ακούστηκαν σ’ αυτή την Αίθουσα γίνονται δεκτά, προκειμένου να διευκολύνουν τον κόσμο και τις υποθέσεις που εκκρεμούν. Είναι σημαντικό το ότι πρέπει γρήγορα να προχωρήσουμε όλες τις εκκρεμείς υποθέσεις, ώστε να καταχωρηθούν γρήγορα.

Θα αναφερθώ λίγο επιγραμματικά στις διατάξεις του δεύτερου μέρους του νομοσχεδίου, οι οποίες έχουν ένα ενδιαφέρον και αφορούν μια σειρά βελτιώσεων στη λειτουργία του Ελληνικού Κτηματολογίου, το οποίο δεν είναι ανώνυμη εταιρεία. Είναι νομικό πρόσωπο δημοσίου δικαίου ήδη από το 2018.

Με την ευκαιρία θα ήθελα να απαντήσω στον κ. Αχμέτ που μιλάει για ιδιωτικοποίηση. Δεν υπάρχει καμμία πρόθεση ιδιωτικοποίησης. Αντιθέτως, ιδιωτικό ήταν το υποθηκοφυλακείο στην πλειοψηφία του μέχρι το 2018. Πολλά ιδιωτικά υποθηκοφυλακεία λειτουργούν και τώρα. Πάρα πολλά απ’ αυτά λειτουργούν πολύ αποτελεσματικά. Μπορώ να αναφέρω περιπτώσεις που γνωρίζω απ’ αυτά που ακούω και από πολίτες και από συναλλασσόμενους με το Κτηματολόγιο. Είναι το Μαρούσι για παράδειγμα, είναι η Δράμα. Με την ένταξή τους κάποια στιγμή στο «Ελληνικό Κτηματολόγιο» πρέπει να συνεχίσουν να είναι το ίδιο αποδοτικά και να τραβήξουν προς τα πάνω αυτά που έχουν ήδη ενταχθεί ή αυτά που θα ενταχθούν και να αποκτήσουν καλύτερα standard.

Το Κτηματολόγιο με το οποίο η προηγούμενη κυβέρνηση το 2018 νομοθέτησε με τον ν.4512 την ένταξη όλων των υποθηκοφυλακείων της χώρας, έμμισθων και άμισθων, στον φορέα, στο «Ελληνικό Κτηματολόγιο», είχε ένα δομικό πρόβλημα, ότι δηλαδή εκείνη τη στιγμή ήταν σε εξέλιξη και η κτηματογράφηση της χώρας. Δεν έχει τελειώσει η κτηματογράφηση της χώρας.

Θα σας δώσω ορισμένα νούμερα. Η αιτιολογική του ν.4512/2018 -το καταλαβαίνω, δεν το λέω από αντιπολιτευτική σκοπιά- προέβλεπε ότι μέχρι τον Σεπτέμβριο του 2019 διακόσια δέκα από τα τριακόσια πενήντα επτά υποθηκοφυλακεία θα είχαν ενταχθεί στον φορέα. Ξέρετε πόσα είχαν ενταχθεί τον Σεπτέμβριο του 2019; Δύο. Γιατί; Διότι υπήρχαν πολλά δομικά προβλήματα στη λειτουργία ενός φορέα.

Έγινε κουβέντα για το προσωπικό. Παρεμπιπτόντως, στην Κεντρική Υπηρεσία του Κτηματολογίου υπηρετούν σήμερα διακόσια εβδομήντα άτομα. Πού δημιουργήθηκε υποστελέχωση; Είπε ο αγαπητός κ. Ξανθόπουλος από τον ΣΥΡΙΖΑ ότι η υποστελέχωση υπήρχε γιατί οι διαδικασίες προσλήψεων στη χώρα μέσω ΑΣΕΠ κινούνται μ’ έναν ρυθμό, όπως κινούνται. Σωστά γίνονται μέσω ΑΣΕΠ. Δεν υπάρχει καμμία αμφιβολία επ’ αυτού. Ποιο είναι το θέμα, όμως; Ότι από τη στιγμή που πέφτει ένα υποθηκοφυλακείο στο Κτηματολόγιο, υπάρχουν περιπτώσεις που οι υπάλληλοι δε θέλουν να έλθουν στον φορέα, από τον ιδιωτικό φορέα που ήταν να πάνε στο δημόσιο. Θέλετε γιατί είναι οικονομικός ο λόγος; Θέλετε γιατί ο άμισθος υποθηκοφύλακας επιλέγει ως επαγγελματική του σταδιοδρομία στο μέλλον να μεταφερθεί και να ανήκει σ’ ένα δικηγορικό γραφείο, σ’ ένα συμβολαιογραφικό γραφείο και να ασκήσει ιδιωτικό επάγγελμα; Η μεγάλη πλειοψηφία, μια πλειοψηφία σημαντική των υπαλλήλων, δεν ήλθε στον ενιαίο φορέα.

Ανέφερε ο κ. Ξανθόπουλος τη διάταξη που κρατάει ουσιαστικά τους υπαλλήλους του Υπουργείου Δικαιοσύνης για δύο έτη πριν πάνε στις δικαστικές υπηρεσίες. ο λόγος είναι προφανής. Εάν αυτή τη στιγμή, για παράδειγμα, πέσει το Υποθηκοφυλακείο Αθηνών στο Εθνικό Κτηματολόγιο, αύριο θα έχει δέκα κενά γραφεία, γιατί όλοι οι υπάλληλοι θα επιλέξουν με τα δικά τους κριτήρια να πάνε στο Υπουργείο Δικαιοσύνης και θα έλθουμε μετά όλοι εμείς και θα ρωτάμε γιατί δεν υπάρχει προσωπικό.

Θα σας πω, λοιπόν, για το προσωπικό. Ήδη είναι σε εξέλιξη ο διαγωνισμός 12Κ. Εξετάζεται από το ΑΣΕΠ και γίνεται η μοριοδότηση των υποψηφίων, ογδόντα θέσεις για το Εθνικό Κτηματολόγιο. Για το 2021 - 2022 είχαν εγκριθεί εκατόν ογδόντα θέσεις. Είχαμε δύο επιλογές. Πρώτη επιλογή, να προκηρυχθεί νέος διαγωνισμός που δεν θα τελείωνε πριν από το 2023 τέτοια εποχή. Μάλιστα, επειδή λήγει και η θητεία της Βουλής τον Ιούλιο του 2023, πιθανόν να πάμε και στην απαγόρευση υπηρεσιακών μεταβολών, οπότε θα πήγαινε και ακόμα παραπέρα.

Τι κάνουμε σε συνεργασία με το Υπουργείο Εσωτερικών; Γι’ αυτό γίνεται και ανακατανομή των θέσεων στην περιφερειακή υπηρεσία του Κτηματολογίου. Τι θα κάνουμε; Θα πάρουμε τους επιλαχόντες της 12Κ, δηλαδή αντί να πάρουμε τρεις διοικητικούς, θα πάρουμε πέντε, έξι, επτά, όσους έχουν εγκριθεί για το 2022.

Θέλω να κάνω μια ειδική αναφορά για τα άρθρα 20 και 21. Αυτά τα άρθρα προσπαθούν να λύσουν δύο προβλήματα, το ένα πρόσφατο, το άλλο τουλάχιστον δέκα ετών. Τα είπε και ο κ. Καββαδάς και θέλω να ευχαριστήσω και τον κ. Καββαδά και τον Αντιπρόεδρο της Βουλής κ. Αθανασίου και τον κ. Μηταράκη. Το άρθρο 20 αφορά τις περιπτώσεις που ξεκίνησε η πρότυπη πιλοτική, αν θέλετε, κτηματογράφηση το 1998. Δεν πήγε καλά για τεχνικούς λόγους. Γιατί ήταν δοκιμαστικά, γιατί δεν ήταν καλά τα τοπογραφικά διαγράμματα; Οτιδήποτε. Το 2011 ο τότε Αναπληρωτής Υπουργός Περιβάλλοντος κήρυξε σε επαναχωροθέτηση τις τρεις αυτές περιοχές μαζί με την Αλόννησο, της οποίας το πρόβλημα είναι σαφώς μικρότερο και θα επιλυθεί με πιο απλό τρόπο.

Φτάσαμε στο 2022. Ακόμα τα ακίνητα πολλών ανθρώπων από εκεί είναι σε άλλα μέρη από εκεί που είναι πραγματικά. Διαφωνεί η πραγματικότητα με το χαρτί. Τι έλεγε το ελληνικό δημόσιο; «Δεν ισχύει αυτό που βλέπω, ισχύει αυτό που βλέπω στο χαρτί, αυτό που είναι καταγεγραμμένο». Το αποτέλεσμα ήταν ότι δεν μπορούσε να ξεκαθαριστεί η περιουσία.

Τι κάναμε; Να κάνουμε αυτοψίες για να τα δούμε. Πήγαιναν και έκαναν αυτοψίες, ένα οικόπεδο έχει, για παράδειγμα, τέσσερις όμορους, έρχονταν οι δύο, ο ένας ήταν στην Αθήνα και δεν ερχόταν, ο άλλος έλεγε «πού να τρέχω τώρα» και ήταν σε ομηρία όλοι.

Μ’ αυτή, λοιπόν, τη ρύθμιση προσπαθούμε να επιλύσουμε και να διευκολύνουμε τους συνεπείς οι οποίοι ενδιαφέρθηκαν και προσπάθησαν να λύσουν το θέμα της επαναχωροθέτησης. Είμαστε σε διαρκή επικοινωνία για να δούμε και ό,τι προβλήματα υπάρχουν από εδώ και πέρα.

Υπάρχει ένα δεδομένο, όμως. Η κτηματογράφηση κάποια στιγμή πρέπει να κλείσει. Επειδή ανοίγουν διάφορα θέματα τα οποία ήταν «κάτω από το χαλάκι» όλα αυτά τα χρόνια, η μη ύπαρξη Κτηματολογίου δημιουργούσε ασάφειες και ομιχλώδη τοπία σε πολλές περιοχές, διεκδικούμενες εκτάσεις, καταπατημένες εκτάσεις, δασωμένους αγρούς, εκχερσωμένα δάση. Ήλθε η ρύθμιση του Υπουργείου Περιβάλλοντος η οποία δίνει μια λύση σ’ αυτό το σημαντικό πρόβλημα και γι’ αυτό με τη ρύθμιση του άρθρου 21 δίνουμε τη δυνατότητα να γίνει μια συμπληρωματική σύμβαση με τον ανάδοχο. Είναι και διεθνής δέσμευση της χώρας να τελειώσει το Κτηματολόγιο. Απορώ γιατί θα έπρεπε να είναι διεθνής δέσμευση η υλοποίηση του Κτηματολογίου, αλλά δυστυχώς έτσι έγινε. Έπρεπε να το είχαμε κάνει μόνοι μας.

Τι έχουμε, λοιπόν; Θα πάμε σε συμπληρωματικές συμβάσεις για να τελειώσουν και αυτές οι περιπτώσεις σ’ όλη την Ελλάδα. Μικρά ποσά θα είναι κατά περίπτωση. Επειδή τέθηκε το θέμα για το τεχνικό συμβούλιο, το τεχνικό συμβούλιο είναι χρονοβόρα διαδικασία και γι’ αυτόν τον λόγο εξαιρέθηκε, πλην όμως προσυμβατικά, σύμφωνα με τις πάγιες διατάξεις, θα υποβληθούν στο Ελεγκτικό Συνέδριο και ελπίζουμε και στη συνεργασία του ανώτατου δικαστηρίου μας προκειμένου να εγκριθούν γρήγορα, για να μην ταλαιπωρούμε άλλο τον κόσμο. Είναι ένα πρόβλημα το οποίο υπάρχει σ’ όλη την Ελλάδα.

Θα κλείσω με μια τελευταία επισήμανση, κύριε Πρόεδρε. Το κτηματολόγιο είναι μια εθνική υπόθεση για την ασφάλεια των ακινήτων, για την ασφάλεια της περιουσίας των πολιτών για την ασφάλεια της δημόσιας περιουσίας. Όντως, το είπα και πριν, υπήρξαν περιπτώσεις που εμφανίστηκαν πράγματα που ήταν κάτω απ’ το χαλί. Διεκδικήσεις ιδιωτών που βασίζονται ακόμα και σε χρυσόβουλα, σε οθωμανικά φιρμάνια, σε προεδρικά διατάγματα χωρίς τοπογραφικά λέγοντας ότι παραχωρείται το δασωμένο αγρόκτημα Α χωρίς να ξέρουν ακριβώς που είναι τα όρια. Υπήρξαν άνθρωποι που εγκαταστάθηκαν εκεί. Καλώς ή κακώς. Και έρχεται η ώρα που το διεκδικούν δυο, τρεις, τέσσερις. Αυτό κάποια στιγμή θα λυθεί προς ασφάλεια της δημόσιας περιουσίας και με το Κτηματολόγιο που κάνει ελέγχους τίτλων, αλλά δεν έχει την τελική απόφαση, όταν υπάρχει δικαστική διαμάχη.

Κλείνω κάνοντας μια έκκληση. Φυσικά δεν είμαι ικανοποιημένος από τον ρυθμό που λειτουργούν σήμερα εν μέσω μεταβατικής περίοδο όλα τα κτηματολογικά γραφεία στην Ελλάδα. Υπάρχουν πράγματα που πρέπει να γίνουν και πράγματα τα οποία πρέπει να προχωρήσουν. Είπαμε για την ψηφιοποίηση. Εξακόσια εκατομμύρια σελίδες συμβολαίων ψηφιοποιούνται. Ο διαγωνισμός ολοκληρώνεται. Είμαστε σε φάση ανακήρυξης των αναδόχων. Πάμε σύντομα σε λίγες εβδομάδες στο Ελεγκτικό Συνέδριο. Θα ψηφιοποιηθούν όλα τα συμβόλαια τα οποία είναι σε υπόγεια, σε αποθήκες, στα υποθηκοφυλακεία. Πλην όμως ό,τι και να κάνουμε κεντρικά, αντιμετωπίζοντας τα προβλήματα και την υποστελέχωση σε ορισμένα περιφερειακά γραφεία, χρειάζεται ένα πράγμα. Την ενεργό συμμετοχή του κόσμου. Να δηλώσει τα δικαιώματά του. Να δηλώσει την περιουσία του.

Θα σας πω χαρακτηριστικά νούμερα. Στις 18 Οκτωβρίου του 2021 ξεκίνησε η κτηματογράφηση για παράδειγμα σε ένα μεγάλο κομμάτι του τμήματος των Χανίων. Περίπου πεντακόσιες εβδομήντα χιλιάδες εκτιμώνται τα δικαιώματα που πρέπει να δηλωθούν. Είμαστε επτά μήνες μετά. Έχει δηλωθεί το 11%. Στο Ρέθυμνο ξεκίνησε στις 30-6-2021. Σήμερα είμαστε στο 19%. Στις Κυκλάδες, ξεκίνησε στις 5-7-2021, είμαστε στο 44%. Υπάρχουν, δηλαδή, περιοχές που είναι σε κτηματογράφηση αλλά πρέπει και ο ίδιος ο κόσμος να έρθει να δηλώσει το δικαίωμά του. Και γιατί; Για να διασφαλίσει την περιουσία του.

Δεν πρέπει να βασιζόμαστε στο ότι αιωνίως θα δίνονται παρατάσεις. Κάποια στιγμή όλα αυτά τα θέματα πρέπει να κλείσουν. Όπως πρέπει να λειτουργήσει και το κράτος απέναντι στον πολίτη, πρέπει και οι ίδιοι πολίτες να έρθουν, ιδίως εκεί που είναι η κτηματογράφηση, να ενδιαφερθούν, να καταθέσουν τα δικαιολογητικά τους. Ναι, σε κάποιες περιπτώσεις είναι ταλαιπωρία. Σε κάποιες περιπτώσεις θα χρειαστεί να χάσουν μία - δύο μέρες από τη ζωή τους, αλλά πρέπει να το κάνουν. Να μπει ένα τέλος σε αυτό το άναρχο τοπίο που υπάρχει και να μπορέσουμε σύντομα να έχουμε ένα Εθνικό Κτηματολόγιο προκειμένου να μπορέσει η χώρα να αναπτυχθεί οικονομικά όσο της αξίζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

Τον λόγο έχει ο κ. Αυγενάκης, Υφυπουργός Πολιτισμού και Αθλητισμού, για να παρουσιάσει την τροπολογία 1312/109.

Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Ευχαριστώ πολύ τον αγαπητό συνάδελφο κ. Τσιάρα. Φίλος καλός, αγαπητός συνάδελφος. Νομίζω ότι είναι χαρούμενος με τη σημερινή εξέλιξη. Αναφέρομαι ειδικά στη διάταξη που αφορά την παραχώρηση στην ΚΑΕ Παναθηναϊκός των εγκαταστάσεων των γηπέδων καλαθοσφαίρισης.

Κύριε Υπουργέ, κύριοι συνάδελφοι στην Κυβέρνηση, αγαπητοί συνάδελφοι στο Κοινοβούλιο, έχουμε καταθέσει τροπολογία η οποία απαρτίζεται από τα εξής επτά άρθρα. Μπαίνω γρήγορα στο θέμα για να μην τρώω χρόνο από τη συζήτηση του συγκεκριμένου νομοσχεδίου που συζητάμε σήμερα.

Το πρώτο άρθρο αφορά την υποχρέωση απασχόλησης προπονητή. Με τη διάταξη αυτή καθορίζονται ρητά οι φορείς οι οποίοι έχουν υποχρέωση απασχόλησης προπονητή. Καθιστούμε σαφές ποιοι είναι αυτοί οι φορείς οι οποίοι έχουν υποχρέωση να απασχολούν προπονητή. Και βεβαίως να σας θυμίσω ότι πέρυσι με το άρθρο 55 του ν.4809/2021 θεσπίσαμε την υποχρέωση απασχόλησης προπονητή καθώς και την απασχόληση προπονητή αναλόγως του επιπέδου άδειας ασκήσεως επαγγέλματος σε όλους ανεξαιρέτως τους αθλητικούς φορείς, σε όλα τα ερασιτεχνικά αθλητικά σωματεία. Και αυτό θα ισχύει από την 1η Ιουλίου 2024. Αυτό, σε συνδυασμό με το μητρώο των προπονητών που θεσπίσαμε, θα δημιουργήσει ένα διαφανές αλλά κυρίως ξεκάθαρο τοπίο για το ποιοι και με ποια προσόντα αναλαμβάνουν να μας προπονούν και κυρίως να προπονούν τα παιδιά μας. Ρυθμίζουμε, λοιπόν, το μεταβατικό στάδιο για την περίοδο μέχρι τον Ιούλιο του 2024.

Άρθρο 2. Αθλητικά σωματεία που έχουν ιδρυθεί με πρωτοβουλία ιδιωτικών εκπαιδευτικών οργανισμών και των συλλόγων αποφοίτων τους ή εργασιακών μονάδων. Με την προτεινόμενη διάταξη διευκολύνουμε την αθλητική αναγνώριση σύμφωνα με τις διατάξεις του αθλητικού ν.2725/99 σωματείων που έχουν ιδρυθεί με πρωτοβουλία ιδιωτικών εκπαιδευτικών οργανισμών και των συλλόγων αποφοίτων τους ή εργασιακών μονάδων. Τα σωματεία αυτά λόγω των ιδιαιτεροτήτων του ιδρυτικού τους φορέα δεν συμβαδίζουν με τις αντίστοιχες προβλέψεις του αθλητικού νόμου και αδυνατούν να εναρμονίσουν απολύτως τα καταστατικά τους με τις προϋποθέσεις που θέτει ο αθλητικός νόμος σήμερα. Συνεπώς, δεν μπορούν μέχρι αυτή την ώρα να αναγνωριστούν ως αθλητικά σωματεία παρά το γεγονός ότι έχουν αθλητικούς σκοπούς και έχουν αθλητική δραστηριότητα, αγωνιστική δραστηριότητα και έχουν ικανό αριθμό εγγεγραμμένων αθλητών με δελτία. Μάλιστα, πολλά από αυτά έχουν ήδη σημαντικές αγωνιστικές διακρίσεις. Δίνουμε, λοιπόν, τη δυνατότητα παροχής ειδικής αθλητικής αναγνώρισης σε αθλητικά σωματεία που έχουν ιδρυθεί με πρωτοβουλία ιδιωτικών εκπαιδευτικών οργανισμών και συλλόγων αποφοίτων, αθλητικά σωματεία εργασιακών μονάδων. Άλλωστε ο εργασιακός αθλητισμός, θυμίζω, αποτελεί μία από τις βασικές καινοτομίες του ν.4908/2022 που ψηφίσαμε προ διμήνου τον Μάρτιο. Έτσι παρέχουμε τη δυνατότητα στα αθλητικά αυτά σωματεία να εγγραφούν στο μητρώο αθλητικών φορέων και διευκολύνουμε την αναγνώριση και προαγωγή του σωματειακού αθλητισμού εντός ιδιωτικών εκπαιδευτικών οργανισμών και των συλλόγων αποφοίτων τους αλλά και εντός εργασιακών μονάδων.

Άρθρο 3. Ψηφιακό μητρώο μελών λεσχών φιλάθλων. Στο πλαίσιο της εφαρμογής αυστηρότερων μέτρων για την αντιμετώπιση της οπαδικής βίας που δουλέψαμε μαζί με το Υπουργείο Δικαιοσύνης και με το Υπουργείο Προστασίας του Πολίτη, προχωρήσαμε το άρθρο 6 του ν.4908/2022 στη σύσταση του ψηφιακού μητρώου μελών λεσχών φιλάθλων στο Υπουργείο Ψηφιακής Διακυβέρνησης. Το μητρώο θα επικαιροποιείται κάθε καλοκαίρι με ευθύνη των υπευθύνων λεσχών. Στόχος του μητρώου, θυμίζω, είναι να παρέχει αποτελεσματικότερη άσκηση εποπτείας των αθλητικών σωματείων, των ανωνύμων αθλητικών εταιρειών επί των αναγνωρισμένων λεσχών τους και των οργανωμένων φιλάθλων μελών τους. Επίσης, να δίνει και τη δυνατότητα άμεσης πρόσβασης από την αστυνομική διεύθυνση πρόληψης αθλητικής βίας εάν προκύψουν λόγοι δημόσιας τάξης.

Με την προτεινόμενη ρύθμιση επιδιώκουμε να πετύχουμε την ενεργό συμπερίληψη των αρμόδιων υπαλλήλων του Υφυπουργείου Αθλητισμού στο ψηφιακό μητρώο λεσχών φιλάθλων ως αρμόδια αρχή για την εποπτεία και μόνο επί των λεσχών αυτών. Το ψηφιακό μητρώο των μελών των λεσχών αποτελεί βασικό εργαλείο στη συντονισμένη προσπάθεια καταπολέμησης της οπαδικής βίας μέσω των πιστοποιημένων χρηστών του και θα χρησιμοποιείται για ανταλλαγή πληροφοριών και διασταύρωση στοιχείων, πάντα –τονίζω- με όρους διαφάνειας και με απόλυτο σεβασμό στα προσωπικά δεδομένα των εγγεγραμμένων μελών.

Άρθρο 5. Αθλητικό Κέντρο Ολυμπιακού Χωριού. Δεκαεπτά χρόνια μετά τους Ολυμπιακούς και Παραολυμπιακούς Αγώνες, σε μια εγκατάσταση που έπρεπε να είναι πραγματικό στολίδι η εικόνα που συνέθετε το τοπίο ήταν εγκατάλειψη, εμφανή σημάδια φθοράς και αδιαφορίας και κυρίως μηδαμινές εργασίες συντήρησης. Ξεκινήσαμε με τα βασικά, όταν αναλάβαμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ τρία λεπτά χρόνο, κύριε Πρόεδρε, ακόμα. Ξεκινήσαμε με τα βασικά. Να αποκτήσουμε θεσμικό ρόλο και λόγο πάνω στο μέλλον της εγκατάστασης αυτής με πρωτόκολλο παραλαβής παραχώρησης. Στις 28 Μαΐου 2020 το Υφυπουργείο Αθλητισμού ανέλαβε από τον ΟΑΕΔ, όπου είχε ξεμείνει, το Ολυμπιακό Χωριό -μη σας φαίνεται παράξενο- τη χρήση του συνόλου των αθλητικών εγκαταστάσεων για ενενήντα εννέα χρόνια. Αμέσως μετά, συστήσαμε επιτροπή διαχείρισης της λειτουργίας των αθλητικών εγκαταστάσεων του Ολυμπιακού Χωριού. Στο μεταβατικό στάδιο του ενός έτους κινήσαμε τις διαδικασίες και σε συνεργασία με τον Αναπληρωτή Υπουργό Οικονομικών, Θόδωρο Σκυλακάκη, με το π.δ. 77/2021, ιδρύθηκε το νομικό πρόσωπο δημοσίου δικαίου με την επωνυμία «Εθνικό Αθλητικό Προπονητικό Κέντρο Ολυμπιακό Χωριό». Είναι ένας νέος φορέας με διοίκηση, προϋπολογισμό και κυρίως όρεξη να υλοποιήσει έργο.

Ήδη προχωράμε με πράξεις εξωστρέφειας και ανάπτυξης του αθλητισμού προς όφελος της εγκατάστασης. Το Ολυμπιακό Χωριό ήταν αναγκαίο να ακουστεί ξανά στην αθλητική κοινωνία μας. Η εξωστρέφειά του πραγματοποιείται με σταθερά βήματα και ήδη τα πρώτα αποτελέσματα είναι ορατά. Ήδη υπάρχει αύξηση των αθλητικών σωματείων που προπονούνται στους χώρους του, οι εγκαταστάσεις γίνονται σημείο αναφοράς για την προετοιμασία των εθνικών μας αποστολών, όπως η Εθνική Ομάδα Ποδοσφαίρου Σάλας, η Εθνική Ομάδα Αερόβιας Γυμναστικής.

Μόλις προχθές υπογράφηκε η παραχώρηση χρήσης δεκατριών στρεμμάτων του Αθλητικού Κέντρου στην Ελληνική Αεραθλητική Ομοσπονδία, ώστε για πρώτη φορά στην ιστορία της να αποκτήσει επίσημα το δικό της σπίτι και προχωρούμε συστηματικά και για τη δημιουργία μοντελοδρομίου. Όλα τα αθλήματα αποκτούν σιγά-σιγά έδρα, σταδιακά, αλλά στοχευμένα.

Το Ολυμπιακό Χωριό, λοιπόν, θα είναι ξανά πρωταγωνιστής στην ανάπτυξη του αεραθλητισμού στη χώρα μας και αυτή είναι μόνο η αρχή.

Η παρούσα διάταξη συμβάλλει στη διευκόλυνση της ουσιαστικής λειτουργίας του Εθνικού Αθλητικού Προπονητικού Κέντρου κατά το μεταβατικό διάστημα μέχρι και την έκδοση του οργανισμού του μέσω της παροχής διαρθρωτικών εργαλείων για την αξιοποίηση των πόρων του και τη διευθέτηση των υποχρεώσεών του.

Άρθρο 6: Παραχώρηση χρήσης του κλειστού γυμναστηρίου καλαθοσφαίρισης του ΟΑΚΑ στην ΚΑΕ Παναθηναϊκός.

Με την τροπολογία αυτή προβλέπεται η δυνατότητα παραχώρησης με σύμβαση του δικαιώματος χρήσεως, διαχείρισης και εκμετάλλευσης του Κλειστού Γυμναστηρίου Καλαθοσφαίρισης του ΟΑΚΑ στην καλαθοσφαιρική ανώνυμη εταιρεία με την επωνυμία «Παναθηναϊκός Αθλητικός Όμιλος», ΚΑΕ, για σαράντα εννέα χρόνια. Όπως και στην περίπτωση του Ολυμπιακού Χωριού, που μόλις ανέφερα, η αξιοποίηση των ολυμπιακών εγκαταστάσεων αποτελεί βασική μας προτεραιότητα και στόχευση του Υπουργείου μας.

Εξαρχής θέσαμε με απόλυτη προτεραιότητα τη συντήρηση, την έξοδο από τον μαρασμό, την αναβάθμιση, αλλά και αξιοποίηση των ολυμπιακών αθλητικών εγκαταστάσεων προς όφελος της αθλητικής οικογένειας της κοινωνίας μας.

Το κάνουμε πράξη με το λεγόμενο κλειστό γυμναστήριο στα Άνω Λιόσια, το κάνουμε πράξη με το Ολυμπιακό Χωριό, το κάνουμε πράξη με το ΟΑΚΑ.

Σε ό,τι αφορά τα Λιόσια θυμίζω ότι είχε προχωρήσει -και ήδη εξελίσσεται- η ανακατασκευή του από την ΚΑΕ ΑΕΚ. Αξιοποιούμε, λοιπόν, το Κλειστό Γυμναστήριο Μπάσκετ του ΟΑΚΑ μέσω της παραχώρησης στην Ομάδα μπάσκετ του Παναθηναϊκού για σαράντα εννέα χρόνια, παραχωρούμε τη χρήση σε ένα ιστορικό σωματείο -τον εξάστερο για τους φιλάθλους του- που μας έχει χαρίσει στιγμές υπερηφάνειας και χαράς και έχει τιμήσει με διακρίσεις το ελληνικό μπάσκετ. Μάλιστα, οι επιτυχίες του έχουν συνδεθεί με το συγκεκριμένο γήπεδο.

Αποτελεί πάγια θέση της Κυβέρνησης η αξιοποίηση των αθλητικών εγκαταστάσεων. Συντηρούνται καλύτερα, παραμένουν λειτουργικές, υπηρετούν τον σκοπό της δημιουργίας τους και τέλος αποκτούν περισσότερη ζωή και περισσότερη ζωντάνια.

Παράλληλα, φροντίζουμε ώστε να μη δημιουργηθούν προβλήματα στα υπόλοιπα αθλήματα: εθνικές ομάδες μπάσκετ, ξιφασκία, χειροσφαίριση, cheerleading, να μην πλήττονται, δηλαδή, τα ερασιτεχνικά αθλήματα. Έτσι, ορίζουμε ρητά τους χώρους για τα γραφεία της Ελληνικής Ομοσπονδίας Καλαθοσφαίρισης, καθώς και τη χρήση του κλειστού γυμναστηρίου μπάσκετ από τις εθνικές ομάδες μπάσκετ όλων των κατηγοριών.

Για τις υπόλοιπες ομοσπονδίες και αθλήματα θα αναφερθώ στο αμέσως επόμενο άρθρο.

Η συμφωνία παραχώρησης του ΟΑΚΑ στον Παναθηναϊκό είναι προς όφελος όλων και είμαι βέβαιος ότι θα βοηθήσει συνολικά στην αναβάθμιση του ελληνικού μπάσκετ, θα αναπτυχθεί εκ νέου και θα πάει ακόμα ψηλότερα.

Η συμφωνία αυτή έρχεται να συμπληρώσει το όραμά μας για το ΟΑΚΑ και τη μετατροπή του σε ένα σύγχρονο, λειτουργικό, αλλά και παραγωγικό σύμπλεγμα αθλητικών υποδομών, σε συνδυασμό με την ολοκλήρωση του κέντρου υγρού στίβου, την αξιοποίηση του τένις, την αλλαγή των ταρτάν των στίβων, ύψους 5,5 εκατομμυρίων, που υπογράφουμε τις επόμενες εβδομάδες, σε συνεργασία με τον Περιφερειάρχη Αττικής κ. Γιώργο Πατούλη και συντήρηση των έργων Καλατράβα, καθώς και όλες τις υπόλοιπες παρεμβάσεις που έχουν ανακοινωθεί και χρηματοδοτούνται από το Ταμείο Ανάκαμψης.

Αναβαθμίζουμε το ΟΑΚΑ και το ολοκληρώνουμε ως σύγχρονο αθλητικό πόλο και τοπόσημο.

Κλείνω με το άρθρο 7: Στέγαση αθλητικών ομοσπονδιών στο ΟΑΚΑ.

Με την παραχώρηση του κλειστού μπάσκετ -που αναφέρθηκα λίγο πριν- προκύπτει ένα εύλογο ζήτημα στέγασης αρκετών αθλητικών ομοσπονδιών, καθώς προβλέψαμε εντός δώδεκα μηνών από την υπογραφή της σχετικής σύμβασης, την αποχώρηση της Ομοσπονδίας Ξιφασκίας από το κλειστό του ΟΑΚΑ, το οποίο καλύπτει τις προπονητικές, αλλά και αγωνιστικές ανάγκες μιας ολυμπιακής ομοσπονδίας. Είναι επόμενο, λοιπόν, ότι προκύπτει άμεση ανάγκη στέγασης τόσο της ομοσπονδίας αυτής όσο και λοιπών αθλημάτων, της χειροσφαίρισης, της γυμναστικής, αλλά και του αθλητικού ομαδικού χορού, κοινώς cheerleading.

Σχέδιό μας, λοιπόν, κατόπιν έγκρισης του ίδιου του Πρωθυπουργού -τον οποίο τον ευχαριστούμε θερμότατα- είναι η ανέγερση εντός ενός έτους, σε έκταση ακριβώς δίπλα στο ποδηλατοδρόμιο του ΟΑΚΑ, μιας νέας υπερσύγχρονης εγκατάστασης πολλαπλών χρήσεων. Έτσι, θα λυθούν τα ζωτικά θέματα προπόνησης που υπάρχουν και σήμερα, τόσο για την ξιφασκία όσο και για τα υπόλοιπα αθλήματα. Αποκτά έδρα, επιτέλους, η εθνική ομάδα χάντμπολ, ενώ θα φιλοξενηθούν στην ίδια εγκατάσταση και άλλες δύο ομοσπονδίες και άλλα δύο αθλήματα, το cheerleading αλλά και η γυμναστική.

Για λόγους επιτάχυνσης των διαδικασιών και εξοικονόμησης χρόνου ώστε να είναι έτοιμο σε ένα έτος από σήμερα, κρίνεται αναγκαίο να προβλεφθεί η δυνατότητα ανάθεσης συμβάσεων, μελετών, έργων, προμηθειών και υπηρεσιών που αφορούν στην κατασκευή των αναγκαίων εγκαταστάσεων, με προσφυγή στη διαδικασία, με διαπραγμάτευση και με την πρόσκληση τριών, τουλάχιστον, οικονομικών φορέων. Πρόκειται για μία λύση η οποία βρίσκει σύμφωνους και ευχαριστημένους όλους -μα όλους- τους εμπλεκόμενους, άλλωστε όλοι ενημερώθηκαν αναλυτικά σε συναντήσεις που είχαμε -κατ’ ιδίαν αλλά και με όλους μαζί- και όλοι φυσικά έχουν εκδηλώσει δημόσια την ικανοποίησή τους με σχετικές ανακοινώσεις που έχουν εκδώσει τις προηγούμενες ημέρες. Ξεκινώντας από την Ελληνική Ολυμπιακή Επιτροπή, φυσικά, από την ομοσπονδία ξιφασκίας, ομοσπονδία χάντμπολ, ομοσπονδία cheerleading και φυσικά από την ΚΑΕ Παναθηναϊκός.

Στόχος της Κυβέρνησης και του Πρωθυπουργού είναι η οποιαδήποτε συμφωνία παραχώρησης να μη δημιουργεί προβλήματα στα υπόλοιπα ερασιτεχνικά αθλήματα. Φροντίζουμε -και το αποδεικνύουμε καθημερινά- όλα τα αθλήματα, χωρίς απολύτως καμμία εξαίρεση.

Και θέλω να ευχαριστήσω από αυτό εδώ το Βήμα την Ελληνική Ολυμπιακή Επιτροπή, τις αθλητικές ομοσπονδίες ξιφασκίας, χειροσφαίρισης, γυμναστικής και αθλητικού ομαδικού χορού, όπως φυσικά και την ΚΑΕ Παναθηναϊκός για την άψογη συνεργασία που είχαμε όλο το προηγούμενο διάστημα μέχρις ότου φτάσουμε σε αυτή την ιστορική μέρα.

Είμαι ιδιαίτερα χαρούμενος, που μετά από προσπάθεια -δουλειά- δώδεκα και πλέον μηνών, είμαστε σήμερα εδώ για να συζητήσουμε και να ψηφίσουμε δύο πολύ σημαντικές διατάξεις: Η μία αφορά την περαιτέρω αξιοποίηση των αθλητικών εγκαταστάσεων καλαθοσφαίρισης, μέσω της παραχώρησης στην ΚΑΕ Παναθηναϊκός και από την άλλη, τη δημιουργία μίας εγκατάστασης σύγχρονης βιοκλιματικής, η οποία βεβαίως θα εξυπηρετήσει, στην ουσία, τέσσερα αθλήματα, τα οποία είναι και ολυμπιακά.

Θέλω να ευχαριστήσω όλους τους εμπλεκόμενους, τη διοίκηση, τους εργαζόμενους του ΟΑΚΑ, φυσικά τους εργαζόμενους του Υπουργείου Αθλητισμού και όλες τις διοικήσεις των ομοσπονδιών και της Ελληνικής Ολυμπιακής Επιτροπής για ό,τι καταφέραμε μέχρι αυτήν την ώρα και για ό,τι θα κάνουμε μαζί, βήμα-βήμα, το αμέσως επόμενο διάστημα.

Είμαι βέβαιος ότι οι παναθηναϊκοί χαμογελούν σήμερα γι’ αυτή την εξαιρετική εξέλιξη. Είμαι και εγώ χαρούμενος που ένα όνειρο χιλιάδων φίλων αυτής της μεγάλης καλαθοσφαιρικής ομάδας ικανοποιείται και ικανοποιείται από την Κυβέρνηση του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Βίτσας):** Ναι, κύριε Ραγκούση, παρακαλώ.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κατ’ αρχάς, κύριε Αυγενάκη -για τα εύκολα- έχει εκδοθεί ήδη ανακοίνωση από τον αρμόδιο τομεάρχη μας, τον κ. Μωραΐτη, σχετικά με τη σύμφωνη γνώμη που έχουμε για την παραχώρηση της κλειστής εγκατάστασης στην ομάδα μπάσκετ του Παναθηναϊκού.

Όμως, για τα σοβαρά και τα δύσκολα: Κύριε Αυγενάκη, ειλικρινά σας το λέω, δεν πρέπει να υπάρχουν στο ελληνικό λεξιλόγιο λέξεις για να περιγράψουν αυτήν την αθλιότητα και αυτήν τη χυδαιότητα του Κυριάκου Μητσοτάκη και της Κυβέρνησής του για όσα τολμήσατε πριν από λίγο να πείτε από αυτό εδώ το Βήμα, αποκρύπτοντας την πραγματικότητα, διαστρεβλώνοντάς την και στην πραγματικότητα δημιουργώντας το πιο βρώμικο πλαίσιο δημοσιονομικής διαχείρισης που μπορεί να φανταστεί ανθρώπινος νους.

Έρχεστε εδώ, με το άρθρο 7 της συγκεκριμένης τροπολογίας, να νομιμοποιήσετε το οικονομικό έγκλημα και το οικονομικό κακούργημα σε νομοσχέδιο του Υπουργείου Δικαιοσύνης και δεν ντρέπεστε καθόλου να το ντύνετε με αυτά τα δήθεν, όμορφα λόγια!

Κύριε Αυγενάκη, αν αύριο το πρωί υπάρξει διοίκηση στο ελληνικό δημόσιο οποιουδήποτε νομικού προσώπου δημοσίου ή ιδιωτικού δικαίου που θα προβεί σε απευθείας αναθέσεις 5 εκατομμυρίων ευρώ, για πόσα χρόνια θα πάει φυλακή για κακούργημα; Κύριε Τσιάρα, για πόσα χρόνια θα πάει φυλακή όποιος αύριο το πρωί προχωρήσει σε απευθείας ανάθεση 5 εκατομμυρίων για εκτέλεση έργων ή προμήθειες με βάση τον Ποινικό Κώδικα που ισχύει αυτήν τη στιγμή; Πόσα χρόνια θα πάει; Δέκα, δεκαπέντε;

Και έρχεστε εδώ και περνάτε τροπολογία χωρίς να υπάρχει καμμία ένδειξη επείγοντος. Δεν υπάρχει καμμία διεθνής υποχρέωση της χώρας, καμμία αθλητική διοργάνωση, δεν υπάρχουν αγώνες που πρέπει να προλάβουμε να γίνουν. Και έρχεστε εδώ και νομιμοποιείτε απευθείας αναθέσεις έργων και προμηθειών μέχρι 5 εκατομμύρια. Δεν υπάρχει πιο βρώμικη κυβέρνηση από τη δική σας. Και έρχεστε εδώ και χωρίς να ντρέπεστε το «ντύνετε» και το κρύβετε πίσω από τον Παναθηναϊκό.

Κι εσείς κύριοι συνάδελφοι Βουλευτές της Νέας Δημοκρατίας, πρέπει να αναλάβετε επιτέλους την ευθύνη σας. Νομιμοποιείτε αυτή τη στιγμή και καθιερώνετε τη δυνατότητα διοικήσεων μέσα στο Ολυμπιακό Στάδιο να προβαίνουν σε απευθείας αναθέσεις -αν έχετε τον θεό σας- 5 εκατομμυρίων ευρώ χωρίς δημοσίευση, χωρίς διαγωνισμό, στους κολλητούς. Δεν υπάρχει μεγαλύτερη αθλιότητα, δεν υπάρχει μεγαλύτερη βρωμιά από αυτή που νομοθετείτε σήμερα. Δεν υπάρχουν λόγια για να περιγράψουν αυτή την αθλιότητα που κάνετε σήμερα.

(Χειροκροτήματα από την πτέρυγα του ΣΥΡΙΖΑ)

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, είναι βέβαιο ότι δεν θα ακολουθήσω τον βούρκο ή τη διαδρομή που προσπάθησε να ανοίξει ο κύριος συνάδελφος. Καταλαβαίνω το άγχος του διότι και επί ΠΑΣΟΚ, εφόσον το υπηρέτησε, αλλά και επί ΣΥΡΙΖΑ όλα αυτά που συζητούμε σήμερα δεν έγιναν. Είναι πραγματικό άγχος αυτό και προσπαθεί να το καλύψει με κουβέντες τις οποίες ακούσατε μόλις τώρα.

Θέλω να καταθέσω στα Πρακτικά τα εξής και να δοθούν στον συνάδελφο. Είμαι βέβαιος πως θα αναθεωρήσει όλα αυτά τα βαριά που είπε, διότι όλα όσα είπαμε τώρα από το Βήμα σαφώς συζητήθηκαν και παρουσία όλων των εμπλεκομένων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ξεκινώ λοιπόν από την ανακοίνωση της Ελληνικής Ολυμπιακής Επιτροπής: «Επιτέλους βρέθηκε λύση». Κι όλα αυτά συνδυάζονται και με τον χρόνο ολοκλήρωσης της εγκατάστασης που θα εξυπηρετήσουν τις αθλητικές εγκαταστάσεις.

Επίσης, η ανακοίνωση της ΚΑΕ Παναθηναϊκός, που σπεύσατε να πείτε ότι συμφωνείτε, αλλά από την άλλη σας διαφεύγει ότι μέσα σε έναν χρόνο πρέπει να αποχωρήσει η ξιφασκία και τα υπόλοιπα αθλήματα. Την ίδια στιγμή λοιπόν εμείς σπεύσαμε να κατασκευάσουμε μια εγκατάσταση έτσι ώστε να μην υπάρξει η οποιαδήποτε καθυστέρηση και να είμαστε απολύτως συνεπής και στους μεν και στους δε και συνολικά στον ελληνικό αθλητισμό.

Προχωρώ. Η ανακοίνωση της Ελληνικής Ομοσπονδίας Καλαθοσφαίρισης η οποία, επίσης, θερμά ευχαριστεί και συγχαίρει την ελληνική Κυβέρνηση. Σας διαφεύγει και αυτό;

Προχωρώ. Χαρούμενη ιστορική ημέρα για το τσιρλίντιγκ, διότι μια ομοσπονδία που ήταν το αίτημά τους στα γραφεία του Υπουργείου για να συσταθεί πολύ μεγάλο διάστημα έγινε επί των ημερών μας. Και όχι μόνον αυτό. Είπατε ότι δεν έχουμε αναλάβει διοργανώσεις. Λυπάμαι, αλλά δεν ξέρετε τι σας γίνεται. Πρώτον, να σας πω ότι η συγκεκριμένη ομοσπονδία έχει το πρώτο τριήμερο του Ιουλίου μια πολύ μεγάλη πανευρωπαϊκή διοργάνωση με περίπου τρεις χιλιάδες και πλέον αθλητές και αθλήτριες.

Και συνεχίζω αναφορικά με το χάντμπολ, αγαπητέ συνάδελφε, όπου ούτε εδώ ξέρετε τι σας γίνεται, διότι και η συγκεκριμένη ομοσπονδία έχει αναλάβει μεγάλες διοργανώσεις. Και παρακαλώ πάρα πολύ κρατήστε ότι δεν έχει έδρα η Εθνική Ελλάδας Χάντμπολ. Επίσης, μιλούν για ιστορική ημέρα για την Ομοσπονδία Χειροσφαίρισης. Όλοι αυτοί μάλλον ξέρουν καλύτερα από εσάς τα περί αθλητισμού. Παρακαλώ πολύ να ενημερωθείτε.

Παρακαλώ πολύ να κατατεθούν στα Πρακτικά τα παραπάνω.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και να διευκρινίσω μια λεπτομέρεια, γιατί από τη μια συμφωνείτε και από την άλλη λέτε βαριές κουβέντες. Με τη διάταξη που συζητήσαμε παραχωρείται στην ΚΑΕ Παναθηναϊκός στο κλειστό γυμναστήριο το δικαίωμα αποκλειστικής χρήσης των ανωτέρω χώρων από την ΚΑΕ. Δεν συμπεριλαμβάνονται οι περίοδοι διοργάνωσης παγκοσμίων και ευρωπαϊκών αγώνων ή πρωταθλημάτων ή αγώνων εθνικών ομάδων καθώς και πέντε πολιτιστικές εκδηλώσεις ανά έτος κατ’ επιλογή της διοίκησης του ΟΑΚΑ.

Ωστόσο, επιτρέψτε μου να σας πω ότι η πορεία της ομάδας αυτής είναι συνδεδεμένη στενότατα με τη συγκεκριμένη εγκατάσταση. Έχω σημειώσει κάποια στοιχεία τα οποία είναι νομίζω χρήσιμο να ακουστούν σε αυτή την Αίθουσα. Ο Παναθηναϊκός ιδρύθηκε το 1908, έχει δηλαδή εκατόν δεκατέσσερα χρόνια ιστορίας, και ήρθε αυτή η Κυβέρνηση για να ικανοποιήσει ένα πάγιο αίτημά του. Το τμήμα του μπάσκετ είναι από το 1919, δηλαδή εκατόν δύο χρόνια ιστορίας, από τον Γιώργο Καλαφάτη με βασικό στέλεχος της ομάδας τον Απόστολο Νικολαΐδη. Ο πρώτος τίτλος στο μπάσκετ ήρθε το 1921, πανελλήνιο πρωτάθλημα, και ο επόμενος το 1946 με την επιστροφή στην κανονικότητα από τη λαίλαπα του Β΄ Παγκοσμίου Πολέμου. Κομβικής σημασίας στην ιστορία και στην ανάδειξη του Παναθηναϊκού σε μια εκ των κορυφαίων ομάδων στην Ευρώπη υπήρξε η ανάληψη διοίκησης από την οικογένεια Γιαννακόπουλου το 1987. Ο Παύλος Γιαννακόπουλος με τα αδέλφια του, Θανάση και Κώστα, οδήγησαν τον Παναθηναϊκό σε αλλεπάλληλες στιγμές δόξας. Τα τελευταία δέκα χρόνια τους διαδέχτηκε ο υιός Δημήτρης Γιαννακόπουλος.

Ο Παναθηναϊκός αγωνίζεται ανελλιπώς στο κλειστό του ΟΑΚΑ από τη σεζόν 1995-1996 και από εκείνη ακριβώς την αγωνιστική περίοδο, όταν και κατέκτησε τον πρώτο ευρωπαϊκό τίτλο στο Παρίσι, ως και φέτος 2021-2022 με το σούπερ καπ τον περασμένο Σεπτέμβριο, ο Παναθηναϊκός μετρά είκοσι επτά διαδοχικές σεζόν, όπου κατακτά τουλάχιστον έναν τίτλο εγχώριο ή διεθνή.

Συγκεκριμένα, από τότε, δηλαδή από το 1995-1996, μέχρι και σήμερα ο Παναθηναϊκός έχει έξι ευρωπαϊκά πρωταθλήματα, εξ ου και ο εξάστερος, είκοσι πρωταθλήματα Ελλάδας από τα σαράντα συνολικά της ιστορίας τους, δεκαπέντε κύπελλα Ελλάδας από τα είκοσι της ιστορίας τους, ένα διηπειρωτικό κύπελλο και ένα κύπελλο σούπερ καπ.

Ο Παναθηναϊκός είναι η μοναδική ομάδα στην Ευρώπη που έχει πραγματοποιήσει το συγκεκριμένο επίτευγμα με είκοσι επτά διαδοχικές σεζόν τίτλου, ξεπερνώντας τη Ρεάλ Μαδρίτης και τη Μακάμπι Τελ Αβίβ οι οποίες κατάφεραν να κατακτήσουν τίτλο με είκοσι τρεις διαδοχικές αγωνιστικές περιόδους και το Europa League τον έθεσε επίσημα ως την πιο επιτυχημένη ευρωπαϊκή ομάδα του αιώνα που διανύουμε.

Όλα αυτά ήταν στο συρτάρι του συγκεκριμένου Υπουργείου για πάρα πολλά χρόνια. Λυπούμαι που δεν είχατε τη χαρά είτε ως ΠΑΣΟΚ είτε ως ΣΥΡΙΖΑ σήμερα να τα ικανοποιήσετε. Είμαι πολύ χαρούμενος όμως που αυτή η Κυβέρνηση έρχεται να απαντήσει με τον πιο δημιουργικό, σαφή, έντιμο, διάφανο τρόπο σε όλη την αθλητική οικογένεια της χώρας μας.

Σας κατανοώ, αλλά λυπάμαι δεν θα μπούμε στη δικιά σας διαδρομή. Θα επιλέξουμε τον δρόμο της δημιουργίας και της υποστήριξης όλων των ολυμπιακών αθλημάτων και όλων των αθλημάτων, ανεξαρτήτως της δημοφιλίας τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο θα πάρει τώρα ο Βουλευτής της Νέας Δημοκρατίας κ. Γιάννης Λοβέρδος.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Καλησπέρα σας, κυρίες και κύριοι Βουλευτές. Σήμερα είναι μια πάρα πολύ σημαντική μέρα για την Ελλάδα. Σήμερα όλοι οι Έλληνες είμαστε Πόντιοι. Σήμερα 19 Μαΐου τιμούμε τα εκατόν τρία χρόνια από την Γενοκτονία των Ποντίων.

Μαζί με τη Γενοκτονία των Αρμενίων και των Ασσυρίων, η Γενοκτονία των Ποντίων αποτελεί ένα έγκλημα κατά της ανθρωπότητας από τα μεγαλύτερα που έχουν συμβεί ποτέ. Αυτές οι τρεις γενοκτονίες από τους Νεότουρκους και τον Κεμάλ μπορούν να ταυτιστούν μόνο με το Ολοκαύτωμα των Εβραίων από τους ναζί.

Εμείς οι Έλληνες δεν μισούμε κανέναν και ούτε θέλουμε το μίσος να συνεχίζεται, όμως αυτό δεν σημαίνει ότι θα σωπάσουμε και πολύ περισσότερο ότι θα ξεχάσουμε. Ούτε σωπαίνουμε, ούτε ξεχνούμε.

Για εμάς η Γενοκτονία των Ποντίων πρέπει να αναγνωριστεί παγκοσμίως από όλους και από την ίδια την Τουρκία και γι’ αυτό θα συνεχίσουμε να αγωνιζόμαστε, γιατί αυτά τα εγκλήματα δεν στρέφονται μόνον κατά του Ελληνισμού, αλλά στρέφονται κατά ολόκληρης της ανθρωπότητας.

Αυτή την φορά αυτή η επέτειος της γενοκτονίας συμπίπτει, δυστυχώς, με μια άλλη πρωτοφανή τραγωδία για τον Ελληνισμό με τα εκατό χρόνια από τη Μικρασιατική Καταστροφή και την καταστροφή της Σμύρνης.

Εγώ από την πλευρά της μάνας μου είμαι απόγονος Σμυρνιών προσφύγων και νιώθω δέος όταν σκέπτομαι τα βάσανα των Ποντίων και των Μικρασιατών και των προσφύγων από τη Σμύρνη. Χθες μπορώ να σας πω ότι συγκινήθηκα ιδιαίτερα, γιατί παρακολούθησα σε ένα γυμνάσιο στο Ίλιον μια καταπληκτική παράσταση που έστησαν οι μαθητές της τρίτης γυμνασίου στο Ίλιον για τα εκατό χρόνια από την καταστροφή της Σμύρνης. Δεν πρέπει ποτέ να ξεχάσουμε αυτό το οποίο συνέβη και δεν πρέπει ποτέ να πάψουμε να τιμούμε τους προγόνους μας και την ιστορία της πατρίδας μας και του Ελληνισμού.

Τούτων λεχθέντων νιώθω πολύ μεγάλη υπερηφάνεια, όπως το σύνολο των Ελλήνων ανεξάρτητα από κόμματα για την υπέροχη, εμπνευσμένη ομιλία του Έλληνα Πρωθυπουργού, Κυριάκου Μητσοτάκη στο αμερικανικό Κογκρέσο και για το γεγονός ότι σύσσωμο το αμερικανικό Κογκρέσο, Γερουσιαστές και Βουλευτές όρθιοι χειροκρότησαν τριάντα επτά φορές, καταχειροκρότησαν, τον Έλληνα Πρωθυπουργό, ο οποίος δεν εκπροσωπούσε την Νέα Δημοκρατία, δεν εκπροσωπούσε τον εαυτό του, εκπροσωπούσε την Ελλάδα. Ο Κυριάκος θα φύγει. Η Νέα Δημοκρατία θα φύγει. Η Ελλάδα, όμως, θα μείνει. Η Ελλάδα ανήκει σε όλους μας. Κανείς δεν είναι υπεράνω της πατρίδας.

Και σήμερα με την ομιλία αυτή του Κυριάκου επισφραγίστηκε η ιδιαίτερη θέση την οποία κατέχει η Ελλάδα διπλωματικά, πολιτικά και στρατιωτικά θα έλεγα, μια Ελλάδα ισχυρή, μια Ελλάδα η οποία μπορεί να αντιμετωπίσει κάθε απειλή και κάθε κίνδυνο. Και γι’ αυτό χαίρομαι γιατί υπήρξαν και φωνές και από τον χώρο που δεν ήταν μεμψίμοιρες, γιατί και μεμψιμοιρίες υπάρχουν, υπήρχαν και φωνές γενναίες και από το χώρο της Αντιπολίτευσης που επικρότησαν την ομιλία αυτή. Πρέπει να συγχαρώ και πολλά στελέχη του ΠΑΣΟΚ - ΚΙΝΑΛ που το έπραξαν και μπράβο τους.

Τούτων λεχθέντων έρχομαι στο νομοσχέδιο, που συζητείται σήμερα. Σήμερα συζητείται ένα νομοσχέδιο, το οποίο αφορά κυρίως το Κτηματολόγιο της Ρόδου και το Κτηματολόγιο της Κω, Λέρου, ένα έργο όπως πολύ σωστά είπε ο Θόδωρος Λιβάνιος το έχουν ξεκινήσει οι Ιταλοί εκατό χρόνια πριν και εμείς τώρα μετά από εκατό χρόνια καλούμαστε να το υλοποιήσουμε στο ελληνικό κράτος.

Ξέρετε για εμένα τα Δωδεκάνησα είναι μια πάρα πολύ σημαντική περιοχή της Ελλάδος -δεν κατάγομαι φυσικά από εκεί- όχι μόνο γιατί θαυμάζω τον πολιτισμό και την ιστορία τους και αγαπώ πάρα πολύ την ομορφιά αυτών των νησιών, αλλά γιατί είχα την τύχη ο άνθρωπος, ο οποίος ελευθέρωσε μαζί με τον Ιερό Λόχο τα Δωδεκάνησα να είναι ο νονός μου και δεύτερος πατέρας μου που με μεγάλωσε, ο Χριστόδουλος ο Τσιγάντες.

(Χειροκροτήματα από την πτέρυγα της Νέας Δημοκρατίας)

Τα Δωδεκάνησα είναι, δυστυχώς, το τελευταίο κομμάτι του Ελληνισμού που ενσωματώθηκε στον ελληνικό κορμό πριν από εβδομήντα πέντε μόλις χρόνια, αλλά αυτά τα εβδομήντα πέντε χρόνια τα Δωδεκάνησα αποτελούν αναπόσπαστο τμήμα της Ελλάδος, είναι μια σπουδαία περιοχή της Ελλάδος και φυσικά πρέπει να κάνουμε ό,τι είναι δυνατόν για να αποκαταστήσουμε αυτήν την κληρονομιά. Και στο πλαίσιο του Εθνικού Κτηματολογίου που είναι για όλη την Ελλάδα μια δύσκολη και θλιβερή περίπτωση το νομοσχέδιο αυτό του Κώστα του Τσιάρα και του Υπουργείου Δικαιοσύνης θα επιφέρει σημαντικές αλλαγές.

Επειδή εγώ σέβομαι τον χρόνο και δεν θα ήθελα να ξεπεράσω τον χρόνο θα ήθελα να μείνω μόνο σε δύο πράγματα. Πρώτον θα ήθελα να πω ότι ήταν θετική η παρέμβαση και του Νεκτάριου Σαντορινιού και του Θεόφιλου Ξανθόπουλου. Είδα μια προσπάθεια εκ μέρους των Βουλευτών του ΣΥΡΙΖΑ, με τις διαφωνίες που φυσικά έχουν, να προτείνουν ορισμένα πράγματα που είμαι βέβαιος ότι αυτά που είναι λογικά και μπορούν να γίνουν και ο Υπουργός Δικαιοσύνης και οι συναρμόδιοι Υφυπουργοί, ο Θόδωρος Λιβάνιος και ο Γεώργιος Κώτσηρας, θα τα εγκρίνουν και στην ομιλία του υποθέτω ο κ. Τσιάρας θα δώσει τις απαντήσεις.

Η δημοκρατία και το κοινοβουλευτικό πολίτευμα είναι το πολίτευμα της συνύπαρξης και πρέπει να μάθουμε όλοι να συνυπάρχουμε ο ένας με τον άλλον, γιατί όλοι εμείς δεν υπηρετούμε τα κόμματα μας, δεν υπηρετούμε τα προσωπικά ή κομματικά συμφέροντα, υπηρετούμε την πατρίδα και τη δημοκρατία και αυτό δεν πρέπει ποτέ να φεύγει από το μυαλό μας. Αυτό είναι το πρώτο που θέλω να πω και το οποίο θεωρώ πως είναι θετικό.

Το δεύτερο που θέλω να πω είναι ότι δεν μου άρεσε καθόλου η έκρηξη προηγουμένως του κ. Ραγκούση. Ο τρόπος με τον οποίον μίλησε δεν συνάδει με αυτά τα οποία θα έπρεπε κατά την γνώμη μου να ισχύουν μέσα στην Αίθουσα του Κοινοβουλίου. Θεωρώ πως οι ρυθμίσεις που έφερε ο Λευτέρης Αυγενάκης είναι πολύ θετικές και προς τη θετική κατεύθυνση για να ενισχύσουν τον αθλητισμό στη χώρα μας. Εκεί, όμως, θα κάνω μια μικρή επισήμανση, γιατί εγώ θέλω να είμαι δίκαιος. Αυτή η έκρηξη θα μπορούσε ενδεχομένως να είχε αποφευχθεί αν αυτές οι τροπολογίες του Υπουργείου Αθλητισμού, που σωστά γίνονται και θα έπρεπε να περάσουν, ερχόντουσαν όχι εμβόλιμες σε ένα νομοσχέδιο του Υπουργείου Δικαιοσύνης, αλλά ερχόντουσαν ως αυθύπαρκτο νομοσχέδιο.

Αυτό που εμείς κατηγορούσαμε ως Νέα Δημοκρατία, ως αντιπολίτευση ότι δεν πρέπει να έρχονται άσχετες τροπολογίες σε νομοσχέδια, θα έπρεπε να το τηρούμε. Και δυστυχώς αυτό μερικές φορές δεν γίνεται και από τη δική μας την πλευρά. Θέλω να το επισημάνω. Και θέλω να είμαστε όλοι υπεύθυνοι απέναντι στην κοινοβουλευτική διαδικασία, ώστε να μην δίνουμε και το δικαίωμα στην Αντιπολίτευση να συμπεριφέρεται με αυτόν τον ακραίο τρόπο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, ο κ. Μανώλης Κόνσολας.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι Βουλευτές, ο κ. Λοβέρδος πριν ξύπνησε μνήμες και θέλω να εκφράσω τη συγκίνησή μου όταν από το Βήμα αυτό της Βουλής αναφέρθηκε στον Χριστόδουλο Τσιγάντε, έναν άνθρωπο που σηματοδοτεί τη διοίκηση των Δωδεκανήσων ως ελεύθερη μερίδα και χωρική μάλιστα ενότητα πολύ σημαντική για την Ευρώπη, για τον κόσμο ολόκληρο της Ελλάδας.

Και η αλήθεια είναι ότι ξύπνησαν μνήμες σήμερα και το πρωί γιατί, όπως είπε και ο Πρωθυπουργός στο μήνυμά του, κανείς από εμάς δεν μπορεί να ξεχάσει, δεν μπορεί να ξεχάσει την Γενοκτονία των Ποντίων, όπως δεν ξεχνάει κανείς από εμάς την εισβολή και την κατοχή στην Κύπρο και δεν ξεχνάει κανείς από εμάς στη Μικρασιατική Καταστροφή τη σφαγή των Ελλήνων. Και θα πρέπει να πούμε ότι κανείς από εμάς δεν ξεχνά τη δική μας ιστορία, την ελληνική ιστορία, που πολύ σωστά προανέφεραν όλοι οι συνάδελφοι ότι ο κ. Κυριάκος Μητσοτάκης, ο Πρωθυπουργός της χώρας στη Βουλή, στο Κογκρέσο της Αμερικής, των Ηνωμένων Πολιτειών ανέδειξε τις διαχρονικές και οικουμενικές αξίες του Ελληνισμού.

Και είναι πολύ σημαντικό σε αυτή την συζήτηση να κάνω αυτή την αναφορά εισαγωγικά, γιατί είναι αλήθεια ότι και από αριστερά και από δεξιά, από όλο το φάσμα του πολιτικού κόσμου αυτή η συζήτηση στο Κογκρέσο των Ηνωμένων Πολιτειών είναι σημείο αναφοράς και μια παρακαταθήκη για το μέλλον, γιατί αναδείχθηκαν αξίες και μπόρεσαν έτσι και οι Βουλευτές στο Κογκρέσο της Αμερικής, οι Αμερικάνοι Βουλευτές να κατανοήσουν ενδεχόμενα τα ζητήματα και τις παθογένειες που υπάρχουν στην περιοχή και απέδειξε ότι η χώρα είναι ένας αξιόπιστος σύμμαχος και όχι ένας ευκαιριακός εταίρος στο πλαίσιο αυτής της συνεργασίας που έχουμε με τις Ηνωμένες Πολιτείες. Και θα πρέπει να πούμε ότι η ομιλία αυτή ήταν εμπνευσμένη, ήταν στοχευμένη, ήταν μια ομιλία που ενίσχυσε τη διεθνή θέση και την εικόνα της χώρας.

Κύριε Υπουργέ, επιτρέψτε μου μπαίνοντας στο νομοσχέδιο να εκφράσω τα συγχαρητήριά μου και παράλληλα και τα ευχαριστήριά μου γιατί δεν είναι μια υπόθεση της Δωδεκανήσου. Το είπε προηγουμένως ο κύριος Υπουργός ότι εκατό χρόνια πριν στη Δωδεκάνησο υπήρχε η εφαρμογή και η λειτουργία ενός κτηματολογίου που αποτελεί παράδειγμα μέχρι σήμερα για τη χώρα. Αυτό είπε ο κ. Λιβάνιος. Και απορεί κανείς -όσοι μας βλέπουν στην τηλεόραση σήμερα ή μας ακούν- γιατί μέχρι τώρα δεν έγινε αυτή η παραδειγματική εφαρμογή νόμος του κράτους να προχωρήσουμε μπροστά. Και ακούω φωνές από την αντιπολίτευση που στηλιτεύουν. Κατανοώ.

Ωστόσο, επιτρέψτε μου να πω ότι επί του πεδίου και της εφαρμογής αυτού του σχεδίου νόμου θα δούμε και τις παθογένειες που υπάρχουν και ενδεχόμενα θα προχωρήσουμε, όπως είπε, σε εφαρμογή και σε ανασχεδιασμό κάποιων ζητημάτων.

Και το λέω αυτό, γιατί έρχεται να συμπληρώσει μια προσπάθεια προηγούμενης κυβέρνησης της Νέας Δημοκρατίας, όταν το 2012-2013 Υπουργός Διοικητικής Μεταρρύθμισης και Ηλεκτρονικής Διακυβέρνησης ήταν ο κ. Κυριάκος Μητσοτάκης, ο σημερινός Πρωθυπουργός, ο κ. Χαράλαμπος Αθανασίου ήταν Υπουργός Δικαιοσύνης, ο κ. Μανιάτης ήταν Υπουργός Περιβάλλοντος και Κλιματικής Αλλαγής με τον κ. Καλαφάτη Αναπληρωτή Υπουργό και τότε -και το καταθέτω στα Πρακτικά- ζητήσαμε συσκέψεις επί συσκέψεων και πορίσματα εκείνων των συσκέψεων υλοποιούνται και ενσωματώνονται σε αυτό το νομοσχέδιο.

(Στο σημείο αυτό ο Βουλευτής Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα η αυτοεκπληρούμενη προφητεία πολλών από εμάς βρίσκει χώρο και χρόνο σε αυτό το νομοσχέδιο, κάτι το οποίο είναι ανάγκη σήμερα για τη χώρα, για την αναπτυξιακή πορεία της Δωδεκανήσου και της χώρας γενικότερα.

Συζητάμε ένα νομοσχέδιο πολύ σημαντικό, που είναι συνδεδεμένο με ένα μοναδικό χαρακτηριστικό της Δωδεκανήσου και αναφέρομαι στην ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, κάτι που ο Υψηλάντης, ο εισηγητής μας, και η κ. Αραμπατζή έχουν καλύψει με απόλυτη ευρύτητα, αλλά και σε βάθος για τις πτυχές του νομοσχεδίου το οποίο σήμερα συζητάμε εδώ στην αίθουσα της Εθνικής Αντιπροσωπείας, σε συνέχεια των συζητήσεων στην επιτροπή.

Όπως ορθά ανέφερε ο κ. Υψηλάντης, ο ν.4512/2018 για τη σύσταση Κτηματολογικού Γραφείου Δωδεκανήσου, προκειμένου να ενταχθούν όλες οι περιοχές, στις οποίες ισχύει ο Κτηματολογικός Κανονισμός Δωδεκανήσου, στο «Ελληνικό Κτηματολόγιο», δεν έδωσε λύση. Αποδεικνύεται από το γεγονός ότι τέσσερα χρόνια μετά εξακολουθεί να παραμένει ζητούμενο και αυτό είναι μια απάντηση στην Αξιωματική Αντιπολίτευση γιατί δεν προχώρησε στις διορθώσεις που ήδη επισημαίνω από αυτό το Βήμα.

Επομένως, κύριε Υπουργέ, είναι πολύ σημαντικό αυτό το νομοσχέδιο που καταθέτετε σήμερα και θεωρώ ιδιαίτερα σημαντική την ευκαιρία που δίνετε με αυτό το νομοσχέδιο, αφού υπάρχουν θετικές διατάξεις και ρυθμίσεις, να προχωρήσουμε αναπτυξιακά μπροστά, γιατί υπάρχουν ρυθμίσεις, όπως είναι η ένταξη των ακινήτων των περιοχών ισχύος του κανονισμού Δωδεκανήσου στο Εθνικό Κτηματολόγιο, η οποία ελπίζουμε να είναι πλέον απρόσκοπτη.

Δεύτερη ρύθμιση είναι το πλαίσιο στην κατοχύρωση και παρουσίαση των πληροφοριών που αφορούν σε ακίνητα ή ειδικά ιδιοκτησιακά αντικείμενα στις περιοχές ισχύος του Κτηματολογικού Κανονισμού Δωδεκανήσου, κάτι πολύ σημαντικό που ήταν και ζητούμενο μέχρι σήμερα

Τρίτη παράμετρος είναι η θεσμοθέτηση της διαδικασίας μετάπτωσης των κτηματολογικών δεδομένων του Κτηματολογικού Κανονισμού Δωδεκανήσου στο σύστημα του Εθνικού Κτηματολογίου.

Τέταρτη παράμετρος είναι η ηλεκτρονική εξυπηρέτηση των πολιτών, σε ό,τι έχει σχέση με τα ακίνητα των περιοχών ισχύος του Κτηματολογικού Κανονισμού στα Δωδεκάνησα, καθώς και η θέσπιση μεταβατικών διατάξεων για την κτήση και την απώλεια εμπράγματων δικαιωμάτων επί ακινήτων, ιδιαίτερα σε ό,τι αφορά τις προϋποθέσεις κτήσης ακινήτου.

Δεν πρόκειται για χαριστική ρύθμιση, κυρίες και κύριοι Βουλευτές. Αντίθετα, η ρύθμιση αυτή συνιστά αποκατάσταση της ισονομίας, αφού στον Κτηματολογικό Κανονισμό Δωδεκανήσου υπάρχουν ειδικές διατάξεις διαφορετικές από εκείνες που ισχύουν στην υπόλοιπη χώρα. Ορθά λοιπόν διατηρούνται μεταβατικές κάποιες διατάξεις, για να περάσουμε ομαλά στο νέο καθεστώς.

Κυρίες και κύριοι συνάδελφοι, οφείλουμε να καταθέτουμε προτάσεις και νομοθετικές ρυθμίσεις που αντιμετωπίζουν στρεβλώσεις και δίνουν λύσεις σε ιδιαίτερα προβλήματα.

Επιτρέψτε μου, κύριε Πρόεδρε -παρακαλώ δώστε μου τρία λεπτά ακόμα- να καταθέσω μια συγκεκριμένη πρόταση, …

**ΠΡΟΕΔΡΕΥΩΝ (Αθανάσιος Μπούρας):** Τρία λεπτά είναι πολλά, κύριε Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** … που δίνει λύση σε ένα πρόβλημα που απασχολεί και την ελληνική κοινωνία αλλά και τη δωδεκανησιακή, σε ένα μεγάλο αριθμό πολιτών ιδιαίτερα στα Δωδεκάνησα, που συνδέεται με το πρόβλημα που δημιουργείται με το άρθρο 3 του Κτηματολογικού Κανονισμού Δωδεκανήσου, σε σχέση με τα ισχύοντα σε όλη τη χώρα, που αφορά στον αιγιαλό και την παραλία.

Πρόκειται για μια στρέβλωση, κύριε Πρόεδρε, που πρέπει να αντιμετωπιστεί, η οποία αφορά στον διαφορετικό τρόπο με τον οποίο αντιμετωπίζεται η ακίνητη περιουσία, δημόσια και ιδιωτική, στα Δωδεκάνησα, σε σχέση με την υπόλοιπη χώρα.

Αυτή η στρέβλωση οφείλεται στο άρθρο 3 του Κτηματολογικού Κανονισμού που διαμορφώθηκε από τους Ιταλούς κατακτητές, σύμφωνα με το οποίο, όπως αναφέρει, «ο αιγιαλός μέχρι του ορίου του μεγίστου συνήθους χειμερίου κύματος επί πλέον δε, έξω των αστικών κέντρων, μία ζώνη εκ δώδεκα μέτρων από του τοιούτου ορίου, και αι θαλάσσιαι παραλίαι μέχρι των ορίων πάσης άλλης ιδιοκτησίας δημοσίας ή ιδιωτικής (άρθρο 3 περίπτωση α΄)» και με την έννοια «θαλάσσιαι παραλίαι» εννοείται η χερσαία ζώνη πέραν της γραμμής του αιγιαλού και της παραλίας που φτάνει μέχρι τα όρια των κτηματομερίδων που οι Ιταλοί θεώρησαν ότι σταματούν οι ιδιοκτησίες αγροτών.

Όμως, σε πολλές περιπτώσεις οι κτηματικές μερίδες, κύριε Υπουργέ, που όρισαν οι Ιταλοί κατακτητές, βρίσκονται σε απόσταση μέχρι και πεντακόσια μέτρα από την ακτογραμμή.

Ωστόσο, το άρθρο 3 του Κτηματολογικού Κανονισμού, έτσι όπως είναι διατυπωμένο, έρχεται σε αντίθεση με διατάξεις του ν.2971/2001 περί αιγιαλού και παραλίας, με αποτέλεσμα σε μεγάλη έκταση των νησιών ο αιγιαλός και η παραλία, όπως επιβάλλει ο νομοθέτης για τη λοιπή Ελλάδα, να έχει μια παθογενή αντιμετώπιση από τις υπηρεσίες. Δηλαδή στα Δωδεκάνησα ο αιγιαλός καθορίζεται με τις διατάξεις του ν.2971 και επιπρόσθετα προστίθεται δωδεκάμετρη ζώνη για να προστεθεί ως κοινόχρηστη παραλία.

Και καλά μέχρι εδώ. Αν υποθέσουμε ότι όλα αυτά είναι σωστά, πέραν της κοινόχρηστης παραλίας, οι Ιταλοί όρισαν πρόσθετη ζώνη ως κοινόχρηστη που φτάνει μέχρι και τα όρια των ιδιοκτησιών, όπως οι ίδιοι καθόρισαν. Επομένως, χωρίς να είναι οι παραλίες σύμφωνα με το γράμμα και το πνεύμα του νόμου, αυτή η ζώνη, η «spaccia», όπως ονομάζεται στα ιταλικά, αι θαλάσσιαι παραλίαι, δημιουργούν αυτή τη στρέβλωση.

Είναι δε ξεκάθαρο και παράλογο ως κοινόχρηστη η έκταση πέραν της ζώνης παραλίας που καθορίζεται, σύμφωνα με την εθνική νομοθεσία, και εκτείνεται στο χερσαίο χώρο με τα όρια των μερίδων που σκόπιμα έχουν καταγραφεί με τόσο υπερβολικό και παράλογο βάθος από τους Ιταλούς κατά την κατοχή της Δωδεκανήσου, να δημιουργεί προβλήματα στην ανάπτυξη του νησιού.

Κύριε Υπουργέ, θα ήθελα να εξετάσουμε την ενδεχόμενη ρύθμιση της παθογένειας, πολύ πιθανόν και με το Υπουργείο Οικονομικών και με το Υπουργείο Ψηφιακής Διακυβέρνησης, προκειμένου να δοθεί αυτή η λύση και νομίζω στο πλαίσιο αυτής της συζήτησης όλοι οι Βουλευτές είναι στη διάθεσή σας για να μπορέσουμε να εξαλείψουμε αυτή την παθογένεια.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** Θα έλεγα, κύριε Πρόεδρε, κλείνοντας -και σας ευχαριστώ πολύ για την ανοχή σας- ότι αυτή η παράμετρος είναι αντισυνταγματική, δηλαδή η ειδική μεταχείριση της δωδεκανησιακής περιουσίας εις βάρος του δημοσίου και των ιδιωτών, επειδή και μόνο διατηρείται ένα ειδικό, στρεβλό καθεστώς του άρθρου 3 του Κτηματολογικού Κανονισμού που διαμορφώθηκε την περίοδο της ιταλικής κατοχής.

Και πάλι, κύριε Πρόεδρε, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα δώσω το λόγο τώρα για λίγα λεπτά στον Υφυπουργό στον Πρωθυπουργό κ. Γιάννη Οικονόμου, προκειμένου να τοποθετηθεί στην τροπολογία με γενικό αριθμό 1311 και ειδικό 108 και συγκεκριμένα στα άρθρα 3 και 4.

Κύριε Υπουργέ, έχετε το λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Πρόκειται στην ουσία για μια τροπολογία, η οποία έρχεται να συνεχίσει το επιτυχημένο πλαίσιο που εφαρμόσαμε και πριν από λίγους μήνες, βάσει του οποίου ενισχύσαμε όλες τις επιχειρήσεις του Τύπου για την καταβολή της εισφοράς του 2% υπέρ του ΕΔΟΕΑΠ. Τότε είχαν υποστηριχθεί πάνω από επτακόσιες επιχειρήσεις. Είχαν διατεθεί συνολικά 18,5 εκατομμύρια ευρώ για να καλυφθούν οι εισφορές από το 2017 μέχρι το 2020. Μιλάμε για επιχειρήσεις συνολικά του Τύπου, περιφερειακές εφημερίδες, τοπικές εφημερίδες, περιοδικός Τύπος, εφημερίδες πανελλαδικής εμβέλειας, τηλεοπτικά τοπικά κανάλια και κανάλια πανελλαδικής εμβέλειας, ηλεκτρονικά μέσα μαζικής ενημέρωσης.

Είναι αυτονόητο ότι ο Τύπος δέχεται οικονομικό πλήγμα από τις επάλληλες κρίσεις που είχαμε το προηγούμενο διάστημα και που συνεχίζονται και για την Κυβέρνηση είναι προτεραιότητα, όπως και για το υπόλοιπο σύνολο της κοινωνίας, η ενίσχυση κάποιων δραστηριοτήτων, με τρόπο έτσι ώστε να μπορέσουμε να ανταπεξέλθουμε με το μικρότερο δυνατό κόστος, με το μικρότερο δυνατό αποτύπωμα στις κρίσεις αυτές.

Είναι μια προτεραιότητα που ανταποκρίνεται στην ανάγκη που υπάρχει για πολυφωνία, για πλουραλισμό, για τη συγκράτηση των θέσεων εργασίας, για τη σωστή τους λειτουργία που είναι βασική παράμετρος της δημοκρατίας, αλλά και της αντίληψης μας για ένα κράτος δικαίου, όπου ο Τύπος πρέπει να έχει τον χώρο και τη δυνατότητα και την ποιότητα έκφρασης που χρειάζεται.

Στο πλαίσιο αυτό, λοιπόν, κύριε Πρόεδρε, τι κάνουμε με αυτή την τροπολογία; Επί της ουσίας, δίνουμε τη δυνατότητα και για το 2021, με το ίδιο ακριβώς πλαίσιο που ίσχυε και προηγουμένως, να καλυφθεί αυτή η εισφορά του 2% για το σύνολο των επιχειρήσεων του Τύπου που εμπίπτει στην κατηγορία που σας περιέγραψα και πριν και που είχε χρηματοδοτηθεί.

Το δεύτερο που κάνουμε είναι ότι ερχόμαστε να δώσουμε τη δυνατότητα μέχρι και εβδομήντα δύο δόσεων για όσες οφειλές, πέραν της εισφοράς του 2% που έχει καλυφθεί, έχουν οι επιχειρήσεις του Τύπου στο συγκεκριμένο ταμείο, αλλά και για τον μηδενισμό των προστίμων και των αυξήσεων για καθυστερημένη καταβολή των εισφορών αυτών το προηγούμενο διάστημα. Είναι μία «ανάσα» και αυτή μαζί με την ενίσχυση του 2% που κάνουμε για το 2021.

Κλείνοντας, θα προσθέσω ότι αυτή είναι μία μόνο ενίσχυση από αυτές που συζητάμε με τους εκπροσώπους των επιχειρήσεων Τύπου και που θα ανακοινώσουμε και το επόμενο διάστημα, για να καλύψουμε μέρος του αυξημένου κόστους που έχουν, και εξαιτίας του ηλεκτρικού ρεύματος και εξαιτίας του χαρτιού, των προβλημάτων δηλαδή που αντιμετωπίζουν οι επιχειρήσεις του τύπου συνολικά. Ήδη υπάρχει μία πλατφόρμα στην οποία καταθέτουν στοιχεία οι επαρχιακές εφημερίδες. Θα επεκταθεί αυτό και για τις υπόλοιπες επιχειρήσεις στη συνέχεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Τον λόγο τώρα ο Κοινοβουλευτικός Εκπρόσωπος του ΜέΡΑ25, καθώς είχε ζητήσει τον λόγο από πολύ πιο πριν και καθόρισε την ώρα που θέλει να μιλήσει.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, ευχαριστώ που μου δίνετε τον λόγο.

Κύριε Παππά, δεν σας υπονόμευσα εγώ. Από τις 10.00 το πρωί έχω ζητήσει και εγώ να μιλήσω. Ούτως ή άλλως, θα τελειώσουμε σύντομα.

Κυρίες και κύριοι Βουλευτές, όσον αφορά το σχέδιο νόμου που συζητάμε σήμερα νομίζω τα πράγματα είναι ξεκάθαρα. Όλη η Ελλάδα ξέρει ότι χρειαζόμαστε Κτηματολόγιο. Όλη η Ελλάδα ξέρει ότι είναι καιρός επιτέλους να γίνει μετά από δεκαπέντε, είκοσι, είκοσι πέντε χρόνια που περιμένουμε να το αποκτήσουμε. Και όλη η Ελλάδα υποπτεύεται ταυτοχρόνως, αγαπητοί κύριοι Υπουργοί, ότι παριστάνετε ότι θέλετε να το κάνετε, αλλά στην πραγματικότητα θέλετε να συνεχίσετε να κωλυσιεργείτε. Και αυτό γιατί η μη ύπαρξή του συνδέεται με τεράστια ποσά τα οποία υφαρπάζουν τεράστια συμφέροντα σε όλη την επικράτεια. Δεν θα αναφερθώ άλλο. Τα είπε η κ. Απατζίδη μια χαρά εκ μέρους του ΜέΡΑ25.

Θα υπενθυμίσω για άλλη μια φορά ότι είμαστε στο «παρών» και με το «παρών» δείχνουμε κυρίως ότι είναι ένα αίτημα παλλαϊκό και πρέπει κάποτε επιτέλους να γίνει.

Ξέραμε μέχρι προχθές το βράδυ, κύριοι Υπουργοί, κυρίες και κύριοι Βουλευτές, κυρίως βέβαια καταταλαιπωρημένοι Συνέλληνες που μας ακούτε εκεί από κάπου έξω, ότι ο Πρωθυπουργός της χώρας, ο Κυριάκος Μητσοτάκης, είναι ταυτοχρόνως και ανώνυμη εταιρεία. Αυτό που δεν ξέραμε και μάθαμε προχθές το βράδυ είναι ποιος είναι ο βασικός μέτοχος της ανώνυμης εταιρείας «Κυριάκος Μητσοτάκης Α.Ε.». Και σας ενημερώνω όλους, κυρίως βέβαια πάντα τον ελληνικό λαό, για τον οποίο ενδιαφερόμαστε στο ΜέΡΑ25, ότι δεν είναι άλλος από τον κ. Μπάιντεν.

Πώς το ξέρουμε ότι δεν είναι ο ίδιος, όπως θα ανέμενε κανείς, ο Κυριάκος Μητσοτάκης ο βασικός μέτοχος ανώνυμης εταιρείας που φέρει το όνομά του; Το καταλάβαμε από τη γλώσσα του σώματος. Γιατί είδαμε τον μέχρι πρότινος ηγεμόνα, τον περίφημο ηγεμόνα των διαγγελμάτων, τον «διαγγελματία», όπως μου αρέσει να λέω αστειευόμενος χρησιμοποιώντας την αδόκιμη αυτή έκφραση για τον Πρωθυπουργό, ο οποίος εδώ πέρα δεν φείδεται λεονταρισμών όταν απειλεί τον Αρχηγό της Αξιωματικής Αντιπολίτευσης, όταν ειρωνεύεται οποιονδήποτε άλλο ή οποιαδήποτε κοινωνική τάξη, είδαμε το «λιοντάρι» αυτό να μετατρέπεται -και λυπάμαι πραγματικά που το λέω, άνθρωποι που μας ακούτε εκεί έξω- σε ορντινάτσα του κ. Μπάιντεν. Γιατί αυτό ήταν ο Πρωθυπουργός. Πήρε πολύ χειροκρότημα. Όλοι, όμως, ξέρουμε ότι το χειροκρότημα είναι δωρεάν.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** …(δεν ακούστηκε).

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** …(δεν ακούστηκε).

**ΚΛΕΩΝ ΓΡΗΓΟΡΙΑΔΗΣ:** Αγαπητότατοι Υπουργοί, κυρίες και κύριοι Βουλευτές, θα σας εξηγήσω λεπτομερώς γιατί ο Πρωθυπουργός σας είναι ορντινάτσα του πλανητάρχη. Θα σας το εξηγήσω λεπτομερώς και αν έχετε απορίες, μου απαντάτε αμέσως μόλις τελειώσω. Γι’ αυτό είναι ο κοινοβουλευτικός διάλογος στη δημοκρατία, στο ωραίο μας Κοινοβούλιο.

Η πρόσκληση προς τον Πρωθυπουργό μιας μικρής χώρας να μπορέσει να απευθυνθεί ταυτοχρόνως τόσο στη συνεδρίαση Αμερικανών Γερουσιαστών όσο και μελών της Βουλής των Αντιπροσώπων αποτελεί, χωρίς την παραμικρή αμφιβολία -και εμείς δεν μασάμε τα λόγια μας- ένα σημαντικό πολιτικό γεγονός. Και συνιστά κορυφαία, κατά τη γνώμη μας στο ΜέΡΑ25, κύριοι Υπουργοί, ευκαιρία γι’ αυτόν τον Πρωθυπουργό να αναδείξει επιτέλους τις έρμες -τις έρημες θα πει αυτό- θέσεις της Κυβέρνησής του σε περίοδο μάλιστα επικίνδυνη σαν αυτή που περνάμε τώρα, ελληνικέ λαέ, κλιμάκωσης των γεωπολιτικών σχέσεων και εντάσεων στην περιοχή.

Με τη χθεσινή του ομιλία, όμως, ο Κυριάκος Μητσοτάκης αποκάλυψε και το όραμά του. Τι όραμα είναι αυτό; Είναι το όραμά του για μια Ελλάδα απολύτως δεσμευμένη στο άρμα των Ηνωμένων Πολιτειών της Αμερικής, εντός πάντα μιας απολύτως αποδυναμωμένης, εξαρτημένης από τις Ηνωμένες Πολιτείες της Αμερικής, Ευρώπης.

Στο ΜέΡΑ25 εκτιμούμε, κύριε Υπουργέ, κυρίες και κύριοι Βουλευτές, άνθρωποι που μας ακούτε από εκεί έξω, ότι η ασφάλεια και η ευημερία της Ελλάδας, αλλά και της ευρύτερης περιοχής μας ωφελήθηκαν προχθές αντιστρόφως ανάλογα από τη θέρμη των χειροκροτημάτων που πήρε ο Κυριάκος Μητσοτάκης.

Είναι φυσιολογικό, θα μου πείτε, κάθε ομιλητής να ξεκινά με έναν τρόπο έτσι που να δημιουργεί θετικά συναισθήματα, θετικά αντανακλαστικά στο κοινό που τον ακούει. Σε αυτό το πλαίσιο έστω ότι θα μπορούσε ένας καλόπιστος παρατηρητής να δεχθεί -αν δεν είναι καλόπιστος δεν το δέχεται, αλλά αν είναι καλόπιστος και αγαπάει και λίγο τον Κυριάκο Μητσοτάκη θα μπορούσε να το δεχθεί- τον εντελώς κιτς παραλληλισμό του μαυσωλείου του Λίνκολν με τον Παρθενώνα μας, τον παραλληλισμό δηλαδή ενός από τα επτά θαύματα του κόσμου με το πλαστικοποιημένο σχεδόν μαυσωλείο του Λίνκολν, με μοναδικό στόχο βέβαια το «χάιδεμα των αυτιών» του ακροατηρίου του.

Στη συνέχεια, όμως, προέβη πραγματικά ο Πρωθυπουργό σας -και να τον χαίρεστε όσοι τον υπερασπίζεστε και συνεχίζετε να τον υπερασπίζεστε- στον, κατά τη γνώμη μας, βιαιότατο ρεβιζιονισμό επί της ιστορίας. Βιαιοπράγησε ο Πρωθυπουργός μας επί της ιστορίας μας. Παραδείγματος χάριν, θύμισε ότι η αρχαία Ελλάδα, όπως όλοι ξέρουμε, γέννησε την έρημη τη δημοκρατία. Όμως, στη συνέχεια αμέσως δήλωσε ότι στη σύγχρονη ιστορία -άκουσον-άκουσον- τη δημοκρατία την υπερασπίζονται διεθνώς ποιοι; Οι Ηνωμένες Πολιτείες της Αμερικής. Βέβαια, απέφυγε εντέχνως πλην σαφώς την παραμικρή νύξη για τις χούντες που υπερασπίζεται αυτή η περίφημη δημοκρατία, οι Ηνωμένες Πολιτείες. Δεν είπε τίποτε ο Πρωθυπουργός, σιγή ιχθύος, για τη χούντα της Ελλάδας, όπου έχει αποδειχθεί η συνεργασία της CIA, δεν είπε τίποτα για τη χούντα της Κύπρου, δεν είπε τίποτα και το πραξικόπημα που οδήγησε στη διχοτόμηση της Κύπρου. Δεν είπε τίποτα προηγουμένως για όσα συνέβησαν στο Ιράν την ίδια εποχή. Και βέβαια δεν είπε τίποτα για το γεγονός ότι την ίδια εποχή που είχαμε χούντα εμείς στην Ελλάδα είχε όλη η ήπειρος της Λατινικής Αμερικής χούντες αμερικανοκίνητες. Το ξέρουν και οι γάτες, αν βγείτε έξω να ρωτήσετε. Δεν είπε τίποτα.

Έτσι, ο Πρωθυπουργός σας, τον οποία υπερασπίζεστε, «ξέπλυνε» με τον γνωστό ξεδιάντροπο τρόπο του τη μακρά αμερικανική παράδοση στο να ανατρέπει -σε αυτό έχουν παράδοση οι Αμερικάνοι- δημοκρατίες που δεν άρεσαν απλώς στον αμερικανικό ιμπεριαλισμό, καθώς και τα εγκλήματα πολέμου, τα οποία είναι ιστορικά αποδεδειγμένα και δεν τα αμφισβητεί κανείς, ούτε οι νεοφιλελεύθεροι, τα όποια διέπραξαν οι Ηνωμένες Πολιτείες της Αμερικής στο Βιετνάμ, την Καμπότζη, το Λάος, στο Ιράκ, το Αφγανιστάν και τη Λιβύη στο όνομα της δημοκρατίας.

Εν πάση περιπτώσει, όλα αυτά είναι απλώς ανησυχητικά και αποτελούν ρεβιζιονισμό -επαναλαμβάνω- και βιαιοπραγία επί της παγκόσμιας ανθρώπινης ιστορίας. Την έκανε ο κ. Μητσοτάκης. Με γεια του, με χαρά του.

Εκεί, όμως, που κυριολεκτικά θέλησε να επιβεβαιώσει τον χαρακτηρισμό «αθεόφοβος» που του έχουμε απευθύνει από το ΜέΡΑ25 δυο-τρεις φορές, παρ’ ότι δεν είμαστε και ιδιαίτερα ένθεοι -να τα λέμε και αυτά, να μην νομίζει ο κόσμος ότι ψηφοθηρούμε- είναι ότι τόλμησε ο αθεόφοβος -γιατί μόνο αυτός είναι ο χαρακτηρισμός- να παραλληλίσει την υπεράσπιση της Μαριούπολης με την υπεράσπιση του Μεσολογγίου από τους μαχητές του κατά τη διάρκεια της ιστορικής Ελληνικής Επανάστασης του 1821. Τόλμησε λοιπόν να παραλληλίσει την υπεράσπιση της Μαριούπολης με την υπεράσπιση του Μεσολογγίου και βεβαίως με την έξοδο που οδήγησε φυσικά στον αφανισμό των Μεσολλογγιτών, των γυναικών, των παιδιών, των σκυλιών. Αν και τους σκύλους και τις γάτες τους είχαν φάει πριν, καθώς δεν παραδίδονταν με τίποτα αυτοί οι Έλληνες εκεί στο Μεσολόγγι. Τολμά, λοιπόν, ο Πρωθυπουργός να παραλληλίσει το Μεσολόγγι με τη Μαριούπολη. Όμως, εκτίθεται ο Πρωθυπουργός. Ο ηγεμόνας είναι και πάλι «γυμνός».

Ξέρετε γιατί εκτίθεται, κύριοι Υπουργοί, που σπεύδετε να τον υπερασπιστείτε; Γιατί ποιοι ήταν αυτοί που υπερασπίζονταν τόσο καιρό, τόσους μήνες τώρα, τη Μαριούπολη; Ήταν μήπως πολίτες Ουκρανοί; Ήταν μήπως τα κανονικά τάγματα του ουκρανικού στρατού; Όχι, ήταν, κατ’ ομολογία των πάντων και του Προέδρου Ζελένσκι, οι περίφημοι μαχητές του τάγματος Αζόφ. Ήταν δηλαδή νεοναζί με τη «βούλα».

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Δεν ντρέπεστε;

**ΚΛΕΩΝ ΓΡΗΓΟΡΙΑΔΗΣ:** Εγώ καθόλου. Εσείς ντρέπεστε καθόλου που έχετε φέρει την Ελλάδα σε αυτό το χάλι;

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ντροπή σας!

**ΚΛΕΩΝ ΓΡΗΓΟΡΙΑΔΗΣ:** Εγώ δεν ντρέπομαι καθόλου. Εσείς, που πεινάνε οκτώ από τα δέκα εκατομμύρια συμπολιτών μας, ντρέπεστε καθόλου; Κυβερνάτε εβδομήντα χρόνια τη χώρα, την πτωχεύσατε και την έχετε να σέρνεται στα λασπόνερα!

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ντροπή σας!

**ΚΛΕΩΝ ΓΡΗΓΟΡΙΑΔΗΣ:** Εγώ καθόλου. Εσείς να ντρέπεστε!

Οι μαχητές του τάγματος Αζόφ, οι γνωστότατοι αυτοί νεοναζί, σύμφωνα με δηλώσεις του ίδιου του Πρωθυπουργού της Ουκρανίας, ήταν οι τελευταίοι διακόσιοι οι οποίοι είχαν μείνει στο εργοστάσιο χάλυβος κατά τις τελευταίες τριάντα έως σαράντα μέρες της πολιορκίας της Μαριούπολης.

Επίσης, πρέπει να ντρέπεστε για δεν κάνατε τίποτα απολύτως για να σώσετε εκατό χιλιάδες Έλληνες ομογενείς που έμεναν στη Μαριούπολη και φυγαδεύσατε τον πρέσβη κακήν κακώς κι αφήσατε αυτούς στη μαύρη τύχη τους. Αυτό κάνατε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ψέματα! Είσαι ψεύτης! Ντροπή σου!

**ΚΛΕΩΝ ΓΡΗΓΟΡΙΑΔΗΣ:** Ναι, ναι. Γι’ αυτό δεν ντρέπομαι καθόλου. Εσείς θα πρέπει να ντρέπεστε! Σας τσούζει, πονάει, αλλά είναι αλήθεια!

Ο Πρωθυπουργός σας ξέρετε τι είπε προχθές το βράδυ στη Βουλή των Αντιπροσώπων και στο Κογκρέσο; Είπε ότι παρομοιάζει τον Λόρδο Βύρωνα, τον Μάρκο Μπότσαρη και τον Κίτσο Τζαβέλα με τους ναζί του τάγματος Αζόφ! Αυτό είπε κι όσο κι αν το κάνετε «γαργάρα», αυτό θα είναι!

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Για τον Πούτιν δεν λέμε τίποτα!

**ΚΛΕΩΝ ΓΡΗΓΟΡΙΑΔΗΣ:** Έχοντας ζεσταθεί με το χειροκρότημα του κοινού του, προχώρησε και σε άλλη δήλωση. Υπερασπιστείτε κι αυτή τη δήλωση. Συγχαρητήρια για την κατρακύλα. Εδώ θα είμαι να σας χαρώ, να σας καμαρώσω να υπερασπιστείτε και την επόμενη δήλωσή του. Ξέρετε τι είπε χθες η «ορντινάντσα» στον ηγεμόνα του; Διαβάζω: «Μας ενώνει η πίστη στο δικαίωμα κάθε λαού να αποτινάξει τις αλυσίδες της τυραννίας του». Ξέχασε, βέβαια, να προσθέσει εκτός αν πρόκειται για Παλαιστίνιους -ελληνικέ λαέ τ’ ακούς;- για Κούρδους, γενικά για λαούς των οποίων τα συμφέροντα δεν συνάδουν με τα συμφέροντα των Ηνωμένων Πολιτειών της Αμερικής. Οπότε αυτοί οι κακορίζικοι ας μείνουν εσαεί στα δεσμά της τυραννίας τους. Κέρδισε, λοιπόν, το κοινό του με αυτό τον τρόπο.

Ο Κυριάκος Μητσοτάκης προχθές το βράδυ τάχθηκε, εμμέσως πλην σαφώς, -επίσης κι αυτό είναι πολύ σημαντικό- με το πολεμοχαρές, τον πολεμόφιλο και το πολεμοκάπηλο τμήμα του Δημοκρατικού Κόμματος ζητώντας από τις ΗΠΑ, ευθέως, να εντείνουν τη διεθνή ηγεμονία τους. Το είπε με το στόμα του, χωρίς καμμία αίσθηση ή αντίληψη, ελληνικέ λαέ, των κινδύνων στους οποίους η όλο και επιθετικότερη αμερικανική ηγεμονία εκθέτει την περιοχή, τη χώρα, αλλά και συνολικά την ανθρωπότητα.

Πρόκειται, κατά τη γνώμη μας στο ΜέΡΑ25, κύριοι Υπουργοί, κυρίες και κύριοι Βουλευτές, για πολύ ενδιαφέρουσα επιλογή κυρίως για δύο λόγους: Πρώτον, το Ρεπουμπλικανικό Κόμμα, το οποίο ρέπει προς τον απεγκλωβισμό των ΗΠΑ από τη διεθνή ηγεμονία, ετοιμάζεται, όπως όλοι ξέρουν, να αφανίσει εκλογικά τους δημοκρατικούς του κ. Μπάιντεν και της κ. Πελόζι στις επερχόμενες εκλογές για το Κογκρέσο.

Δεύτερον, αποτελεί εντυπωσιακή απόρριψη της φιλοδοξίας κατεστημένων εδώ και δεκαετίες ευρωπαϊστών, όπως ο ντε Γκωλ, ο Κολ ή ακόμα σήμερα ο Μακρόν, για μία δήθεν ανεξάρτητη, αυτόφωτη Ευρώπη. Πώς θα γίνει; Δεν πάνε μαζί αυτά. Αν η Ευρώπη είναι ορντινάντσα της Αμερικής, δεν μπορεί να είναι ανεξάρτητη και αυτόνομη. Αυτό είπε ο κ. Μητσοτάκης.

Πάμε στα δώρα. Ο κ. Μητσοτάκης, βέβαια, δεν αρκέστηκε να «ξεβγάλει» τις Ηνωμένες Πολιτείες της Αμερικής και τον αμερικανικό ιμπεριαλισμό μέσω του χοντροκομμένο ρεβιζιονισμού που έσταζε υποτέλεια. Πήγε και δώρα. Τους είπε ότι η Κυβέρνησή του -ακούστε- νομοθέτησε την αυτόματη εις το διηνεκές, δηλαδή μονίμως και πάντα, ανανέωση της ελληνοαμερικανικής αμυντικής συμφωνίας, η οποία παραδίδει κυρίως, αλλά όχι μόνο, τη Σούδα και την Αλεξανδρούπολη στις Ηνωμένες Πολιτείες της Αμερικής, ώστε να τις χρησιμοποιούν ως ορμητήρια για την ευρύτερη περιοχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέτοιος ήταν μάλιστα ο ενθουσιασμός του κοινού του για τα δώρα που χάρισε ο Πρωθυπουργός, ιδίως όταν τους είπε ότι η Αλεξανδρούπολη μετατρέπεται σε λιμάνι από όπου το τεξανό υγροποιημένο φυσικό αέριο θα κατακτήσει όλη την ευρωπαϊκή αγορά, τέτοια ήταν η αντίδραση τους και η χαρά τους, που ξεφεύγοντας από το κείμενο του ο Κυριάκος Μητσοτάκης ομολόγησε: «Τέτοιο χειροκρότημα δεν εισπράττω ούτε στη δική μας Βουλή». Μα, πώς να εισπράξεις, άνθρωπέ μου, στη δική μας Βουλή; Στη δική μας Βουλή απευθύνεσαι σε Έλληνες Βουλευτές που εκπροσωπούν Έλληνες πολίτες οι οποίοι λιμοκτονούν μετά από δέκα χρόνια μνημονίων. Το τελευταίο εξάμηνο, όμως, λιμοκτονούν από ρεύμα, που δεν φταίνε τα μνημόνια, λιμοκτονούν από πετρέλαιο, λιμοκτονούν από πληθωρισμό. Δεν μπορείς, λοιπόν, να περιμένεις τέτοια στη Βουλή των Ελλήνων.

Τέλος, ο κ. Μητσοτάκης έριξε και την τελευταία αντίσταση του κοινού του με το τελευταίο δώρο που πρόσφερε. Είπε αυτολεξεί: «Απόψε σας κομίζω τη δέσμευση των Ελλήνων…» -στο όνομα μας δεσμεύθηκε πάλι, ελληνικέ λαέ- «…ότι θα σταθούμε μαζί σας όποτε και όπου αυτό είναι αναγκαίο». Με άλλα λόγια, αν σας θυμίζει κάτι η ρήση, ιδού ο στρατός σας, ιδού ο λαός σας, μαζί σας θα είμαστε στα νέα Βιετνάμ, Ιράκ, Λιβύη, Αφγανιστάν, Υεμένη, όπου γουστάρετε να μπείτε και να αφανίσετε, να εισβάλετε.

Και κλείνω με αυτό, κύριε Πρόεδρε. Τι πήρε ως αντάλλαγμα; Καλά θα ήταν όλα αυτά, θα λέγαμε εντάξει, τι να κάνουμε, μικρή περιφερειακή δύναμη είμαστε, κακομοίρηδες είμαστε -που δεν είμαστε, προσκυνήσατε εσείς και γίνανε κακομοίρηδες, γενναίος λαός είμαστε ιστορικά. Ποια ήταν τα ανταλλάγματα; Πήρε κάποιο αντάλλαγμα; Πράγματι, ζήτησε ο Μητσοτάκης προχθές, έμμεσα, άλλα συγκεκριμένα, να μην εξοπλίζουν οι ΗΠΑ την Τουρκία. Λες και δεν μάθαμε τίποτα από το εμπάργκο του κ. Κάρτερ αν θυμάστε, το πάλαι ποτέ, το οποίο δεν έφερε κανένα αποτέλεσμα. Όμως, να εξοπλίζουν εμάς και μόνο. Λες και μπορεί ποτέ, κύριοι Υπουργοί, κυρίες και κύριοι Βουλευτές, να κερδίσουμε μια κούρσα εξοπλισμού με την Τουρκία. Αυτό ζήτησε και τίποτε άλλο. Τους θύμισε, βέβαια, τις υπερπτήσεις της τουρκικής αεροπορίας πάνω από τα νησιά μας, απέσπασε χειροκρότημα πάρα πολύ θερμό, αλλά δεν τόλμησε να τους θυμίσει ότι ποτέ ΗΠΑ και ΝΑΤΟ δεν καταδίκασαν αυτές τις ωραίες υπερπτήσεις που γίνονται σαράντα τη μέρα στην ελληνική επικράτεια.

Θύμισε και την Κύπρο και απέσπασε άλλο ένα γενναιόδωρο χειροκρότημα όταν απέρριψε, βεβαίως, τη λύση των δύο κρατών. Είπε «Ποτέ! Πάνω απ’ το πτώμα μου». Απέσπασε χειροκρότημα το οποίο άφησε ξανά αναξιοποίητο ο Πρωθυπουργός-ανώνυμη εταιρεία, καθώς δεν τόλμησε να θυμίσει με τη συνενοχή των ΗΠΑ στο πραξικόπημα του 1974 και το γεγονός ότι από τότε μέχρι σήμερα -κι αυτό είναι το σημαντικό τι γίνεται τώρα, γιατί η ιστορία πέρασε- η Ουάσιγκτον κρατά πολιτική ίσων αποστάσεων, άρα πολιτική στήριξης της κατοχής.

Τι δεν ζήτησε; Και τελειώνω με αυτό. Δεν ζήτησε το μόνο που όφειλε σαν έντιμος άνθρωπος και πολιτικός άνθρωπος να ζητήσει, την εξασφάλιση των ανατολικών μας συνόρων από το ΝΑΤΟ και την αναίρεση του casus belli της Άγκυρας. Και σας ρωτώ: Εάν η Άγκυρα για πέντε Κούρδους αντιστασιακούς τολμάει να βάλει βέτο και εμποδίζει τη Σουηδία και τη Φινλανδία να γίνουν μέλη του ΝΑΤΟ, πώς η Ελλάδα δεν τολμά να πει βάζω για τον ίδιο λόγο βέτο, δεν θα γίνουν ποτέ μέλη του ΝΑΤΟ, αν δεν κάνετε τη δήλωση ότι όποιος μπει στα ανατολικά σύνορά σου είναι εχθρός του ΝΑΤΟ και των Ηνωμένων Πολιτειών της Αμερικής. Είναι πολύ απλό. Κι όποιος ισχυρίζεται δημόσια ότι είναι αιτία πολέμου να εξοπλίζεις τα νησιά σου που είναι δικά σου, εγώ είμαι εναντίον του.

Δεν το έκανε. Και δεν το έκανε, όπως πάντα για συγκεκριμένους λόγους. Η απάντηση είναι απλή. Οι χρήσιμοι ανόητοι τέτοια ζητήματα δεν θέτουν κάθε φορά που προσέρχονται στη μητρόπολη. Όταν πάνε στον Καίσαρα, πάνε προσκυνημένοι, όπως πήγαιναν στο Διεθνές Νομισματικό Ταμείο, όπως πήγαιναν στον Ζαν Κλοντ Γιούνκερ. Έτσι έχουν μάθει κι έτσι πάνε.

Κοιτάξτε -θα κλείσω και φεύγω, κύριε Πρόεδρε- εδώ πέρα τα πράγματα είναι πολύ σοβαρότερα απ’ όσο θέλετε να τα λέτε. Γιατί; Γιατί η Ελλάδα κινδυνεύει πραγματικά με όλα αυτά τα οποία κάνει η Κυβέρνησή σας και με το γεγονός ότι δίνει γη και ύδωρ χωρίς κανένα απολύτως αντάλλαγμα. Σας είπα ποιο ήταν το ένα και μόνο αντάλλαγμα. Πείτε μας ότι θα έχουμε τη χώρα μας και του χρόνου. Αυτό θα ήταν ένα αντάλλαγμα που έπρεπε να βάλει ένας Πρωθυπουργός αξιοπρεπής. Δεν το έβαλε. Δεν μπορεί να το βάλει. Επομένως, χρειαζόμαστε επειγόντως μια αλλαγή στην πολιτική κατάσταση στην Ελλάδα. Χρειαζόμαστε επειγόντως μια αλλαγή για να επιβιώσουμε ως έθνος.

Φεύγοντας, λέω ότι βεβαίως κλείνουμε σήμερα έναν αιώνα από τη Γενοκτονία των Ποντίων, από τη μαζική δολοφονία των Ελλήνων του Πόντου και είναι μια καλή αφορμή για όλους μας να σκεφτούμε ποιο είναι το πραγματικό πρόβλημα πίσω από τις γενοκτονίες, από όποιον κι αν γίνονται κι όποιος κι αν τις υφίσταται. Είναι ο εθνικισμός και ο καταραμένος εθνικός σωβινισμός! Όσο αυτά τα πράγματα προάγονται από κυβερνήσεις, θα έχουμε και άλλες γενοκτονίες. Κι όλα αυτά θα μας γυρνούν και πάλι στην προϊστορία της ανθρωπότητος.

Ευχαριστώ πολύ, κύριε Πρόεδρε, για την ανοχή που επιδείξατε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ζητήσει ο Κοινοβουλευτικός Εκπρόσωπος της Ελληνικής Λύσης, ο κ. Μυλωνάκης –τον μισό χρόνο έχει, έτσι κι αλλιώς- και αμέσως μετά θα πάρει τον λόγο ο κ. Παππάς.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή ημέρα είναι Ημέρα Μνήμης της Γενοκτονίας των Ελλήνων του Πόντου από τους Οθωμανούς. Η 19η Μαΐου του 1919 για τους Έλληνες ποντιακής καταγωγής είναι μια μέρα-ορόσημο. Σήμερα τιμούμε τις τριακόσιες πενήντα τρεις χιλιάδες και πάνω νεκρούς Έλληνες Ποντίους οι οποίοι εξοντώθηκαν με φανατισμό και βαρβαρότητα βάσει σχεδίου -και αυτό πρέπει να το έχουμε πάντα κατά νου- που ήθελε τον αφανισμό και τον ξεριζωμό τους. Σήμερα μπορούμε να είμαστε περήφανοι και να λέμε ότι όλοι οι Έλληνες είμαστε Πόντιοι.

Αυτό το οποίο πρέπει να κατανοήσουμε και να κάνουμε προσπάθειες όλοι μαζί είναι ότι η Γενοκτονία των Ελλήνων του Πόντου πρέπει να αναγνωριστεί, όπως έχει αναγνωριστεί, κύριε Υπουργέ και η Γενοκτονία των Αρμενίων.

Εδώ θέλω να πω ότι είναι μια ευκαιρία για τον Έλληνα Πρωθυπουργό κατά την επίσκεψή του στις Ηνωμένες Πολιτείες. Στην ομιλία του στο Κογκρέσο ενώπιον τετρακοσίων Βουλευτών και εκατό Γερουσιαστών, θα μπορούσε να θέσει αυτό το θέμα.

Μάλιστα, ως προς αυτό το οποίο είπε η Ελληνική Λύση από την πρώτη στιγμή που μπήκε μέσα είχε υποσχεθεί κάτι, ότι δεν θα υποβαθμίσει ποτέ, μα ποτέ ομιλία Έλληνα Πρωθυπουργού στο εξωτερικό. Και δεν την υποβαθμίζουμε. Το είπε και ο Πρόεδρος της Ελληνικής Λύσης που μίλησε πριν από δύο ώρες περίπου. Όμως, πρέπει να την κρίνουμε στον βαθμό τον οποίο μας επιτρέπεται.

Να σας πω κάτι, κύριε Υπουργέ; Όταν ο Έλληνας Πρωθυπουργός, μιλώντας, έκανε λόγο για μετανάστευση εξ Ανατολών στο τέλος του Α΄ Παγκοσμίου Πολέμου, θα ήταν πάρα πολύ ορθό και γενναίο να μιλούσε καθαρά για τον ξεριζωμό και τη Γενοκτονία των Ελλήνων του Πόντου και της Μικράς Ασίας και βέβαια, τη Γενοκτονία των Αρμενίων. Κοιτάξτε τι θα γινόταν. Θα σηκώνονταν στο Κογκρέσο οι Βουλευτές και οι Γερουσιαστές να χειροκροτήσουν, διότι ούτως ή άλλως, έχουν αναγνωρίσει τη Γενοκτονία των Αρμενίων. Θα ήταν ένα δείγμα, λοιπόν, πως εν μέρει αναγνωρίζουν και τη Γενοκτονία του Ποντιακού Ελληνισμού.

Νομίζω ότι αυτό ήταν ένα σημείο που θα μπορούσε, θα είχε την ευκαιρία -και είχε την ευκαιρία, αλλά δεν την έπιασε για δικούς του λόγους- ο κύριος Πρωθυπουργός. Αυτό δεν μπορώ να το γνωρίζω. Ίσως είναι λόγοι πολιτικοί, ίσως είναι λόγοι διπλωματικοί.

Αυτό το οποίο, επίσης, έκανε εντύπωση στην ομιλία του Πρωθυπουργού στο Κογκρέσο είναι ότι δεν αναφέρθηκε στο όνομα «Τουρκία». Δεν είναι κακό να αναφερόμαστε σε αυτόν ο οποίος προξενεί τον αναθεωρητισμό στην περιοχή μας. Είναι ο καθ’ ύλην αναθεωρητής.

Και προσέξτε τώρα τι έγινε, κυρίες και κύριοι συνάδελφοι.

Μιλούσε για απαγόρευση υπερπτήσεων, κύριοι Υπουργοί, πάνω από τα ελληνικά νησιά του Αιγαίου; Ποιος κάνει τις υπερπτήσεις, άραγε; Οι Ολλανδοί κάνουν τις υπερπτήσεις;

Οι Γερμανοί κάνουν τις υπερπτήσεις, κύριε Υπουργέ; Σας βλέπω και δυσανασχετείτε, εκτός και αν είναι για άλλο θέμα. Διότι νομίζω ότι όλοι μπορούμε να συμφωνήσουμε. Δεν είναι αναγκαίο να γνωρίζει ο Ταϊλανδός που τα ακούει. Διότι δεν τα άκουσαν μόνο Αμερικανοί αξιωματούχοι οι οποίοι γνωρίζουν το γεγονός ούτε ξέρει όλος ο κόσμος τι είχε συμβεί το 1974 κατά την εισβολή της Τουρκίας στην Κύπρο. Μίλησε για μια εισβολή στην Κύπρο μας και την κατοχή του 40%. Ποιος την έκανε αυτή; Ποιος; Δεν έχει ονοματεπώνυμο, όνομα;

Ως προς τους Τούρκους, δηλαδή, είναι κακό να μιλάμε για αυτό το θέμα; Όχι. Άρα, λοιπόν, θα μπορούσαμε να κερδίσουμε ακόμα περισσότερα πράγματα.

Ένα άλλο, επίσης, που νομίζω ότι πρέπει να το προσέξουμε είναι το εξής. Δεν πρέπει να είμαστε δοτικοί τόσο πολύ, δεν πρέπει να είμαστε υποτελείς. Όχι. Είμαστε γενναίοι, είμαστε περήφανοι. Έχουμε ψηλά το κεφάλι μας και δεν αποτελούμε ουρά κανενός. Έχουμε τις δικές μας ευαισθησίες. Έχουμε τις συμμαχίες μας -και πρέπει να τις έχουμε- τις διμερείς συμφωνίες μας, οι οποίες δεν πρέπει να είναι λεόντειες υπέρ των άλλων, αλλά κερδίζουμε και εμείς αυτά τα οποία θέλουμε να κερδίσουμε και από εκεί και πέρα, να προχωρούμε.

Το να λέμε ότι ακολουθούμε κάποιους, όπως τους Αμερικανούς, ό,τι και να κάνουν, αυτό νομίζω ότι φανερώνει έναν άνθρωπο ο οποίος είναι δεδομένος. Και δεν θέλουμε να είναι δεδομένος κανένας.

Ένα άλλο το οποίο έχουμε να πούμε, κυρίες και κύριοι συνάδελφοι, είναι ότι τα προβλήματα της οικονομίας είναι τεράστια.

Κύριε Υπουργέ, δεν ξέρω τι γίνεται, αλλά βγαίνει ο Πρόεδρος της Ομοσπονδίας Αρτοποιών και μιλάει για σιτάρι δύο μηνών στην Ελλάδα. Τι θα γίνει; Έχουμε δει τι γίνεται; Εκτός και αν αυτός ο άνθρωπος λέει ψέματα ή δεν γνωρίζει τίποτα. Έχει πάει η ακρίβεια στον Θεό. Άγγιξε χθες στη Ρόδο τα 3 ευρώ η αμόλυβδη.

Κύριε Υπουργέ, στη Ρόδο χθες άγγιξε τα 3 ευρώ. Σήμερα, στην Αττική, στην Αθήνα έφτασε 2,35 ευρώ, 2,37 ευρώ, 2,40 ευρώ. Πού θα πάει; Και αν αύριο κλείσει τη στρόφιγγα και πάμε να απεξαρτηθούμε τελείως -η Ευρώπη ό,τι θέλει λέει- τι θα κάνουμε; Πού θα φτάσουν τα καύσιμα; Πώς θα ζήσει ο Έλληνας; Είναι δυνατόν να πηγαίνει στο κρεοπωλείο και το μοσχαράκι που παίρνει ο παππούς, η γιαγιά, που παίρνουμε για το παιδί μας, το μωρό, να του κάνουμε μια σουπίτσα, να φτάνει 12 ευρώ και 13 ευρώ το κιλό; Έφτασε 5 ευρώ το κιλό το κοτόπουλο του λαού, το πιο φτηνό; Μέχρι χθες είχε 2,90 ευρώ, 2,95 ευρώ. Πήγε 4,5 ευρώ, 5 ευρώ. Πού πάμε; Τι θα φάει ο κόσμος;

Και να σας πω κάτι, κύριε Υπουργέ. Στο Λουξεμβούργο είναι 2.700 ευρώ ο κατώτατος μισθός, 1,78 ευρώ είναι σήμερα η αμόλυβδη βενζίνη. Στην Κύπρο είναι 1,43 ευρώ. Στην Τουρκία είναι 1,30 ευρώ, 1,42 ευρώ στη Βουλγαρία.

**ΙΩΑΝΝΗΣ ΠΑΠΠΑΣ:** Με μισθό Τουρκίας.

**ΑΝΤΩΝΙΟΣ ΜΥΛΩΝΑΚΗΣ:** Μη μου λέτε για την Τουρκία, διότι θα σας πω ότι βεβαίως και οι μισθοί έχουν διαφορά, ναι, αλλά θα σας πω ότι με τους μισθούς του Λουξεμβούργου είναι 1,78 ευρώ και εδώ πέρα είναι 603 ευρώ. Αυτό είναι το τεράστιο πρόβλημα. Η διαφορά είναι μεγάλη. Γιατί στο εξωτερικό η βενζίνη είναι πιο φθηνή από την Ελλάδα;

Γιατί δεν σταματάμε τον ΦΠΑ πια, κύριε Υπουργέ; Εντάξει, όπως είπε και ο κ. Βιλιάρδος, δεν υπάρχει δημοσιονομικός χώρος για τον ειδικό φόρο κατανάλωσης. Έτσι λένε, ότι δεν υπάρχει. Γιατί δεν κόβετε τον ΦΠΑ; Γιατί δεν μειώνετε τον ΦΠΑ, να μετριάσουμε, να δούμε τι γίνεται; Έχουμε φτάσει τώρα να πληρώνουμε σχεδόν 3 ευρώ τη βενζίνη.

Και λένε ότι τώρα θα έρθουν τα μέτρα, τις Κυριακές να μην κυκλοφορούν τα αυτοκίνητα. Μα, άμα δεν κυκλοφορούν τα αυτοκίνητα τις Κυριακές, θα κλείσουν όλα τα μαγαζιά. Ποιος θα πάει να φάει την Κυριακή με την οικογένειά του; Πώς θα πάει, με τα πόδια; Άντε να πάνε πεντακόσια μέτρα αυτοί που είναι γύρω από τις ταβέρνες. Πώς θα πάει σε μια ταβέρνα να φάει; Άρα, κλείνουμε τα πάντα.

Ανεργία: Πού πάμε τελικά; Αυτό το οποίο ήρθε είναι και η ενεργειακή και η επισιτιστική κρίση.

Και κάτι τελευταίο, για να μην κοροϊδευόμαστε. Αυτή η προπαγάνδα η οποία ξεκίνησε πάλι για τα αιρκοντίσιον, πόσο κακό κάνουν τα αιρκοντίσιον στην υγεία μας, να μειώνετε τις ώρες του αιρκοντίσιον, όταν θα έχουμε τριάντα οκτώ και σαράντα βαθμούς το καλοκαίρι, να δω πώς θα λέμε «μειώστε τις ώρες του αιρκοντίσιον το μεσημέρι», για να μην καίμε και ότι η θερμοκρασία τον χειμώνα δεν πρέπει να ξεπερνάει τους είκοσι έναν βαθμούς. Να δω ποιο παιδάκι θα αντέξει είκοσι ή δεκαεννιά βαθμούς μέσα στο σπίτι τον χειμώνα.

Αυτά θα αντιμετωπίσουμε και τα αντιμετωπίζουμε εξαιτίας της δικής σας της Κυβέρνησης. Δεν είναι ακόμα η ώρα που θα έχουμε τα προβλήματα εξαιτίας του πολέμου. Θα έρθουν και αυτά. Σε έναν-δύο μήνες θα τα δούμε και αυτά και όταν τα δούμε, τότε δεν ξέρω πώς θα αντέξει αυτή η Κυβέρνηση να κάθεται ακόμα να κυβερνά αυτή τη χώρα την οποία κατέστρεψε.

Δεν ακούσατε τον Πρόεδρο της Ελληνικής Λύσης, την Ελληνική Λύση γενικότερα, να φτιάξουμε τον πρωτογενή τομέα. Από τον Ιούλιο του 2019 αυτά φωνάζουμε. Δεν ακούσατε που σας λέγαμε να συνεχίσουμε τρία-τέσσερα χρόνια ακόμα στο ρεύμα μας τους λιγνίτες και τώρα έχουμε τεράστιο πρόβλημα και ακόμα δεν έχουν μπει τα προβλήματα εξαιτίας της ρωσικής εισβολής. Αυτά για να καταλαβαινόμαστε.

Ως προς το νομοσχέδιο δε, νομίζω ότι είναι ένα νομοσχέδιο το οποίο έπρεπε να έρθει. Τα ανέπτυξε ο ειδικός αγορητής μας, ο κ. Κωνσταντίνος Χήτας. Η άποψη της Ελληνικής Λύσης είναι «παρών».

Νομίζω, κύριε Υπουργέ, ότι πρέπει άμεσα η Κυβέρνηση να κάνει κάτι, διότι τα πράγματα για τον ελληνικό λαό δεν πάνε καθόλου καλά και εσείς στην επαρχία -επειδή είστε ένας έντιμος άνθρωπος- τα παρακολουθείτε, τα ακούτε, ακούτε και τον κόσμο τι σας λέει. Από εκεί και πέρα, καταλαβαίνετε τι πρόκειται να γίνει. Να είστε καλά.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, παρακαλώ τον λόγο, για να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (ΑΘΑΝΑΣΙΟΣ ΜΠΟΥΡΑΣ):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν θα πάρω καθόλου χρόνο, θέλω να καταθέσω τις νομοτεχνικές βελτιώσεις, οι οποίες στην πραγματικότητα καλύπτουν όλα τα ζητήματα τα οποία ετέθησαν από τους συναδέλφους και για τα οποία μίλησα και εγώ προχθές κατά την τελική ανάγνωση του νομοσχεδίου, ώστε να περιέλθουν σε γνώση των συναδέλφων.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 236-237)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Μέχρι να ανέβει στο Βήμα ο Βουλευτής της Νέας Δημοκρατίας κ. Ιωάννης Παππάς, ο οποίος έχει και τον λόγο, να διαβάσω μια ανακοίνωση προς το Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών».

Κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ, κύριε Πρόεδρε.

Ημέρα μνήμης και τιμής η σημερινή για τους Έλληνες του Πόντου που εκδιώχθηκαν παράνομα και με βάναυσο τρόπο από τις πατρογονικές τους εστίες, βασανίστηκαν και δολοφονήθηκαν, εξαιτίας του τουρκικού εθνικισμού και των μεθοδεύσεών του.

Σχεδόν έναν αιώνα μετά, η διεθνής αναγνώριση της Γενοκτονίας των Ποντίων είναι απαίτηση όλων μας για τη δικαίωση των Ελλήνων του Πόντου. Δεν ξεχνάμε και σήμερα είμαστε όλοι Πόντιοι.

Κύριε Γρηγοριάδη, θέλω να πω ότι δεν ξέρω γιατί σήμερα φορέσατε -και φοράτε συχνά εδώ- τον ρόλο του λαϊκιστή. Είστε ένας ευχάριστος άνθρωπος, έχω δει πάρα πολλές παραστάσεις σας, αλλά πάντα δεν μπορώ να καταλάβω γιατί όταν έρχεστε σε αυτό εδώ το Βήμα, συνέχεια είστε τόσο επιθετικός και τόσο λαϊκιστής και δεν βλέπετε τίποτα θετικό, τίποτα καλό από αυτήν εδώ την Κυβέρνηση.

Ειλικρινά, όλοι νιώθουμε υπερήφανοι ως Έλληνες που ο Πρωθυπουργός μας συγκαταλέγεται στους ελάχιστους που έχουν απευθυνθεί στο Αμερικανικό Κογκρέσο και το έκανε προβάλλοντας τα δίκαια του έθνους μας και την προσφορά της Ελλάδος στον οικουμενικό πολιτισμό. Όλοι είμαστε υπερήφανοι και νομίζω ότι όλοι αισθανόμαστε πιο μεγάλοι. Θα έλεγα δε και κάποια έκφραση που μου είπαν σε κάποια νησιά και δη στο Καστελόριζο χθες. Όλοι αισθανθήκαμε πιο ψηλοί, μου είπαν, στη Μεγίστη χθες οι πολίτες, οι κάτοικοι αυτού του ακριτικού νησιού μας.

Θα έλεγα, λοιπόν, ότι σας παρακαλώ να έχετε μια ευγένεια, τουλάχιστον, απέναντι σε αυτό που είπε και ο κ. Λοβέρδος, ο συνάδελφος, ότι όλοι πρέπει να σεβαστούμε ότι ο Κυριάκος Μητσοτάκης είναι Πρωθυπουργός τώρα και με αυτά που είπε άφησε μια παρακαταθήκη για την πατρίδα μας, για τη χώρα μας, για την Ελλάδα. Τουλάχιστον, ας το σεβαστούμε αυτό και ας πούμε ένα μπράβο σε όσα δηλώθηκαν.

Κύριε Πρόεδρε, κύριε Υπουργέ, κύριοι Υφυπουργοί, θα μου επιτρέψετε, πριν μπω στην ουσία του σχεδίου νόμου το οποίο συζητάμε σήμερα, να κάνω μια απαραίτητη ιστορική αναδρομή και κάποιες επισημάνσεις.

Πριν από περίπου έναν αιώνα στη Ρόδο, στην Κω, στο Λακκί και στον Ξηρότοπο της Λέρου άρχισε να ισχύει ο Κτηματολογικός Κανονισμός Δωδεκανήσου. Όμοιο νομοθέτημα δεν γνώρισε η υπόλοιπη Ελλάδα μέχρι και την έναρξη κατάρτισης του Εθνικού Κτηματολογίου. Το νομοθέτημα αυτό συνόδευσε τις περιοχές αυτές της Δωδεκανήσου όλα αυτά τα χρόνια. Συνέχισε δε, να εφαρμόζεται και μετά την ενσωμάτωση της Δωδεκανήσου στην υπόλοιπη Ελλάδα, ως τοπικό δίκαιο.

Το νομοθέτημα αυτό υπηρέτησε την οικονομική ζωή των περιοχών ισχύος, προήγαγε την ανάπτυξή τους και δημιούργησε συνθήκες ειρηνικής χρήσης και κάρπωσης όλης της γης, δημόσιας και ιδιωτικής.

Μετά από τόσα χρόνια εφαρμογής του, δεν μπορεί κανείς να αμφισβητήσει ότι το σύστημα καταγραφής εμπράγματων δικαιωμάτων με βάση την αποτύπωση των ακινήτων στο έδαφος και όχι ανά ιδιοκτήτη δημιούργησε μέγιστη ασφάλεια στις συναλλαγές. Προσέδωσε κύρος στα κτηματολογικά βιβλία. Πρόκειται για ένα κύρος το οποίο δεν συναντούμε σε κανένα άλλο μέρος της Ελλάδας.

Θα μου πει κάποιος τώρα: Ήταν όλα τέλεια; Προφανώς και όχι. Υπήρχαν αρκετές παραλείψεις και προβλήματα που δημιουργήθηκαν στις περιοχές ισχύος του δωδεκανησιακού Κτηματολογίου με κύρια ευθύνη του ιδίου του κράτους και των φορέων του.

Ο Κτηματολογικός Κανονισμός της Δωδεκανήσου είχε στόχο να χαράξει μια γραμμή με το παρελθόν και να ξεκαθαρίσει με τρόπο οριστικό και αμετάκλητο ποιος είναι ο δικαιούχος και της τελευταίας ακόμα λωρίδας γης. Ακολούθησε, όμως, την πορεία που ακολουθούν τα πράγματα, που δυστυχώς δεν εκσυγχρονίζονται. Η έλλειψη υλικοτεχνικών μέσων και προσωπικού, αλλά και η άκαμπτη και γραφειοκρατική εφαρμογή του οδήγησαν σε πάρα πολλά προβλήματα. Το αποτέλεσμα το βιώνουμε σήμερα. Οι περιοχές ισχύος του δεν μπορούν να αναπτυχθούν και να συμβαδίσουν με τις υπόλοιπες περιοχές του ισχύοντος Εθνικού Κτηματολογίου.

Πάμε στο σήμερα, κυρίες και κύριοι συνάδελφοι. Η Κυβέρνηση του Κυριάκου Μητσοτάκη και της Νέας Δημοκρατίας, οι Υπουργοί μας, κάνουν επιτέλους πράξη αυτό που υποτίθεται ότι έπρεπε να είχε συμβεί εδώ και περισσότερο από είκοσι χρόνια, όταν άρχισε να δημιουργείται το Εθνικό Κτηματολόγιο. Εντάσσουν όλες τις περιοχές ισχύος του δωδεκανησιακού Κτηματολογίου στο Εθνικό Κτηματολόγιο και αυτό γίνεται σήμερα με το νομοθέτημα της μετάπτωσης, το οποίο και συζητάμε.

Θα πρέπει να γίνει κατανοητό από όλους τους εμπλεκόμενους φορείς ότι το παρόν νομοσχέδιο, όσο αναγκαίο και επιτακτικό και αν είναι, δεν αρκεί για την επίλυση των χρόνιων προβλημάτων που συσσωρεύτηκαν εξαιτίας των παραλείψεων και των σφαλμάτων του παρελθόντος. Θα πρέπει να ξεκινήσει άμεσα η επεξεργασία πρόσθετων διατάξεων και ευτυχώς η Κυβέρνησή μας έχει τη βούληση και θα το πράξει. Οι διατάξεις αυτές θα επιλύσουν τα εκκρεμή ζητήματα και τις αστοχίες των θεμελιωδών καταγραφών των ακινήτων, των ιδιωτικών ακινήτων, όπου είναι αδύνατη η μεταβίβασή τους, ελλείψει επαρκών στοιχείων για τους κατοχυρωμένους ιδιοκτήτες τους. Και δεν είναι μόνο αυτό. Υπάρχει ένα πολύ σημαντικό θέμα το οποίο πρέπει να ρυθμιστεί. Είναι η απόδοση στους δικαιούχους των ακινήτων που μόνο για λόγους τυπικούς εγγράφηκαν επ’ ονόματι του ελληνικού δημοσίου κατά την κατάρτιση του Κτηματολογίου, ενώ στο δεύτερο εργαλείο του Κτηματολογίου, στους κτηματολογικούς φακέλους, φαίνονται κατοχυρωμένα σε ιδιώτες ιδιοκτήτες.

Τέλος, θα πρέπει να καταχωρισθούν και να απεικονιστούν με τον ορθό τρόπο όλες εκείνες οι μεταβολές που έχουν προκύψει από την κατάρτιση του δωδεκανησιακού Κτηματολογίου μέχρι σήμερα και δεν καταχωρίσθηκαν κτηματολογικά. Πρόκειται για τα αποτελέσματα κακών πρακτικών και λανθασμένης λογικής.

Θα μπορούσα να πω εδώ ότι το ρολόι του χρόνου σταμάτησε στο έτος 1932, όταν ολοκληρώθηκαν οι τελευταίες θεμελιώδεις καταγραφές. Να σας το πω όσο πιο απλά μπορώ. Είναι αδιανόητο να έχουν γίνει χαράξεις οδών επαρχιακών ή δημοτικών και να μην εμφανίζονται αυτές σήμερα στα κτηματολογικά βιβλία. Είναι παράλογο να έχουν γίνει λιμενικά και άλλα έργα, όπως προβλήτες, αγκυρολόγια, αλλά και κτήρια διοίκησης, εκκλησίες, χώροι στάθμευσης αυτοκινήτων, πεζοδρόμια και να ερίζουν ακόμη και σήμερα οι αρμόδιες υπηρεσίες για τα όρια του αιγιαλού και της παραλίας.

Είναι εξίσου απαράδεκτο να έχουν κατασκευαστεί πολιτιστικά μνημεία, να έχουν χαρακτηριστεί ως έργα τέχνης με απόφαση των αρμοδίων φορέων και η υπόλοιπη διοίκηση να παραγνωρίζει την ύπαρξή τους, λες και πρόκειται για αυθαίρετες κατασκευές και να λέμε «πάλι καλά, που τα εξαιρεί από την κατεδάφιση». Και αυτό –προσέξτε- με την προσπάθεια των στελεχών της, που αντιλαμβάνονται, κατανοούν και προσπαθούν να δώσουν λύσεις πολλές φορές, θα έλεγα, με μαγικές κινήσεις. Αναφέρομαι σε περιοχές της Ρόδου, όπως η Καλλιθέα, το λιμανάκι της Καθαράς, το Φαληράκι, τα Στεγνά, το Κιοτάρι, το Γενάδι και σχεδόν όλες οι παραλιακές ζώνες της Ρόδου.

Τελειώνοντας, θέλω να τονίσω την αναγκαιότητα κατάργησης της παλαιωμένης και περιττής διαδικασίας της ενημέρωσης της οικοδομής που δημιουργεί πολλά ζητήματα και συσσωρεύονται πράξεις στο Αρχείο Πραγματογνώμων Κτηματολογίου Ρόδου, ενώ η ίδια διαδικασία, αγαπητέ κύριε Υπουργέ, ορθώς δεν τηρείται στο Κτηματολόγιο της Κω, στο Λακκί και στον Ξηρόκαμπο Λέρου.

Κλείνω με την προσδοκία ότι οι αρμόδιοι φορείς της κεντρικής διοίκησης στη μεγάλη αυτή διαδρομή που πρέπει να διανύσουμε, ξεκινώντας από σήμερα, θα εμπιστευτούν πρώτιστα και κυρίως τη γνώση και την εμπειρία που έχουν συγκεντρώσει όλα αυτά τα χρόνια τα στελέχη τους, αλλά και οι τοπικοί φορείς. Το ίδιο ισχύει και για τους τοπικούς επιστήμονες, δικηγόρους και μηχανικούς. Στόχος είναι να ολοκληρωθεί με επιτυχία η προσπάθεια που ξεκινάμε σήμερα και να προαχθούν κατά τον καλύτερο δυνατό τρόπο τα συμφέροντα των περιοχών του δωδεκανησιακού Κτηματολογίου.

Όπως θα διαπιστώσατε, κυρίες και κύριοι συνάδελφοι, κατά τη διάρκεια της παρέμβασής μου δεν αναφέρθηκα στην Αντιπολίτευση και δη στην Αξιωματική. Θα σας πω τον λόγο. Ο λόγος δεν είναι το ότι θα υπερψηφίσουν σήμερα το σχέδιο νόμου, που ευτυχώς θα το κάνουν. Είναι το ελάχιστο που μπορεί να κάνει ο ΣΥΡΙΖΑ για την καθημερινότητα των νησιωτών μας, το ελάχιστο που δεν έκανε όταν θυσίασε τους μειωμένους φορολογικούς συντελεστές των Δωδεκανήσων για να εξυπηρετήσει ιδεοληπτικές εμμονές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα ένα λεπτό για να απαντήσω στον κύριο συνάδελφο περί λαϊκισμού.

**ΠΡΟΕΔΡΕΥΩΝ (Αθανάσιος Μπούρας):** Όχι, μην ανοίγουμε αυτό το θέμα. Να σας πω κάτι, κύριε Γρηγοριάδη; Σας παρακαλώ. Δεν σας διέκοψα εγώ και μάλιστα δεν είπατε ούτε μία λέξη στα δεκαεπτάμισι λεπτά για το νομοσχέδιο. Το λέω αυτό για να είμαστε ειλικρινείς.

**ΚΛΕΩΝ ΓΡΗΓΟΡΙΑΔΗΣ:** Είναι δικαίωμά μου.

**ΠΡΟΕΔΡΕΥΩΝ (Αθανάσιος Μπούρας):** Τώρα εγώ αυτόν τον διάλογο δεν θα τον ανοίξω. Είπατε ό,τι είπατε, απάντησε ως είχε δικαίωμα.

**ΚΛΕΩΝ ΓΡΗΓΟΡΙΑΔΗΣ:** Μου στερείτε δικαίωμά μου.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει κανένα προσωπικό θέμα.

**ΚΛΕΩΝ ΓΡΗΓΟΡΙΑΔΗΣ:** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πάρτε το λεπτό, για να μη λέτε ότι σας αφαιρώ τον λόγο, αλλά δεν θέλω να ανοίξω τώρα θέμα, γιατί εγώ σας άφησα επί δεκαεπτάμισι λεπτά χωρίς να πείτε λέξη για το νομοσχέδιο.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, ξέρετε ότι σας εκτιμώ ιδιαιτέρως. Δεν θα ανοίξω κανένα θέμα. Απαντώ στον αγαπητό κ. Παππά.

Σας ευχαριστώ, κύριε Παππά, για τα καλά σας λόγια και για την προηγούμενη καριέρα μου κ.λπ.. Είπατε τι κρίμα που εδώ φέρομαι λαϊκίστικα και παριστάνω τον θυμωμένο. Πιστέψτε με, στον λόγο της τιμής μου της ανθρώπινης και όχι της ανδρικής ότι δεν παριστάνω. Είμαι θυμωμένος με τα τεκταινόμενα.

Ήθελα να σας πω –και κλείνω μ’ αυτό, κύριε Πρόεδρε- ότι κατά τη γνώμη μου δεν συνιστά λαϊκισμό ο θυμός που εκφράζεται από το Βήμα της Βουλής από έναν Κοινοβουλευτικό Εκπρόσωπο. Λαϊκισμό κατά τη γνώμη μας στο ΜέΡΑ25 συνιστά να δαιμονοποιεί μια Κυβέρνηση τον Πούτιν ως τον Αντίχριστο επί της γης εδώ και ένα μήνα, να τον δαιμονοποιεί ξανά προχθές στον Πλανητάρχη και ταυτοχρόνως να θέτει το πρώτο βέτο που τολμά να βάλει στην Ευρωπαϊκή Ένωση για να μπορούν οι Έλληνες εφοπλιστές να διακινούν παρανόμως, εκτός εμπάργκο της Ευρωπαϊκής Ένωσης, το αιματοβαμμένο πετρέλαιο του κ. Πούτιν και συγκεκριμένα το 50% όλου του παγκοσμίως διακινουμένου πετρελαίου του Πούτιν κατά το μήνα Απρίλιο. Αυτό είναι λαϊκισμός, να λες άλλα στο κοινό σου, άλλα στον Πλανητάρχη, να βάζεις βέτο στην Ευρώπη που δεν έβαλες για τους φτωχούς Έλληνες, που δεν έβαλες για τους απολυμένους Έλληνες, μη τυχόν και χάσουν ο κ. Αλαφούζος, ο κ. Βαρδινογιάννης και ο κ. Μαρινάκης τα δισεκατομμύρια από το πετρέλαιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Αραμπατζή, θα πάρετε τον λόγο; Νόμιζα ότι θέλετε τον λόγο μετά την τοποθέτηση του κ. Ραγκούση. Ο κ. Ραγκούσης δεν μίλησε. Αυτό πληροφορήθηκα από τη Γραμματεία.

**ΦΩΤΕΙΝΗ ΑΡΑΜΠΑΤΖΗ:** Θα έλθει ο κ. Ραγκούσης;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Αφού δεν υπάρχει άλλος Κοινοβουλευτικός Εκπρόσωπος, έχετε τον λόγο, κυρία Αραμπατζή. Μετά θα πάρουν τον λόγο από δύο λεπτά οι τρεις παρόντες ειδικοί αγορητές και εισηγητές.

Κυρία συνάδελφε, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα είναι μια «μαύρη» μέρα για τη συλλογική μνήμη, μια «μαύρη» μέρα για τη γενοκτονία που υπέστησαν από τους Οθωμανούς Τούρκους τριακόσιες πενήντα τρεις χιλιάδες επίσημα καταγεγραμμένοι Πόντιοι αδελφοί μας που εκτελέστηκαν, βασανίστηκαν, ατιμώθηκαν, εκριζώθηκαν από τις πατρογονικές εστίες. Είναι μια μέρα μνήμης και σεβασμού, μια μέρα που υποσχόμαστε ότι δεν θα σταματήσουμε ποτέ να διεκδικούμε τη διεθνή αναγνώριση της Γενοκτονίας των Ελλήνων του Πόντου.

Κυρίες και κύριοι συνάδελφοι του ΣΥΡΙΖΑ, ο σεβασμός στη συλλογική μνήμη επιβάλλει ένα ψήγμα, μία στιγμή, έναν κάποιο χρόνο δευτερολέπτων που δεν χωρά η αντιπαράθεση, γιατί παραχωρεί τη θέση της στην αυτονόητη ενότητα. Εγώ προσωπικά με λύπη άκουσα σήμερα τις αναφορές της κ. Χρηστίδου στην ειδική συνεδρίαση της Ολομέλειας της Βουλής για τη μνήμη της Γενοκτονίας των Ελλήνων του Πόντου σ’ ένα κομματικό ντελίριο απαξίωσης της επίσκεψης του Έλληνα Πρωθυπουργού στις Ηνωμένες Πολιτείες, την ίδια στιγμή που δεν βρέθηκε μια κουβέντα να λεχθεί για ένα άλλο σύγχρονο έγκλημα που τελείται σε βάρος του ουκρανικού λαού τους τελευταίους δύο μήνες. Θα επανέλθω σ’ αυτά αργότερα.

Θέλω να πω δυο λόγια για το νομοσχέδιο. Αναφέρω δύο συγκεκριμένα σχόλια απ’ αυτά τα οποία ανέπτυξαν οι φορείς κατά την ακρόασή τους από την Εθνική Αντιπροσωπεία. Ο κ. Σωτήριος Βαγιάνος, Αντιπρόεδρος της Ένωσης Ιδιοκτητών Ακινήτων Ρόδου, είπε χαρακτηριστικά: «Πρόκειται για ένα ιστορικό νομοθέτημα για το οποίο η Ένωσή μας έδωσε και αυτή τις μάχες της για να είμαστε σήμερα εδώ». Βασίλειος Περίδης, Πρόεδρος του Δικηγορικού Συλλόγου Ρόδου: «Επειδή συμμετείχα στη Νομοπαρασκευαστική Επιτροπή για το νομοσχέδιο, γνωρίζω πολύ καλά όλες τις διατάξεις. Εμείς είχαμε συστήσει και μια επιτροπή με την οποία υποβάλαμε προτάσεις οι οποίες έγιναν δεκτές κατά το μεγαλύτερο μέρος τους».

Όσοι τώρα έχουμε παρακολουθήσει τον δημόσιο λόγο κάποιων κομμάτων της Αντιπολίτευσης τις τελευταίες μέρες και ιδίως τον λόγο της Αξιωματικής Αντιπολίτευσης με αφορμή την ιστορική επίσκεψη του Πρωθυπουργού στις Ηνωμένες Πολιτείες, πραγματικά μένουμε άφωνοι από τα επιχειρήματα και τη μιζέρια που εκπέμπετε. Μένουμε πραγματικά άφωνοι από μια Αντιπολίτευση που δεν έχει το κουράγιο, τη δύναμη να μιλήσει ούτε για ένα τόσο θετικό σημείο αυτής της επίσκεψης. Θα περίμενε κανείς κάποιος καλόπιστος μετά το συνέδριο του ΣΥΡΙΖΑ και την εκλογή του κ. Τσίπρα με ποσοστό 99,5% κάτι να έχει αλλάξει, κάτι να έχει μεταβληθεί σ’ αυτό το κόμμα, μιας και υποτίθεται ότι όλη αυτή η προσπάθεια του Αρχηγού σας ήταν να κάνει τον ΣΥΡΙΖΑ ένα κόμμα πιο σοβαρό, πιο αρχηγικό, πιο κόμμα εξουσίας τέλος πάντων.

Αντ’ αυτού, όμως, τα όσα έχουν ειπωθεί τις τελευταίες μέρες για την επίσκεψη του Πρωθυπουργού παραπέμπουν –δυστυχώς για εσάς, κυρίες και κύριοι του ΣΥΡΙΖΑ- σ’ ένα κόμμα τού 3%, της αφετηρίας σας δηλαδή, μονολιθικό, αποκομμένο από την πραγματικότητα, ένα κόμμα που πολιτεύεται χωρίς σοβαρότητα, με πλήρη αμνησία του πρόσφατου κυβερνητικού του παρελθόντος, ένα κόμμα που άγεται και φέρεται από απαρχαιωμένες, σκουριασμένες ιδεοληψίες και πρωτόγνωρη εμπάθεια κατά των πολιτικών του αντιπάλων. Πώς αλλιώς να χαρακτηρίσει κανείς το γεγονός ότι ο νυν και ο πρώην Γραμματέας του ΣΥΡΙΖΑ διαγκωνίζονται τις τελευταίες ημέρες για το ποιος θα κάνει τις πιο πολιτικά αναξιοπρεπείς δηλώσεις; Ο πρώην Γραμματέας του ΣΥΡΙΖΑ κ. Σκουρλέτης σχολίασε μια σπάνια εικόνα. Ναι, κύριε Σαντορινιέ, πρέπει να ειπωθούν και αυτά.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Είστε στο Βήμα για να μιλήσετε για τα εσωτερικά το κόμματός μας; Είναι ασόβαρο αυτό που κάνετε. Αντιπολίτευση στην Αντιπολίτευση; Κάντε εκλογές και αφήστε τον λαό να μιλήσει επιτέλους!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Κυρία Αραμπατζή, συνεχίστε.

**ΦΩΤΕΙΝΗ ΑΡΑΜΠΑΤΖΗ:** Η δημοκρατικότητα των αντιλήψεών σας για μια ακόμη φορά επιβεβαιώνεται στη λογοκρισία που προσπαθείτε κάθε φορά να κάνετε σε όσα σας ενοχλούν να ακούτε. Θα συνεχίσω, λοιπόν.

Ο κ. Σκουρλέτης σχολίασε αυτή τη σπάνια εικόνα των ρεπουμπλικάνων και των δημοκρατικών να χειροκροτούν όρθιοι των Έλληνα Πρωθυπουργό με τη φράση «τον χειροκροτούσαν γιατί ήταν διασκεδαστική η ομιλία του». Το είπε ο κ. Σκουρλέτης. Είναι διασκεδαστική η ομιλία του που ενοχλείστε γιατί αναφέρω αυτά στην ομιλία μου; Θα κρίνετε τι θα πω στην ομιλία μου και τι όχι; Έθεσε στο Αμερικανικό Κογκρέσο όλα τα θέματα. Ήταν διασκεδαστική μια ομιλία, κύριε Σαντορινιέ, που περιείχε την απόλυτη άρνηση να δεχτούμε τη δημιουργία δύο κρατών στην Κύπρο; Ήταν διασκεδαστική η ομιλία ενός Πρωθυπουργού που μίλησε για την καταδίκη υπερπτήσεων των τουρκικών μαχητικών αεροσκαφών πάνω από τα ελληνικά νησιά; Ήταν διασκεδαστική η ομιλία του Έλληνα Πρωθυπουργού που μίλησε για τη δημοκρατία, την ισότητα, τα δικαιώματα; Όλα αυτά για εσάς είναι διασκεδαστικά;

Κι επειδή μας προκαλείτε, αν κάτι ήταν διασκεδαστικό και θλιβερό συνάμα είναι αυτό που προφανώς κανείς δεν μπορεί να ξεχάσει. Και ήταν ο δημόσιος διάλογος του Αρχηγού σας το 2015 με τον πρώην Πρόεδρο τον κ. Μπιλ Κλίντον. Τότε ο κ. Κλίντον μιλούσε και ο Αρχηγός σας και τότε Πρωθυπουργός στεκόταν αμήχανος και δεν καταλάβαινε τι του έλεγε ο πρώην Πρόεδρος. Πρέπει να τα ακούσετε κάποια στιγμή αφού προκαλείτε με τέτοιο ιταμό τρόπο.

Ρεσιτάλ πολιτικού κυνισμού έδωσε δυστυχώς και ο νυν Γραμματέας του ΣΥΡΙΖΑ κ. Τζανακόπουλος, ο οποίος πριν αλέκτωρ λαλήσαι , πριν μιλήσει ο Έλληνας Πρωθυπουργός στο Αμερικανικό Κογκρέσο, έσπευσε περιχαρής να δηλώσει για την πλήρη αποτυχία της επίσκεψης του Κυριάκου Μητσοτάκη στις Ηνωμένες Πολιτείες. Το αν αυτό είναι σοβαρό κόμμα, σοβαρή Αντιπολίτευση πραγματικά όλοι οι πολίτες έχουν καταλάβει και γι’ αυτό, κύριε Σαντορινιέ, οι δημοσκοπήσεις σάς δείχνουν καθηλωμένους στα ποσοστά εδώ και δυόμισι χρόνια. Προφανώς θα πρέπει να σας προβληματίσει.

Εγώ προσωπικά τέτοια εξόφθαλμη άρνηση της πραγματικότητας και τέτοια Αντιπολίτευση της μιζέριας δεν έχω συναντήσει σε αυτά τα χρόνια που τιμούμαι από την εκλογική μου περιφέρεια και βρίσκομαι στα έδρανα της Βουλής. Διότι πραγματικά είναι άρνηση της πραγματικότητας να μην αποδέχεσαι αυτό που συνομολογούν οι πάντες. Τι συνομολογούν οι πάντες; Ότι αυτή η επίσκεψη στέφθηκε από απόλυτη επιτυχία. Και το αντιλαμβάνεται κανείς και από τα οργισμένα σχόλια τόσο του τουρκικού Τύπου όσο και των Τούρκων αξιωματούχων οι οποίοι μιλούν για επίθεση του Έλληνα Πρωθυπουργού στην Τουρκία μέσα στο αμερικανικό κογκρέσο. Αναρωτιέμαι, δεν λέει τίποτα στον ΣΥΡΙΖΑ η φράση, η δήλωση του Τούρκου Αντιπροέδρου ο οποίος ανέφερε ότι «οι Αμερικανοί χειροκροτούσαν όρθιοι τον Έλληνα Πρωθυπουργό, που αντιτίθεται στη λύση των δύο κρατών στην Κύπρο, σαν κλακαδόροι του Μητσοτάκη»; Δεν σας λένε τίποτα οι δηλώσεις διαμαρτυρίας του Μεβλούτ Τσαβούσογλου ότι έχουν χαθεί οι ισορροπίες των Ηνωμένων Πολιτειών μεταξύ Ελλάδος και Τουρκίας; Δεν σας λέει σήμερα ότι η τουρκική «ΧΟΥΡΙΕΤ» γράφει ότι σε σαράντα δυο λεπτά ομιλίας χειροκρότησαν τον Έλληνα Πρωθυπουργό τριάντα επτά φορές; Δεν σας λέει τίποτα ότι η σημερινή «ΑΞΑΜ» λέει ότι το Κογκρέσο πήρε ξεκάθαρα το μέρος της Ελλάδας;

Κι ενώ οι γείτονές μας είναι οργισμένοι τα μέσα μαζικής ενημέρωσης της γείτονος έχουν επιδοθεί σε ένα ρεσιτάλ επιθετικότητας προς αυτό το οποίο αντίκρυσαν, υπέρ της χώρας μας βεβαίως, ο ΣΥΡΙΖΑ μιλάει με τα πρωτοσέλιδα της εφημερίδας «ΑΥΓΗ» με τον γνωστό ιταμό τρόπο χαρακτηρίζοντας τον Πρωθυπουργό «σιωπηλό πελάτη». Ενώ προσθέτουν ότι «δεν τόλμησε» λέει «να χρησιμοποιήσει τη λέξη Τουρκία στην ομιλία του». Τώρα πραγματικά μας ξεπερνά. Δηλαδή, οι χάρτες για την υποτιθέμενη γαλάζια πατρίδα, η καταδίκη των υπερπτήσεων των μαχητικών αεροσκαφών σε ποιους αναφέρονται, κυρίες και κύριοι του ΣΥΡΙΖΑ; Στην κάτω Παναγούλα;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ο Πρωθυπουργός δεν μας είπε. Να μας πείτε εσείς.

**ΦΩΤΕΙΝΗ ΑΡΑΜΠΑΤΖΗ:** Εσείς για τη σοβαρότητα αυτών που εκφέρετε στον δημόσιο λόγο. Πόσο τυφλωμένοι και κομματικά μίζεροι είστε. Και πόσο είναι θλιβερή μια αντιπολίτευση, η Αξιωματική Αντιπολίτευση αυτή τη στιγμή της χώρας.

Προφανώς μπορεί να πείτε «ναι εντάξει, η κ. Αραμπατζή, Κοινοβουλευτική Εκπρόσωπος της Νέας Δημοκρατίας είναι. Τι θα πει από του Βήματος της Βουλής; Προφανώς επαινετικά». Θα διαβάσω δύο ενδεικτικές δηλώσεις στελεχών του ΠΑΣΟΚ με το οποίο από το πρωί έως το βράδυ θέλετε εσείς –όχι το ΠΑΣΟΚ- να συμμαχήσετε για να κάνετε την περίφημη διακυβέρνηση. Ακούστε λοιπόν.

Νίκος Παπανδρέου: «Ο Κυριάκος Μητσοτάκης απέδειξε ότι είναι ένας Ευρωπαίος ηγέτης και έστειλε ξεκάθαρο μήνυμα ότι η Ελλάδα και ο ελληνικός λαός έχουν αποφασίσει να μετρηθούν με παγκόσμια θέματα που μας στοιχειώνουν χωρίς να εγκαταλείπουν τις αρχές της δημοκρατίας και της ισότητας, αξίες που μοιράζονται και οι δύο χώρες.

Το γεγονός ότι τόσο οι Ρεπουμπλικάνοι όσο και οι Δημοκρατικοί χειροκρότησαν όρθιοι πολλές φορές κατά τη διάρκεια της ομιλίας του ήταν μια σπάνια διακομματική απόλαυση. Αυτή τη φορά μόνο υπερηφάνεια. Λέει ο Σπύρος Καρανικόλας, στέλεχος του ΠΑΣΟΚ «Ως Έλληνας, μόνο εθνικά υπερήφανος μπορώ να νιώσω με την εικόνα του Πρωθυπουργού να τον χειροκροτεί όρθιο το Αμερικανικό Κογκρέσο. Όσοι δεν το αναγνωρίζουν, απλά αποδεικνύουν τη συμπλεγματική μεμψιμοιρία τους, επειδή προφανώς θα ήθελαν διακαώς να βρίσκονται στη θέση του Κυριάκου Μητσοτάκη».

Αυτά λένε, κυρίες και κύριοι του ΣΥΡΙΖΑ, τα στελέχη του κόμματος με το οποίο θέλετε να κάνετε την προοδευτική διακυβέρνηση και να κυβερνήσετε μαζί. Καταλαβαίνετε, βέβαια, τώρα πολύ καλά γιατί το ΠΑΣΟΚ σάς κλείνει την πόρτα και ξορκίζει την οποιαδήποτε συζήτηση συνεργασίας μαζί σας.

Κυρίες και κύριοι συνάδελφοι του ΣΥΡΙΖΑ, «το γαρ πολύ της θλίψεως γεννά παραφροσύνη». Καταλαβαίνω πραγματικά την πολιτική απελπισία στην οποία έχετε περιέλθει. Το τελευταίο διάστημα, μετά την πανδημία του κορωνοϊού, είχατε επενδύσει στη φθορά της Κυβέρνησης και του Πρωθυπουργού με όπλο σας την ακρίβεια στην ενέργεια. Μετά τα γενναία μέτρα που εξήγγειλε η Κυβέρνηση αχρηστεύθηκε και αυτό το όπλο σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οι πολίτες που στην πλειοψηφία τους είναι δοκιμαζόμενοι -και αυτό το αναγνωρίζει η Κυβέρνηση και γι’ αυτό τα μέτρα της είναι συνεχώς διδόμενα- εκτιμούν τις πρωτοβουλίες και τις αποφάσεις που παίρνει η Κυβέρνηση και γι’ αυτό στις τελευταίες δημοσκοπήσεις βλέπουμε ότι η διαφορά μεταξύ των δύο κομμάτων έχει γίνει πάλι διψήφια. Αυτή, λοιπόν, η απελπισία να βρείτε ένα νέο αφήγημα σας οδηγεί τις τελευταίες ημέρες σε αυτές τις πρωτοφανείς δηλώσεις και σε αυτή την πρωτόγνωρη πολιτική συμπεριφορά.

Είναι δικαίωμά σας να αυτοκτονήσετε πολιτικά, κανένας δεν σας το στερεί. Δεν έχετε, όμως, το δικαίωμα να προσβάλετε μια ολόκληρη χώρα και τον Πρωθυπουργό της τη στιγμή που η μεγαλύτερη υπερδύναμη του κόσμου στέκεται όρθια και τον χειροκροτεί. Τη χώρα εκπροσωπούσε ο κ. Κυριάκος Μητσοτάκης, δεν εκπροσωπούσε τη Νέα Δημοκρατία. Τη χώρα μας, την Ελλάδα.

Και για να παραφράσω -και κλείνω με αυτό, κύριε Πρόεδρε- τους στίχους του μεγάλου μας ποιητή «Αν δεν μπορείτε να κάνετε την πολιτική σας ζωή, όπως τη θέλετε, τουλάχιστον αυτό να προσπαθήσετε, να μην εξευτελίζεστε».

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Θα δώσουμε τώρα, όπως είπαμε, τον λόγο από το τέλος προς την αρχή. Πρώτα τον λόγο έχει η κ. Κομνηνάκα Μαρία, προκειμένου να δευτερολογήσει για πέντε λεπτά ως ειδική αγορήτρια.

Ορίστε, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Θα κάνω ένα σχόλιο, γιατί έτσι έφτασε η συζήτηση, για τους υψηλούς τόνους της αντιπαράθεσης για την επίσκεψη του Πρωθυπουργού στις ΗΠΑ που δεν ήταν τίποτα άλλο από το να δώσει τα διαπιστευτήριά του για την ακόμη μεγαλύτερη εμπλοκή της χώρας μας στα επικίνδυνα σχέδια των ΗΠΑ και του ΝΑΤΟ είτε αυτά αφορούν τα οικονομικά-ενεργειακά είτε τα στρατιωτικά-πολιτικά με τα οποία συμφωνείτε όλοι σας, και η Νέα Δημοκρατία και ο ΣΥΡΙΖΑ και το ΚΙΝΑΛ.

Και αυτοί εδώ οι καυγάδες δεν είναι παρά η στάχτη στα μάτια προς τον λαό, που από αυτή την επίσκεψη θα πληρώσει πολύ ακριβά τη μεγαλύτερη εμπλοκή στον πόλεμο, θα την πληρώσει με μεγαλύτερη ενεργειακή φτώχεια, με νέο γύρο εξοπλισμών και, βέβαια, με ακόμα μεγαλύτερους κινδύνους για τα κυριαρχικά δικαιώματα χάριν της λεγόμενης «νατοϊκής συνοχής».

Τώρα σε σχέση με το νομοσχέδιο, θα πω μόνο μια κουβέντα για τις νομοτεχνικές που φέρατε σε σχέση με το άρθρο 30. Σβήνετε, υποτίθεται, τη λέξη της «έγγραφης απόδειξης». Όμως, παραμένουν τα βάρη να μεταφέρονται και να πρέπει να πληρώσουν σε κάθε περίπτωση τα τέλη οι ιδιοκτήτες που δεν βαρύνονται και δεν ευθύνονται σε τίποτα…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αν υπάρχει αποδεικτικό υλικό, να καταβληθεί…

**ΜΑΡΙΑ ΚΟΜΝΗΝΑΚΑ:** Πού θα βρεθεί το αποδεικτικό υλικό ότι έχει καταβληθεί από το 2014 μέχρι σήμερα; Είναι δυνατόν να υπήρξε συναλλαγή με το υποθηκοφυλακείο ατελώς; Δεν το έχω δει αυτό να συμβαίνει πουθενά στα τόσα χρόνια. Πείτε μου, αν υπάρχει περίπτωση. Και πάλι ουσιαστικά οι ενδιαφερόμενοι καλούνται να πληρώσουν. Αυτό δεν αλλάζει. Κι αυτό το βάζετε μεν, για να κατοχυρωθεί σε έναν βαθμό και η ασφάλεια -λόγω του αλαλούμ που έχει δημιουργηθεί στην περιοχή να υπάρχει δικαστική κρίση-, αλλά ποιος θα τα πληρώσει αυτά; Δεν είναι νέες επιβαρύνσεις; Και γι’ αυτά δεν ευθύνονται σε τίποτα…..

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Έχει γίνει η κτηματογράφηση. Δεν υπάρχει κάτι καινούργιο.

**ΜΑΡΙΑ ΚΟΜΝΗΝΑΚΑ:** Στο άρθρο 30, κύριε Υψηλάντη, λέω για την Ικαρία. Αν δεν με παρακολουθείτε, δεν φταίω εγώ.

Είναι θετικό να αναγνωρίζετε το πρόβλημα. Το κατανοούμε ως ένα βήμα που πρέπει να λυθεί…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εγώ άκουσα αυτό που είπατε, γι’ αυτό έκανα τη νομοτεχνική βελτίωση.

**ΜΑΡΙΑ ΚΟΜΝΗΝΑΚΑ:** Η νομοτεχνική, όμως, δεν έσβησε τη δυνατότητα να αποδειχθεί, τη χρέωση. Δεν θα έχουν καταβληθεί, κύριε Υπουργέ. Δηλαδή, είναι δυνατόν να υπάρξει άμεσα χωρίς τη νέα διαδικασία…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτό αποδεικνύεται από την ίδια τη διαδικασία…(δεν ακούστηκε)

Θα σας τα πω σε λίγο.

**ΜΑΡΙΑ ΚΟΜΝΗΝΑΚΑ:** Ναι, γιατί θα χάσω και τον χρόνο.

Αυτή είναι η όλη μας ένσταση και εκεί προβληματιζόμαστε, δηλαδή, να μην επιβαρυνθούν ξανά στην Ικαρία μετά από μία τόσο μακροχρόνια εμπλοκή με αυτές τις διαδικασίες και με τέλη εγγραφής και με τα δικαστικά έξοδα που είναι δεδομένα.

Τώρα όσον αφορά την τροπολογία του Υπουργείου Αθλητισμού, να πω κάποια πράγματα, για να είμαστε ξεκάθαροι. Είναι γνωστή η θέση του ΚΚΕ και δεν αλλάζει κατά περίπτωση, ότι δηλαδή οι δημόσιες αθλητικές εγκαταστάσεις πρέπει να διατίθενται για την προώθηση του λαϊκού μαζικού αθλητισμού και να χρησιμοποιούνται από τις ομοσπονδίες, τα ερασιτεχνικά σωματεία.

Αυτές θα πρέπει να συντηρούνται με ευθύνη του κράτους, το οποίο είναι και το μόνο υπεύθυνο για τη δημιουργία και τη συντήρηση νέων κατάλληλων αθλητικών υποδομών. Άλλωστε, δεν είναι καινούργιο ότι από το 2004 μέχρι σήμερα με όλες τις κυβερνήσεις πολλές αθλητικές εγκαταστάσεις μένουν να σκουριάζουν, αντί να αξιοποιούνται προς όφελος όλων των παραπάνω.

Διαφωνούμε σταθερά με την παραχώρηση αυτών των υποδομών σε ανώνυμες εταιρείες, δηλαδή σε επιχειρήσεις που δραστηριοποιούνται στον αθλητισμό, όπως γίνεται σήμερα με την παραχώρηση του κλειστού γυμναστηρίου του ΟΑΚΑ στην ΚΑΕ Παναθηναϊκός και, μάλιστα, για σαράντα εννέα χρόνια για χρήση και εκμετάλλευση.

Η κάθε ανώνυμη αθλητική εταιρεία που είναι μια επιχείρηση πρέπει να είναι υπεύθυνη για να δημιουργεί τις δικές της υποδομές, να τις συντηρεί και τα λοιπά. Είναι εντελώς διαφορετικό να παίζεις ένα παιχνίδι σε ένα γήπεδο και άλλο βέβαια να παραχωρούνται οι δημόσιες υποδομές αποκλειστικά για τις ανάγκες της ΚΑΕ και αποκλείοντας μάλιστα τη χρήση άλλων.

Επίσης, για το άρθρο 7 της τροπολογίας είμαστε κάθετα αντίθετοι με τέτοιες απαράδεκτες διαδικασίες απευθείας αναθέσεων χωρίς δημοσιότητα και μάλιστα για τέτοια ποσά που θα απαιτηθούν για την κατασκευή νέων εγκαταστάσεων. Είναι πρόκληση να γίνεται αυτό το πράγμα. Θα πω, όμως -και αυτό χωρίς άλλον σχολιασμό- ότι αυτή η δυνατότητα δίνεται και αξιοποιείται με βάση τον ν.4412 του ΣΥΡΙΖΑ που θέτει και δίνει αυτή τη δυνατότητα για τις απευθείας αναθέσεις στις δημόσιες συμβάσεις.

Τώρα όσον αφορά στην τροπολογία 1311 του Υπουργείου Οικονομικών, δεν μας βρίσκουν σε καμμία περίπτωση σύμφωνους τα άρθρα 3 και 4 που αφορούν στην πραγματικότητα ενισχύσεις για ακόμη έναν χρόνο σε επιχειρήσεις του τύπου που βέβαια δεν διέκριναν σε καμμία περίπτωση αν αυτές αφορούν μεγάλους ή μικρούς.

Χρηματοδοτεί ουσιαστικά για έναν ακόμα χρόνο τις εργοδοτικές εισφορές 2% προς τα ασφαλιστικά ταμεία επί του τζίρου των επιχειρηματικών ομίλων και, βέβαια, χαρίζονται ταυτόχρονα πρόστιμα και προσαυξήσεις για χρέη προς τον Ενιαίο Δημοσιογραφικό Οργανισμό Επικουρικής Ασφάλισης και Περίθαλψης. Χάνουν, δηλαδή, τα ασφαλιστικά ταμεία χρήματα την ίδια ώρα που για τους άνεργους του κλάδου έχουν αυξηθεί οι ασφαλιστικές εισφορές.

Ακόμη και αυτή η διάταξη του άρθρου 1 για την ενίσχυση που δίνεται για τον τουρισμό -υποτίθεται- της Σάμου και για τις πυρκαγιές της Εύβοιας είναι μια ξεκάθαρη προσπάθεια εξωραϊσμού της κατάστασης που υπάρχει στις περιοχές, της καταστροφικής πολιτικής της Κυβέρνησης στη διαχείριση των συνεπειών από τον καταστροφικό σεισμό στη Σάμο και τις πυρκαγιές της Εύβοιας για την οποία δεν γίνεται τίποτα απολύτως.

Και όχι μόνο δεν αντιμετωπίζονται συνολικά αυτές οι συνέπειες, αλλά τώρα αναρωτιόμαστε κιόλας αν κι αυτά τα 300 ή τα 150 ευρώ που θα δοθούν για να πάει κόσμος σε αυτές τις περιοχές θα απορροφηθούν την ίδια ώρα από τα υπερδιπλάσια εισιτήρια των πλοίων τα οποία αφήσατε να εκτιναχθούν σε αυτές τις τιμές και δεν μειώσατε τις τιμές τους και βέβαια τα καύσιμα-φωτιά που τελικά απαγορεύουν στους εργαζόμενους να κάνουν φέτος διακοπές.

Επειδή έτσι κι αλλιώς, θα ψηφίσουμε στο σύνολο την τροπολογία, θα την καταψηφίσουμε και λόγω των υπόλοιπων διατάξεων. Για την άλλη τροπολογία είπα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Θα καλέσω τώρα την ειδική αγορήτρια από το ΠΑΣΟΚ - Κίνημα Αλλαγής, την κ. Γιαννακοπούλου να πάρει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα μιλήσω για το θέμα των τροπολογιών. Όλα τα άλλα τα είπαμε και στις επιτροπές και βέβαια στην ομιλία μου.

**ΠΡΟΕΔΡΕΥΩΝ (Αθανάσιος Μπούρας):** Όπως θέλετε. Έχετε τον χρόνο να κάνετε ό,τι θέλετε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όσον αφορά την τροπολογία 1310/107 που αφορά στις αρμοδιότητες του Υπουργείου Δικαιοσύνης, είναι κάποια θέματα τα οποία ναι, βελτιώνουν και λύνουν κάποια τεχνικά ζητήματα και είμαστε θετικοί. Όσον αφορά την τροπολογία 1311/108 για τη χορήγηση οικονομικής ενίσχυσης για τη στήριξη του τουρισμού της βόρειας Εύβοιας και της Σάμου, βεβαίως και σε αυτό είμαστε θετικοί.

Επισημαίνουμε ότι μπορεί να ανακύψουν ζητήματα γιατί θεωρούμε ότι είναι αρκετά περίπλοκα κάποια τεχνικά θέματα σχετικά με τον τρόπο χορήγησης αυτής της ενίσχυσης. Μπορεί να δημιουργήσουν προβλήματα. Πρέπει να το δείτε να είναι όσο το δυνατόν πιο απλά.

Από εκεί και πέρα, εν πάση περιπτώσει, υπάρχουν και άλλες περιοχές οι οποίες επλήγησαν, κύριε Υπουργέ. Δεν έχουν ενταχθεί σε αυτή την ρύθμιση της τροπολογίας που είναι θετική. Καλό θα ήταν να τις δείτε. Παραδείγματος χάριν, οι περιοχές της Ηλείας και η Αρχαία Ολυμπία είναι περιοχές που θα μπορούσαν να ενταχθούν και στο πλαίσιο εφαρμογής αυτής της τροπολογίας.

Τρίτον, όσον αφορά την τροπολογία 1312/109 για τις ρυθμίσεις θεμάτων αρμοδιότητας του Υπουργείου Πολιτισμού και Αθλητισμού, τοποθετήθηκε νομίζω ενδελεχώς ο ειδικός αγορητής μας, ο αρμόδιος κοινοβουλευτικός για τα ζητήματα αθλητισμού, ο κ. Κωνσταντόπουλος. Εξήγησε τη θετική μας στάση στην υπερψήφιση και αυτής της τροπολογίας.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Νεκτάριος Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ πολύ, κύριε Πρόεδρε.

Θα ήθελα να ξεκινήσω δίνοντας μία δύο απαντήσεις στην κ. Αραμπατζή.

Κυρία Αραμπατζή, όπως σας είπα και από κάτω, αν θέλετε πραγματικά να φαίνεστε ότι εκπροσωπείτε μια κυβερνητική παράταξη, καλό είναι να μην κάνετε αντιπολίτευση στην Αντιπολίτευση. Αλλιώς, και μια που νομίζετε ότι οι δημοσκοπήσεις σας ευνοούν, κάντε εκλογές να γίνετε Αντιπολίτευση να τελειώνουμε, να κάνετε αντιπολίτευση στην Κυβέρνηση.

Γιατί, κυρία Αραμπατζή, δεν ξέρω τι βλέπετε στις δημοσκοπήσεις και μάλιστα συγκεκριμένης εταιρείας που έχει πάει, την οποία έχουμε καταγγείλει στην εξεταστική επιτροπή για αλλοιωμένες δημοσκοπήσεις και το γνωρίζετε πολύ καλά, γιατί σε αυτήν αναφέρεστε, αλλά η πραγματικότητα είναι ότι σήμερα οι πολίτες βιώνουν τα μέτρα Μητσοτάκη, την απραξία Μητσοτάκη. Βλέπουν τα δυόμισι ευρώ της βενζίνης, να μην μπορούν να πάνε πουθενά, ούτε καν στη δουλειά τους. Βλέπουν ότι οι επιδοτήσεις που δίνετε στο ρεύμα ποτίζουν τα λεφτόδεντρα της αισχροκέρδειας. Και επομένως, μη μιλάτε για γενναίες ρυθμίσεις υπέρ των πολιτών. Γενναίες ρυθμίσεις υπέρ των κολλητών και μόνο κάνετε.

Και επειδή στην ομιλία σας αναφερθήκατε για τις υπερπτήσεις των τουρκικών μαχητικών, μπράβο, χαίρομαι, σωστά το κάνατε εσείς. Ο Πρωθυπουργός δεν το είπε. Θα μπορούσε να πει «τα τουρκικά μαχητικά», αλλά δεν τόλμησε να πει τίποτα για την Τουρκία. Για να είμαστε ξεκάθαροι.

**ΦΩΤΕΙΝΗ ΑΡΑΜΠΑΤΖΗ:** Το κατανοούμε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Πάμε όμως στην ουσία. Ξέρω ότι κατανοείτε εσείς πολλά.

Λοιπόν, κύριε Υπουργέ, το γεγονός ότι βάλατε το «3+3» στο χρονοδιάγραμμα να θεωρήσουμε ότι είναι επαρκές, αν και πολύ φοβάμαι ότι δεν θα είναι, αλλά τουλάχιστον υπάρχει ένα χρονοδιάγραμμα περαίωσης.

Εμείς θα συνεχίσουμε να λέμε ότι πρέπει να γίνουν τροποποιήσεις ουσιαστικού δικαίου, όπως αυτή που περιγράψαμε για το άρθρο 3 του κτηματολογικού κανονισμού, για την κατάργηση του κτηματολογικού δικαστή και για την κατάργηση της ενημέρωσης των οικοδομών.

Και να πάμε στις τροπολογίες. Την τροπολογία του Υπουργείου Δικαιοσύνης -αναφέρθηκε και ο κ. Ξανθόπουλος- την υπερψηφίζουμε. Την τροπολογία του Υπουργείου Οικονομικών την υπερψηφίζουμε, αυτή την οποία υπερασπίστηκε και ο κ. Οικονόμου. Όμως, στο άρθρο 1 υπάρχει ένα πρόβλημα και θα σας πω ποιο είναι το πρόβλημα. Ενισχύετε τις περιοχές. Σας είπα ότι θεωρώ ότι δεν έχετε κάνει απολύτως τίποτα στη βόρεια Εύβοια και στη Σάμο και αυτό που κάνετε είναι μάλλον κοροϊδία για τις περιοχές. Αλλά ακόμα και αυτό που κάνετε, στη βόρεια Εύβοια δίνετε 150 ευρώ, που είναι πάρα πολύ μικρό ως ποσό, και εξαιρείτε τους δικαιούχους κοινωνικού τουρισμού. Τι σημαίνει αυτό; Ότι ή θα είσαι δικαιούχος κοινωνικού τουρισμού ή θα πάρεις το voucher.

Σε αντίστοιχες περιπτώσεις -και το ξέρει πολύ καλά ο Υψηλάντης- για παράδειγμα στα προσφυγικά νησιά, για τους δικαιούχους κοινωνικού τουρισμού διπλασιάσαμε τις μέρες. Αυτό θα μπορούσε να είναι κάτι το οποίο θα συμπεριελάμβανε και τους δικαιούχους κοινωνικού τουρισμού, εκτός του ότι δεν υπάρχει πουθενά προϋπολογισμός.

Για να πάμε όμως στην τροπολογία του κ. Αυγενάκη και να είμαστε ξεκάθαροι, και τα πρώτα έξι άρθρα τα υπερψηφίζουμε. Και ιδίως υπερψηφίζουμε την παραχώρηση του γηπέδου στην ΚΑΕ Παναθηναϊκός, όπως έχουμε κάνει και εμείς ως κυβέρνηση σε αντίστοιχες περιπτώσεις. Προφανώς και θέλουμε οι ομάδες να έχουν δικό τους γήπεδο. Όμως, μας αναγκάζετε, μη αφαιρώντας το άρθρο 7, το οποίο είναι πάλι μία ρύθμιση για κολλητούς και φίλους με απευθείας αναθέσεις, αντί να υπερψηφίσουμε όλη την τροπολογία, να πάμε στο «παρών». Δηλώνουμε λοιπόν συγκεκριμένα: Ψηφίζουμε «παρών» στην τροπολογία μόνο και μόνο για το γεγονός ότι συνεχίζεται το πάρτι των αναθέσεων. Είμαστε υπέρ της παραχώρησης του κλειστού γηπέδου του ΟΑΚΑ στην ΚΑΕ Παναθηναϊκός.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, εφόσον το επιθυμεί, ο εισηγητής της Νέας Δημοκρατίας, ο κ. Βασίλειος - Νικόλαος Υψηλάντης. Να πω και τα δύο ονόματά σας, κύριε Υψηλάντη.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Τα παρατηρώ όλα εγώ, κύριε Σαντορινιέ, μη νομίζετε. Και βεβαίως επειδή τα παρατηρώ όλα, θα κάνω κι εγώ μια μικρή αναφορά σε όσα ειπώθηκαν εκτός νομοσχεδίου και μία αναφορά σε αυτά τα οποία ειπώθηκαν για το νομοσχέδιο για να κλείσουμε κιόλας.

Θεωρώ ότι σήμερα από μία πλευρά της Αντιπολίτευσης, κυρίες και κύριοι συνάδελφοι, κύριοι Υπουργοί, υπήρξε μία παράσταση κωμική, η οποία όμως στα μάτια του λαού αλλά κυρίως στους ίδιους θα καταντήσει να είναι μια παράσταση τραγική. Διότι σίγουρα το ταξίδι του Έλληνα Πρωθυπουργού και η παρουσία του εκεί έχει ενοχλήσει την Αντιπολίτευση στη χώρα μας, όπως λειτουργεί σήμερα, και κυρίως εκείνο το κομμάτι της Αντιπολίτευσης που λειτουργεί με τον τρόπο εκείνο που ο Έλληνας Πρωθυπουργός επεσήμανε, δηλαδή τον κίνδυνο που υπάρχει του λαϊκισμού στις δημοκρατίες μας.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Είναι οι άνθρωποι εκείνοι οι οποίοι ακριβώς -δυστυχώς- μετά την μεγάλη ταλαιπωρία που πέρασε αυτός ο τόπος εκφράζουν τον λαϊκισμό. Και να είναι βέβαιοι ότι ο ελληνικός λαός πλέον δεν τρώει σανό. Θα τους τιμωρήσει αμείλικτα όποτε και όταν έρθουν οι εκλογές, όπως είπε ο Πρωθυπουργός και όπως τόνισε σε παρεμβάσεις του.

Όσον αφορά, τώρα, το νομοσχέδιο, θέλω να πω ότι, πραγματικά, κύριοι Υπουργοί, είναι ένα νομοσχέδιο, στο οποίο δεν θα μπορούσε κανείς να διαφωνήσει. Διαφώνησαν με ένα «παρών» οι συνήθως αντιδρούντες εις την υπερψήφισή του και αυτό είναι λογικά αναμενόμενο, αλλά κανένας δεν μπορούσε να πει ότι δεν είναι αναγκαίο, σήμερα, η μετεξέλιξη του Κτηματολογίου Δωδεκανήσου στο πλαίσιο του Εθνικού Κτηματολογίου.

Θέλω, όμως, να πω -έτσι, για να μην υπάρχουν και παρεξηγήσεις- τα εξής: Oι καθυστερήσεις, οι οποίες υπήρξαν στο παρελθόν, δεν οφείλονται στην Κυβέρνηση Μητσοτάκη, η οποία σήμερα, επιτέλους, φέρνει με σύνεση, με λογική και με σκέψη ένα συγκεκριμένο νομικό κείμενο, ένα νομοθέτημα, το οποίο θα δώσει την απαραίτητη ώθηση να λειτουργήσει, Αυτά που αποφασίστηκαν το 1995, δηλαδή να ενταχθούν στο Εθνικό Κτηματολόγιο και οι περιοχές του Κτηματολογίου Δωδεκανήσου -της Ρόδου, της Κω και της Λέρου-, αλλά, επίσης, και το 2018 επί ΣΥΡΙΖΑ, που ίδρυσαν κτηματολογικό γραφείο μόνο στα χαρτιά, χωρίς να το ιδρύσουν, σήμερα εμείς προσπαθούμε με τη λογική της μετάπτωσης, δηλαδή, πρώτον της μεταφοράς όλου του υλικού του κτηματολογίου αυτού στο Εθνικό Κτηματολόγιο και στη συνέχεια, βεβαίως, με τις απαραίτητες εκείνες αποφάσεις, οι οποίες θα αποκαθιστούν πράγματα, τα οποία και ιστορικά αλλά και νομικά είναι αναγκαία, να λειτουργήσει η αφομοίωση αυτή με τον καλύτερο δυνατό τρόπο.

Θα ήθελα να πω, κύριοι Υπουργοί, εδώ από αυτή τη θέση -και τώρα- ότι είναι αναγκαίο, εάν θέλουμε αυτή η ανάπτυξη που παρουσιάστηκε στα Δωδεκάνησα, αυτός ο θετικός ρόλος που ανέπτυξε το Κτηματολόγιο Δωδεκανήσου, να συνεχιστούν, να δημιουργήσετε άμεσα μία επιτροπή, σε συνεργασία και με τα τρία συναρμόδια Υπουργεία -Δικαιοσύνης, Ψηφιακής Διακυβέρνησης και Οικονομικών-, για να δούμε ακριβώς τα άρθρα που πρέπει να οριστούν στα επόμενα νομοθετήματα. Πρέπει με τον σωστότερο τρόπο να απολαύσουν και οι Δωδεκανήσιοι και μέσω και της δραστηριότητάς τους αυτής, ώστε να μπορέσουν να συνεισφέρουν ακόμα περισσότερο σε αυτή την οικονομία, που αυτή η Κυβέρνηση, θέλει να προσδώσει και να πάει μπροστά. Διαφορετικά, θα είμαστε στη μιζέρια ενός γραφειοκρατικού απλά καθεστώτος, που η χώρα μας δεν αντέχει πλέον.

Με αυτή την σκέψη, λοιπόν, θα ήθελα να συνεχίσω και να πω -και να κλείσω- το εξής: Είμαστε εδώ. Οι παρατηρήσεις, οι οποίες εκφράστηκαν την τελευταία στιγμή, αλλά θέλουν -όπως ειπώθηκε και με συνεργάτες σας-, μεγαλύτερη και περαιτέρω επεξεργασία, να υιοθετηθούν.

Θέλω, επίσης, να πω ότι, ενώ έγινε κριτική στη συμμετοχή και ιδιωτών σε αυτή τη μεταφορά των δεδομένων, κάποια άλλη στιγμή στην επιτροπή ζητήθηκε η συμμετοχή και ντόπιων δικηγόρων, από τη Ρόδο από την Κω κ.λπ.. Εδώ, υπάρχει το γνωστό «ήξεις-αφήξεις» της Αντιπολίτευσης. Εμείς, θεωρούμε ότι, πράγματι, είναι σωστή έτσι όπως έχει τοποθετηθεί η διάταξη και ότι όλο αυτό το κοπιώδες και σημαντικό έργο, θα ανατεθεί σε ικανούς, οι οποίοι, όπως αποφασίζουμε σήμερα να υπάρξει αυτή η μετεξέλιξη, θα την υλοποιήσουν.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κυρία Πρόεδρε.

Κυρίες και κύριοι συνάδελφοι, ευρισκόμενος στο Βήμα της Εθνικής Αντιπροσωπείας αισθάνομαι την ανάγκη να κάνω και εγώ μια αναφορά στην Ημέρα της ιστορικής Μνήμης της Γενοκτονίας των Ποντίων. Νομίζω πως αυτή η αναφορά είναι χρέος ιστορικό, είναι χρέος ηθικό, είναι χρέος πατριωτικό, είναι χρέος εθνικό, είναι χρέος κοινωνικό, μέσα από την προσπάθεια κυρίως να αναδείξουμε το ιστορικό γεγονός και να το κάνουμε αποδεκτό από την παγκόσμια κοινότητα ως μια μοναδική στιγμή που εκατοντάδες χιλιάδες άνθρωποι έχασαν τη ζωή τους, προκειμένου να υπάρχει -θα έλεγα- μια κοινωνική ιστορική μετεξέλιξη που αφήνει ακόμα ιστορικά ερωτηματικά.

Είναι, όμως, χρέος μας να κάνουμε κάθε δυνατή προσπάθεια -επαναλαμβάνω-, ούτως ώστε αυτό το ιστορικό γεγονός να αναγνωριστεί από την παγκόσμια κοινότητα.

Από τη θέση μου ως Υπουργού Δικαιοσύνης συνήθως αποφεύγω να σχολιάσω θέματα ή ζητήματα τα οποία πολλές φορές αναδεικνύονται μέσα από τον κοινοβουλευτικό διάλογο και βεβαίως, τις περισσότερες φορές τίθενται κυρίως από τις αγορεύσεις των Κοινοβουλευτικών Εκπροσώπων. Δεν μπορώ, όμως, σήμερα να αποφύγω τον σχολιασμό ενός θέματος που αναδείχθηκε, δυστυχώς, με έναν τρόπο που, κατά τη δική μου τουλάχιστον άποψη, δεν περιποιεί τιμή για την κοινοβουλευτική διαδικασία και για την πραγματικότητα που ούτως ή άλλως όλοι μας πρέπει να υπηρετούμε απέναντι στους Έλληνες πολίτες.

Φυσικά, αναφέρομαι στα σχόλια τα οποία ακούστηκαν. Μεγαλύτερη εντύπωση από αυτά μου έκαναν τα σχόλια του Κοινοβουλευτικού Εκπροσώπου του κόμματος ΜέΡΑ25 -θέλω να είμαι απολύτως ειλικρινής-, σχετικά με την παρουσία και την επίσκεψη του Πρωθυπουργού της χώρας στις Ηνωμένες Πολιτείες.

Ήταν μία ιστορική επίσκεψη. Ήταν μία ιστορική στιγμή, η οποία έχει καταγραφεί και φαντάζομαι ότι στο μέλλον θα συνιστά ένα γεγονός αναφοράς, όταν θα θέλουμε να προσδιορίσουμε τη συνολική παρουσία της χώρας αλλά βεβαίως και τις σχέσεις μας με τις Ηνωμένες Πολιτείες.

Ανεξάρτητα από την όποια πολιτική αντιπαράθεση που μπορεί κάθε φορά να βρίσκει χώρο στο Βήμα του ελληνικού Κοινοβουλίου, είναι βέβαιο ότι οι Έλληνες πολίτες και συνολικά η ελληνική κοινωνία αισθάνθηκε υπερηφάνεια. Αισθάνθηκαν ότι για μία μέχρι τώρα τουλάχιστον μοναδική φορά Έλληνας Πρωθυπουργός προέταξε όλα τα εθνικά ζητήματα, έθεσε ουσιαστικά το πλαίσιο όλων των μεγάλων ζητημάτων που αφορούν στην ίδια τη χώρα, αλλά βεβαίως και το πλαίσιο των ελληνοαμερικανικών σχέσεων. Αυτό νομίζω -και το επαναλαμβάνω με το πλέον συγκεκριμένο τρόπο- θα συνιστά ένα παράδειγμα μίας συγκεκριμένης αναφοράς, που στο μέλλον θα μπορεί να μας δείχνει τον δρόμο.

Νομίζω ότι το μόνο που μπορεί να πει κανείς, τουλάχιστον αν έχει τη δυνατότητα πραγματικά να επικοινωνεί με την ελληνική κοινωνία και με τους Έλληνες πολίτες, είναι ότι οι Έλληνες πολίτες αισθάνονται πραγματικά εθνικά υπερήφανοι.

Διότι, όπως σωστά ακούστηκε από πολλούς που βρέθηκαν στο Βήμα, η παρουσία του Έλληνα Πρωθυπουργού, κυρίες και κύριοι συνάδελφοι, στο όποιο Βήμα της όποιας ξένης χώρας δεν έχει τα χαρακτηριστικά του κόμματος ή της Κυβέρνησης, που ενδεχομένως ο ίδιος έχει τη δυνατότητα να αντιπροσωπεύει. Τα χαρακτηριστικά είναι τα απολύτως εθνικά χαρακτηριστικά. Ο Πρωθυπουργός της χώρας αντιπροσωπεύει την Ελλάδα, δεν αντιπροσωπεύει καμία παράταξη, δεν αντιπροσωπεύει κανένα πολιτικό κόμμα και δεν είναι δέσμιος μιας πρακτικής ή, αν θέλετε, μιας γενικότερης αντίληψης που, δυστυχώς, μας κρατάει εγκλωβισμένους σε μια πολιτική αντιπαράθεση, η οποία δεν έχει καμμία ουσία και σε καμμία περίπτωση δεν εξυπηρετεί τα εθνικά μας συμφέροντα.

Όμως, όλα αυτά είναι ζητήματα για τα οποία οι Έλληνες πολίτες έχουν λόγο, έχουν κρίση, μας παρακολουθούν και φυσικά, κάθε φορά μπορούν να εκφράζονται.

Πάμε, λοιπόν, να μιλήσουμε για το συγκεκριμένο νομοσχέδιο. Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας και βεβαίως, διασύνδεση ληξιαρχείων και Εθνικού Κτηματολογίου, καταχώρηση αγωγών και αιτήσεων στα κτηματολογικά φύλλα και λοιπές διατάξεις.

Κτηματολόγιο Δωδεκανήσου. Όταν βρέθηκα στη θέση του Υπουργού Δικαιοσύνης, ένα από τα ζητήματα, που σύντομα έγιναν γνωστά σε εμένα προσωπικά ως ένα μεγάλο πρόβλημα, ήταν το θέμα μιας διαφορετικής πραγματικότητας που αφορούσε κυρίως στα τρία νησιά, παρά το ότι έχουμε τον τίτλο «Κτηματολόγιο Δωδεκανήσου», Ρόδο, Κω και Λέρο, διότι υπήρχε το γνωστό Κτηματολόγιο από την περίοδο της «ιταλοκρατίας».

Αυτό, με το συγκεκριμένο κανονιστικό διάταγμα το 132 του 1929, στην πραγματικότητα καθόριζε τη διαδικασία και Υποθηκοφυλακείου, αλλά και Κτηματολογίου στην περιοχή των τριών αυτών νησιών των Δωδεκανήσων. Και μάλιστα είναι γνωστό ότι το συγκεκριμένο διάταγμα διατηρήθηκε σε ισχύ και μετά την ενσωμάτωση των Δωδεκανήσων στον εθνικό κορμό με τον ν.510/1947.

Ήταν ένα καλό νομοθέτημα; Εξυπηρετούσε πραγματικά τις ανάγκες της τοπικής κοινωνίας των συγκεκριμένων τριών νησιών; Θα σας απαντήσω με την προσωπική μου εμπειρία, διότι μέσα από τη μεγάλη προσπάθεια κι εγώ να κατανοήσω τι ακριβώς συνέβαινε, βεβαίως παράλληλα υπήρχε και ένα άλλο ζήτημα της μεταστέγασης του Κτηματολογίου Ρόδου, βρέθηκα εγώ ο ίδιος στο Κτηματολόγιο της Ρόδου και εκεί είδα με μεγάλη θετική έκπληξη -θέλω να είμαι απολύτως ειλικρινής- ότι επρόκειτο περί μίας διαδικασίας η οποία σίγουρα για δεκαετίες έπρεπε να θεωρείται πρότυπο.

Και θα συμφωνήσω απολύτως με τις θέσεις που εξέφρασε από αυτό το Βήμα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής ο κ. Σκανδαλίδης. Είναι πραγματικά μια παραδοχή στην οποία φαντάζομαι ότι πρέπει να συμφωνήσουμε όλοι ότι το Κτηματολόγιο όπως λειτουργούσε στη Ρόδο, στην Κω και στη Λέρο ήταν ένα πρότυπο, ουσιαστικά μοντέλο, μέσα από το οποίο ενδεχομένως θα μπορούσε και θα έπρεπε να λειτουργεί η κτηματογράφηση σε όλη την Ελλάδα.

Εδώ που βρισκόμαστε σήμερα, γιατί αυτό είναι που πρέπει να απαντήσουμε, εξυπηρετούνται οι ανάγκες της σύγχρονης κοινωνικής και οικονομικής πραγματικότητας της Ρόδου, της Κω και της Λέρου; Η απάντηση εδώ είναι όχι και το ξέρουμε πάρα πολύ καλά. Γι’ αυτό και η ανάγκη να αλλάξει αυτή η πραγματικότητα και να ενσωματωθεί το συγκεκριμένο Κτηματολόγιο στο Εθνικό Κτηματολόγιο ήταν μια πραγματικότητα την οποία εξέφρασαν όχι μόνο οι αγαπητοί αξιότιμοι συνάδελφοι της Περιφέρειας Δωδεκανήσου με τον πλέον εμφατικό τρόπο, αλλά και όλοι οι φορείς που ακούσαμε νωρίτερα, πριν από τρεις περίπου μέρες, όταν κατά την ακρόαση φορέων στην πραγματικότητα δεχθήκαμε τα απολύτως θετικά σχόλια του συνόλου των φορέων που κλήθηκαν να εκφράσουν την άποψή τους. Εκεί ακριβώς βρισκόμαστε σήμερα.

Άκουσα φωνές για καθυστερήσεις και πραγματικά για άλλη μια φορά θέλω να αποδώσω όλη αυτή τη συζήτηση στη γνωστή αντιπολιτευτική πρακτική που για κάποιο λόγο πρέπει κάποιος να πει κάτι, αντί να το κρίνει θετικά και να πάμε ακριβώς στο επόμενο βήμα. Και το λέω αυτό διότι το να λέει σήμερα κανείς ότι υπάρχει μια τόσο μεγάλη καθυστέρηση από τον χρόνο που είχαμε τον τελευταίο νόμο που αφορά στο Κτηματολόγιο μέχρι και σήμερα προκειμένου να ενσωματωθεί το Κτηματολόγιο Ρόδου στο Εθνικό Κτηματολόγιο, προφανώς έχει ως λόγο ή ως ανάγκη να δει και το τι ακριβώς έχει διαμειφθεί το προηγούμενο χρονικό διάστημα.

Ας το δούμε, λοιπόν, για να βάλουμε τα πράγματα σε μια λογική σειρά. Ψηφίστηκε ο ν.4512 τον Ιανουάριο του 2018 με μεγάλες αντεγκλήσεις μεταξύ των στελεχών και των μελών της τότε Κυβέρνησης. Δεν ξεχνάμε ότι ήταν ένας μνημονιακός νόμος και μια μνημονιακή υποχρέωση την οποία ωστόσο, κατά τη γνωστή πρακτική, η προηγούμενη Κυβέρνηση προφανώς ψήφισε και προφανώς την έκανε νόμο του κράτους.

Όταν τον Ιούλιο του 2019 βρέθηκα στη θέση του Υπουργού Δικαιοσύνης, ένα από τα πρώτα ζητήματα που έπρεπε να αντιμετωπίσω ήταν το γεγονός ότι τα υποθηκοφυλακεία είχαν εγκαταλειφθεί και είχε ουσιαστικά συσσωρεύσει πληθώρα προβλημάτων υποστελέχωσης, λειτουργικότητας, ζητημάτων τα οποία έπρεπε κανείς να δει από την πρώτη στιγμή. Βλέπω, λοιπόν, ότι με βάση το τι είχε ψηφίσει η προηγούμενη κυβέρνηση -μιλάμε βεβαίως για τον Ιανουάριο του 2018, δηλαδή τουλάχιστον δεκαοκτώ μήνες νωρίτερα- η εξέλιξη προέβλεπε ότι 31-12-2019 όλα τα υποθηκοφυλακεία θα απορροφούνταν από το Εθνικό Κτηματολόγιο. Αυτή ήταν η νομοθέτηση εκείνης της περιόδου.

Στην προσπάθειά να καταλάβω τι γινόταν, για να είμαι απολύτως ειλικρινής ανακουφίστηκα πιστεύοντας ότι τους επόμενους έξι μήνες θα έχουμε αυτή τη μετάπτωση, άρα θα κλείσει αυτό το μεγάλο κεφάλαιο και αυτή η μεγάλη εκκρεμότητα. Αναζητώντας, όμως, να δω το τι έχει προηγηθεί, ποια είναι τα βήματα τα οποία έχουν γίνει ούτως ώστε να έχουμε αυτή τη μετάπτωση, αυτές τις απορροφήσεις των υποθηκοφυλακείων από το Εθνικό Κτηματολόγιο, διαπίστωσα με τεράστια έκπληξη, κυρίες και κύριοι συνάδελφοι, ότι δεν είχε γίνει απολύτως τίποτα. Είχαν απορροφηθεί δύο μόνο υποθηκοφυλακεία μέχρι εκείνη τη στιγμή για λόγους προφανείς και για λόγους ανάγκης και δεν είχε δρομολογηθεί καμμία απολύτως διαδικασία που να προβλέπει αυτή τη μετάπτωση.

Όλοι γνωρίζαμε ότι το Κτηματολόγιο τότε άνηκε στην αρμοδιότητα του Υπουργείου Περιβάλλοντος και με δική μου πρωτοβουλία θεσπίσαμε συναντήσεις συνεργασίας κάθε μήνα στο Υπουργείο Δικαιοσύνης προκειμένου να δούμε ποια είναι αυτή η εξέλιξη.

Επιστρέφουμε, όμως, στο Κτηματολόγιο Δωδεκανήσου. Ξέρετε, κυρίες και κύριοι συνάδελφοι, πόσο χρόνο μας πήρε προκειμένου να βρούμε τον τρόπο ώστε να κάνουμε αυτή τη μετάπτωση χωρίς να δημιουργηθούν επιμέρους προβλήματα; Αν θεωρεί κάποιος από εσάς ότι ήταν μια απλή άσκηση, το μόνο το οποίο μπορώ να σας πω και να σας διαβεβαιώσω είναι ότι από όλα τα νομοσχέδια που ήρθαν και ψηφίσαμε το προηγούμενο διάστημα από το Υπουργείο Δικαιοσύνης, τα προηγούμενα δεκατέσσερα δηλαδή, ήταν το νομοσχέδιο το οποίο απαίτησε τον μεγαλύτερο χρόνο προπαρασκευής, μελέτης και επεξεργασίας. Και σας λέω απολύτως υπεύθυνα και απολύτως ειλικρινά ότι δεν ήταν καθόλου εύκολο να βρούμε τον τρόπο με τον οποίον χωρίς να δημιουργούνται προβλήματα, γιατί εκεί είναι η λυδία λίθος του συγκεκριμένου ζητήματος, να κάνουμε τη μετάπτωση ή αν θέλετε την ενσωμάτωση του συγκεκριμένου Κτηματολογίου στο Εθνικό Κτηματολόγιο.

Κι ενώ, λοιπόν, γίνανε όλα αυτά τα βήματα ουσιαστικά βρεθήκαμε αντιμέτωποι με πολλά διλήμματα όλη την προηγούμενη περίοδο, με θέματα και ζητήματα τα οποία αφορούσαν στο ουσιαστικό δίκαιο.

Ναι, κύριε Υψηλάντη, το άρθρο 3 σωστά επισημάνατε εσείς και το επεσήμαναν σχεδόν όλοι οι συνάδελφοι Βουλευτές Δωδεκανήσου, ο κ. Σαντορινιός, ο κ. Κόνσολας που μάλιστα νωρίτερα το είπε εμφατικά, η κ. Ιατρίδη, ότι έπρεπε να είχε απαλειφθεί. Και δεν σας κρύβω ότι η προσπάθεια που έγινε ήταν σε αυτή την κατεύθυνση όλη την προηγούμενη περίοδο. Επειδή, όμως, θα δημιουργούσαμε ένα δεδομένο και εν όψει της συνολικής νομοθέτησης, διευθέτησης, ρύθμισης η οποία αφορά στο Υπουργείο Οικονομικών για τα θέματα αιγιαλού και παραλίας, αντιλαμβάνεστε ότι κάπου εκεί έπρεπε να βρούμε τον σωστό τρόπο νομοθέτησης ακριβώς για να μην δημιουργήσουμε ένα προηγούμενο το οποίο θα εμπόδιζε μια συνολική εθνική ρύθμιση, η οποία επίκειται το επόμενο χρονικό διάστημα. Γι’ αυτόν τον λόγο ακριβώς και δεν μπήκαμε στα ζητήματα του ουσιαστικού δικαίου.

Σας το είπα και στην επιτροπή, κυρίες και κύριοι συνάδελφοι, και φαντάζομαι να είναι κατανοητό πλέον, διότι δεν είναι ζητήματα τα οποία αφορούν μόνο στο Υπουργείο Δικαιοσύνης ή εν προκειμένω στο Υπουργείο Ψηφιακής Διακυβέρνησης, που έχει την αρμοδιότητα του Κτηματολογίου. Είναι ένα ζήτημα το οποίο αντιλαμβάνεστε ότι έχει μια τεράστια θεσμική σημασία και πρέπει κανείς να το δει και με τη δέουσα προσοχή και βεβαίως να κάνει αυτές τις κινήσεις που δεν θα δημιουργήσουν μεταγενέστερα αποτελέσματα τα οποία για διαφορετικούς λόγους μπορεί να θέσουν ζητήματα πραγματικής οικονομικής ανάπτυξης.

Και για να είμαστε απολύτως ειλικρινείς και για να επαναλάβουμε τουλάχιστον το αυτονόητο, η αλήθεια είναι ότι η υπερψήφιση του συγκεκριμένου νομοσχεδίου -εγώ θα επιμείνω και το είπε ο κ. Σαντορινιός νωρίτερα- ότι είναι ένα πρώτο μεγάλο και γενναίο βήμα προκειμένου να λύσουμε συνολικά το πρόβλημα. Κανείς δεν ισχυρίστηκε ότι λύνεται το πρόβλημα με την υπερψήφιση του συγκεκριμένου νομοσχεδίου, αλλά αν δεν γίνει αυτό το βήμα δεν θα λυθεί, για να είμαστε ειλικρινείς από την άλλη πλευρά. Και έχει να κάνει με το γεγονός ότι πρέπει να απαντηθούν ή εν πάση περιπτώσει να προσεγγιστούν όλες αυτές οι παθογένειες που κρατούν καθηλωμένη την οικονομική ανάπτυξη μιας εκπληκτικής περιοχής της χώρας που είναι τα Δωδεκάνησα.

Όσοι τουλάχιστον έχουμε βρεθεί στα Δωδεκάνησα μπορούμε με πολύ μεγάλη ευκολία να μιλήσουμε και να πούμε ότι είναι νησιά εκπληκτικής φυσικής ομορφιάς. Είναι νησιά τα οποία πραγματικά μπορούν να είναι ο τόπος που πολλοί όχι μόνο από την Ελλάδα, αλλά από όλο τον κόσμο θα θέλουν να βρεθούν για πολλούς λόγους. Και βεβαίως αν θέλει κανείς να το δει μέσα από μια εντελώς διαφορετική οπτική, είναι μια περιοχή η οποία μπορεί να συμβάλλει με έναν εξαιρετικό τρόπο στο τουριστικό προϊόν της χώρας αναβαθμίζοντας, ενισχύοντας, τροφοδοτώντας την εθνική οικονομία. Περί αυτού πρόκειται, κυρίες και κύριοι συνάδελφοι.

Πρέπει να ξεκαθαρίσουμε με ασφάλεια τα θέματα των τίτλων ιδιοκτησίας που αφορούν στους πολίτες και στην κοινωνία, αλλά ταυτόχρονα να δημιουργήσουμε και αυτές τις προοπτικές ώστε να γίνουν τα επόμενα βήματα και τα Δωδεκάνησα να είναι πραγματικά το μέρος αναφοράς για όλη την ελληνική επικράτεια δημιουργώντας πραγματικές δυνατότητες ανάπτυξης, πραγματικές δυνατότητες οι οποίες θα δημιουργήσουν άλλη πραγματικότητα και για τους κατοίκους των Δωδεκανήσων, αλλά και για την ίδια την ελληνική οικονομία.

Στη συζήτηση που προηγήθηκε νομίζω ότι λίγο ή πολύ τέθηκαν τα ίδια ζητήματα και γι’ αυτόν τον λόγο έχετε στα χέρια σας τις νομοτεχνικές βελτιώσεις. Νομίζω ότι σχεδόν στο σύνολο των νομοτεχνικών βελτιώσεων όλοι οι συνάδελφοι που είχαν μια πραγματική γνώση του ζητήματος προσέτρεξαν νωρίτερα και εν είδει παρατηρήσεων προέτρεψαν το Υπουργείο να προβεί σε αυτές τις συγκεκριμένες νομοτεχνικές βελτιώσεις.

Γι’ αυτό και θέλω να σας ξεκαθαρίσω ότι πλέον, με το χαρτί των νομοτεχνικών βελτιώσεων, που έχει κατατεθεί και έχετε στα χέρια σας, διευκρινίζεται ότι οι εκκρεμείς αιτήσεις καταχώρισης πράξεων θα μεταγραφούν και θα εγγραφούν κατά τα προβλεπόμενα στον Κτηματολογικό Κανονισμό Δωδεκανήσου, γιατί υπήρχε ένα κενό εκεί. Διευκρινίσαμε, κατά τη συζήτηση στην αρμόδια Κοινοβουλευτική Επιτροπή, ότι παρατείνεται κατά δύο μήνες επιπλέον η προθεσμία υποβολής αιτήσεων πρόδηλων σφαλμάτων κατά τη διάρκεια της ανάρτησης των στοιχείων μετάπτωσης, καλύπτοντας με αυτόν τον τρόπο το ζήτημα που θέσατε, κύριε Υψηλάντη, ειδικά για τους κατοίκους εξωτερικού.

Επίσης, ορίζεται πλέον ότι η μετάπτωση των δεδομένων στο Εθνικό Κτηματολόγιο θα ολοκληρωθεί εντός τριών ετών από την έναρξη ισχύος του νόμου. Ήταν ένα αίτημα από όλους, κατά κάποιον τρόπο. Μπορεί πάντως η προθεσμία αυτή με κοινή υπουργική απόφαση να παρατείνεται έως τρία έτη ακόμη. Νομίζω ότι με αυτό τον τρόπο καλύπτουμε και το συγκεκριμένο ζήτημα.

Εμείς πιστεύαμε ότι, όπως ήταν διατυπωμένο, θα μπορούσε να φέρει το αποτέλεσμα που θέλουμε, αλλά εγώ ακούω και με πολύ απλό τρόπο δέχομαι ότι ίσως θα έπρεπε να είχε μπει από την αρχή ένα συγκεκριμένο χρονοδιάγραμμα, το οποίο τίθεται τώρα με τη νομοτεχνική βελτίωση.

Το τέταρτο θέμα είναι αυτό το οποίο ανέφερε νωρίτερα η κ. Κομνηνάκα, δηλαδή σχετικά με τις νομοτεχνικές βελτιώσεις του άρθρου 30. Καθίσταται σαφές ότι ο ενδιαφερόμενος πολίτης έχει τη δυνατότητα να προσκομίσει κάθε είδους αποδεικτικό μέσο -είτε έγγραφο είτε οτιδήποτε άλλο- ώστε ο δικαστής ο οποίος δικάζει κατά τη διαδικασία της εκουσίας δικαιοδοσίας και εφαρμόζει το ανακριτικό σύστημα της ελεύθερης απόδειξης -είναι το άρθρο 744 του Κώδικα Πολιτικής Δικονομίας- αφού αξιολογήσει το αποδεικτικό υλικό, να τον απαλλάξει από την υποχρέωση καταβολής τελών για δεύτερη φορά.

Είναι ένα πρόβλημα που μας έχει προβληματίσει, το βλέπετε. Προσπαθήσαμε, μετά τις δικές μου παρατηρήσεις, να το αμβλύνουμε και να δώσουμε την καλύτερη δυνατή λύση νομοθετικά. Το θέμα είναι γνωστό με την Ικαρία και με το τι είχε προηγηθεί, με αποτέλεσμα να υπάρχει και ανασφάλεια δικαίου και ζητήματα για πολλούς Έλληνες πολίτες. Είναι ένα θέμα το οποίο εκκρεμούσε από το 2014. Ερχόμαστε σήμερα να το αντιμετωπίσουμε και αυτό.

Νομίζω ότι απλά και μόνο η όποια διαδικασία η οποία έχει εξελιχθεί από μόνη της με το όποιο έγγραφο, κύριε Σαντορινιέ, γιατί και εσείς είχατε αυτή την απορία, θα μπορεί να ενέχει αποδείξεως ότι εφόσον έχει εξελιχθεί, τα τέλη που υπήρχαν νωρίτερα έχουν καταβληθεί. Και κάπου εκεί νομίζω ότι θα λυθούν όλα αυτά τα ζητήματα.

Τέλος, κάνω μια αναφορά -δεν είναι εδώ ο κ. Λιβάνιος, αλλά νομίζω ότι είναι θέματα που αφορούν στις δικές του ρυθμίσεις- στο ότι διευκρινίζεται ο τρόπος επίδοσης των εκθέσεων αυτοψίας για την αναμόρφωση της κτηματολογικής βάσης, η οποία θα γίνεται με δικαστικό επιμελητή. Ορίζεται επίσης ελάχιστη προθεσμία τριάντα ημερών, εντός της οποίας οι επηρεαζόμενοι από την αυτοψία μπορούν να εκθέσουν τις αντίθετες απόψεις τους. Και βεβαίως τέλος ορίζεται ότι η παραγωγική λειτουργία της πλατφόρμας για την έκδοση του πιστοποιητικού οικονομικής ενημερότητας θα ξεκινήσει στις 31-12-2023.

Όμως νομίζω ότι αυτό που εκκρεμεί και δεν έχουμε αναλύσει μέχρι τώρα είναι τα τρία άρθρα της τροπολογίας του Υπουργείου Δικαιοσύνης και θα ήθελα να έρθω σε αυτά, προκειμένου να είναι σε γνώση του Σώματος, αν και νομίζω ότι οι κυρίες και οι κύριοι συνάδελφοι τα έχουν δει και λίγο πολύ γνωρίζουν σε τι αφορούν.

Στο άρθρο 1 λοιπόν τροποποιούμε την παράγραφο 5 του άρθρου 4 του ν.1017 του 1971, προβλέποντας ότι στις συνεδριάσεις του ΤΑΧΔΙΚ μετέχει ως εισηγητής άνευ ψήφου ο αρμόδιος προϊστάμενος κάθε τμήματος, έτσι ώστε να αντιμετωπιστεί ο μεγάλος όγκος εργασιών σε δεσμευτικές ημερομηνίες και φαντάζομαι να κατανοείτε, κυρίες και κύριοι συνάδελφοι, ότι είναι σημαντικό ο αρμόδιος προϊστάμενος να είναι εκεί, να δίνει τις απαραίτητες εξηγήσεις, προκειμένου τα θέματα να επιλύονται όσο ταχύτερα γίνεται.

Το άρθρο 2 τροποποιεί το άρθρο 15 του ν.3226/2004 προβλέποντας ότι για την αποζημίωση που καταβάλλεται σε δικαστικό επιμελητή το προσήκον φορολογικό στοιχείο δύναται να εκδίδεται κατά την είσπραξη του ποσού της αποζημίωσης, μετά την εκκαθάριση και πριν από την εξόφληση αυτής. Με τον τρόπο αυτό εξασφαλίζεται η ίση αντιμετώπιση των συμμετεχόντων, στη διαδικασία της νομικής βοήθειας, δικηγόρων και δικαστικών επιμελητών ως προς την εκκαθάριση και πληρωμή των αποζημιώσεων που καταβάλλονται για την παροχή νομικής βοήθειας και την έκδοση του απαιτούμενου φορολογικού στοιχείου.

Και για να απαντήσω σε κάτι που έθεσε νωρίτερα η κ. Κομνηνάκα σε σχέση με προηγούμενη διάταξη που αφορά στην πληρωμή της νομικής βοήθειας, ενδεχομένως μπορείτε να το μάθετε ότι γίνεται μια τεράστια προσπάθεια στο Υπουργείο με τη συμμετοχή και των εκπροσώπων της ολομέλειας των δικηγορικών συλλόγων και είμαστε πάρα πολύ κοντά στην ολοκλήρωση του συγκεκριμένου ζητήματος, δηλαδή την πραγματική λύση.

**ΜΑΡΙΑ ΚΟΜΝΗΝΑΚΑ:** Μας είπαν το αντίθετο, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα ενημερωθείτε γι’ αυτό πάρα πολύ σύντομα.

Με το άρθρο 3 τέλος διορθώνονται παροράματα στο ν.4871/2021. Είναι ο γνωστός νόμος της ΕΣΔΙ, που ψηφίσαμε νομίζω πέρυσι το φθινόπωρο και βεβαίως είναι νόμος του κράτους, δίνοντας μια εντελώς διαφορετική διάσταση στον τρόπο λειτουργίας της ΕΣΔΙ, εκσυγχρονίζοντάς την και δημιουργώντας ουσιαστικά όλες εκείνες τις προοπτικές της σωστής επιμόρφωσης των δικαστικών λειτουργών, μέσα από μια σύγχρονη διαδικασία και μέσα από μια σύγχρονη σχολή.

Αυτά, κυρίες και κύριοι συνάδελφοι, είναι ζητήματα στα οποία, για μένα προσωπικά, αυτονόητα θα έπρεπε να υπάρχει συνεννόηση. Και θυμάμαι ότι πολλές φορές από αυτό το Βήμα, κατά τη διάρκεια της συζήτησης νομοσχεδίων του Υπουργείου Δικαιοσύνης, είχα εκφράσει την ευχή η συζήτηση των νομοσχεδίων του Υπουργείου Δικαιοσύνης να είναι μια κοινοβουλευτική άσκηση. Δεν σας το κρύβω ότι σήμερα αισθάνομαι ικανοποιημένος και θα σας πω απολύτως το γιατί.

Πέραν της θετικής στάσης που τήρησαν τόσο ο ΣΥΡΙΖΑ όσο και το ΠΑΣΟΚ - ΚΙΝΑΛ από την πρώτη στιγμή της συζήτησης του νομοσχεδίου, τα άλλα τρία κόμματα της Ελάσσονος Αντιπολίτευσης είχαν κατά κάποιο τρόπο τοποθετηθεί αρνητικά. Το γεγονός ότι η συζήτηση στις αρμόδιες κοινοβουλευτικές επιτροπές τους έδωσε τη δυνατότητα να μετατοπιστούν στο «παρών», αποδεικνύει ότι όταν μια συζήτηση έχει πραγματική βάση και υπάρχουν θα έλεγα και ανοιχτά ώτα, ανοιχτά αυτιά, μας δίνεται η δυνατότητα τουλάχιστον να συνεννοηθούμε σε βασικά ζητήματα.

Αντιλαμβάνομαι ότι η αντιπολιτευτική πρακτική μπορεί για διαφορετικούς λόγους να μας κάνει να διαφοροποιούμαστε ή να μην φαίνεται ότι είμαστε απολύτως ταυτισμένοι. Όμως, στο τέλος της ημέρας, με την κοινή λογική αλλά πολύ περισσότερο με το αίσθημα δικαίου που επικρατεί μεταξύ ημών, είναι γεγονός ότι το συγκεκριμένο νομοσχέδιο περνάει θετικά με την πλειοψηφία και βεβαίως με το θετικό, όπως αντιλήφθηκα, «παρών» των υπολοίπων κομμάτων. Αυτό είναι νομίζω μια επιτυχής άσκηση της κοινοβουλευτικής διαδικασίας, η οποία μας κάνει να αισιοδοξούμε για το μέλλον.

Κατά τα άλλα νομίζω ότι θα έχουμε την ευκαιρία το επόμενο χρονικό διάστημα, ειδικά με το επόμενο νομοθέτημα που είναι ο Κώδικας Οργανισμού Δικαστηρίων και Δικαστικών Λειτουργών, ένα πραγματικά σπουδαίο νομοθέτημα το οποίο καθορίζει τον τρόπο λειτουργίας των δικαστηρίων, όπως και ζητήματα τα οποία αφορούν στην εξέλιξη, την πορεία, την αξιολόγηση, την επιθεώρηση και τα πειθαρχικά των δικαστικών λειτουργών, να ανταλλάξουμε τις απόψεις μας και να κάνουμε ένα ακόμη βήμα, το οποίο έχει ανάγκη η δικαιοσύνη, το οποίο επιζητεί η ελληνική κοινωνία και το οποίο εγώ προσωπικά εκτιμώ ότι θα επικροτήσουν θετικά οι Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Δικαιοσύνης: «Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στα κτηματολογικά φύλλα και λοιπές διατάξεις»

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα τέσσερα άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Βεβαιωθείτε ότι έχετε ψηφίσει όλα τα πεδία που περιλαμβάνει η ψηφοφορία. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κυρία Πρόεδρε, στο σπλάχνο που μας έχει μοιραστεί, έχουν ενσωματωθεί τα άρθρα των τροπολογιών, με αποτέλεσμα να υπάρχει αναρίθμηση. Τι κάνουμε με αυτό;

**ΠΡΟΕΔΡΕΥΟΥΣΑ (Σοφία Σακοράφα):** Ψηφίζετε με βάση το αρχικό κατατεθέν. Θα ψηφίσετε με βάση αυτό που έχει κατατεθεί. Αυτό θα έχετε στην οθόνη σας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στα κτηματολογικά φύλλα και λοιπές διατάξεις |
| Eπί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| ΥΠ.ΤΡΟΠ. 1310/107 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| ΥΠ.ΤΡΟΠ. 1311/108 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| ΥΠ.ΤΡΟΠ.1312/109 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς, το σχέδιο νόμου του Υπουργείου Δικαιοσύνης: «Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στα κτηματολογικά φύλλα και λοιπές διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.297α)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώςτο Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 16.55΄ λύεται η συνεδρίαση για αύριο, ημέρα Παρασκευή 20 Μαΐου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**